(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΔ΄

Δευτέρα, 14 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Γυμνάσιο Καλαμάτας και το 5ο Γυμνάσιο Καρδίτσας, σελ.   
3. Ανακοινώνεται ότι ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών» όπως ισχύουν, την 11/11/2022 Ποινική Δικογραφία που αφορά στην Υπουργό Παιδείας κ. Νίκη Κεραμέως και στην Υφυπουργό Παιδείας κ. Ζέττας Μακρή και Ποινική Δικογραφία που αφορά στον Υπουργό Εσωτερικών κ. Μαυρουδή Βορίδη, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων, με θέμα: «Επαναλειτουργία των Σφαγείων Θέρμου Αιτωλοακαρνανίας», σελ.   
 β) Προς τον Υπουργό Οικονομικών:   
 i. με θέμα: « Όχι στην ανατροπή της Στεγαστικής Πολιτικής υπέρ των Ποντίων παλιννοστούντων ομογενών», σελ.   
 ii. με θέμα: «Το Κυβερνείο εκπέμπει SOS-Σχέδιο διάσωσης και αξιοποίησής του», σελ.   
 γ) Προς τον Υπουργό Υγείας:   
 i. με θέμα: «Η υποστελέχωση της παιδιατρικής κλινικής της Κοζάνης με ευθύνη της κυβέρνησης, προκαλεί μεγάλη ανασφάλεια στους πολίτες της περιοχής», σελ.   
 ii. με θέμα: «Προβλήματα στη λειτουργία της παιδιατρικής κλινικής του Γενικού Νοσοκομείου Κοζάνης ?Μαμάτσειο? λόγω υποστελέχωσης», σελ.   
 iii. με θέμα: «Για τις συνθήκες που επικρατούν στο Γενικό Νοσοκομείο Μεσολογγίου», σελ.   
 iv. με θέμα «Δραματική η κατάσταση στο Γενικό Νοσοκομείο Λαμίας. Η προκλητική αδιαφορία της Κυβέρνησης συνεχίζεται», σελ.   
 v. με θέμα: «Ελλείψεις και κερδοσκοπία στον τομέα του φαρμάκου» , σελ.   
 vi. με θέμα: «Η υποστελέχωση του ΕΚΑΒ Ροδόπης ναρκοθετεί τα θεμέλια της λειτουργίας του σε μια ακριτική περιοχή και υποβαθμίζει τις συνθήκες εργασίας των εργαζομένων», σελ.   
 δ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Εκτός προκαταβολής από τον ΕΛΓΑ οι πληγέντες βαμβακοκαλλιεργητές στις Κοινότητες Θολού, Νέας Πέτρας και Γαζώρου του Δήμου Νέας Ζίχνης Σερρών από τη χαλαζόπτωση της 25ης Ιουνίου 2022», σελ.   
 ii. με θέμα: «Επαναλειτουργία των Σφαγείων Θέρμου Αιτωλοακαρνανίας», σελ.   
 ε) Προς την Υπουργό Παιδείας και Θρησκευμάτων:   
 i. με θέμα «Τα σοβαρά προβλήματα που δημιουργούνται στους εργαζόμενους και στους φοιτητές, εξαιτίας των καταργήσεων, συγχωνεύσεων, μετακινήσεων πανεπιστημιακών τμημάτων», σελ.   
 ii. με θέμα: «Για το ζήτημα της φοιτητικής στέγης στην Κρήτη», σελ.   
 iii. με θέμα: «Αδικαιολόγητη καθυστέρηση πλήρωσης θέσεως εκπαιδευτικού παράλληλης στήριξης στο Νηπιαγωγείο Τυρού και ελλείψεις καθηγητών στο Γυμνάσιο Τυρού», σελ.   
 iv. με θέμα: «Κραυγή αγωνίας από γονείς, μαθητές, εκπαιδευτικούς & Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ) για τα εκπαιδευτήρια Ν. ΡΑΠΤΟΥ», σελ.   
 v. με θέμα: «Για την αναγνώριση του δικαιώματος υποβολής αίτησης μετάθεσης ή απόσπασης στους νεοδιόριστους εκπαιδευτικούς ΤΕ16», σελ.   
 στ) Προς τον Υπουργό Περιβάλλοντος και Ενέργειας:   
 i. με θέμα: «Επιβεβλημένη ανάγκη θέσπισης νομοθετικής ρύθμισης για την παράταση έκδοσης οικοδομικών αδειών στα κατά παρέκκλιση οικοδομήσιμα ακίνητα και μετά το 2022», σελ.   
 ii. με θέμα: «Γιατί η κυβέρνηση Μητσοτάκη επιλέγει την καύση απορριμμάτων ως βασική στρατηγική στη διαχείρισή τους σε αντίθεση με την ευρωπαϊκή νομοθεσία»;, σελ.   
 ζ) Προς τον Υπουργό Υποδομών και Μεταφορών, με θέμα: «Για την επισκευή - ανακατασκευή των κτιρίων στις σεισμόπληκτες περιοχές της Περιφερειακής Ενότητας (ΠΕ) Ηρακλείου και τις υφιστάμενες συνθήκες στέγασης των κατοίκων», σελ.   
 η) Προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την πλήρη και άμεση αποκατάσταση των σχολείων της Σάμου, τα οποία υπέστησαν σοβαρές ζημίες από τον σεισμό», σελ.   
 θ) Προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15/10/22», σελ.   
 ι) Προς τον Υπουργό Κλιματικής Κρίσης και Πολιτικής Προστασίας, με θέμα: «14 ημέρες καίει η φωτιά στο Παπίκιο Όρος στη Ροδόπη», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΑΡΣΕΝΗΣ Κ. , σελ.   
 ΑΧΜΕΤ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΓΕΩΡΓΑΝΤΑΣ Γ. , σελ.   
 ΓΚΑΓΚΑ Α. , σελ.   
 ΔΕΛΗΣ Ι. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΜΑΚΡΗ Ζ. , σελ.   
 ΜΠΙΑΓΚΗΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΛΕΥΡΗΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. , σελ.   
 ΤΑΓΑΡΑΣ Ν. , σελ.   
 ΤΟΥΡΝΑΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΦΑΜΕΛΛΟΣ Σ. , σελ.

Γ. ΠΑΡΕΜΒΑΣΕΙΣ:

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΔ΄

Δευτέρα 14 Νοεμβρίου 2022

Αθήνα, σήμερα στις 14 Νοεμβρίου 2022, ημέρα Δευτέρα και ώρα 13.08,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΓ΄ συνεδριάσεώς του, της Παρασκευής 11 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ» και λοιπές επείγουσες ρυθμίσεις της Γενικής Γραμματείας Μεταφορών)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινωνικών Θεμάτων κ. Στυλιανός - Ιωάννης Κουτνατζής ενημερώνει το Σώμα ότι θα συζητηθούν οι υπ’ αριθμ. 126/4-11-2022 και 132/4-11-2022 επίκαιρες ερωτήσεις και θα απαντηθούν από τον κ. Πλεύρη, η υπ’ αριθμ. 147/7-11-2022 και η υπ’ αριθμ. 33/3-10-2022 ερώτηση κατ’ άρθρον 130 και θα απαντηθούν από τον κ. Γεωργαντά, οι υπ’ αριθμ. 127/4-11-2022, 137/7-11-2022, 138/7-11-2022 και 91/4-11-2022 κατ’ άρθρον 130 παράγραφος 5 και θα απαντηθούν από την Αναπληρώτρια Υπουργό Υγείας κ. Ασημίνα Γκάγκα, οι υπ’ αριθμ. 136/7-11-2022 και 139/7-11-2022 που θα απαντηθούν από τον Υφυπουργό στον Πρωθυπουργό κ. Χρήστο Τριαντόπουλο, οι υπ’ αριθμ. 124/4-11-2022 και 144/ 7-11-2022 που θα απαντηθούν από τον Υφυπουργό Οικονομικών κ. Απόστολο Βεσυρόπουλο, οι υπ’ αριθμ. 119/31-10-2022, 121/2-11-2022 και 142/7-11-2022 που θα απαντηθούν από την Υφυπουργό Παιδείας και Θρησκευμάτων κ. Ζωή Μακρή, οι υπ’ αριθμ. 133/7-11-2022 και 134/7-11-2022 που θα απαντηθούν από τον Υφυπουργό Παιδείας και Θρησκευμάτων κ. Συρίγο, οι υπ’ αριθμ. 141/7-11-2022 και 143/7-11-2022 που θα απαντηθούν από τον Υφυπουργό Περιβάλλοντος και Ενέργειας κ. Ταγαρά, η υπ’ αριθμ. 135/7-11-2022 που θα απαντηθεί από τον Υφυπουργό Υποδομών και Μεταφορών κ. Γιώργο Καραγιάννη και η υπ’ αριθμ. 130/4-11-2022 που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Αρχίζουμε με την πέμπτη με αριθμό 124/4-11-2022 επίκαιρη ερώτηση πρώτου κύκλου της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Οικονομικών, με θέμα: «Όχι στην ανατροπή της στεγαστικής πολιτικής υπέρ των Ποντίων παλιννοστούντων ομογενών».

Κυρία Απατζίδη, έχετε τον λόγο για την πρωτολογία της.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζετε υπάρχει ένα σοβαρό πρόβλημα με τα στεγαστικά ποντιακά δάνεια. Πάνω από τριάντα πέντε χιλιάδες συμπολίτες μας αυτή τη στιγμή παλιννοστούντες ομογενείς είναι δικαιούχοι κοινωνικής στεγαστικής πολιτικής. Έλαβαν τη στήριξη της πολιτείας με τη μορφή δανείων, που ήταν εγγυημένα, όμως, από το κράτος, σύμφωνα με το άρθρο 3 του ν.2790/2000.

Τώρα, όμως, κύριε Υπουργέ τους αποστέλλονται οι διαταγές πληρωμής για όλο το ποσό. Απειλούνται με πλειστηριασμό της κατοικίας τους. Ωστόσο, κύριε Υπουργέ, η ρύθμιση αυτή αποτελούσε τη στεγαστική αποκατάσταση για τους παλιννοστούντες ομογενείς.

Η αποκατάσταση αυτή ορίστηκε με την κοινή υπουργική απόφαση 14979/2004. Η απόφαση αυτή είχε προσδιορίσει το ποσοστό και το ποσό των επιδοτούμενων δανείων. Υπήρξε επίσης η κοινή υπουργική απόφαση της 15ης Μαΐου του 2020. Σύμφωνα με αυτή οι οφειλές των δανείων γίνονται απαιτητές από το ελληνικό δημόσιο μόνον όταν υπάρχει αναγγελία οφειλών ή διαταγή πληρωμής ή διαδικασία αναγκαστικής εκτέλεσης.

Εδώ πρέπει να σημειώσουμε τα εξής.

Πρώτον, τα στεγαστικά αυτά δάνεια, όπως προείπα, έχουν λάβει εγγύηση από το ελληνικό δημόσιο. Ο σκοπός ήταν να λυθεί ένα κρισιμότατο κοινωνικό και εθνικό ζήτημα, η στεγαστική αποκατάσταση των παλιννοστούντων ομογενών. Επίσης, να σημειώσετε παρακαλώ ότι οι Πόντοι ήρθαν με μια υπόσχεση στην Ελλάδα από την ελληνική πολιτεία, ότι θα έχουν σπίτια και δουλειές. Τίποτα από όλα αυτά δεν ήταν αλήθεια.

Δεύτερον, τα δάνεια αυτά χορηγήθηκαν με κριτήρια κοινωνικά και όχι με κριτήρια χρηματοοικονομικά ή τραπεζικά. Παρ’ όλα αυτά, σήμερα οι παλιννοστούντες οφειλέτες αντιμετωπίζονται ως στρατηγικοί κακοπληρωτές, κύριε Υπουργέ και αυτό θεωρούμε ότι είναι απαράδεκτο.

Δυστυχώς τα ποντιακά δάνεια σήμερα οδεύουν προς ένα τραγικό αποτέλεσμα. Οι ομογενείς κινδυνεύουν να χάσουν τα σπίτια τους με πλειστηριασμό ή με άλλους τρόπους διευθέτησης που ορίζει ο Πτωχευτικός Κώδικας και σε αυτό ευθύνεστε εσείς και η Κυβέρνηση σας.

Χρειάζεται να τονίσουμε ότι για την επίλυση του προβλήματος πρέπει να συνυπολογιστεί το ύψος του εισοδήματος των παλιννοστούντων ομογενών. Σας εξέθεσα τα προβλήματα με τα ποντιακά δάνεια. Περιμένω να ακούσω τι πρόκειται να συμβεί, αν θα προστατεύσετε αυτούς τους ανθρώπους να μην πέσουν θύματα πλειστηριασμών και αν δεν θα ακυρωθεί αυτή η κοινωνική πολιτική στέγασης για τους Πόντιους ομογενείς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ο Υφυπουργός κ. Βεσυρόπουλος έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, το Υπουργείο Οικονομικών λαμβάνει υπ’ όψιν του ότι οι οικονομικές δυνατότητες των πολιτών και των επιχειρήσεων που δραστηριοποιούνται σε όλο το εύρος της οικονομίας δεν είναι ίδιες και ότι η λήψη μέτρων οικονομικής ενίσχυσης είναι καταλυτικής σημασίας για την κοινωνική συνοχή και την αντιμετώπιση των ευμετάβλητων συνθηκών των τελευταίων ετών.

Στο πλαίσιο αυτό έχει ήδη προβεί σε στοχευμένες ενέργειες και πλήθος μέτρων ανακούφισης και διευκόλυνσης των δανειοληπτών, με σκοπό την αντιμετώπιση του ζητήματος του ιδιωτικού χρέους.

Ως προς τα στεγαστικά δάνεια που χορηγήθηκαν σε παλιννοστούντες ομογενείς με την εγγύηση του ελληνικού δημοσίου, σας αναφέρω τα εξής: Αποτελεί γενική αρχή πως όταν το ελληνικό δημόσιο παρέχει κρατική εγγύηση για τη χορήγηση δανείων, σκοπό έχει να παράσχει στον δανειολήπτη την ευκαιρία να λάβει το δάνειο, το οποίο με βάση τα ατομικά οικονομικά κριτήριά του, δεν θα μπορούσε να λάβει.

O δανειολήπτης αυτός ωφελείται διπλά έναντι οποιουδήποτε άλλου δανειολήπτη. Λαμβάνει δάνειο το οποίο δεν θα μπορούσε να λάβει και έχει την ασφάλεια της εγγύησης του ελληνικού δημοσίου που οι κοινοί δανειολήπτες δεν απολαμβάνουν. Η χορήγηση αυτής της εγγύησης σε καμμία περίπτωση δεν απαλλάσσει τον δανειολήπτη - οφειλέτη από την υποχρέωση της εξυπηρέτησης του δανείου έναντι του χρηματοπιστωτικού ιδρύματος που το χορήγησε μέχρι την πλήρη αποπληρωμή του, γεγονός που ισχύει για όλα τα δάνεια.

Στην περίπτωση που ο οφειλέτης δεν είναι συνεπής και το δάνειο δεν εξυπηρετείται, με βάση την ισχύουσα εθνική και ευρωπαϊκή νομοθεσία, η εγγύηση καταπίπτει και η τράπεζα αιτείται από το δημόσιο την εξόφληση του οφειλόμενου δανείου. Το ελληνικό δημόσιο καταβάλλει στην τράπεζα το αναλογούν ποσό, εφόσον το αίτημά της είναι σύννομο και στη συνέχεια το ίδιο ποσό καταλογίζεται στον οφειλέτη, μέσω της Ανεξάρτητης Αρχής Δημοσίων Εσόδων, όπως ορίζει το άρθρο 101 του ν.4549/2018.

Συνεπώς, όταν το ελληνικό δημόσιο παρέχει κρατική εγγύηση για τη χορήγηση δανείων, δεν έχει ως σκοπό να απαλλάξει τον οφειλέτη από την πληρωμή αυτών των δανείων. Αντιθέτως, επιδιώκει να παράσχει στον οφειλέτη μια ευκαιρία, ώστε να μπορέσει να λάβει το δάνειο, το οποίο ο ίδιος υποχρεούται να αποπληρώσει είτε στην (τράπεζα είτε στην ΑΑΔΕ).

Σας ενημερώνω ότι με βάση στοιχεία των τραπεζών μέχρι τις 31 Δεκεμβρίου του 2020 επί συνόλου περίπου 1,2 δισεκατομμυρίου ευρώ ανεξόφλητου εγγυημένου κεφαλαίου στεγαστικών δανείων παλιννοστούντων, οι ανεξόφλητοι εγγυημένοι τόκοι ανέρχονται σε 130.000.000 ευρώ.

Παράλληλα, με βάση τα στοιχεία της Διεύθυνσης Κρατικών Εγγυήσεων και Κίνησης Κεφαλαίων του Γενικού Λογιστηρίου του Κράτους από το 2018 έως τον Ιούλιο του 2021, το ελληνικό δημόσιο έχει καταβάλει ενδεικτικά 15,6 εκατομμύρια ευρώ στις τράπεζες, λόγω καταπτώσεων δανείων παλιννοστούντων, τα οποία έχουν βεβαιωθεί στις ΔΟΥ και αποτελούν απαιτήσεις του ελληνικού δημοσίου μέσω της Ανεξάρτητης Αρχής Δημοσίων Εσόδων.

Στη δευτερολογία μου θα αναφερθώ σε θεσμικές παρεμβάσεις τις οποίες μπορούν να αξιοποιήσουν οι οφειλέτες, μεταξύ αυτών και οι παλιννοστούντες, για να διευθετήσουν το ζήτημα που αντιμετωπίζουν.

**ΠΡΟΕΔΡΕΥΩΝ (Αθανάσιος Μπούρας):** Η κ. Απατζίδη έχει τον λόγο για να δευτερολογήσει.

**ΜΑΡΙΑ ΑΠΑΤΖΙΔΗ:** Κύριε Υπουργέ, λυπάμαι για την απάντηση που δώσατε, διότι δεν είναι αυτό που σας ρώτησα. Νομίζω ότι είχα σαφή ερωτήματα σε συγκεκριμένο πλαίσιο. Η απάντησή σας μας δείχνει ότι είστε μία Κυβέρνηση αδιάφορη -και λυπάμαι, δεν είναι προσωπικό- αλλά και ανίκανη.

Πρώτον, αντιμετωπίζετε αυτούς τους φτωχούς ανθρώπους σαν να είναι άλλη μία κατηγορία ταξικών σας εχθρών, αντί να σκεφθείτε ότι εσείς -όχι εσείς προσωπικά, ως Κυβέρνηση της Νέας Δημοκρατίας, αλλά στο σύνολό της η πολιτεία- τους φέρατε εδώ και τους είπατε ότι σας εγγυούμαστε ότι θα έχετε εργασία και δουλειά, κάτι που δεν συνέβη γιατί είδαμε ποια ήταν η πορεία αυτών των ανθρώπων. Σας ζητώ προσωπικά, όμως, συγγνώμη, κύριε Βεσυρόπουλε πραγματικά για τις μπανάλ συνήθειες αυτών των φτωχών ανθρώπων που δεν θέλουν να αφήσουν πεινασμένα τα παιδιά τους για να γίνουν πιο πλούσιοι οι τραπεζίτες φίλοι σας.

Έχω και εγώ, όμως, μια απαίτηση, κύριε Βεσυρόπουλε, απέναντι σε αυτούς τους ανθρώπους. Να μας εξηγήσετε γιατί οι τράπεζες χρεοκόπησαν και ανακεφαλαιοποιήθηκαν τρεις φορές με τα λεφτά και τις εγγυήσεις αυτών των φτωχών ανθρώπων και τώρα έρχεστε εσείς και η Κυβέρνησή σας ως μπροστινός των fund και των κορακιών για να τους πάρετε ό,τι έχουν πληρώσει διπλό και τρίδιπλο;

Υπάρχει ή δεν υπάρχει, επιτέλους, ισότητα σε αυτή τη δυστυχισμένη χώρα; Υπάρχει ένα Σύνταγμα που αντιμετωπίζει ίσους τους ανθρώπους; Ναι ή όχι; Νομίζω ότι το ερώτημα είναι ρητορικό, γιατί από τη στιγμή που οι χρεοκοπημένες τράπεζες αντιμετωπίζονται διαφορετικά από τα χρεοκοπημένα νοικοκυριά, η απάντηση είναι μόνο μία: Δεν υπάρχει τίποτα. Ο αποτυχημένος τραπεζίτης που έχει γεμίσει την κοιλιά του με τον ιδρώτα αυτών των φτωχών ανθρώπων, πρέπει σύμφωνα με εσάς να γίνεται πιο πλούσιος και πιο πλούσιος. Ενώ μιας φτωχής μητέρας από το Μενίδι, από τις Αχαρνές πρέπει να πεινάνε τα παιδιά της και να βγει στον δρόμο.

Απαιτούμε να δοθεί σε όλους Πόντιους -αλλά όχι μόνο, δεν είμαι μόνο για τους Πόντιους εδώ, είμαι για όλους τους Έλληνες και για όλες τις Ελληνίδες- η αυτονόητη δυνατότητα να μπορούν να αγοράσουν το δάνειό τους όσο το αγοράζει το fund και τα γαλανόλευκα κοράκια σας. Θυμόμαστε τις περιπτώσεις. Το οτιδήποτε λιγότερο από αυτό για εμάς -όχι για μας, για όλους μας θα έπρεπε εδώ μέσα να ισχύει- είναι μια αντιλαϊκή επίθεση απέναντι σε αυτόν τον κόσμο. Κάντε κάτι, γιατί αυτή τη στιγμή κινδυνεύετε και ως Κυβέρνηση να μπείτε στο χρονοντούλαπο της αηδίας, αλλά και της ιστορίας.

Τέλος, καταθέτουμε εδώ τις προτάσεις των ποντιακών συλλόγων που ζητάνε συγκεκριμένα πράγματα. Δεν ζητάνε να μην πληρώσουν αυτοί οι άνθρωποι, ζητάνε να πληρώσουνε, αλλά με κάποια διευκόλυνση λόγω των μνημονιακών πολιτικών που επιβάλλατε όλα τα μεγάλα αστικά κόμματα αυτής της δημοκρατίας. Αυτό περιμένουμε. Όχι άλλα λόγια, χορτάσαμε. Δεν μπορεί αυτοί οι άνθρωποι να αντιμετωπίζονται με αυτόν τον τρόπο. Δεν μπορούν να βγουν από τα σπίτια τους. Δεν μπορεί να συμβεί αυτό και εσείς να ποιείτε την νήσσαν, ή να κάνετε το θέατρο του παραλόγου. Φτάνουν τα ωραία λόγια. Θέλουμε πράξεις. Συγκεκριμένα πότε, πού και πώς!

Ευχαριστώ πολύ.

(Στο σημείο αυτό η Βουλευτής κ. Μαρία Απατζίδη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υφυπουργός έχει τον λόγο για να δευτερολογήσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Ευχαριστώ, κύριε Πρόεδρε.

Κυρία συνάδελφε, στη συνέχεια των όσων ανέφερα στην πρωτολογία μου σας ενημερώνω ότι το ελληνικό δημόσιο έχει προβεί σε σειρά ενεργειών ώστε να διευκολύνει τους δανειολήπτες να αποπληρώσουν τις οφειλές τους. Συγκεκριμένα πρώτον, από το 2013 δίνεται η δυνατότητα πάγιας ρύθμισης οφειλών, η οποία διευρύνθηκε σημαντικά με νομοθετική παρέμβαση της Κυβέρνησής μας. Οφειλέτες του δημοσίου με τρέχουσες αρρύθμιστες οφειλές μπορούν να ενταχθούν στην πάγια ρύθμιση των είκοσι τεσσάρων ή σαράντα οκτώ δόσεων σύμφωνα με τον ν.4152/2013, όπως τροποποιήθηκε με τον ν.4646/2019.

Δεύτερον, από το 2018 το ελληνικό δημόσιο έχει παράσχει το δικαίωμα χωρίς την παρέμβασή του στις τράπεζες και στους δανειολήπτες να ρυθμίσουν τα δάνειά τους. Συγκεκριμένα με το άρθρο 103 του ν.4549/2018 η πολιτεία παρέχει το δικαίωμα σε τράπεζες και δανειολήπτες να ρυθμίζουν τα δάνεια που έχουν συνάψει χωρίς την παρέμβασή της.

Τρίτον, επισημαίνω ότι από το 2020 η Κυβέρνηση του Κυριάκου Μητσοτάκη με το ν.4738 θεσμοθέτησε ένα ολοκληρωμένο και βιώσιμο πλαίσιο ρύθμισης οφειλών, με στόχο να διευκολύνει πολίτες και επιχειρήσεις να αποπληρώσουν ή να ρυθμίσουν τις οφειλές τους, έχοντας πλήρη γνώση των δικαιωμάτων και των δυνατοτήτων τους και κυρίως, να αποφύγουν τον εγκλωβισμό σε ένα καθεστώς αφερεγγυότητας.

Στο πλαίσιο του νόμου αυτού προβλέφθηκε ειδική διάταξη για τη ρύθμιση οφειλών που προέρχονται από δάνεια φυσικών προσώπων που χορηγήθηκαν με την εγγύηση του ελληνικού δημοσίου, όπως στην προκειμένη περίπτωση και αντιστοιχούν σε βεβαιωμένες οφειλές. Συγκεκριμένα, με το άρθρο 293 του ν.4738/2020 καθορίστηκε το πλαίσιο δόσεων για καταπτώσεις εγγυήσεων με σαφή αναφορά του αριθμού των δόσεων και της αντίστοιχης ποσοστιαίας απαλλαγής από τις προσαυξήσεις και τους τόκους εκπρόθεσμης καταβολής που τις επιβαρύνουν. Οι οφειλές αυτές δόθηκε η δυνατότητα να αποπληρωθούν μέχρι και σε εκατόν είκοσι μηνιαίες δόσεις.

Με το εν λόγω άρθρο και την υπουργική απόφαση Α 1007/2021 παρασχέθηκε η δυνατότητα ρύθμισης έως εκατόν είκοσι μηνιαίες δόσεις βεβαιωμένων οφειλών για όσα δάνεια έχουν καταστεί ληξιπρόθεσμα έως 7-10-2019 σύμφωνα με το αίτημα κατάπτωσης, με προθεσμίες έως 7-6-2021 για οφειλές που βεβαιώθηκαν από 7-10-2019 μέχρι την υποβολή της αίτησης και εντός έξι μηνών για οφειλές που βεβαιώθηκαν μετά τις 29-4-2021.

Η πολιτεία, όμως, έχει παράλληλα μεριμνήσει ειδικά για τα μη εξυπηρετούμενα δάνεια με καταπτώσεις εγγυήσεων όσων βρίσκονται σε πραγματική οικονομική αδυναμία στο πλαίσιο της παροχής δεύτερης ευκαιρίας του ν.4738/2020. Φυσικά και νομικά πρόσωπα έχουν τη δυνατότητα να ρυθμίζουν όλες τις οφειλές τους ή να εντάσσονται σε ένα καθεστώς δεύτερης ευκαιρίας μέσω της απαλλαγής από τα χρέη τους για συγκεκριμένο χρονικό διάστημα. Η δεύτερη ευκαιρία δίνει τη δυνατότητα αναδιάρθρωσης οφειλών και «κουρέματος» αυτών των οφειλών μέσω του εξωδικαστικού μηχανισμού ρύθμισης οφειλών, χρησιμοποιώντας μάλιστα ειδική προς τούτο ηλεκτρονική πλατφόρμα. Προβλέπεται, επίσης, η δυνατότητα εξόφλησης των οφειλών ακόμα και σε διακόσιες σαράντα δόσεις προς χρηματοπιστωτικά ιδρύματα, δημόσιο και ασφαλιστικά ταμεία.

Μέσω της διαδικασίας του εξωδικαστικού μηχανισμού οι παλιννοστούντες με ενιαία αίτηση δύνανται να ρυθμίσουν συνολικά οφειλές χωρίς προσφυγή στο δικαστήριο (και τα επιπλέον έξοδα που αυτό θα συνεπαγόταν) με τις προϋποθέσεις της πραγματικής οικονομικής αδυναμίας του οφειλέτη, των συνεγγυητών και των συνοφειλετών και το ύψος της εμπορικής αξίας της περιουσίας του οφειλέτη, των συνεγγυητών και των συνοφειλετών του να είναι μικρότερο του ύψους της οφειλής ως εξής: προς ΑΑΔΕ, ΕΦΚΑ, ΚΕΑΟ έως διακόσιες σαράντα δόσεις με διαγραφή έως 75% της βασικής οφειλής και έως 95% επί των προσαυξήσεων, προς τράπεζες και διαχειριστές δανείων έως τετρακόσιες είκοσι δόσεις με διαγραφή έως 80% της βασικής οφειλής και έως 100% επί των τόκων.

Η όλη διαδικασία γίνεται μέσω ψηφιακής πλατφόρμας αυτόματα για το δημόσιο και τις τράπεζες και αν ο οφειλέτης το επιθυμεί, του παρέχει τη δυνατότητα να αξιοποιήσει τις υπηρεσίες του πιστοποιημένου διαμεσολαβητή ως προς τα ιδιωτικά του χρέη.

Με τον τρόπο αυτό, οι παλιννοστούντες όπως και οι λοιποί οφειλέτες προστατεύουν την πρώτη κατοικία τους και την περιουσία τους, επιτυγχάνουν την αναστολή των διαδικασιών αναγκαστικής εκτέλεσης, (διαταγές πληρωμής, δεσμεύσεις τραπεζικών λογαριασμών, κατασχέσεις και πλειστηριασμούς κινητής και ακίνητης περιουσίας). Επιπρόσθετα, χορηγείται για πέντε χρόνια κρατική επιδότηση της δόσης των δανείων με υποθήκη - προσημείωση στην πρώτη κατοικία των ευάλωτων νοικοκυριών έως 210 ευρώ μηνιαίως, αναλόγως του πλήθους των μελών της οικογένειας του οφειλέτη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στη δέκατη έκτη με αριθμό 144/7-11-2022 επίκαιρη ερώτηση δεύτερου κύκλου της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης (Κατερίνας) Νοτοπούλου προς τον Υπουργό Οικονομικών, με θέμα: «Το Κυβερνείο εκπέμπει SOS - Σχέδιο διάσωσης και αξιοποίησής του».

Ορίστε, κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, συζητάμε σήμερα για το κτηριακό συγκρότημα του Κυβερνείου, το γνωστό Παλατάκι της Θεσσαλονίκης, γιατί αγωνιούμε ιδιαίτερα. Γνωρίζετε και την ιστορικότητα του κτηρίου, το βαρύ φορτίο που φέρει, την πολιτιστική του ιστορία, αλλά και την αγωνία των Θεσσαλονικέων να αξιοποιηθεί προς όφελος της τοπικής κοινωνίας, διατηρώντας και τις πολιτιστικές χρήσεις δίνοντας διέξοδο και στους Θεσσαλονικείς για καλλιτεχνικές χρήσεις για την αξιοποίησή τους σε έναν προσβάσιμο χώρο.

Ξέρετε ότι βρίσκεται σε μία περίοπτη θέση στον Δήμο Καλαμαριάς. Γνωρίζετε ότι αποτελεί ένα ιδιαίτερο μνημείο πολιτιστικής κληρονομιάς και, άρα, αυτονόητα πως χρήζει προστασίας. Δυστυχώς, όμως, αυτό που εύκολα μπορεί να δει κανείς με μια βόλτα απ’ έξω -πόσω μάλλον αν το επισκεφθεί- είναι η φθορά που έχει υποστεί και είναι ανελέητη. Μιλάμε και για τη φθορά του χρόνου, αλλά και για άλλες ζημιές. Η εικόνα είναι απογοητευτική. Υπάρχει απουσία συντήρησης. Έχει επιδράσει το θαλάσσιο περιβάλλον. Η χρήση του δεν μπορεί να πραγματοποιηθεί σήμερα και για λόγους αισθητικής, αλλά και για λόγους ασφαλείας. Για τον λόγο αυτό χρησιμοποιείται μόνο περιστασιακά τμήμα του περιβάλλοντος χώρου και αυτό θα πρέπει μετά να καθαρίζεται και να συντηρείται από εθελοντικούς φορείς.

Στο πλαίσιο αυτό, λοιπόν, με την κυβέρνηση του ΣΥΡΙΖΑ αφουγκραστήκαμε την ανάγκη των πολιτών για αξιοποίηση του κτηρίου προς όφελος της τοπικής κοινωνίας και σπεύσαμε να αναλάβουμε πολύ συγκεκριμένες πρωτοβουλίες. Γνωρίζετε πως τα κλειδιά του ΥΜΑΘ διαχειρίζεται από το 1962 το Υφυπουργείο Μακεδονίας - Θράκης του Υπουργείου Εσωτερικών. Προκρίναμε, λοιπόν, ως λύση κατά τη θητεία μου εκεί να υποβληθεί από την Αναπτυξιακή Μείζονος Αστικής Θεσσαλονίκης σε συνεργασία και με τον Δήμο Καλαμαριάς, μια ολοκληρωμένη πρόταση ωρίμανσης μελετών αποκατάστασης και επανάχρησης του δημόσιου κτηριακού αποθέματος και παράλληλα ανάδειξης του περιβάλλοντος χώρου, προκειμένου να δημιουργηθεί ένας ανατολικός πόλος δημόσιων πολιτιστικών και κοινωνικών λειτουργιών και του Κυβερνείου, αλλά και των κτηρίων που βρίσκονται εντός του στρατοπέδου Κόδρα, το οποίο και αποδώσαμε στον Δήμο Καλαμαριάς, στην τοπική κοινωνία. Είναι φυσική προέκταση του Κόδρα το Κυβερνείο. Προτάθηκε, μάλιστα, να αξιοποιηθεί το κτήριο και να μετατραπεί σε Μουσείο Διασποράς, σε έδρα του Συμβουλίου Απόδημου Ελληνισμού, καθώς και να λειτουργήσει ως συνεδριακό και εκθεσιακό κέντρο.

Σας ζητώ, λοιπόν, να μας απαντήσατε σε ποιο στάδιο βρίσκεται η υποβολή του αιτήματος για τη χρηματοδότηση των μελετών ωρίμανσης αυτών, εάν έχει προχωρήσει τέσσερα χρόνια μετά ο σχεδιασμός και εάν όχι, να μας πείτε ποιος είναι ο λόγος.

Κλείνοντας, θα ήθελα να μοιραστώ μαζί σας, κύριε Βεσυρόπουλε, πως αγωνιούμε πάρα πολύ οι Θεσσαλονικείς. Αγωνιούμε και γιατί βλέπουμε όλα τα έργα της Κυβέρνησης στη Θεσσαλονίκη να είναι σταματημένα, αλλά βλέπουμε και μια απαξίωση και του ίδιου του χώρου του Κυβερνείου.

Αναστατώνεται δε περισσότερο η τοπική κοινωνία από τα δημοσιεύματα και τις δηλώσεις των στελεχών της Κυβέρνησης. Θα αναφερθώ στα δημοσιεύματα που ήρθαν προ μηνών στη δημοσιότητα και του κ. Βλαστού από την ΕΤΑΔ, ο οποίος μας αιφνιδίασε όλους κάνοντας λόγο για δημόσιο ηλεκτρονικό διαγωνισμό μέσω του οποίου θα παραχωρηθεί το Κυβερνείο σε ιδιώτη για μακροχρόνια αξιοποίηση και μέσω αυτού θα αποδοθεί στην τοπική κοινωνία, αλλά και του Υφυπουργού Εσωτερικών κ. Καράογλου ο οποίος είχε δηλώσει πως το κτήριο θα μπορούσε να μετατραπεί σε «BOUTIQUE HOTEL».

Τα καταθέτω στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλουμε, λοιπόν, να δεσμευτείτε δημόσια πως δεν θα δώσετε προς όφελος των γνωστών αρπακτικών ή επενδυτών ένα τέτοιο τοπόσημο της Θεσσαλονίκης, αλλά θα διαφυλάξετε την ιστορικότητα του κτηρίου και την απόδοσή του στην τοπική κοινωνία.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, όπως γνωρίζετε, το ακίνητο με Αριθμό Βιβλίου Καταγραφής 2588 Θεσσαλονίκης, γνωστό με την ονομασία Κυβερνείο ή Παλατάκι Θεσσαλονίκης, περιλαμβάνεται στο χαρτοφυλάκιο της Εταιρείας Ακινήτων Δημοσίου, δηλαδή της ΕΤΑΔ, που αποτελεί θυγατρική του Υπερταμείου και έχει ήδη ενταχθεί στα ακίνητα πρώτης προτεραιότητας όσον αφορά την αξιοποίησή του. Είναι ευρέως γνωστό πώς προέκυψε το Υπερταμείο, πώς οδηγήθηκε η χώρα στη δέσμευση της ακίνητης περιουσίας της για ενενήντα εννέα χρόνια και ποιοι ψήφισαν για τη δημιουργία του.

Επομένως, τα θέματα που εγείρει η ερώτησή σας δεν εμπίπτουν στην αρμοδιότητα του ΤΑΙΠΕΔ.

Πριν αναφερθώ στα ερωτήματά σας σχετικά με τις ενέργειες ωρίμανσης και αξιοποίησης του εν λόγω ακινήτου, θα ήθελα να παραθέσω ένα πλαίσιο περιγραφής του ακινήτου και ένα σύντομο σχετικό ιστορικό. Το ακίνητο αποτελείται από γήπεδο μετά των επ’ αυτού κτισμάτων, βρίσκεται στο ακρωτήρι Μικρό Έμβολο Θεσσαλονίκης και ανήκει στον Δήμο Καλαμαριάς. Το ακίνητο κατασκευάστηκε τη δεκαετία του 1950 από το τότε Υπουργείο Δημοσίων Έργων. Στο ακίνητο αυτό υπάρχει παρεκκλήσι, ελικοδρόμιο και μικρή προβλήτα.

Με την υπ’ αριθμόν 3023/2001 απόφαση του Υπουργού Μακεδονίας-Θράκης, το Κυβερνείο χαρακτηρίστηκε διατηρητέο. Με την κατάργηση του Υπουργείου Μακεδονίας - Θράκης, η διαχειριστική αρμοδιότητα θα έπρεπε να περιέλθει στην τότε ΚΕΔ, η οποία με έγγραφό της προς τη Γενική Γραμματεία Μακεδονίας - Θράκης ενημέρωσε ότι αδυνατεί να παραλάβει το ακίνητο και κυρίως τα κινητά επ’ αυτού πράγματα λόγω διοικητικών εκκρεμοτήτων.

Στη συνέχεια, το ακίνητο με τη δημοσίευση του ν.4389/2016 περιήλθε στην κυριότητα της ΕΤΑΔ ως μη εμπίπτον στις εξαιρέσεις της παραγράφου 4 του άρθρου 196 του προαναφερόμενου νόμου και μεταγράφηκε στις 4-5-2020.

Σχετικά με την πρόταση ωρίμανσης μελετών αποκατάστασης και επανάχρησης του δημόσιου κτηριακού αποθέματος, η οποία έγινε από την Αναπτυξιακή Μείζονος Αστικής Θεσσαλονίκης, αρμόδια να απαντήσει αναφορικά με την πιθανή εξέλιξή τους είναι η ίδια, καθώς δεν εμπίπτει στις αρμοδιότητες τόσο του Υπουργείου Οικονομικών όσο και της ΕΤΑΔ.

Στη δευτερολογία μου θα αναφερθώ στα πρόσθετα σχετικά ζητήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Νοτοπούλου, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, κατ’ αρχάς να επισημάνω ότι πράγματι εκ παραδρομής στη γραπτή ερώτηση που κατατέθηκε γράφτηκε ΤΑIΠΕΔ αντί για ΕΤΑΔ.

Ωστόσο το ερώτημα παραμένει. Γνωρίζετε ότι ο νόμος του 2016 έχει ασφαλιστικές δικλείδες για τη διαφύλαξη..

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Εκ παραδρομής;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ναι και σας ζητώ συγγνώμη.

Το σημαντικό όμως είναι ότι ο νόμος του 2016 έχει ασφαλιστικές δικλείδες για τη διαφύλαξη των ακινήτων της ΕΤΑΔ. Δίνει, δηλαδή, το δικαίωμα να επιστρέψουν εκ νέου τα ακίνητα στο δημόσιο ή να παραχωρηθούν άνευ ανταλλάγματος σε φορείς του δημοσίου.

Σύμφωνα με τον κανονισμό εκμισθώσεων, μισθώσεων, παραχωρήσεων, εκποιήσεων, ανταλλαγών, αγορών και αντιπαροχών της ΕΤΑΔ, η εταιρεία μπορεί να παραχωρεί τη χρήση ακινήτων άνευ ανταλλάγματος σε δημόσιες υπηρεσίες, σε νομικά πρόσωπα δημοσίου και ιδιωτικού δικαίου, σε ΟΤΑ για την εκπλήρωση κοινοφελών σκοπών. Τα κλειδιά του Κυβερνείου εξακολουθεί να τα κατέχει το ΥΜΑΘ. Και αυτό θα σας φέρει αντιμέτωπους με επιπρόσθετες επιπλοκές σε οποιαδήποτε προσπάθεια μακροχρόνιας μίσθωσης σε ιδιώτη.

Από αυτά που είπατε, ακούω πως δεν είστε σε θέση να δεσμευτείτε για τη μη ιδιωτικοποίηση του κτηρίου και πως δεν είστε σε θέση να μας πείτε και πώς προχωρά η αξιοποίησή του προς όφελος της κοινωνίας των πολιτών. Θα μας απαντήσετε τώρα.

Εγώ θα επισημάνω για μία ακόμη φορά από αυτό το Βήμα πως οι Θεσσαλονικείς αγωνιούν ιδιαίτερα. Έχουν διαμορφωθεί κινήματα και οφείλετε να ακούσετε και την τοπική αυτοδιοίκηση, αλλά και τους πολίτες που επιθυμούν και τη στέγαση της έδρας του Απόδημου Ελληνισμού και την απόδοσή της στην τοπική κοινωνία μακριά από τις προθέσεις της Κυβέρνησης που είναι γνωστές πια σε όλους και τις τελευταίες μέρες πιο γνωστές από ποτέ για ξεπούλημα της δημόσιας περιουσίας.

Θα μας έχετε απέναντι σε ένα τέτοιο σχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

Έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, η ΕΤΑΔ στο πλαίσιο εξυγίανσης, ανάδειξης και αξιοποίησης του χαρτοφυλακίου της έχει ξεκινήσει και ολοκληρώσει διαδικασίες διερεύνησης του ιδιοκτησιακού καθεστώτος και διαχειριστικού δικαιώματος πολλών ακινήτων, που βρίσκονται στο χαρτοφυλάκιο της. Ανάμεσα σε αυτά τα ακίνητα συμπεριλαμβάνεται και το Κυβερνείο.

Ως αποτέλεσμα αυτής της διαδικασίας διερεύνησης βάσει ενημέρωσης που είχαμε από την ΕΤΑΔ, στις 18 Μαΐου του 2020 το Υπουργείο Εσωτερικών είχε την πρόθεση να αναθέσει την εκπόνηση -master plan για τη βέλτιστη αξιοποίηση του Κυβερνείου (Παλατάκι)- βάσει του δικαιώματος που είχε δοθεί στον Υπουργό Βορείου Ελλάδος να χρησιμοποιεί το Κυβερνείο ως κατοικία του. Στις 12 Ιουνίου του 2020 ζητήθηκε από το Υπουργείο Εσωτερικών η παράδοση του ακινήτου, προκειμένου να αξιοποιηθεί από την ΕΤΑΔ καθώς σε καμμία περίπτωση δεν θεμελίωνε διαχειριστικό εν γένει δικαίωμα του τομέα Μακεδονίας-Θράκης του Υπουργείου Εσωτερικών για την αξιοποίηση του εν λόγω ακινήτου. Κατόπιν συνεργασίας με το Υπουργείο Εσωτερικών συμφωνήθηκε το ακίνητο να παραδοθεί και τυπικά στην ΕΤΑΔ στο πλαίσιο επίλυσης του θέματος της διαχειριστικής αρμοδιότητας, ώστε να επιταχυνθεί η αξιοποίησή του. Σημειώνεται ότι έχει ήδη ολοκληρωθεί η παράδοση-παραλαβή του περιβάλλοντος χώρου του ακινήτου. Ταυτόχρονα, έχει γίνει ανάθεση της φύλαξης του και υλοποιούνται εκδηλώσεις σε βραχυχρόνιες μισθώσεις.

Βάσει της ενημέρωσης που είχαμε από την ΕΤΑΔ εντός των επόμενων εβδομάδων θα ολοκληρωθεί και η παράδοση-παραλαβή του κτηρίου ενώ έχει ήδη ολοκληρωθεί η καταγραφή και εκτίμηση των κινητών αντικειμένων και βρίσκονται σε εξέλιξη ενέργειες για την ορθή φύλαξή τους.

Επιπλέον έχει γίνει αυτοψία και έχουν καταγραφεί όλες οι απαραίτητες εργασίες επισκευής και συντήρησης που θα πρέπει να γίνουν, ώστε να δρομολογηθούν με την παραλαβή του κτηρίου.

Επιπρόσθετα η ΕΤΑΔ στο πλαίσιο των αρμοδιοτήτων της έχει ήδη προχωρήσει σε ενέργειες για την ολοκλήρωση της ωρίμανσης του ακινήτου και την τελική αξιοποίησή του.

Τέλος, έχει ολοκληρωθεί από την ΕΤΑΔ μελέτη σκοπιμότητας για το ακίνητο, με σκοπό τη βέλτιστη αξιοποίηση του, η οποία θα υπηρετεί δύο σκοπούς: Πρώτον, την αναγέννηση και αποκατάσταση του ακινήτου και δεύτερον, την επανένταξή του στην καθημερινότητα της πόλης. Στόχος της διαγωνιστικής διαδικασίας για τη μακροχρόνια εκμίσθωση που προετοιμάζει η ΕΤΑΔ είναι να ανακαινιστεί πλήρως το ακίνητο και να αποτελέσει ένα σύγχρονο σημείο αναφοράς για την Καλαμαριά αλλά και για τη Θεσσαλονίκη ευρύτερα. Ένα τοπόσημο με χρήσεις πολιτισμού και αναψυχής, που θα προσελκύει επισκέπτες από όλη την Ελλάδα και θα συμβάλλει καθοριστικά στην ανάδειξη της ιστορικής του φυσιογνωμίας, αλλά και της σύγχρονης ταυτότητας της πόλης.

Η προβλεπόμενη αξιοποίηση αναμένεται να έχει πολλαπλά οφέλη για τη διατήρηση και ανάδειξη του ακινήτου, το δημόσιο συμφέρον, αλλά και την τοπική κοινωνία και οικονομία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Στις επόμενες τέσσερις επίκαιρες ερωτήσεις, θα απαντήσει η Αναπληρώτρια Υπουργός Υγείας, κ. Ασημίνα Γκάγκα.

Συνεχίζουμε με την όγδοη με αριθμό 127/4-11-2022 επίκαιρη ερώτηση δεύτερου κύκλου της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υγείας, με θέμα: «Η υποστελέχωση της παιδιατρικής κλινικής της Κοζάνης με ευθύνη της Κυβέρνησης, προκαλεί μεγάλη ανασφάλεια στους πολίτες της περιοχής».

Επίσης, θα συζητηθεί η δέκατη πέμπτη με αριθμό 138/7-11-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα στη λειτουργία της Παιδιατρικής Κλινικής του Γενικού Νοσοκομείου Κοζάνης “Μαμάτσειο” λόγω υποστελέχωσης».

Οι δύο ερωτήσεις αναφέρονται στο ίδιο θέμα και θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Κυρία Βέττα, ορίστε. Έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρία Υπουργέ, σήμερα συζητάμε το θέμα της υποστελέχωσης της Παιδιατρικής Κλινικής του «Μαμάτσειου» Γενικού Νοσοκομείου της Κοζάνης. Αυτό το πρόβλημα προκαλεί μια υπέρμετρη θα έλεγα, ανασφάλεια στους πολίτες πρώτα απ’ όλα της Κοζάνης και από την άλλη μια τεράστια επιβάρυνση στους γιατρούς που δουλεύουν αυτήν τη στιγμή στο νοσοκομείο. Στην κλινική ενώ προβλέπονται πέντε οργανικές θέσεις, αυτή τη στιγμή υπηρετεί ένας μόνιμος γιατρός, που είναι επιμελητής Β΄ και μία επικουρική γιατρός, η οποία σε λίγες εβδομάδες θα φύγει και μάλιστα, δεν έχει κάνει χρήση ούτε και των αδειών της. Για να καλυφθούν αυτά τα κενά υπάρχουν μέχρι τώρα έκτακτες μετακινήσεις από όμορα νοσοκομεία και από την άλλη υπάρχουν μετακλήσεις ιδιωτών και δεν μπορούν να καλύψουν αυτά, όπως καταλαβαίνετε, το πρόβλημα. Μάλιστα τελευταία ήρθε μία γιατρός με μπλοκάκι από τον ιδιωτικό τομέα, μετά από όλες αυτές τις διαμαρτυρίες που έγιναν.

Και ξέρετε πολύ καλά και σαν γιατρός που είστε ότι η παιδιατρική κλινική δεν είναι μια απλή κλινική. Σαφώς δεν υποτιμώ τις άλλες κλινικές. Αλλά έχει μία ιδιαιτερότητα, με την έννοια ότι τα παιδιά είναι ένα ευαίσθητο θέμα και θα πρέπει να υπάρχει μία σταθερή και αδιάλειπτη σχέση μεταξύ του γιατρού και των παιδιών και θα πρέπει αυτό να επιτευχθεί με το καλύτερο δυνατό αποτέλεσμα.

Ως εκ τούτου, λοιπόν, αναγκάζονται οι γιατροί να δουλεύουν πάρα πολλές ώρες, να δουλεύουν με εξοντωτικούς ρυθμούς, χωρίς άδειες, διακινδυνεύοντας και την άρτια νοσηλεία των παιδιών, όπως είπα, αλλά και την άλλη τη δική τους σωματική και ψυχική υγεία. Και μάλιστα, υπάρχει ανοιχτή επιστολή του προϊσταμένου της παιδιατρικής στις 10 του Οκτώβρη, που λόγω ελλείψεων λέει ότι το πρόγραμμα εφημερίων από το τέλος του Οκτωβρίου καθώς και του Νοεμβρίου δεν θα μπορεί να καλυφθεί πλήρως. Άρα έχουμε πάρα πολλά κενά στις εφημερίες των νοσοκομείων.

Επίσης, οι νοσοκομειακοί γιατροί μέσω της Ένωσης Ιατρών Νοσοκομείων Δυτικής Μακεδονίας έχουν επίσης εκδώσει ανακοινώσεις ζητώντας άμεσες λύσεις. Και επίσης, σύσσωμη η κοινωνία της περιοχής με διαμαρτυρίες, συγκεντρώσεις, ανακοινώσεις καταδικάζει την αδιαφορία αυτή, για την υποστελέχωση της κλινικής. Υπήρξαν είκοσι τρεις σύλλογοι γονέων που συμμετείχαν στο συλλαλητήριο της 26 Οκτωβρίου, που είπαν τα ίδια πράγματα.

Μπορώ να σας τα καταθέσω αυτά αργότερα.

Πώς φτάσαμε ως εδώ, κυρία Υπουργέ; Φτάσαμε ως εδώ γιατί τα δύο τελευταία χρόνια έχουν φύγει τέσσερις παιδίατροι χωρίς να προκηρυχτεί καμμία θέση στους διαγωνισμούς που έχουν μεσολαβήσει, ακόμα και σε αυτόν τον διαγωνισμό που έγινε τον Αύγουστο, πρόσφατα δηλαδή.

Και εγώ θα ήθελα να σας πω δύο στατιστικά στοιχεία για να καταλάβετε πόσο σημαντικό είναι αυτό. Τον τελευταίο χρόνο εξετάστηκαν στα επείγοντα αυτού του νοσοκομείου, του «Μαμάτσειου», έξι χιλιάδες διακόσια δώδεκα παιδιά. Στα τακτικά ιατρεία εξετάστηκαν χίλια τριακόσια οκτώ παιδιά, έγιναν εμβολιασμοί σε επτακόσια πενήντα ένα παιδιά, ενώ εισήχθησαν επτακόσια τριάντα δύο παιδιά, όπου τα πενήντα νοσηλεύτηκαν ως επιβεβαιωμένα κρούσματα, χωρίς να υπάρχει επίσημη αναγνώριση του νοσοκομείου ως κλινική COVID.

Το πρώτο ερώτημα που ανακύπτει, λοιπόν, είναι γιατί δεν συμπεριλαμβάνονται στις προκηρύξεις της 3ης ΥΠΕ θέσεις παιδιάτρων. Θα θέλαμε μία σαφή και συγκεκριμένη απάντηση πάνω σε αυτό. Αυτό είναι το φλέγον και άμεσο ερώτημα και οι πολίτες, αλλά και το ιατρικό και νοσηλευτικό προσωπικό περιμένουν σαφείς απαντήσεις για την κάλυψη των τεσσάρων κενών οργανικών θέσεων με μόνιμο προσωπικό.

Εγώ προσωπικά σάς έχω καταθέσει δύο ερωτήσεις μόνο γι’ αυτό το θέμα, για την παιδιατρική κλινική, αλλά δεν πήρα καμμία απάντηση. Έτσι, λοιπόν, σήμερα περιμένω εγώ, όπως και οι πολίτες της δυτικής Μακεδονίας και της Κοζάνης να μας πείτε ποιες ενέργειες θα κάνετε για την άμεση κάλυψη των οργανικών θέσεων στο «Μαμάτσειο».

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Στολτίδη, έχετε τον λόγο για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Είναι προφανές και τα στοιχεία που υπάρχουν επιβεβαιώνουν ότι καμμία κυβέρνηση δεν κινήθηκε στη λύση του προβλήματος στο Γενικό Νοσοκομείο Κοζάνης. Τα προβλήματα είναι διαχρονικά και τα έχουμε αναδείξει με πολλές ερωτήσεις, αλλά δεν πήραμε απαντήσεις. Ο ΟΕΝΓΕ και η ΕΙΝΔΥΜ, οι νοσοκομειακοί γιατροί δυτικής Μακεδονίας, καταγγέλλουν πολλά, ενώ το τελευταίο διάστημα παραιτήθηκαν τέσσερις. Συμπτύσσω λίγο τα στοιχεία, γιατί έχουν αναφερθεί. Σήμερα υπηρετεί μόνο ένας μόνιμος επιμελητής Β΄ από τις πέντε οργανικές θέσεις, ενώ υπάρχει ελλιπές οργανόγραμμα με βάση τις ανάγκες και μία επικουρική γιατρός, της οποίας η σύμβαση λήγει στις 31 Δεκεμβρίου.

Τι κάνουν όλοι αυτοί; Υπερβάλλοντας εαυτόν καλούνται να καλύψουν τα νοσηλευόμενοι παιδιά, το τμήμα επειγόντων περιστατικών, τα τακτικά εξωτερικά ιατρεία με τους εμβολιασμούς και το τμήμα νεογνών της μαιευτικής κλινικής. Μέχρι τώρα τα κενά καλύφθηκαν με μετακινήσεις γιατρών από άλλες δημόσιες δομές υγείας, αφήνοντας κενά εκεί και περιστασιακά με ιδιώτη παιδίατρο ορισμένου χρόνου. Δεν υπάρχει, δηλαδή, η αναγκαία συνεχής ιατρική παρακολούθηση παιδιών, βρεφών και νεογνών με ό,τι αυτό συνεπάγεται για την υγεία των μικρών ασθενών.

Οι εφημερεύοντες ιατροί εκτελούν για μεγάλο χρονικό διάστημα εφημερίες πάνω από το όριο, δέκα με έντεκα τον μήνα, χωρίς άδειες με ό,τι αυτό σημαίνει και για τους ίδιους, αλλά και για τους μικρούς ασθενείς. Επίσης, τον Οκτώβριο είχε κατατεθεί, όπως έχει αναφερθεί, πρόγραμμα εφημεριών με έξι κενές μέρες, ενώ τον Νοέμβριο τα πράγματα είναι ακόμα χειρότερα. Δεν προκηρύξατε ούτε μία από αυτές τις τέσσερις κενές οργανικές θέσεις παιδιάτρων στην προκήρυξη 373 του Αυγούστου, τα δυόμισι τελευταία χρόνια δηλαδή.

Σύμφωνα με τα στοιχεία, που μας δίνει και η ΟΕΝΓΕ, τα οξυμένα προβλήματα στις δημόσιες δομές υγείας έρχονται στο προσκήνιο ακόμα πιο επιτακτικά, καθώς οι τραγικές ελλείψεις σε προσωπικό, εξοπλισμό και υποδομές αυξάνονται στο πλαίσιο της πολιτικής προώθησης του νέου ΕΣΥ που οδηγεί σε ακόμα μεγαλύτερη εμπορευματοποίηση της υγείας.

Με βάση, λοιπόν, τα παραπάνω, ερωτάσθε τι θα κάνει η Κυβέρνηση για να υπάρξει άμεση και ταυτόχρονη προκήρυξη και των τεσσάρων κενών οργανικών θέσεων παιδιατρικής στο Γενικό Νοσοκομείο Κοζάνης και για την κάλυψή τους με κατεπείγουσες διαδικασίες με μόνιμο προσωπικό πλήρους και αποκλειστικής απασχόλησης, ώστε να εξασφαλιστεί η καθημερινή εφημέρευση και γενικότερα η εύρυθμη λειτουργία της συγκεκριμένης κλινικής και στη συνέχεια να στελεχωθεί φυσικά και πλήρως η κλινική με μόνιμο προσωπικό, ώστε να καλυφθούν πλήρως οι ανάγκες γενικότερα.

Επίσης, ερωτάσθε τι θα κάνετε για να στελεχωθεί άμεσα και πλήρως το Γενικό Νοσοκομείο Κοζάνης, το «Μαμάτσειο», με όλο το απαραίτητο μόνιμο προσωπικό, νοσηλευτικό και λοιπό προσωπικό όλων των ειδικοτήτων, ώστε να εξασφαλίζεται η εύρυθμη λειτουργία του νοσοκομείου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για διπλάσιο χρόνο για να απαντήσετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κατ’ αρχάς καλησπέρα και στους δύο συναδέλφους.

Ξεκινώντας και είπατε ότι έχετε απευθύνει ερωτήσεις, θα ήθελα να σας θυμίσω ότι το Υπουργείο Υγείας είναι αυτό, που απαντάει σε μεγαλύτερο ποσοστό όλες τις ερωτήσεις που στέλνετε. Τόσο ο Υπουργός, δηλαδή, όσο και εγώ απαντάμε στις ερωτήσεις που καταθέτετε.

Όσον αφορά τώρα το νοσοκομείο, δώσατε τα δικά σας στοιχεία. Θα σας πω τα στοιχεία που δίνει σε εμένα ο ΟΔΙΠΥ. Στο σημείο αυτό, όμως, θα ήθελα να θυμίσω ότι ο Νομός Κοζάνης έχει δύο νοσοκομεία, το «Μαμάτσειο» και το Νοσοκομείο της Πτολεμαΐδας. Ο αριθμός των εισαγωγών στο «Μαμάτσειο» το 2021 ήταν τετρακόσια ογδόντα ένα παιδιά, το 2022 μέχρι στιγμής είναι πεντακόσια εξήντα εννέα παιδιά. Στην Πτολεμαΐδα ήταν πεντακόσια πενήντα τρία παιδιά το 2021 και τετρακόσια πενήντα τέσσερα παιδιά γι’ αυτό το ενιάμηνο.

Η μέση κάλυψη των κλινών, δηλαδή το ποσοστό της κάλυψης των κλινών, είναι 10% για την Παιδιατρική Κλινική στο «Μαμάτσειο» το 2021 και από τις είκοσι κλίνες είναι καλυμμένες το 16%. Για το 2022 και για το «Μποδοσάκειο» είναι 17% και 18% αντίστοιχα. Άρα, δεν αμφιβάλλει κανείς ότι γίνεται έργο, γιατί πρέπει να ελέγχουμε τα παιδιά. Όμως, το ποσοστό που χρειάζεται νοσηλεία είναι πάρα πολύ μικρό και στα δύο νοσοκομεία του νομού.

Τώρα, όσον αφορά το πόσοι παιδίατροι εξυπηρετούν τον νομό, έχουμε έναν μόνιμο και έναν επικουρικό, ενώ παρατείνονται όλες οι συμβάσεις, κάτι που έχουμε πει. Στο «Μποδοσάκειο», στην Πτολεμαΐδα, έχουμε τέσσερις μόνιμους και υπάρχουν κι άλλοι παιδίατροι στο νομό. Στο Κέντρο Υγείας της Πτολεμαΐδας και σε άλλα κέντρα. Άρα, ο αριθμός των παιδιάτρων που εξυπηρετεί τον νομό γενικά είναι σημαντικός. Έχουμε νόμους που έχουν πολύ μικρότερη κάλυψη. Δεν λέω ότι έτσι πρέπει να είναι, αναφέρω απλώς τα στοιχεία.

Έρχομαι τώρα στον δικό μας τρόπο με τον οποίο θέλουμε να βοηθήσουμε τα νοσοκομεία. Το ένα είναι ότι με το καινούργιο νομοσχέδιο που θα κατατεθεί σύντομα στη Βουλή δίνουμε τη δυνατότητα να μπορέσουμε να έχουμε θέσεις μερικής απασχόλησης, γιατί μας χρειάζονται, ιδιαίτερα όταν υπάρχει χαμηλό ποσοστό κάλυψης των κρεβατιών και χρειαζόμαστε περισσότερους ανθρώπους, ώστε να είναι όλοι λιγότερο κουρασμένοι. Αυτό θεωρούμε ότι θα λύσει πάρα πολλά θέματα ιδιαίτερα στα επαρχιακά νοσοκομεία, πιθανότατα όμως και σε κεντρικότερα νοσοκομεία. Άρα, ερχόμαστε με πάρα πολλές λύσεις για όλα τα νοσοκομεία της χώρας.

Όσον αφορά τώρα το γιατί δεν προκηρύχθηκε θέση παιδιατρικής, η απάντηση είναι ότι γιατί το ίδιο το νοσοκομείο είχε πάρα πολύ χαμηλά την προτεραιότητα για την παιδιατρική όταν ζητήσαμε να μας πει ποιες θέσεις θα ήθελε να καλύψει. Εμείς, δηλαδή, στην προτελευταία προκήρυξη δώσαμε πέντε θέσεις, ενώ για το νοσοκομείο αυτά τα τρία χρόνια έχουμε προκηρύξει είκοσι εννέα θέσεις και πέντε από αυτές να είναι ακόμη υπό κρίση. Ο λόγος, λοιπόν, για τον οποίο δεν προκηρύξαμε παιδιατρική ήταν γιατί ήταν σε πολύ χαμηλή προτεραιότητα. Έτσι, όμως, την έδωσε το ίδιο το νοσοκομείο. Ωστόσο, είμαστε εδώ για να δούμε αν χρειάζεται να προκηρύξουμε κάτι ακόμη. Θα προκηρύξουμε ξανά θέσεις, αφού αλλάξουμε με το νομοσχέδιο τον τρόπο που γίνονται οι προσλήψεις των γιατρών, γιατί πάγιο αίτημα όλων των νοσοκομείων είναι οι κρίσεις να γίνονται στα νοσοκομεία. Αυτό σημαίνει ότι θα γίνονται πολύ πιο γρήγορα και άρα πολύ σύντομα, μετά την ψήφιση του νέου νομοσχεδίου, θα είμαστε εδώ για να μπορέσουμε να προκηρύξουμε τις θέσεις και να έχουμε τις θέσεις που θα χρειαστούν σε όλη την Ελλάδα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Υπουργέ.

Κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κυρία Υπουργέ, η απάντησή σας είναι πραγματικά εντελώς απογοητευτική. Προσπαθείτε να μας πείσετε ότι οι γιατροί φτάνουν για τον νομό. Όταν έχουμε τόσες διαμαρτυρίες από απλούς ανθρώπους, από πολίτες, αλλά και από τους ίδιους τους γιατρούς όταν δεν φτάνουν οι εφημερίες και όταν ξεπερνούν τις ανθρώπινες δυνάμεις που έχουν οι γιατροί για να μπορέσουν να καλύψουν τα κενά, εσείς προσπαθείτε να μας πείσετε ότι φτάνουν.

Έχετε υπ’ όψιν σας τι σημαίνει Νομός Κοζάνης και οι χιλιομετρικές αποστάσεις που υπάρχουν; Έχετε υπ’ όψιν σας ότι για να φτάσουν από τα Καμβούνια μέχρι την Πτολεμαΐδα πρέπει να διανύσουν εκατό χιλιόμετρα περίπου ή για να φτάσουν από τον Πεντάλοφο μέχρι την Πτολεμαΐδα; Τι μας λέτε;

Επίσης, δεν έχουμε μόνο να καλύψουμε θεραπείες, αλλά έχουμε και τα έκτακτα περιστατικά, αλλά και τις τακτικές εξετάσεις που μπορούν να κάνουν τα παιδιά. Κι εγώ σας ανέφερα έναν αριθμό από τα παιδιά που έχουν εισαχθεί. Αυτά τα παιδιά είναι επτακόσια τριάντα δύο από τον Νοέμβριο του 2021 έως τον Οκτώβριο του 2022. Αυτά λένε τα δικά μου στοιχεία. Και τα τακτικά ιατρεία έχουν εξετάσει χίλια τριακόσια παιδιά, ενώ τα επείγοντα έξι χιλιάδες. Αυτά τα παιδιά πού θα πάνε; Θα πάνε όλα στην Πτολεμαΐδα; Αυτό μας λέτε; Και δεν υπήρχε προτεραιότητα; Τι είναι αυτό που μας λέτε, ότι δεν υπήρχε προτεραιότητα; Αυτά είναι εντελώς απογοητευτικά.

Ξέρετε, κυρία Υπουργέ, η δυτική Μακεδονία υφίσταται αυτή τη στιγμή μια βίαιη και πρόχειρη απολιγνιτοποιήση, με αποτέλεσμα να έχει υποστεί δραματική μείωση του ΑΕΠ, ερημοποίηση και μετανάστευση. Ο κ. Χατζηδάκης μάς είχε πει ότι θα υπάρχει η ρήτρα μετάβασης, δηλαδή οποιοδήποτε Υπουργείο νομοθετεί θα έχει ένα επιπλέον προνόμιο γι’ αυτές τις περιοχές. Ωστόσο, όχι μόνο δεν βλέπουμε κανένα προνόμιο ως προς τη μεταχείριση, γιατί αυτές οι περιοχές υφίστανται πραγματικά ένα σοκ, αλλά βλέπουμε και μία τέλεια υποβάθμιση όλων των δομών και ειδικά των δομών της υγείας.

Θέλω να σας πω ότι η εγκατάλειψη και υποστελέχωση της παιδιατρικής κλινικής δεν είναι ένα μεμονωμένο φαινόμενο. Το ίδιο συμβαίνει με τη ΜΕΘ του «Μαμάτσειου», που έχει τρεις κενές οργανικές θέσεις και μάλιστα εσείς σε δημόσια παρουσίαση είπατε ότι μπορεί να κλείσει αυτή η δομή της ΜΕΘ, γιατί έχει μόνο τέσσερις θέσεις. Μα, κάντε τις πιο πολλές, υπάρχει η δυνατότητα. Και το ίδιο συμβαίνει και με άλλα τμήματα ή κλινικές του «Μαμάτσειου». Δεν φτάνει χρόνος να αναφερθώ σε κάθε κλινική. Να σας πω ότι από τις ογδόντα οκτώ θέσεις, που προβλέπονται στο οργανόγραμμα, είναι καλυμμένες μόνο οι σαράντα δύο.

Και στο «Μποδοσάκειο» της Πτολεμαΐδας που λέτε ότι είναι υπέροχη η κατάσταση εκεί, από τις εξήντα δύο θέσεις είναι μόνο οι σαράντα πέντε καλυμμένες, ενώ στα Σέρβια για παράδειγμα προκύπτει ότι θα μείνουν άμεσα οι πολίτες χωρίς παιδίατρο, διότι φεύγει για συνταξιοδότηση.

Αυτά γιατί συμβαίνουν άραγε; Συμβαίνουν γιατί εσείς το έχετε διατρανώσει, το έχετε πει, ότι θέλετε να αναθέσετε στον ιδιωτικό τομέα όλες τις δομές υγείας. Γι’ αυτό γίνεται. Την ξέρουμε την τακτική της Νέας Δημοκρατίας, απαξιώνει στην αρχή και μετά ιδιωτικοποιεί. Και βέβαια, δεν έχετε μιλήσει καθόλου, καμμία πρόθεση ή αναφορά για το ζήτημα της αποκατάστασης των μισθολογικών απολαβών των γιατρών, έπειτα από τις αντισυνταγματικές μειώσεις του 2012, ούτε για τους ανθρώπους που έχουν απομακρυνθεί λόγω μη εμβολιασμού, ενώ υπάρχουν ασφαλή και συγκεκριμένα πρωτόκολλα για την επαναφορά στο ΕΣΥ.

Και βέβαια να σας πω ότι οι προϋπολογισμοί των τελευταίων ετών στην υγεία πρέπει να παραδεχτείτε ότι δεν ήταν γενναιόδωροι. Εμείς, ο ΣΥΡΙΖΑ, επειδή ακούστηκε, να υπενθυμίσω ότι ήρθε αντιμέτωπος με μια ανθρωπιστική κρίση όταν ανέλαβε το 2015. Ανέταξε το σύστημα, έδωσε πρόσβαση σε εκατομμύρια ανέργους και ανασφάλιστους να έχουν πρόσβαση στο ΕΣΥ μόνο με τον ΑΜΚΑ, χωρίς να έχουν τα ανάλογα ένσημα. Προχώρησε σε δεκαεννιά χιλιάδες προσλήψεις σε καιρούς που οι δεσμεύσεις για τις προσλήψεις ήταν πάρα πολύ ασφυκτικές. Χαρακτηριστικά το 2014 ήταν τριανταεπτά γιατροί κλάδου ΕΣΥ, το 2019 έγιναν πενήντα ή στο σύνολο γενικού προσωπικού από διακόσιοι εβδομήντα έξι έγιναν τριακόσια εξήντα εννιά και το γενικό σύνολο από τριακόσιοι εξήντα τρεις έγιναν τετρακόσιοι εξήντα τρεις.

Από εσάς, όμως, δεν βλέπουμε καμμία τέτοια πρόθεση ενίσχυσης του δημόσιου συστήματος υγείας. Φαίνεται ότι ο COVID-19 τελικά δεν σας δίδαξε κάτι. Και να πω και σε αυτό που αναφερθήκατε στην αρχή ότι απαντάτε στις ερωτήσεις. Χαρακτηριστικά έχω εδώ μπροστά τον κατάλογο των ερωτήσεων που σας έχω καταθέσει, είναι είκοσι ερωτήσεις προς το Υπουργείο σας. Δεν έχουν απαντηθεί οι δεκαοκτώ. Από αυτές οι δεκατρείς, που έχω καταθέσει εγώ προσωπικά, και τις άλλες που έχω συνυπογράψει, αφορούν αμιγώς την υποβάθμιση των νοσοκομείων...

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ.

**ΚΑΛΛΙΟΠΗ ΒΕΤΤΑ:** Ολοκληρώνω, κύριε Πρόεδρε.

Αφορούν την περίθαλψη στην περιοχή της Κοζάνης, όχι μόνο για την παιδιατρική, όπως σας είπα προηγουμένως, αλλά και για την έλλειψη αναισθησιολόγου, για τα προβλήματα με τη ΜΕΘ, για τον εξοπλισμό, για την ψυχιατρική κλινική, για την υποβάθμιση των περιφερειακών ιατρείων, για την τραγική υποστελέχωση των νοσοκομείων σε πολλούς και κρίσιμους τομείς.

Φαίνεται, ότι υπάρχει αδιαφορία από το Υπουργείο σας. Σας λέω συγκεκριμένα ότι δεν μου απαντήσατε σε όλες αυτές τις ερωτήσεις και αυτό υποβαθμίζει και τον κοινοβουλευτικό έλεγχο σε αυτά τα τρία χρόνια. Και βέβαια μας προβληματίζει για τη βούλησή σας να αντιμετωπίσετε τα πραγματικά προβλήματα της κοινωνίας.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στη δευτερολογία σας, κύριε Στολτίδη, θα ήθελα να κάνω μια ανακοίνωση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου, και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Καλαμάτας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Πετάξατε το μπαλάκι, κυρία Υπουργέ, στη διοίκηση του νοσοκομείου που δίνει λάθος εικόνα σε σχέση με τις ανάγκες. Αυτό πρέπει να το λάβει υπ’ όψιν ο κόσμος που βρίσκεται σε αναβρασμό. Θα το δέσει, όμως, με την προκλητική σας αναφορά πάνω στο γεγονός του νέου αντιδραστικότατου νομοσχεδίου για το ΕΣΥ που έρχεται με τα απογευματινά ιατρεία και τα χειρουργεία. Είπατε ότι παρεμβαίνετε για να δώσετε όλες τις δυνατές επιλογές στο λαό μας για την γιατρειά του.

Άραγε, αναρωτιόμαστε τι επιλογές δώσατε -όχι εσείς- ως Κυβέρνηση στους χιλιάδες που πέθαναν εκτός ΜΕΘ από την πανδημία όταν την πιο άγρια περίοδο μειώσατε τη χρηματοδότηση κατά εξακόσια εκατομμύρια ευρώ πρόπερσι; Την ίδια επιλογή θα δώσετε και τώρα με το νέο ΕΣΥ και τον εξορθολογισμό του, όπως το λέτε, που και η περίπτωση της παιδιατρικής μονάδας στην Κοζάνη είναι και αυτή ένα θύμα του σχεδιασμού αυτού που έχετε για συγχωνεύσεις μονάδων και περαιτέρω υποχρηματοδότηση.

Τι επιλογές θα δώσετε σε όλες τις μανάδες και τους γονείς σε όλη τη δυτική Μακεδονία που πρέπει στην πλειοψηφία τους να μετακινούνται στη Θεσσαλονίκη και να περιμένουν ατελείωτες λίστες, επιδεινώνοντας την υγεία των παιδιών τους; Τι επιλογές θα δώσετε στους γονείς που μέχρι τώρα στα παιδιατρικά καλύπτονταν εκ περιτροπής, όπως το είπατε, με το Νοσοκομείο της Πτολεμαΐδας και ακόμη και παιδιά που γεννιόταν ακόμα και λίγες ώρες μετά έπρεπε να μετακινηθούν με αμάξι στην Κοζάνη, επειδή τελείωνε η εφημερία; Αν έχετε, δηλαδή, τον θεό σας!

Τι επιλογή θα δώσετε τελικά με τη νέα υποχρηματοδότηση διακόσια εβδομήντα εννέα εκατομμύρια ευρώ στο φετινό προϋπολογισμό; Καμμία. Όλοι στην αγκαλιά των κορακιών στην ιδιωτική υγεία.

Ποιοι πάνε και περιμένουν μήνες, κυρία Υπουργέ, και χρόνια για την περίθαλψη στο δημόσιο νοσοκομείο; Το 1/3 του λαού μας που εσείς, ο ΣΥΡΙΖΑ και το ΠΑΣΟΚ το φτάσατε κάτω από το όριο της φτώχειας, το άλλο 1/3, συνολικά τα 2/3 που αμείβονται με 700 έως 1.000 ευρώ και δεν μπορούν να πληρώσουν τους λογαριασμούς της ΔΕΗ. Αυτοί είναι που πάνε, γιατί δεν μπορούν να πάνε πουθενά αλλού. Και τώρα σε όλους αυτούς τους λέτε εσείς, περισσότερο θα περιμένετε, περισσότερο θα διακινδυνεύσετε όλοι στα κοράκια της ιδιωτικής υγείας. Από δισεκατομμύρια, όμως, στους επιχειρηματικούς ομίλους, στους ενεργειακούς ομίλους, σε όλους άπλετα, ασταμάτητα.

Να αναφερθώ και στα ογδόντα επτά δισεκατομμύρια που προχθές είχε το νομοσχέδιο για τη ρύθμιση των ληξιπρόθεσμων οφειλών. Το 0,2% των μεγάλων επιχειρηματικών ομίλων, που τους ταΐζει η Κυβέρνηση και οι προηγούμενες δεκάδες δισεκατομμύρια σε κάθε προϋπολογισμό, χρωστάνε ογδόντα επτά δισεκατομμύρια. Με αυτά τα ογδόντα επτά δισεκατομμύρια διαστημόπλοια, σχολεία και νοσοκομεία θα είχαμε και επιβίωση και των αγροτών και των αυτοαπασχολουμένων και μισθούς και συντάξεις που να φτάνουν στο ύψος για να καλύπτουν συνολικά τις ανάγκες.

Αυτό, όμως, ρωτάμε, κυρία Υπουργέ: Δεν είναι τελικά αίσχιστη μορφή βίας, εκβιασμού και μάλιστα μαζικού γονιών και παιδιών; Κατά τα άλλα ενδιαφερόμαστε για την εκμετάλλευση και τη βία ενάντια στα παιδιά.

Έχουμε και τους προκλητικούς εξυπνακισμούς Υπουργού σας στην κριτική του Κομμουνιστικού Κόμματος για την απάτη με το «καλάθι της νοικοκυράς» να λοιδορεί τη Σοβιετική Ένωση για τα άδεια ράφια, δηλαδή τον σοσιαλισμό, τον σοσιαλιστικό κόσμο που έβγαλε τους γονείς από το βασίλειο της ανάγκης και τους πήγε στο βασίλειο της ελευθερίας. Εκεί που τόσες δεκαετίες γονιός δεν ασχολήθηκε ούτε λεπτό ούτε στιγμή με μεσαιωνικά ζητήματα, όπως αν το παιδί θα έχει να φάει, αν θα έχει να σπουδάσει, αν θα έχει να γιατρευτεί, να βρει δουλειά, αν θα το εκμεταλλευτεί κανένα τέρας, όπως τώρα στο σύστημα που υπηρετείτε όλα τα κόμματα. Εκεί δηλαδή έχετε δίκιο, δεν είχε αυτές τις επιλογές ο γονιός, η μάνα να πεινάει, να μένει αγράμματος, να πεθαίνει από ασθένειες, γιατί δεν έχει λεφτά, να είναι άνεργος.

Έχετε απόλυτο δίκιο σ’ αυτό. Εσείς όλες αυτές τις επιλογές τις παρέχετε. Και λέμε φυσικά συγχαρητήρια και μπράβο στους γονείς που σηκώνουν ψηλά την απαίτησή του να κερδίσουν αυτά που αξίζουν σε αυτούς και τα παιδιά τους με αυτές τις κινητοποιήσεις απέναντι σε αυτό το αίσχος και τους καλούμε να συνεχίσουν, να μην υπάρχει γονιός, παππούς, γιαγιά που να μείνει έξω από αυτή τη μάχη μέχρι να σας αναγκάσουν να τους δώσετε όλα αυτά που χρειάζονται για τα παιδιά τους, όλα αυτά που αξίζουν και έχουν πληρώσει το εκατονταπλάσιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για να απαντήσετε στους δύο συναδέλφους.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Ξεκίνησα να δουλεύω στο Εθνικό Σύστημα Υγείας το ’90. Δεν σταμάτησα να το υπηρετώ καμμία μέρα και είμαι σαφώς ταγμένη στο Εθνικό Σύστημα Υγείας και δεν μπορεί να μου το αμφισβητήσει κανένας. Όχι μόνο δουλεύω στο Εθνικό Σύστημα Υγείας, αλλά επειδή πιστεύω ότι ο καθένας πρέπει να κάνει ό,τι μπορεί για το Εθνικό Σύστημα Υγείας σήκωσα χορηγίες σχεδόν δύο εκατομμύρια για να βελτιώσω την κλινική, που είχε επτάκλινους θαλάμους, να τους κάνουμε τρίκλινους με τουαλέτα μέσα, να βελτιώσουμε το βροχολογικό και πιστεύω ότι ο καθένας από εμάς έτσι πρέπει να συμπεριφέρεται.

Άρα είναι σαφής η διάθεση να βοηθήσω το Εθνικό Σύστημα Υγείας. Και είναι σαφής η διάθεση του Πρωθυπουργού που με διάλεξε σε αυτή τη θέση να βοηθήσει το Εθνικό Σύστημα Υγείας. Αυτό είναι σαφές. Δεν υπάρχει θέμα συζήτησης. Υπάρχουν τριάντα δύο χρόνια πορείας, άρα δεν μπορείτε να μου το αμφισβητήσετε.

Να σας πω τώρα λίγο για τα στοιχεία που λέτε. Μιλάτε για το Νοσοκομείο της Κοζάνης, το οποίο όταν το αφήσατε εσείς το 2019 είχε προϋπολογισμό 12 εκατομμύρια ευρώ. Να σας πω τον προϋπολογισμό του νοσοκομείου τώρα που λέτε ότι δεν το στηρίζουμε; Είναι 28 εκατομμύρια ευρώ. Απλώς για να βάλουμε τα πράγματα στη θέση τους, επειδή λέτε ότι είχατε γιατρούς και δεν βάλαμε εμείς. Είχατε εξήντα τρία άτομα ιατρικό προσωπικό και έχει και τώρα εξήντα τρία άτομα ιατρικό προσωπικό. Είχε εκατόν ενενήντα τρεις νοσηλευτές και έχει διακόσιους είκοσι πέντε νοσηλευτές. Είχε συνολικά τριακόσια πενήντα πέντε άτομα προσωπικό και έχει τετρακόσια σαράντα επτά άτομα προσωπικό. Να βάλουμε, λοιπόν, τα πράγματα στη θέση τους!

Μιλάτε, επίσης, για χιλιομετρικές αποστάσεις. Πτολεμαΐδα - Κοζάνη είναι περίπου σαράντα χιλιόμετρα, άρα οι εναλλάξ εφημερίες είναι κάτι που γίνεται στους περισσότερους νομούς. Άργος και Ναύπλιο εφημερεύουν εναλλάξ. Ούτε στην Αθήνα εφημερεύουν τα νοσοκομεία κάθε μέρα. Σημασία έχει να είναι καλά τα τμήματα που πηγαίνει ο ασθενής, να γίνεται καλά η δουλειά του και να παίρνει τις ανάγκες που θέλει.

Να πω, επίσης, ότι το Νοσοκομείο της Κοζάνης έχει τόσες οργανικές θέσεις και έχει και αυτή την πληρότητα που είναι της τάξεως του 20% - 30%. Άρα, αντιστοιχεί ένας γιατρός ανά κλίνη. Δηλαδή, όσοι άρρωστοι νοσηλεύονται, τόσοι γιατροί υπάρχουν. Άμα βρείτε διεθνώς αυτή την αναλογία σε οποιοδήποτε νοσοκομείο στον κόσμο, πείτε το μου να το ξέρω, γιατί γενικώς δεν υπάρχει. Άρα η στελέχωση έχει να κάνει όχι με το τι θέματα θεωρούμε ότι μπορεί να έχει ένα νοσοκομείο, αλλά με το τι πραγματικά έχει.

Βεβαίως θα βοηθήσουμε. Βοηθάμε, έχουμε υπερδιπλασιάσει τον προϋπολογισμό, έχουμε φέρει προσωπικό και θα εξακολουθήσουμε να το κάνουμε. Σας λέω και πάλι ότι ο στόχος αυτής της Κυβέρνησης, προσωπικά του Πρωθυπουργού Κυριάκου Μητσοτάκη και δικός μου είναι να έχουμε νοσοκομεία καλά στελεχωμένα.

Ένα πράγμα που κάνουμε και είναι πάρα πολύ σημαντικό, είναι το ότι κάνουμε τμήματα επειγόντων περιστατικών σε όλα τα νοσοκομεία. Όχι απλά τμήματα που να λέμε ότι είναι τμήματα επειγόντων περιστατικών, αλλά να έχουν γιατρούς που έχουν εξειδίκευση στην επείγουσα ιατρική και άρα, μπορούν να κάνουν καλά οποιονδήποτε ασθενή πάει με πρόβλημα απειλητικό για τη ζωή του. Αυτά είναι ότι κάνουμε εμείς και έχουμε εδώ τα στοιχεία να τα δείξουμε.

Άρα είμαστε εδώ για κάθε Έλληνα πολίτη, οπουδήποτε μένει στην Ελλάδα και στόχος μας είναι ένα δημόσιο σύστημα υγείας που είναι ανοιχτό σε όλους, στελεχωμένο καλά και καλό και για τους πολίτες και για τους ασθενείς και για τους εργαζόμενους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Πριν προχωρήσουμε στην επόμενη επίκαιρη ερώτηση, θέλω να κάνω μια ανακοίνωση προς το Σώμα.

Έχω την τιμή να ανακοινώσω στο Σώμα ότι ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών» όπως ισχύουν, την 11-11-2022 Ποινική Δικογραφία που αφορά στην Υπουργό Παιδείας κ. Νίκη Κεραμέως και στην Υφυπουργό Παιδείας κ. Ζέττας Μακρή και Ποινική Δικογραφία που αφορά στον Υπουργό Εσωτερικών κ. Μαυρουδή Βορίδη.

Προχωρούμε στη δέκατη τρίτη με αριθμό 137/7-11-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάσηπρος τον Υπουργό Υγείας, με θέμα: «Για τις συνθήκες που επικρατούν στο Γενικό Νοσοκομείο Μεσολογγίου».

Κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Δεν είναι η πρώτη φορά που έρχεται το θέμα του «κατ’ επίφαση» νοσοκομείου, όπως το λένε οι Αιτωλοακαρνάνες, αλλά και οι εργαζόμενοι. Ας το αποκαλέσουμε έτσι για να έχουμε ένα σημείο αναφοράς. Για το Νοσοκομείο Μεσολογγίου δεν είναι η πρώτη φορά που έρχονται θέματα εδώ πέρα στη Βουλή. Αυτή τη φορά οι εργαζόμενοι κραυγάζουν ότι τόσο το νοσοκομείο όσο και αυτοί οι ίδιοι έχουν φτάσει πλέον στα όριά τους και αναγκάζονται να χτυπήσουν το καμπανάκι του κινδύνου. Το νοσοκομείο οδηγείται με μαθηματική ακρίβεια σε μαρασμό και σε κλείσιμο.

Η πολιτική της Κυβέρνησης με την υποχρηματοδότηση και την υποστελέχωση τους αφαιρεί τη δυνατότητα να καλύψουν ακόμα και τις βασικές λειτουργικές του ανάγκες. Είναι γνωστό το Γενικό Νοσοκομείο Μεσολογγίου καλύπτει τις υγειονομικές ανάγκες των περιοχών Μεσολογγίου, Ναυπακτίας και Ξηρομέρου. Ως δευτεροβάθμια μονάδα υγείας, οι οργανικές θέσεις σε μόνιμο προσωπικό ανέρχονται στις σαράντα πέντε. Οι υπάρχοντες, όμως, γιατροί είναι είκοσι τρεις. Αποτέλεσμα αυτού είναι η πλήρης αδυναμία κάλυψης των αναγκών που προκύπτουν καθημερινά.

Το σημερινό επίπεδο λειτουργίας του νοσοκομείου ήδη στηρίζεται στην αυτοθυσία του ιατρικού και νοσηλευτικού προσωπικού, καθώς οι ίδιοι επιλέγουν να εργαστούν χωρίς άδειες, χωρίς ρεπό, με απανωτές εφημερίες. Υπάρχει έλλειψη ειδικευομένων γιατρών. Οι ίδιοι δηλώνουν ότι οι συνθήκες εργασίας που γενικά επικρατούν τους αποτρέπουν από το να κάνουν την επιλογή να εργαστούν εκεί πέρα.

Αντίστοιχη υποστελέχωση επικρατεί και στο μόνιμο νοσηλευτικό προσωπικό. Ο μέσος όρος ηλικίας είναι τα πενήντα έτη, για μια βαριά σωματική εργασία όπως είναι του νοσηλευτή. Αυτό το γνωρίζετε πολύ καλά, διότι νοσοκομειακή γιατρός είσαστε. Υπάρχει εργασιακή ανασφάλεια στους επικουρικούς. Και αυτή η κατάσταση χειροτερεύει με τις συνεχείς αποσπάσεις και μετακινήσεις του προσωπικού προς άλλα νοσοκομεία και υπηρεσίες.

Υπάρχει μια καθολική απαίτηση από το προσωπικό του νοσοκομείου και όχι μόνο από το Μεσολόγγι, αλλά και από σχεδόν το σύνολο των νοσοκομείων, για τη μονιμοποίηση όλων των συμβασιούχων που εργάζονται σε αυτό ανεξάρτητα από τη μορφή των συμβάσεων εργασίας, διότι η προσφορά τους καλύπτει πάγιες και διαρκείς ανάγκες. Η δε παρουσία τους είναι αναγκαία για την ασφαλή λειτουργία του νοσοκομείου.

Το ερώτημα που απευθύνεται προς το πρόσωπό σας, κυρία Υπουργέ, είναι: Τι μέτρα προτίθεται να πάρει η Κυβέρνηση για να καλύψει τις εφημεριακές ανάγκες του νοσοκομείου με την πλήρη στελέχωση της χειρουργικής, παθολογικής, καρδιολογικής, γυναικολογικής κλινικής και -ποια έμεινε άραγε;-

του αναισθησιολογικού, μικροβιολογικού, ακτινολογικού τμήματος, που αποτελούν ζωτικής σημασίας ειδικότητες για να σωθεί μια ανθρώπινη ζωή;

Και επίσης: Τι μέτρα θα ληφθούν ούτως ώστε να υπάρξει πλήρης στελέχωση του νοσοκομείου με μόνιμο νοσηλευτικό και ιατρικό προσωπικό και την μονιμοποίηση όλων των εργαζομένων στο νοσοκομείο με ελαστικές σχέσεις εργασίας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Καταλαβαίνω το τοπικό σε ένα βαθμό, αλλά να θυμίσω ότι τα νοσοκομεία δεν είναι για μια πόλη, είναι για όλους τους Έλληνες κατοίκους και όλους τους Έλληνες πολίτες και ο χάρτης υγείας είναι πάρα πολύ σημαντικός.

Να πω, λοιπόν, λίγο για τα στοιχεία του νομού, που πάλι έχει δύο νοσοκομεία. Το Νοσοκομείο Μεσολογγίου, που συζητάμε τώρα, έχει εκατόν τριάντα έξι κρεβάτια. Η πληρότητα είναι 33%, δηλαδή μία στις τρεις κλίνες είναι κατειλημμένη. Υπάρχει και το Νοσοκομείο στο Αγρίνιο που έχει εκατόν ενενήντα μία κλίνες και η πληρότητα εκεί είναι 55%, δηλαδή, λίγο παραπάνω από τις μισές κλίνες είναι κατειλημμένες.

Το προσωπικό στο Νοσοκομείο Μεσολογγίου συνολικά είναι σαράντα οκτώ άτομα για την ακρίβεια. Το νοσηλευτικό προσωπικό είναι εκατόν σαράντα πέντε και το λοιπό προσωπικό είναι εκατόν είκοσι επτά.

Πράγματι τα τελευταία χρόνια η χώρα μας είδε μια τεράστια «αιμορραγία» και ειδικευόμενους να μην μένουν στα νοσοκομεία μας. Γι’ αυτό και θέλουμε να αναβαθμίσουμε τα νοσοκομεία και θέλουμε να δώσουμε κίνητρα στους γιατρούς. Τα κίνητρα δεν είναι να κάνουμε τις περιοχές «άγονο τύπου Α», γιατί αυτό που κάνει το «άγονο τύπου Α» είναι ότι δίνει τη δυνατότητα στους γιατρούς στα τρία ή στα πέντε χρόνια να φύγουν και να πάνε σε μια κεντρική πόλη. Αυτός δεν είναι σχεδιασμός που θέλουμε να κάνουμε εμείς. Ο σχεδιασμός που κάνουμε εμείς είναι να δώσουμε κίνητρα ώστε οι γιατροί να μένουν στην πόλη γιατί είναι ευχαριστημένοι με τις συνθήκες της δουλειάς τους και με το νοσοκομείο, που σημαίνει ότι το νοσοκομείο στελεχώνεται και οι πολίτες έχουν την ασφάλεια.

Το δεύτερο πράγμα που κάνουμε είναι ότι κάνουμε τμήματα επειγόντων περιστατικών παντού, βάζοντας ανθρώπους που έχουν εξειδίκευση στην επείγουσα ιατρική. Αυτό σημαίνει ότι είτε εγκεφαλικό πάει είτε έμφραγμα πάει είτε τραύμα πάει, ο γιατρός είναι εκεί για να μπορέσει να δώσει τις πρώτες βοήθειες και να σώσει τη ζωή. Και αυτό είναι πάρα πολύ σημαντικό, ιδιαίτερα σε μικρά νοσοκομεία. Πιθανότατα δεν μπορείς να έχεις σαράντα γιατρούς από σαράντα τρεις διαφορετικές ειδικότητες να εφημερεύουν κάθε μέρα σε νοσοκομείο που βλέπει τριάντα περιστατικά στην εφημερία του, αλλά είναι σημαντικό να έχεις τρεις γιατρούς που μπορούν να αντιμετωπίσουν τα πάντα.

Ο σχεδιασμός, λοιπόν, πρέπει να είναι αυτός. Είναι διαφορετικός ο σχεδιασμός για ένα δευτεροβάθμιο νοσοκομείο και διαφορετικός για ένα τριτοβάθμιο νοσοκομείο. Είναι σαφές ότι θέλουμε να στηρίξουμε κάθε νοσοκομείο σε κάθε γωνιά της Ελλάδας.

Ο τρόπος που στηρίζεται κάθε νοσοκομείο είναι διαφορετικός, ανάλογα με το πού είναι. Ο τρόπος που στηρίζεται το νοσοκομείο, ο τρόπος δηλαδή που στηρίζονται οι κάτοικοι σε κάθε γωνιά της Ελλάδας, οι πολίτες σε κάθε γωνιά της Ελλάδας. Γιατί είναι διαφορετικό πώς αντιμετωπίζουμε τους Παξούς, τους Φούρνους, ή τους Λειψούς, διαφορετικό πώς θα αντιμετωπίσουμε το Μεσολόγγι και διαφορετικό πώς θα αντιμετωπίσουμε την Πάτρα ή τη Θεσσαλονίκη. Έχουν άλλες δυνατότητες, άλλα περιστατικά. Άλλα νοσοκομεία, λοιπόν, μπορούμε να φτιάξουμε. Άλλες δυνατότητες μπορούμε να φτιάξουμε.

Ο δικός μας σχεδιασμός είναι να υπάρχει παντού φροντίδα για όλα τα χρόνια νοσήματα, παντού φροντίδα για όλα τα επείγοντα. Να σώζονται οι ζωές, να υπάρχει χρόνια φροντίδα, να υπάρχει διασύνδεση και όταν χρειάζεται τριτοβάθμια θεραπεία, να μπορεί ο άρρωστος να διακομίζεται στο τριτοβάθμιο κέντρο χωρίς φασαρία, χωρίς καθυστέρηση, εύκολα και γρήγορα. Αυτό θέλουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και δυο συνοδοί εκπαιδευτικοί από το 4ο Γυμνάσιο Καλαμάτας, (δεύτερο τμήμα).

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Το είπα και στα προηγούμενα παιδιά, συμμαθητές και συμμαθήτριές σας, σήμερα στη Βουλή γίνεται μια ειδική διαδικασία. Γι’ αυτό βλέπετε μόνο πολύ λίγους Βουλευτές και την κυρία Υπουργό. Είναι ο κοινοβουλευτικός έλεγχος, που απλά σημαίνει ότι ο Βουλευτής ρωτά και η Υπουργός, συγκεκριμένα, απαντά. Ο Βουλευτής είναι από την περιοχή της Αιτωλοακαρνανίας. Ρωτούσε για το Νοσοκομείο Μεσολογγίου και η Υπουργός απαντά σε πρωτολογία και δευτερολογία.

Κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κυρία Υπουργέ, δεν είναι στον χαρακτήρα μου να χρησιμοποιώ οξείες εκφράσεις. Όμως, θεωρώ ότι στους πολλαπλούς σχεδιασμούς στο Υπουργείο σας που αναφέρατε, κάνετε ασκήσεις επί χάρτου. Και το λέω αυτό γιατί όλα βαίνουν προς λύση, όλα πάνε καλά.

Εγώ θα σας πω μόνο εκτός κειμένου -δεν το έχω γράψει εδώ, θα το αναφέρω, όμως- ότι νοσοκόμος διασωλήνωσε παιδί είκοσι δύο χρόνων από τροχαίο. Είχε κάποια ελάχιστη εμπειρία, αλλά δεν ήθελε να το αφήσει να πεθάνει. Δεν υπήρχε αναισθησιολόγος, γι’ αυτό το έκανε. Άρα με τέτοια περιστατικά, σε αυτό το νοσοκομείο των τριάντα περιστατικών ημερησίως, ενδεχομένως, να πεθάνουν άνθρωποι και αυτό θα είναι ένα τραγικό γεγονός.

Εγώ θα σας πω αναλυτικά τι υπάρχει εκεί, γιατί άκουσα κάποια νούμερα. Χειρουργοί μόνο τρεις. Η έλλειψη αυτή κραυγάζει ότι σε καμμία περίπτωση δεν βγαίνουν οι εφημερίες. Αναισθησιολόγοι, ξεχνάμε τον πληθυντικό. Είναι ένας ο αναισθησιολόγος και η παράτασή του τελειώνει τον Δεκέμβρη. Υπάρχει ακόμα μία που είναι σε μετακίνηση από το Νοσοκομείο του Αγρινίου και άλλη μία η οποία βρίσκεται σε άδεια μητρότητας. Τι θα μας πείτε; Ότι υπάρχουν τέσσερις; Αποτέλεσμα; Εφημερίες με αναισθησιολόγο μόνο εννέα μέρες τον μήνα. Τις υπόλοιπες μέρες τι γίνεται; Παιδίατρος μόνο μία. Ακτινολόγοι; Η ίδια κατάσταση. Οφθαλμίατρος δεν υπάρχει, λόγω συνταξιοδότησης.

Προσωπική εμπειρία: Στις 14 Αυγούστου πέντε νομοί, με Νοσοκομεία στη Λευκάδα, στην Πρέβεζα, με δύο στην Αιτωλοακαρνανία, δεν εφημέρευε η Πάτρα, αναγκάστηκα και πήγα στον «Άγιο Ανδρέα» στην Πάτρα. Αυτή είναι η εικόνα την οποία σχεδιάζετε εσείς να αλλάξετε. Και πότε; Πότε; Με το καινούργιο νομοσχέδιο; Θα πούμε δυο λόγια.

Νοσηλευτικό προσωπικό. Έτσι και αλλιώς υπάρχει μεγάλη έλλειψη. Δεν φτάνει αυτό. Ο λαός λέει «ήταν στραβό το κλήμα, το δάγκωσε και ο γάιδαρος». Και τι έμεινε; Με αυθαίρετες αποφάσεις των διοικήσεων μετακινούνται από το Μεσολόγγι στο Αγρίνιο, για να λύσουν προβλήματα. Και μην πούμε για το Αγρίνιο. Είναι ένα άλλο τεράστιο θέμα.

Τελικά, το θέμα είναι ότι οι κάτοικοι της μισής Αιτωλοακαρνανίας βρίσκονται σε απόγνωση. Δεν το αλλάζει αυτό ο σχεδιασμός σας. Αυτό συμβαίνει παρά τις τεράστιες προσπάθειες που καταβάλλει το ιατρονοσηλευτικό προσωπικό, που ξεπερνά και τις βιολογικές του αντοχές.

Άκουσα στην προηγούμενη απάντηση -ήμουν εδώ πέρα και επιτρέψτε μου να το χρησιμοποιήσω- ότι η Κυβέρνηση σχεδιάζει με μερική απασχόληση κ.λπ.. Εδώ το θέμα είναι ότι η Κυβέρνηση δεν χρηματοδοτεί ούτε εξοπλισμό ούτε την στελέχωση, με αποτέλεσμα να βαθαίνει την ιδιωτικοποίηση. Δηλαδή, κλείνει την πόρτα σε όσους δεν έχουν να πληρώσουν.

Αντί να δώσει στους υγειονομικούς αξιοπρεπείς μισθούς, τι κάνει; Τους σπρώχνει να συμπληρώσουν το εισόδημά τους. Από τι; Από πληρωμές των ίδιων των ασθενών. Είναι ή δεν είναι γεγονός αυτό; Είναι και το ξέρουν οι γιατροί. Δεν αισθάνονται αξιοπρεπείς με αυτές τις προτάσεις, αλλά εκεί τους οδηγεί η πολιτική της Κυβέρνησης.

Όπως, επίσης, η Κυβέρνηση, βαδίζοντας πάνω στα βήματα των προηγούμενων κυβερνήσεων -το έχουν στρώσει το χαλί-, μετατρέπει την υγεία σταδιακά σε ένα πανάκριβο, πραγματικά πανάκριβο, εμπόρευμα. Ήταν. Τώρα θα γίνει και χειρότερο.

Όταν αρρωστήσει σοβαρά ένας άνθρωπος, το μόνο που κάνει, είτε αγρότης είτε κτηνοτρόφος είτε εργάτης, τι είναι; Ή έχει ή ζητιανεύει από τους γύρω του, για να έχει κομπόδεμα να πάει στο νοσοκομείο. Αμφισβητείστε το. Να το ακούσουμε και αυτό.

Άρα, λοιπόν, εμείς ως Κομμουνιστικό Κόμμα Ελλάδας δεν δεχόμαστε να γίνει το θέμα της επιβίωσης, μέσα από το κανάλι των παροχών υπηρεσιών υγείας, θέμα των ολίγων. Έχεις πολλά, ζεις. Δεν έχεις, πεθαίνεις. Αυτή είναι η κατάσταση. Το ξέρουν έξω από τα περιφρουρημένα ντουβάρια της Βουλής, εδώ. Το ζει ο κοσμάκης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς, επειδή είμαι γιατρός, θα απαντήσω πρώτα απ’ όλα εκ μέρους των συναδέλφων μου.

Δεν δέχομαι με τίποτα αυτό που είπατε. Δούλεψα για τριάντα δύο χρόνια σε ένα νοσοκομείο λαϊκό, το «Σωτηρία». Ουδέποτε πήραμε χρήματα για κανέναν ασθενή και νοσηλεύτηκαν εξίσου όλοι.

Το ίδιο γίνεται στις χειρουργικές μας κλινικές, στις παθολογικές μας κλινικές, στις πνευμονολογικές κλινικές και θεωρώ αδιανόητο να λέει κάποιος ότι αυτή τη στιγμή στην Ελλάδα δεν μπορεί να νοσηλευτεί στο δημόσιο σύστημα υγείας. Να πω ότι ειδικά για καρκινοπαθείς…

**ΝΙΚΟΛΑΟΣ ΠΑΠΑΝΑΣΤΑΣΗΣ:** Η στεφανιογραφία έχει 300 ευρώ, κυρία Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να πω ότι ειδικά για τους καρκινοπαθείς, που μας ενδιαφέρει, που είναι πολύ ευάλωτο αν θέλετε κομμάτι, λειτουργούν και απογευματινά τμήματα, χωρίς να πληρώνει ο ασθενής ακτινοθεραπεία, παραδείγματος χάριν. Άρα, μην το συζητάμε.

Η Ελλάδα έχει ένα σύστημα υγείας. Συμφωνώ ότι οι γιατροί δεν πληρώνονται πολύ. Είναι η πρώτη φορά που αυτή η Κυβέρνηση έδωσε αύξηση μετά από δώδεκα χρόνια. Μικρή; Μικρή, αλλά είναι μια περίοδος πολύ μεγάλων δημοσιονομικών θεμάτων με την ενεργειακή κρίση, που είναι ένα διεθνές φαινόμενο το οποίο πλήττει τους λαούς όλων των χωρών, και παρ’ όλα αυτά εμείς το αντιμετωπίζουμε καλύτερα, που δεν είμαστε και η πιο πλούσια χώρα. Αυτό σαφώς, επειδή χρειάζεται η στήριξη κάθε ελληνικού νοικοκυριού και κάθε ελληνικής επιχείρησης, δίνει μικρότερη δυνατότητα στο να κάνουμε αυξήσεις και ανοίγματα σε όλους τους άλλους μισθούς.

Παρ’ όλα αυτά, δώσαμε αύξηση σε μισθούς, πρώτη φορά σε περισσότερο από δέκα χρόνια. Πρώτη φορά.

Επίσης, να πω ότι ο προϋπολογισμός του νοσοκομείου ήταν 3.800.000 εκατομμύρια ευρώ το 2019. Σήμερα είναι 4.584.000 εκατομμύρια ευρώ. Άρα και προϋπολογισμό δίνουμε περισσότερο και προσωπικό έχει έρθει στα νοσοκομεία και τεχνολογικός εξοπλισμός ήρθε για πρώτη φορά αυτά τα χρόνια στα νοσοκομεία. Έχουμε νέα τμήματα μαγνητικών τομογράφων, αξονικών τομογράφων. Δεν συζητάω για τα κρεβάτια των ΜΕΘ, που κάναμε πάνω από εξακόσια νέα κρεβάτια ΜΕΘ. Και όχι μόνο έγιναν, αλλά στελεχώθηκαν και όλα.

Άρα μη συζητάτε. Το Εθνικό Σύστημα Υγείας είναι κάτι που αυτή η Κυβέρνηση παλεύει όχι απλώς για να το κρατήσει καλά, αλλά να το βελτιώσει. Θέλουμε να είναι ευχαριστημένοι και οι Έλληνες πολίτες και σαφώς οι Έλληνες ασθενείς παντού να αντιμετωπίζονται με σεβασμό από κάθε άνθρωπο και να είναι ευχαριστημένοι όσοι δουλεύουν στα νοσοκομεία και στα κέντρα υγείας, για να τους έχουμε εκεί και να αντιμετωπίζουν τον κόσμο όλο, όπως πρέπει να αντιμετωπίζεται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Προχωρούμε στην πρώτη με αριθμό 91/4-11-2022 ερώτηση του κύκλου αναφορών και ερωτήσεων του Βουλευτή Φθιώτιδας του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Υγείας με θέμα: «Δραματική η κατάσταση στο Γενικό Νοσοκομείο Λαμίας. Η προκλητική αδιαφορία της Κυβέρνησης συνεχίζεται».

Κύριε Σαρακιώτη, έχετε τον λόγο για την πρωτολογία σας.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρία Υπουργέ, δυστυχώς βρισκόμαστε στην Αίθουσα της Ολομέλειας για πολλοστή φορά τα δύο τελευταία χρόνια να συζητάμε για τα προβλήματα, για την τραγική κατάσταση στην οποία έχει περιέλθει το Γενικό Νοσοκομείο Λαμίας, αλλά και για την παντελή αδιαφορία της Κυβέρνησης.

Αναγκάζομαι και πάλι να επανέλθω, καθώς ζητήματα παραιτήσεων, συνταξιοδοτήσεων και αναστολών εργασίας έχουν δημιουργήσει σοβαρά προβλήματα στη λειτουργία των καίριων τμημάτων του πνευμονολογικού, του ουρολογικού, της παιδιατρικής, του τμήματος επειγόντων περιστατικών, του ακτινολογικού και του αιμοδυναμικού.

Έρχεται η σημερινή κατάσταση σε πλήρη αναντιστοιχία με αυτό που βιώναμε τα προηγούμενα έτη, καθώς από το 2016 μέχρι το 2019 υπήρχε σταδιακή και συνεχής αύξηση του ιατρικού προσωπικού. Είναι χαρακτηριστικό ότι από εβδομήντα έξι γιατρούς το 2016, φτάσαμε να έχουμε εκατόν έντεκα το 2019. Εν συνεχεία, ενώ είχαμε κάθε χρόνο αυξητική πορεία, το 2021 πέσαμε πάλι κάτω από εκατό. Φτάσαμε στους ενενήντα εννιά.

Δύο χρόνια τώρα οι απαντήσεις που λαμβάνω είναι μια τιτάνια προσπάθεια από την πλευρά του Υπουργείου να ωραιοποιήσει την κατάσταση. Έχει ξεχειλίσει η οργή στους κατοίκους της Λαμίας και της ευρύτερης περιοχής. Αυτά που κατήγγειλαν δύο χρόνια τώρα έρχονται και τα λένε και κυβερνητικοί Βουλευτές. Τι είπε κυβερνητικός Βουλευτής του κόμματος της Νέας Δημοκρατίας προ ολίγων μηνών; «Νοσοκομείο υπό κατάρρευση. Λειτουργεί με τρόπο επικίνδυνο για τη δημόσια υγεία πλέον», Βουλευτής της Νέας Δημοκρατίας.

Η διαμορφωθείσα κατάσταση κρίνεται επισφαλής και σε έγγραφα τα οποία αποστέλλει και είδαν το φως της δημοσιότητας η διοίκηση του Νοσοκομείου Λαμίας, μιλώντας και χαρακτηρίζοντας την κατάσταση του ΤΕΠ επισφαλή. Βεβαίως, σε δημόσια συζήτηση που έλαβε χώρα πριν από ενάμιση μήνα στο Δημοτικό Συμβούλιο Λαμίας παρευρέθη ο διευθυντής της Ιατρικής Υπηρεσίας. Τι ανέφερε;

«Η διεύθυνση της Ιατρικής Υπηρεσίας είχε ήδη ενημερώσει από ένα χρόνο σχεδόν για την τραγική κατάσταση του Γενικού Νοσοκομείου Λαμίας, όταν είχε έρθει η κ. Γκάγκα, η Υφυπουργός μας, στις 9 Νοεμβρίου του 2021. Από εκεί που ήμασταν σε τραγική κατάσταση, σήμερα είμαστε σε κατάρρευση. Το νοσοκομείο μας πλέον είναι σε κατάρρευση. Όχι μόνο δεν μπορεί να λειτουργήσει σαν νοσοκομείο με περιστατικά που έρχονται στα επείγοντα, αλλά δεν μπορεί πλέον να θεωρηθεί ότι μπορεί να δουλέψει σαν αναπληρωματικό νοσοκομείο του COVID». Στέλεχος του Γενικού Νοσοκομείου Λαμίας.

Τα ερωτήματα είναι αμείλικτα, κυρία Υπουργέ. Ποιοι είναι οι λόγοι και ποιες οι αιτίες που βιώνουμε διαρκείς και συνεχείς παραιτήσεις γιατρών κρίσιμων ειδικοτήτων τα τελευταία δύο χρόνια; Ποιες είναι οι ενέργειες τις οποίες θα πράξετε, ποιες πρωτοβουλίες θα αναλάβετε προκειμένου να αντιστραφεί και να βελτιωθεί η τραγική κατάσταση και να μην αναγκαζόμαστε να μεταβαίνουμε σε ένα νοσοκομείο, που όπως λένε και οι κυβερνητικοί Βουλευτές πλέον, είναι υπό κατάρρευση;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Λέτε πράγματι ότι ήταν τον Δεκέμβριο του 2019 εκατόν έντεκα γιατροί. Από αυτούς ήταν ογδόντα επτά μόνιμοι. Ξέρετε πόσοι είναι μόνιμοι σήμερα; Εξίσου ογδόντα επτά. Άρα, σαφώς δεν είναι λιγότεροι οι γιατροί.

Σε αυτήν την τριετία έχουν προκηρυχθεί σαράντα οκτώ θέσεις μόνιμου προσωπικού ιατρικού στο Νοσοκομείο της Λαμίας. Από αυτές ήρθαν είκοσι θέσεις και προκηρύχθηκαν, κάποιες είναι ακόμη υπό κρίση και οι είκοσι οκτώ δυστυχώς είναι άγονες.

Σε αυτό το διάστημα που λέτε ότι παραιτήθηκαν άνθρωποι, είχαμε έξι συνταξιοδοτήσεις, είχαμε έναν θάνατο και είχαμε δώδεκα μετακινήσεις λόγω μόνιμου διορισμού σε άλλες θέσεις. Ήταν κάτι που έκαναν από επιλογή οι γιατροί, όχι γιατί εμείς δεν προκηρύξαμε θέσεις ή γιατί δεν στηρίξαμε το Νοσοκομείο Λαμίας, αλλά γιατί για διάφορους λόγους προτίμησαν να πάνε κάπου αλλού. Το γιατί -είστε από τη Λαμία- είναι πιο εύκολο να μου το πείτε εσείς. Εμείς πάντως προκηρύξαμε σαράντα οκτώ θέσεις που είναι περισσότερες από τις αποχωρήσεις και εξακολουθούμε να προκηρύσσουμε θέσεις.

Να σας πω τώρα τι άλλο κάνουμε για το Νοσοκομείο Λαμίας, πέρα από τις προκηρύξεις ιατρικού νοσηλευτικού και λοιπού προσωπικού. Στα έργα που περιλαμβάνονται στο RRF και που έχουν ήδη δοθεί στο ΤΑΙΠΕΔ είναι η δημιουργία ενός ογκολογικού κέντρου στο Νοσοκομείο Λαμίας που περιλαμβάνει την ανέγερση νέου κτηρίου με αμφιθέατρο και την επέκταση της ογκολογικής κλινικής και την ένταξη του νέου κέντρου ακτινοθεραπείας, συμπεριλαμβανομένου νέου τμήματος πυρηνικής ιατρικής και το εκτιμώμενο κόστος είναι 15 εκατομμύρια. Αυτό έχει μπει στο RRF.

Δεύτερον, αναμορφώνουμε τα ΤΕΠ, που όπως είπατε δεν είναι καλά. Επειδή μιλάω με τους συναδέλφους εκεί και μπορώ να ξέρω πώς πάει το νοσοκομείο, άλλα 5 εκατομμύρια έχουμε βάλει για την αναμόρφωση του ΤΕΠ, συν το γεγονός ότι αλλάζουμε τελείως την εκπαίδευση των γιατρών στα ΤΕΠ, ώστε να μπορούν να παρέχουν πραγματικά τις καλύτερες πρώτες βοήθειες σε όποιον ασθενή πάει. Αυτό είναι νευραλγικό, γιατί τμήματα ΤΕΠ μπορεί να είχαμε σε κάποια νοσοκομεία -τώρα τα δημιουργούμε σε όλα τα νοσοκομεία-, αλλά ελάχιστοι γιατροί που έχουν προσληφθεί στα ΤΕΠ έχουν την εξειδίκευση της επείγουσας ιατρικής. Είναι κάτω από εβδομήντα σε όλη την Ελλάδα.

Άρα είναι νευραλγικό και πολύ σημαντικό και το κάνει αυτή η Κυβέρνηση, η Κυβέρνηση του Κυριάκου Μητσοτάκη, να προκηρύξει θέσεις και εξειδίκευση για την επείγουσα ιατρική και να μπορούν οι άνθρωποι να έχουν πρώτες βοήθειες κατάλληλες, σωστές όπου και να είναι. Αυτά είναι αυτά που κάνουμε εμείς.

Σας ακούω και πάλι.

**ΠΡΟΕΔΡΕΥΩΝ (Αθανάσιος Μπούρας):** Κύριε Σαρακιώτη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κυρία Υπουργέ, πραγματικά έχω καταθέσει δεκάδες ερωτήσεις σε όλα αυτά τα χρόνια και πρώτη φορά ακούω από Υπουργό σε ερώτηση που καταθέτω να απαντά: «Πείτε μου εσείς για ποιον λόγο έχει πρόβλημα το Νοσοκομείο Λαμίας». Αν δεν γνωρίζετε εσείς που είστε Υπουργός, ίσως να ρωτήσουμε τον περιπτερά απ’ έξω μήπως γνωρίζει. Μπορούμε να πάμε και σε μια καφετέρια στη Λαμία να κάνουμε ένα γκάλοπ να τους ρωτήσουμε και αυτούς τους ανθρώπους για ποιον λόγο αντιμετωπίζει αυτά τα προβλήματα. Το Υπουργείο δεν γνωρίζει, δεν μπορεί να μας απαντήσει. Οπότε θα στραφούμε σε εναλλακτικές. Και μάλλον η διαδικασία που ακολουθούμε των επίκαιρων δεν έχει κανένα νόημα, γιατί το αρμόδιο Υπουργείο δεν γνωρίζει να μας απαντήσει για ποιον λόγο έχει καταντήσει έτσι. Όπως λένε και κυβερνητικοί Βουλευτές -το επαναλαμβάνω για πολλοστή φορά- καταρρέει.

Από εκεί και πέρα μας λέτε για RRF, αμφιθέατρο, κ.λπ.. Κυρία Υπουργέ, είμαστε στην καρδιά του χειμώνα. H πνευμονολογική επί του κακού ΣΥΡΙΖΑ είχε επτά γιατρούς. Ξέρετε πόσους έχει σήμερα; Έναν, ο οποίος συνταξιοδοτείται στο τέλος του χρόνου. Δηλαδή σε δύο μήνες δεν θα έχει κανέναν γιατρό. Μπορεί να λειτουργήσει η πνευμονολογική στο μεγαλύτερο νοσηλευτικό ίδρυμα της Στερεάς Ελλάδας χωρίς γιατρούς; Αν έχετε βρει τρόπο, εσείς που είστε άριστοι, πείτε μας. Ή αν είναι καλύτερο -γιατί μας είπατε ότι η Κυβέρνηση του Κυριάκου Μητσοτάκη έχει κάνει πολλά για το Νοσοκομείο Λαμίας- τώρα που έχει έναν και οδεύει προς συνταξιοδότηση και δεν θα έχουμε κανέναν από τους επτά, του κακού Αλέξη Τσίπρα;

Παθολογική, υποστελεχωμένη. Σχετικά με το τμήμα COVID, να σας διαβάσω τι ειδικότητες γιατρών μπαίνουν στο τμήμα COVID και βλέπουν ασθενείς στο Νοσοκομείο Λαμίας, από το πρόγραμμα που έχει βγει; Ένας νευρολόγος, ένας ορθοπεδικός, ένας γυναικολόγος μαιευτήρας. Ένα είναι το ερώτημα: Εμείς είμαστε κάτοικοι, άνθρωποι, Έλληνες δεύτερης κατηγορίας στη Λαμία προφανώς. Εσείς, κυρία Υπουργέ, θα δεχόμασταν να νοσηλευθεί οικείο πρόσωπο σε τμήμα COVID και να το βλέπει μαιευτήρας γυναικολόγος; Θα ήθελα μια ειλικρινή απάντηση.

Τμήμα επειγόντων περιστατικών, επί του κακού ΣΥΡΙΖΑ είχαμε έντεκα γιατρούς. Τώρα έχουμε πέντε. Παιδιατρική, ένας μόνιμος γιατρός, μετά μπλοκάκια. Έχουμε δει τα μπλοκάκια παντού. Ουρολογική, μια παραίτηση και ένας μόνιμος ο οποίος οδεύει προς συνταξιοδότηση. Σε λίγο δεν θα έχουμε ούτε στην ουρολογική γιατρούς. Αναισθησιολογική, έχουμε τρεις αντί για οκτώ. Αιμοδυναμικό, άλλη μια επιτυχία. Εδώ και μήνες δεν λειτουργεί. Κλειστό. Παραιτήθηκαν δύο γιατροί. Ξέρετε; Θα μας πείτε γιατί παραιτήθηκαν; Γνωρίζετε; Τι κάνετε επ’ αυτού; Είναι κλειστό. Θα ανοίξει; Πότε θα ανοίξει; Με ποιους όρους θα ανοίξει; Ακτινολογικό, εκατόν εξήντα ρεπό την τελευταία χρονιά στους χειριστές των μηχανημάτων. Είναι λογικό, μπορεί κάποιος να εργαστεί, να αποδίδει σε αυτήν την κατάσταση, δηλαδή να του εκατό με εκατόν εξήντα; Τρεις γιατροί σε αναστολή.

Κυρία Υπουργέ, παρακολουθείστε λίγο -όχι όπως παρακολουθεί ο κ. Μητσοτάκης τους Υπουργούς, τις συζύγους τους- τι γίνεται στο Γενικό Νοσοκομείο Λαμίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Παρακολουθώ τι γίνεται στο Νοσοκομείο Λαμίας και μιλάω -όπως σας είπα- με τους γιατρούς εκεί.

Να σας πω τι θέσεις προκηρύξαμε και τι κάνουμε λάθος; Γιατί έχουμε προκηρύξει πολλές φορές θέσεις Παθολογίας, πολλές φορές θέσεις για τα επείγοντα, πολλές φορές θέσεις Πνευμονολογίας και είναι άγονες. Φταίει το Υπουργείο που βγαίνουν άγονες; Αυτό πείτε μου. Επικαλείται ο ΣΥΡΙΖΑ ότι πήγαιναν οι γιατροί στις θέσεις και τώρα κάναμε κάτι και το αλλάξαμε και είμαστε εμείς κακοί; Σας λέω τις θέσεις που προκηρύσσουμε. Είκοσι οκτώ φορές έχουμε προκηρύξει θέσεις που βγήκαν άγονες. Το νοσοκομείο είναι μεγάλο, το νοσοκομείο είναι καλό. Δεν είναι ότι δεν προκηρύξαμε θέσεις.

Άρα κάτι διαφορετικό πρέπει να κάνουμε στο Εθνικό Σύστημα Υγείας για να είναι πιο ελκυστικό για τους γιατρούς και αυτό κάνουμε με το καινούργιο νομοσχέδιο. Ελπίζω ότι θα το υποστηρίξετε όλοι, γιατί πραγματικά δίνει περισσότερες επιλογές σε όλους και κάνει τους γιατρούς να θέλουν να πάνε στα νοσοκομεία και να δουλέψουν στο Εθνικό Σύστημα Υγείας.

Σας λέω και πάλι, λοιπόν, ότι εμείς σε αυτό το διάστημα προκηρύξαμε είκοσι οκτώ θέσεις για το νοσοκομείο Λαμίας -ούτε μία, ούτε δύο, πολλές φορές και Παθολογία και Πνευμονολογία- και από εκεί και πέρα είναι σημαντικό να ανοίξουμε όλοι τα μάτια μας και να δούμε τι είναι αυτό που κάνει το σύστημα να μην είναι ελκυστικό για τους γιατρούς και έτσι να μην εξυπηρετεί τους πολίτες.

Ο δικός μας στόχος είναι το σύστημα να είναι ελκυστικό για τους γιατρούς, να είναι ασφαλές για τους πολίτες και να τους αντιμετωπίζει παντού καλά με σεβασμό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Στις επόμενες δύο επίκαιρες ερωτήσεις θα απαντήσει ο Υπουργός Υγείας, ο κ. Αθανάσιος Πλεύρης.

Συνεχίζουμε με την πέμπτη με αριθμό 126/4-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς του κ. Παναγιώτη Κουρουμπλή, προς τον Υπουργό Υγείας με θέμα: «Ελλείψεις και κερδοσκοπία στον τομέα του φαρμάκου».

Κύριε Κουρουμπλή, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριε Υπουργέ, δεν θα κομίσω γλαύκας εις Αθήνα, αλλά θα το κάνω γιατί είναι ένα πολύ σοβαρό και ευαίσθητο ζήτημα. Το ξέρω ότι το γνωρίζετε, δεν μπορεί να μην το γνωρίζετε, ότι υπάρχει πλέον και λαμβάνει φαινόμενα χιονοστιβάδας η απουσία πολλών φαρμάκων από την αγορά. Είναι μία εξαιρετικά δυσάρεστη υπόθεση, ενδεχομένως πάντα να υπήρχε έλλειψη πολύ μικρού αριθμού φαρμάκων, αλλά τώρα πραγματικά το πράγμα παίρνει επικίνδυνες διαστάσεις. Και δεν το λέω μόνο εγώ αυτό, το λέει η ίδια η κοινωνία. Και τον κ. Μπούρα άμα τον ρωτούσα τώρα, θα το επιβεβαίωνε, όπως το ζει και ο καθένας μας, γιατί οι περισσότεροι παίρνουμε φάρμακα. Ακόμη και χθες μεγάλης κυκλοφορίας εφημερίδες, όπως η «ΚΑΘΗΜΕΡΙΝΗ», «ΤΟ ΒΗΜΑ», αλλά και άλλες εφημερίδες, έχουν ασχοληθεί πλέον με το ζήτημα, γιατί πραγματικά σε όλες τις παθήσεις -θα μπορούσα να σας αναφέρω πάρα πολλές παθήσεις- λείπουν φάρμακα.

Το πρόβλημα, λοιπόν, αν παρακολουθήσει κανείς τους φορείς που εμπλέκονται είτε αυτοί είναι οι φορείς της βιομηχανίας είτε είναι οι φαρμακαποθήκες, είτε είναι τα φαρμακεία, θα διαπιστώσει ότι ο κάθε φορέας βρίσκει και κάποια αιτία, εντοπίζοντας ότι το πρόβλημα ξεκινά από εκεί.

Κύριε Υπουργέ, ένα πρόβλημα που είναι σοβαρό στην έλλειψη φαρμάκων και το προκαλεί, είναι οι περίφημες παράλληλες εξαγωγές. Αυτό υπήρχε πάντα. Ωστόσο, ορισμένες φορές παίρνει μια περίεργη έξαρση και ξέρετε πολύ καλά ότι όταν οι φαρμακαποθήκες έχουν ένα κέρδος από τα φάρμακα που πωλούν στα φαρμακεία 4,70% και όταν τα εξάγουν καταγγέλλεται ότι τα κέρδη είναι από 50% έως 80%, ο πειρασμός είναι πάρα πολύ μεγάλος. Επίσης, υπάρχει καταγγελία ότι οι εταιρείες των φαρμακοβιομηχανιών δεν τηρούν την υποχρέωσή τους να έχουν αποθήκες φαρμάκου τριών μηνών για την κάθε κατηγορία και από χρόνο σε χρόνο να αυξάνει τις εισαγωγές κατά 25%. Λέγεται ότι υπάρχει μείωση εισαγωγών κατά 60% και είναι και αυτό μία από τις αιτίες. Εγώ δεν θα πω τώρα το τι γίνεται σε παγκόσμιο επίπεδο λόγω του COVID και όλων αυτών των προβλημάτων, αλλά επειδή δεν είναι και ένας χώρος παρθεναγωγείου, πολλές φορές υπάρχουν και τεχνητές ελλείψεις, γιατί υπάρχουν λόγοι που εξυπηρετούν οικονομικά συμφέροντα.

Το ζήτημα, λοιπόν, είναι πώς το Υπουργείο και ο ΕΟΦ κατ’ επέκταση θα αντιμετωπίσουν αυτό το ζήτημα. Η άποψή μου είναι ότι θα μπορούσατε για ένα χρονικό διάστημα οκτώ - εννέα μηνών να περιορίσετε και να περικόψετε τις παράλληλες εξαγωγές, τουλάχιστον στα φάρμακα που λείπουν. Και επειδή αρέσκεσθε να αναφέρεσθε και στην περίοδο του ΣΥΡΙΖΑ, την άνοιξη του 2015 το αντιμετωπίσαμε και εμείς αυτό το ζήτημα και τότε δώσαμε εντολή στον ΕΟΦ και έγινε περικοπή εξαγωγών. Άμα το αναζητήσετε, θα το δείτε. Τότε μάλιστα είχαμε και τα capital control και κάποιοι θεωρούσαν ότι θα έπεφτε η Κυβέρνηση λόγω της έλλειψης φαρμάκων. Όμως, συνεργαζόμενοι με τον τότε Πρόεδρο, τον κ. Λουράντο και ζητώντας από κάθε φαρμακείο να μας ενημερώνει ποιες εταιρείες δεν τους δίνουν φάρμακα, καθώς και με την επιθεώρηση του Υπουργείου εκείνη την περίοδο και τους οικονομικούς εισαγγελείς, αναγκάσαμε τις εταιρείες να προσαρμοστούν και να τηρούν τις υποχρεώσεις που είχαν. Επειδή, λοιπόν, είναι ένα θέμα πάρα πολύ λεπτό και δεν θέλω τώρα να αντιδικήσω…

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, κύριε Κουρουμπλή, γιατί έχετε ξεπεράσει τα πέντε λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε και ευχαριστώ για την υπομονή σας, αλλά όπως καταλαβαίνετε είναι ένα λεπτό θέμα.

Θέλω να σας ακούσω να μας πείτε τι σκέπτεσθε. Σκέπτεσθε, ας πούμε, να μπείτε σε μία συγκεκριμένη διαδικασία για να αντιμετωπιστεί;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να δευτερολογήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κουρουμπλή, το πρόβλημα της επάρκειας φαρμάκων εντοπίζεται αφ’ ενός και στο σκέλος το οποίο αναφέρατε τυχόν παράλληλων εξαγωγών οι οποίες γίνονται και αυτή την στιγμή κατά τη διάρκεια της πανδημίας και της ενεργειακής κρίσης έχουμε επίταση με τους εξής παράγοντες. Είναι η απουσία πρώτων υλών σε μεγάλο βαθμό, καθώς επίσης και η απροθυμία παραγωγικής διαδικασίας, ειδικά σε φάρμακα που είναι χαμηλού κόστους και δεν αναφέρομαι στην Ελλάδα, αναφέρομαι σε παγκόσμια επίπεδα και γι’ αυτό η ιδιαιτερότητα είναι ότι αυτή τη φορά το πρόβλημα επάρκειας εντοπίζεται πρωτίστως σε φάρμακα χαμηλής αξίας και δεν εντοπίζεται πρωτίστως στα φάρμακα υψηλού κόστους που άλλες φορές συνέβαινε και αφορούσε κυρίως τις παράλληλες εξαγωγές, όπως τις περιγράψατε.

Σε αυτό το παγκόσμιο επίπεδο, λοιπόν, προφανώς, προσπαθούμε -γιατί υπάρχει αντίστοιχα απαγόρευση εξαγωγών και από άλλες χώρες της Ευρωπαϊκής Ένωσης και δεν μπορούμε να εισάγουμε φάρμακα σε αυτή την κατεύθυνση στην οποία αναφερθήκατε- να αντιμετωπίσουμε αυτό το πρόβλημα κατά βάση με εισαγωγές, οι οποίες γίνονται από τον ΙΦΕΤ.

Παράλληλα, ήδη από το καλοκαίρι έχει γίνει σύσκεψη στην οποία μάλιστα προέδρευα, όπου ήταν όλοι οι παράγοντες του φαρμάκου που σχετίζονται με τη δυνατότητα επάρκειας της ελληνικής αγοράς, για να παρθούν μία σειρά αποφάσεις και αυτό το οποίο περιγράφετε ήδη σε πρώτη φάση έγινε και αναφέρομαι στην απόφαση, η οποία βγήκε τον Σεπτέμβριο του 2022 που τροποποιεί απόφαση του Μαρτίου 2022 που θέτει εβδομήντα εννέα φάρμακα σε απαγόρευση μέχρι νεωτέρας.

Συνεχώς, όλο τον τελευταίο χρόνο με βάση την επάρκεια που υπάρχει στα φαρμακεία και με ενημερώσεις που λαμβάνουμε από τον Πανελλήνιο Φαρμακευτικό Σύλλογο, ο ΕΟΦ προβαίνει σε απαγορεύσεις κυκλοφορίας εξαγωγής των προϊόντων, τα οποία αναφέρονται στη λίστα. Η τελευταία αναφέρεται σε εβδομήντα εννέα προϊόντα. Μάλιστα, κατά τη διάρκεια που ισχύει η απαγόρευση, δεν επιτρέπεται στις φαρμακαποθήκες ούτε να δημιουργήσουν απόθεμα.

Υπό αυτήν την κατεύθυνση, λοιπόν, το σκέλος των παράλληλων εξαγωγών το αντιμετωπίζουμε με συνεχείς απαγορεύσεις και συνεχείς επικαιροποιήσεις της λίστας, γιατί και στην τελευταία περίπτωση υπήρξαν φάρμακα που ήρθη η απαγόρευση γιατί είχε ομαλοποιηθεί η πρόσβαση αυτών των φαρμάκων στην ελληνική αγορά.

Μέσα σε αυτή την εβδομάδα ο Πρόεδρος του ΕΟΦ, ο κ. Φιλίππου, έχει σύσκεψη πάλι με τους φαρμακευτικούς συλλόγους, ώστε να δώσουν νέα σειρά από φάρμακα στα οποία παρουσιάζεται έλλειψη, για να επικαιροποιηθεί η πολύ πρόσφατη απόφαση του Σεπτεμβρίου.

Και αυτό που λέτε, το ξέρετε. Έχετε διατελέσει Υπουργός Υγείας και έχετε μεγάλη γνώση στο κομμάτι και του φαρμάκου. Γνωρίζετε, λοιπόν, ότι σε μεγάλο βαθμό το πρόβλημα των παράλληλων εξαγωγών που συνδυάζεται με τις χαμηλές τιμές που έχουν τα φάρμακα στην ελληνική επικράτεια, ουσιαστικά είναι θέμα και φαρμακαποθηκών όπου υπάρχει συνεχής έλεγχος και με τις απαγορεύσεις, αλλά δυστυχώς είναι θέμα και απευθείας των φαρμακείων, με τη λεγόμενη «σκούπα» που αναφέρετε, να κρατιούνται φάρμακα. Επίσης είναι και θέμα φαρμακοβιομηχανίας υπό την έννοια ότι όταν βλέπουν ότι γίνεται παράλληλη εξαγωγή στα σκευάσματά τους προτιμούν να τροφοδοτούν την αγορά με το σταγονόμετρο.

Όλο αυτό το πλαίσιο, λοιπόν, το ρυθμίζουμε με παρέμβαση απαγόρευσης των παράλληλων εξαγωγών. Εάν χρειαστεί αυτό να επεκταθεί σε προϊόντα ή να επεκταθεί και σε χρονική διάρκεια ώστε να είναι σαφές το μήνυμα βάσει των αναγκών που υπάρχουν, ο ΕΟΦ προσανατολίζεται προς αυτές τις κατευθύνσεις, αλλά παραμένει το κυρίαρχο πρόβλημα που συνδυάζεται ειδικά στη φάση της πανδημίας και της ενεργειακής κρίσης, ότι δηλαδή πέρα από τις εξαγωγές, ακόμα και για φάρμακα τα οποία δεν τελούν σε παράλληλες εξαγωγές υπάρχει δυσκολία πρόσβασης λόγω απουσίας πρώτης ύλης. Αυτό δεν μπορούμε να το αντιμετωπίσουμε ως χώρα. Αυτό που μπορούμε να κάνουμε μόνο είναι συνεχώς να έχουμε σε απαγόρευση εξαγωγής τα σκευάσματα που υπάρχει αυτό το πρόβλημα και μέσω ΙΦΕΤ, όταν δεν τα έχουμε στην ελληνική επικράτεια, να τα αναζητούμε.

Όμως και στο σκέλος απροθυμίας παραγωγής στα χαμηλά φάρμακα, ειδικά εκεί που μπορούμε να παρέμβουμε για τα εγχωρίως παραγόμενα -και θα αναφερθώ στη δευτερολογία μου- είναι λόγω αυτής της ενεργειακής κρίσης να δοθεί προσοχή στα σκευάσματα που πραγματικά κινδυνεύουν με απόσυρση λόγω ακριβώς του ότι το κόστος παραγωγής τους φτάνει σε σημείο να είναι χαμηλότερο από την κυκλοφορία του φαρμάκου και να είναι ασύμφορο και να γίνουν στοχευμένες παρεμβάσεις ώστε αυτά τα φθηνά φάρμακα να παραμείνουν σε κυκλοφορία.

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, ορίστε, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, σας παρακολούθησα με πολλή προσοχή. Καταλαβαίνω ότι επειδή το ζήτημα είναι πολυπαραγοντικό, δεν είναι εύκολο. Όμως, πρέπει να πάρετε πρωτοβουλίες διότι σε κάθε τομέα αυτού του χώρου, όπου γίνεται η συναλλαγή με τα φάρμακα, είτε είναι η βιομηχανία που τα παράγει, είτε είναι οι φαρμακαποθήκες, είτε και τα φαρμακεία, σε κάθε χώρο από αυτούς τους τρεις τομείς μπορεί να υπάρχουν και συμπεριφορές οι οποίες δεν συνάδουν με αυτό που πρέπει να γίνεται. Όμως, εμείς -και εσείς και εμείς- είμαστε εδώ για να υπηρετούμε τον πολίτη και κυρίως τον αδύναμο πολίτη που στη θέση αυτή είναι σήμερα ο ασθενής. Και ξέρετε πάρα πολύ καλά -για τον καθένα μας, εγώ δεν λέω για τους άλλους- πως όταν μας λείπει ένα φάρμακο, αισθανόμαστε μία ανασφάλεια.

Είναι, λοιπόν, ένα πραγματικό πρόβλημα. Εγώ δεν πιστεύω, παρά τις προσπάθειες που μπορεί να γίνονται -δεν θέλω να είμαι αρνητικός- ότι με αυτή την προσπάθεια θα λυθεί το ζήτημα. Εδώ μιλάμε για δεκάδες φάρμακα. Δεν θα σας πω εγώ για εκατοντάδες, αλλά μιλάμε για τουλάχιστον πάνω από διακόσια φάρμακα. Και αυτό γράφεται -δεν το λέω εγώ μόνο- και καταγγέλλεται.

Άρα, λοιπόν, πρέπει να πάρετε γενναίες αποφάσεις. Θα συγκρουστείτε με συμφέροντα. Τι να κάνουμε; Δεν γίνεται διαφορετικά. Αλλιώς, θα αφήσουμε τον πολίτη στην τύχη του. Γι’ αυτό, λοιπόν, πρέπει να καταλάβουν όλοι αυτοί ότι συμμετέχουν σε ένα παιχνίδι -ας μου επιτραπεί η έκφραση- που πρέπει να τηρούνται οι όροι.

Δεν μπορεί μία φαρμακαποθήκη, κύριε Υπουργέ, να μεταπωλεί σε μία άλλη φαρμακαποθήκη το 100% των προϊόντων της. Βάλτε ένα όριο. Βάλτε τους ένα 10%. Αυτό ίσως θα φέρει μία ισορροπία στην κατάσταση. Πράγματι είναι πολύ σύνθετο το πρόβλημα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα σας πω και κάτι άλλο. Εγώ το παλεύω πολλά χρόνια. Κι εμείς δεν μπορέσαμε να το καταφέρουμε. Ας καταλάβουμε ότι σε κάποια ζητήματα πρέπει να υπάρχει μία συνεννόηση και των κομμάτων της Βουλής.

Επιτέλους, κύριε Υπουργέ, αυτά τα φάρμακα που θέλουν οι πολυεθνικές κυρίως να αποσύρουν, τα φθηνά, είναι δοκιμασμένα, είναι πολύ καλά φάρμακα. Δεν γίνεται, όμως, να τα βγάλουν από την αγορά και να τα φέρουν από το παράθυρο, όπως ξέρετε και εσείς, όπως γνωρίζω και εγώ, με μία άλλη επωνυμία και μετά να έχουν τριπλάσια και πενταπλάσια τιμή. Ας τους αναγκάσουμε, λοιπόν, -αρκετά δισεκατομμύρια έχουν εισπράξει από την Ελλάδα- τουλάχιστον τα φάρμακα που καταναλώνονται στην Ελλάδα να παράγονται στην Ελλάδα. Υπάρχει εδώ τεχνογνωσία. Το ξέρετε και εσείς, το ξέρω και εγώ. Από τις ελληνικές εταιρείες φαρμάκου υπάρχει τεχνογνωσία, υπάρχουν επιστήμονες, υπάρχουν ερευνητικά κέντρα. Θα μπορούσαν αυτά τα φάρμακα να παράγονται, επιτέλους, στην Ελλάδα. Μιλάμε για τουλάχιστον αυτά που πουλάνε στην Ελλάδα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πριν σας δώσω τον λόγο, κύριε Υπουργέ, για τη δευτερολογία σας, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 4ο Γυμνάσιο Καλαμάτας (τρίτο τμήμα).

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Και μια και βρίσκεστε σήμερα εδώ και βλέπετε μία διαδικασία, θα ήθελα να σας πω ότι αυτή η διαδικασία λέγεται «κοινοβουλευτικός έλεγχος». Γι’ αυτό βλέπετε έναν Βουλευτή να ερωτά και έναν Υπουργό να απαντά.

Τώρα έχετε τον λόγο, κύριε Υπουργέ, για τη δευτερολογία σας σε ένα σημαντικό θέμα που αφορά στο φάρμακο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Να καλωσορίσουμε βέβαια τους μαθητές. Σωστά λέτε ότι είναι κοινοβουλευτική διαδικασία, γιατί πολλές φορές δημιουργείται μια σύγχυση επειδή είναι λίγοι οι Βουλευτές. Στον κοινοβουλευτικό έλεγχο είναι μόνο ο Βουλευτής που ερωτά.

Κύριε Κουρουμπλή, η αλήθεια είναι δεν είμαι ιδιαιτέρως δημοφιλής το τελευταίο διάστημα στη φαρμακοβιομηχανία και οφείλω να πω περισσότερο στη φαρμακοβιομηχανία που εμπορεύεται τα φάρμακα υψηλού κόστους, διότι οι πολιτικές που επιλέξαμε είχαν να κάνουν με διαχωρισμό του προϋπολογισμού σε φάρμακα υψηλού κόστους και σε λοιπά φάρμακα, ώστε πλέον όποιος δημιουργεί τη δαπάνη να επωμίζεται και το clawback, καθώς επίσης και με αυστηροποίηση του θεσμού των διαπραγματεύσεων. Μάλιστα, η PIF, ένα από τα όργανα της φαρμακοβιομηχανίας με τα πιο ακριβά και καινοτόμα προφανώς φάρμακα, με κατηγορεί ότι έξι στα δέκα φάρμακα τα οποία λαμβάνουν οι πολίτες τα λαμβάνουν δωρεάν λόγω των εκπτώσεων.

Ναι, εμείς θα πιέζουμε τη φαρμακοβιομηχανία να δώσει τις περισσότερες εκπτώσεις που γίνεται. Και στα ακριβά φάρμακα υπάρχει αυτή η δυνατότητα. Αντιλαμβανόμαστε ότι οπωσδήποτε υπάρχει μια πίεση με το clawback, αλλά από την άλλη πλευρά σε όλες τις χώρες γίνονται διαπραγματεύσεις και πιστεύουμε ότι και με παρεμβάσεις που σχετίζονται με την ενίσχυση του προϋπολογισμού θα καταφέρουμε να αντιμετωπίσουμε αυτά τα προβλήματα.

Άρα οι πολιτικές που ακολουθούμε στο φάρμακο είναι να παίρνουμε και τα καινοτόμα φάρμακα και τα καλύτερα φάρμακα στις χαμηλότερες δυνατές τιμές, γιατί αυτό επιβαρύνει με έμμεσο ή άμεσο τρόπο τη δαπάνη του ΕΟΠΥΥ και, άρα, τα χρήματα του Έλληνα φορολογούμενου, χωρίς να στερούμε κανένα φάρμακο από την ελληνική αγορά.

Ακριβώς, λοιπόν, επειδή υπάρχει μία τέτοια πίεση στις τιμές φαρμάκων, πρέπει να είμαστε ιδιαιτέρως προσεκτικοί στο κομμάτι των παράλληλων εξαγωγών. Θα συμφωνήσω μαζί σας ότι σε αυτό το πολυπαραγοντικό ζήτημα πολλές φορές απλώς και μόνο οι απαγορεύσεις εξαγωγών δεν αντιμετωπίζουν το πρόβλημα, διότι βρίσκονται άλλοι τρόποι -είτε με την παράνομη εξαγωγή, είτε με τη διαδικασία να υπάρχει αποθεματικό αυτών των φαρμάκων- απλώς να μεταφέρουμε το πρόβλημα. Γι’ αυτόν τον λόγο, πέρα από τις απαγορεύσεις που έχουν γίνει, κάνουμε συζήτηση με τη φαρμακοβιομηχανία, με τις φαρμακαποθήκες και με τα φαρμακεία να μπαίνουν στην απαγόρευση τα συγκεκριμένα φάρμακα που κάθε φορά πραγματικά είναι ελλειπτικά. Αλλά και προσπαθούμε πάνω σ’ αυτό το οποίο είπατε, που δεν είχε γίνει ως τώρα και θα γίνει, κύριε Κουρουμπλή, ότι δηλαδή αφού βγει το δελτίο τιμών, σε πρώτη φάση να δούμε τα φάρμακα τα οποία πραγματικά βρίσκονται σε όριο, που είναι φθηνά και δεν θέλουμε να δημιουργήσουν υποκατάσταση. Να φύγουν δηλαδή τα φθηνά φάρμακα και να πάνε οι ασθενείς σε ακριβότερες θεραπείες πρωτότυπων φαρμάκων και να γίνουν παρεμβάσεις σε αυτά τα φάρμακα ώστε η τιμή τους να είναι τέτοια που να διασφαλίζει την κυκλοφορία τους μέσα στην ελληνική αγορά. Για να καταφέρουμε έτσι να έχουμε φθηνά φάρμακα στις θεραπείες, ειδικά που είναι θεραπείες που σχετίζονται με τα γνωστά φάρμακα τα οποία υπάρχουν ως τώρα, και να μην υπάρχει μεταφορά των ασθενών από τα φάρμακα θεραπευτικής αξίας που είναι χαμηλού κόστους, σε φάρμακα υψηλού κόστους, όταν αυτό δεν είναι απαραίτητο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Συνδυαστικά αυτό, με ένα πλαίσιο που έχει να κάνει με την παρακολούθηση συνολικά των ελλείψεων μέσα από το μητρώο, το οποίο έχει δημιουργηθεί στον ΕΟΦ σε συνεννόηση με τους φαρμακευτικούς συλλόγους και την αυστηρή παρακολούθηση των εξαγωγών, ευελπιστούμε ότι στο μέτρο που αφορά τη χώρα μας θα επιλύσουμε το πρόβλημα, αλλά παραμένει το παγκόσμιο πρόβλημα, που λόγω πανδημίας και ενεργειακής κρίσης έχουμε ένα φαινόμενο απουσίας φαρμάκων. Σε πολλά από τα φάρμακα τα οποία αναφέρονται και στα δημοσιεύματα υπάρχει αντίστοιχα απαγόρευση σε άλλες χώρες να μην τα εξάγουν και άρα γίνεται πολύ δύσκολη η πρόσβαση. Αυτό το αντιμετωπίζουμε με πρωτοβουλίες που έχουν παρθεί και θα το αντιμετωπίσουμε με συνεχή καθημερινή παρακολούθηση, ώστε ένα διαχρονικό πρόβλημα που έχει επιδεινωθεί λόγω και της ενεργειακής κρίσης και της πανδημίας, να καταφέρουμε να το απαλύνουμε στο μέτρο του εφικτού.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την ένατη με αριθμό 132/4-11-2022 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Η υποστελέχωση του ΕΚΑΒ Ροδόπης ναρκοθετεί τα θεμέλια της λειτουργίας του σε μία ακριτική περιοχή και υποβαθμίζει τις συνθήκες εργασίας των εργαζομένων».

Κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, το Εθνικό Κέντρο Άμεσης Βοήθειας, δηλαδή το ΕΚΑΒ, ο τομέας Κομοτηνής καλύπτει τις ανάγκες της επικράτειας της Περιφερειακής Ενότητας Ροδόπης. Ειδικότερα, στο ΕΚΑΒ Θράκης εργάζονται σήμερα δεκαεπτά άτομα -αντί των σαράντα με σαράντα πέντε, για να υπάρχει πλήρη κάλυψη των αναγκών της Ροδόπης- εκ των οποίων από αυτές τις δεκαεπτά θέσεις οι τρεις επίκεινται να συνταξιοδοτηθούν, ενώ ανάμεσά τους υπάρχουν και δύο επικουρικοί, οι συμβάσεις των οποίων λήγουν τώρα σε κάποιους μήνες. Το ΕΚΑΒ Ροδόπης δουλεύει είκοσι τέσσερις ώρες και μάλιστα οι εργαζόμενοι του ΕΚΑΒ αυτή τη στιγμή έχουν αντίστοιχο αριθμό αδειών γύρω στα επτακόσια ρεπό. Δηλαδή οι άνθρωποι έχουν να πάρουν επτακόσιες ημέρες ρεπό, με αποτέλεσμα να προσπαθούν να εξαντλήσουν κάθε δυνατότητα, ώστε να μη μείνει η περιοχή με την κάλυψη μόλις ενός ασθενοφόρου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σε ό,τι αφορά τους επικουρικούς εργαζόμενους προσωρινά υπάρχει η δέσμευση της ανανέωσης των συμβάσεων τους, ωστόσο αυτό ακόμα δεν έχει ξεκαθαρίσει. Κάθε φορά που προκύπτει κάποιο κενό, οι εργαζόμενοι ενισχύονται από συναδέλφους από γειτονικούς νομούς, όπως έγινε τώρα πρόσφατα που είχαμε πάλι ένα θέμα και προσφέρθηκαν τρεις οδηγοί να έρθουν Ορεστιάδα, Διδυμότειχο και Σουφλί και οι άνθρωποι βέβαια, αφού τους βρήκαμε και στέγαση από την τοπική αυτοδιοίκηση θα έρθουν να δουλέψουν έναν, ενάμιση μήνα.

Σύμφωνα όμως, με τις οδηγίες της Ευρωπαϊκής Ένωσης σε πληθυσμό τριάντα χιλιάδων κατοίκων αντιστοιχεί ένα ασθενοφόρο. Δηλαδή κανονικά αυτό που δικαιούται η Ροδόπη είναι να έχει τέσσερα ασθενοφόρα, ενώ αυτή την στιγμή υπάρχουν μόνο δύο και το δεύτερο, όπως σας είπα, δεν λειτουργούσε μέχρι που βρέθηκε μία λύση πριν από δύο ημέρες με κάποιους οδηγούς που ήρθαν από γειτονικούς νομούς.

Καταλαβαίνετε, κύριε Υπουργέ ότι ένας ολόκληρος νομός με ασθενοφόρο, το πολύ δύο πρόσκαιρα, αν δεχτεί μία κλήση από τον ορεινό όγκο του Κέχρου που απέχει σαράντα χιλιόμετρα μέχρι να πάει και να γυρίσει θέλει δυόμισι ώρες. Αν δεχτεί μία δεύτερη κλήση, μέσα από την Κομοτηνή, μπορεί να χαθεί μια ανθρώπινη ζωή. Μιλάμε για τραγική κατάσταση.

Σας ερωτώ δύο συγκεκριμένα πράγματα:

Πρώτον, με ποιον τρόπο σκέφτεστε να καλύψετε αυτά τα δραματικά κενά στελέχωσης του ΕΚΑΒ Ροδόπης που οδηγούν σε κίνδυνο βέβαια τη δημόσια υγεία.

Δεύτερον, θα εφαρμόσει και πότε το Υπουργείο την οδηγία της Ευρωπαϊκής Ένωσης, σύμφωνα με την οποία ο Νομός Ροδόπης βάσει πληθυσμού θα έπρεπε να διαθέτει ακόμα δύο ασθενοφόρα, βέβαια με τον κατάλληλο εξοπλισμό και το κατάλληλο προσωπικό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, εμείς έχουμε μείνει στην Αρκαδία με ασθενοφόρα, χωρίς οδηγούς, όπως σας είχαμε πει. Ελπίζω οι προτάσεις που σας είχαμε κάνει να πάνε και στους άλλους νομούς. Αν όμως στέλνετε ασθενοφόρα χωρίς οδηγούς τι θα γίνει;

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, κύριε Βουλευτά, πράγματι γενικότερα το θέμα της λειτουργίας του ΕΚΑΒ και της ομαλής στελέχωσης είναι από τα βασικά θέματα τα οποία εξετάζουμε.

Μάλιστα, για να έρθουμε στο συγκεκριμένο που αναφέρατε, στην περιοχή σας, ο τομέας ΕΚΑΒ Κομοτηνής διαθέτει είκοσι τρεις υπαλλήλους ΔΕ Πληρωμάτων Ασθενοφόρων εκ των οποίων ο ένας έχει τεθεί σε αναστολή εργασίας λόγω μη εμβολιασμού, δύο άλλοι υπηρετούν σε άλλα παραρτήματα του ΕΚΑΒ που είχαν μεγαλύτερες ανάγκες και δύο βρίσκονται σε μακροχρόνια αναρρωτική άδεια.

Προς αυτή, λοιπόν, την κατεύθυνση υπήρξε προκήρυξη και κάλυψη δύο θέσεων με επικουρικό προσωπικό οι συμβάσεις των οποίων λήγουν στις 31 Δεκεμβρίου του 2022 και να σας ενημερώσω από τώρα ότι αυτές οι συμβάσεις, όπως και όλες οι συμβάσεις του επικουρικού προσωπικού που λήγουν 31 Δεκεμβρίου του 2022 θα ανανεωθούν για έναν χρόνο μέχρι τις 31 Δεκεμβρίου του 2023 για την εύρυθμη λειτουργία του ΕΣΥ και του ΕΚΑΒ και παράλληλα για να μπορούν αυτοί οι άνθρωποι να συμμετάσχουν στις προκηρύξεις, οι οποίες θα βγούνε για την πλήρωση των μόνιμων θέσεων.

Παράλληλα, με υπουργική απόφαση που εκδοθεί στις 31 Οκτωβρίου του 2022 δόθηκαν συνολικά εννέα θέσεις επικουρικού προσωπικού ΕΚΑΒ που περιλαμβάνει τους νομούς Έβρου, Ροδόπης και Ξάνθης. Συγκεκριμένα έχουν εγκριθεί δύο θέσεις για το Διδυμότειχο, δύο για Ξάνθη, τρεις για Κομοτηνή και δύο για Ορεστιάδα. Ευελπιστούμε, λοιπόν, ότι και σε αυτές τις θέσεις θα καλυφθούν με επιπλέον τρία άτομα προσωπικού για να είναι εύρυθμη η λειτουργία του τομέα ΕΚΑΒ Κομοτηνής. Αυτοί είναι για το επικουρικό προσωπικό.

Στις εννιακόσιες δέκα θέσεις για μόνιμο προσωπικό, λοιπού επικουρικού προσωπικού, θα υπάρξει ιδιαίτερη μνεία και αναφορά στα θέματα στελέχωσης του ΕΚΑΒ, καθώς επίσης και για το σύνολο των προκηρύξεων που θα υπάρξουν για το 2023 καθώς κατά βάση οι προκηρύξεις για το 2022 αφορούσαν κυρίως νοσηλευτικό προσωπικό, γιατρούς και λιγότερο διασώστες του ΕΚΑΒ.

Συνεπώς, με τους δύο οι οποίοι μπήκαν και θα ανανεωθούν οι συμβάσεις τους και με τους τρεις που έρχονται τώρα να καλύψουν τα κενά, θεωρούμε ότι θα υπάρξει μία καλύτερη παρουσία για να φτάσουμε όσο το δυνατόν γίνεται στην πραγματική παρουσία των είκοσι τριών υπαλλήλων του κλάδου Πληρωμάτων Ασθενοφόρων.

Αυτή τη στιγμή βάσει της δύναμης της οποίας υπάρχει δύναται να επιχειρούν καθημερινά σε κάθε βάρδια δύο ασθενοφόρα. Αυτή είναι η λειτουργία, προκειμένου να μπορέσουν να δίνονται και οι κανονικές άδειες του προσωπικού. Ευελπιστούμε ότι άμεσα θα καλυφθούν οι επόμενες τρεις θέσεις για να υπάρχει καλύτερη λειτουργία και βάσει των αναγκών προφανέστατα και των δυνατοτήτων που θα έχει το ΕΚΑΒ θέλουμε να έχουμε την καλύτερη δυνατή κάλυψη της περιοχής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, δυστυχώς, δεν πήρα καμμία απάντηση. Η πραγματικότητα είπαμε απέχει πάρα πολύ. Είναι δεκαεπτά οι θέσεις σήμερα και κανονικά έπρεπε να είναι σαράντα με σαράντα πέντε. Οι δύο σας είπα ότι θα συνταξιοδοτηθούν άμεσα. Εσείς λέτε ότι σε δύο επικουρικούς θα ανανεωθεί η σύμβασή τους, θα έρθουν κι άλλοι τρεις, άρα πέντε. Με τα δύο άτομα που θα συνταξιοδοτηθούν είμαστε πάλι στους τρεις και με κίνδυνο πάντα να μην ανανεωθούν οι συμβάσεις των επικουρικών. Άρα δεν μας είπατε τίποτε για την πρόβλεψη του Υπουργείου Υγείας ως προς τις μόνιμες θέσεις των υπαλλήλων. Αυτά, δηλαδή, που δικαιούται ο Νομός Ροδόπης. Είπατε γενικά ότι ως προς τη στελέχωση θα προκηρύξετε θέσεις, αλλά δεν είπατε καμμία πρόβλεψη συγκεκριμένα για τον Νομό Ροδόπης.

Πέραν αυτού, κύριε Υπουργέ, δεν είπατε τίποτα και για το θέμα των ασθενοφόρων. Δηλαδή, τι θα κάνετε με την υποχρέωση της οδηγίας. Αν δηλαδή βάσει του πληθυσμού, τουλάχιστον έχετε σκοπό να αυξήσετε τον αριθμό των ασθενοφόρων. Σας είπα μέχρι και πριν από δέκα, δεκαπέντε ημέρες δεν δούλευε το δεύτερο ασθενοφόρο που είπατε εσείς ότι δούλευε δύο βάρδιες. Δεν δούλευε. Απλώς δόθηκε μία λύση και βρέθηκε τόπος διαμονής για τους δύο οδηγούς που ήλθαν, που δεν μπορούσαμε να τους φιλοξενήσουμε πουθενά. Δεν ερχόταν κανείς και είχαμε μείνει με ένα ασθενοφόρο.

Άρα, κύριε Υπουργέ, θέλω στη δευτερολογία σας να είστε πιο συγκεκριμένος, διότι το θέμα είναι πάρα πολύ σοβαρό. Και δεν είναι μόνο αίτημα των εργαζομένων που το φέρνουμε σήμερα με επίκαιρη ερώτηση για να δουλέψουν σε καλύτερες συνθήκες, αλλά είναι και αίτημα όλης της τοπικής κοινωνίας. Είναι αίτημα όλων των κατοίκων του Νομού Ροδόπης και του ορεινού όγκου τουλάχιστον για το Κέντρο Υγείας Σαπών ή για το πώς μπορεί να ενισχυθεί περαιτέρω το ΕΚΑΒ στον Νομό Ροδόπης. Οπότε, απαιτούμε και ζητούμε να μας δώσετε πιο συγκεκριμένες απαντήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, οι απαντήσεις είναι συγκεκριμένες. Μπορεί να μην σας ικανοποιούν, αλλά κι εμείς προσπαθούμε βάσει των δυνατοτήτων που έχουμε να καλύψουμε με τον καλύτερο δυνατό τρόπο το κρίσιμο σκέλος που σχετίζεται με το προσωπικό του ΕΚΑΒ. Γι’ αυτόν τον λόγο, σας λέω συγκεκριμένα ότι έχουμε την ανανέωση των συμβάσεων των δύο ατόμων, καθώς και τριών ατόμων επικουρικό. Το επικουρικό προσωπικό που λάβαμε για το ΕΚΑΒ ήταν εκατόν πέντε άτομα. Τα τρία μόνο δίνονται για την Κομοτηνή, για τον τομέα στον οποίο αναφέρεστε.

Παράλληλα, έχουμε και εννιακόσιες δέκα θέσεις, τις οποίες και σας ανέφερα, που θα βγουν τώρα, το 2022, οπότε και αναμένεται να γίνει η κατανομή αυτών των θέσεων. Άρα δεν είμαι έτοιμος να σας πω πόσες μόνιμες θέσεις θα είναι για τη Ροδόπη, γιατί ακριβώς θα κάνουμε την κατανομή, προκειμένου να δούμε τι θα γίνει βάσει των αναγκών που υπάρχουν. Μόλις είναι έτοιμη η κατανομή, θα σας αναφέρουμε ακριβώς τις θέσεις που θα λάβει και η Κομοτηνή, ενώ αντίστοιχα και ειδικά για το 2023 οι προσλήψεις προσωπικού θα αφορούν πρωτίστως το λοιπό επικουρικό προσωπικό, μεταξύ των οποίων και το προσωπικό του ΕΚΑΒ. Οπότε και εκεί θα υπάρξει η κατανομή.

Στόχος μας είναι να έχουμε όσο το δυνατόν περισσότερο πλήρωμα για να φτάνουμε τις θέσεις που υπήρχαν και όταν μπορέσουμε, να γίνουν και οι επιστροφές του προσωπικού. Αναφέρομαι στα δύο άτομα τα οποία βρίσκονται είτε σε άδειες είτε σε άλλους τομείς του ΕΚΑΒ και έχουν μεταφερθεί.

Από εκεί και πέρα, επειδή αναφέρεστε στην οδηγία, προφανέστατα βάσει του προσωπικού το οποίο έχουμε, βγαίνουν και οι βάρδιες. Δεν είναι θέμα απουσίας ασθενοφόρων. Μάλιστα, αυτό το επεσήμανε εδώ και ο Πρόεδρος. Δεν είναι θέμα ότι δεν υπάρχουν οχήματα. Το θέμα είναι το προσωπικό που υπάρχει, ώστε να μπορούν να βγαίνουν με ασφάλεια τα πληρώματα. Αυτή τη στιγμή έγινε προσπάθεια και πήγαμε από τη μία στις δύο βάρδιες. Από εκεί και πέρα, βάσει της δυνατότητας που θα υπάρχει και με τις προσλήψεις που θα γίνουν, ευελπιστούμε να καταφέρουμε να καλύψουμε καλύτερα τον νομό προς αυτή την κατεύθυνση.

Μάλιστα, και με τις διατάξεις που είναι για την πανδημία, αλλά και με τη διάταξη που προβλέπεται στο νομοσχέδιο που αφορά τη δευτεροβάθμια φροντίδα περίθαλψης δίνουμε μια κεντρική στόχευση -μάλιστα, έχουμε δεχθεί και κριτική γι’ αυτό, αλλά είναι στη σωστή κατεύθυνση- σχετικά με το ότι πλέον το ΕΚΑΒ θα πρέπει να απεγκλωβιστεί τόσο από τις μεταφορές από νοσοκομείο σε νοσοκομείο, όσο και από το να εκτελεί εξιτήρια, τις λεγόμενες «δευτερογενείς διακομιδές» και να είναι μόνο για τις απαραίτητες έκτακτες διακομιδές και αυτές οι «δευτερογενείς διακομιδές» να μπορούν να γίνονται είτε με πλήρωμα που καλύπτεται από τα νοσοκομεία και τα κέντρα υγείας ή και με ιδιωτικά ασθενοφόρα που θα επωμίζονται το κόστος. Διότι με αυτόν τον τρόπο ακόμα και με λιγότερο προσωπικό θα έχουμε στόχευση πολύ πιο σημαντική εκεί που είναι και η βασική λειτουργία του ΕΚΑΒ και συνδυάζεται ακριβώς με τις πρωτογενείς διακομιδές.

Όσον αφορά τώρα στην Κομοτηνή στην οποία αναφέρεστε, οι δυνατότητες που υπήρξαν τώρα είναι και η ανανέωση των συμβάσεων και τρεις θέσεις επικουρικού. Μόλις έχουμε τις μόνιμες προσλήψεις, θα επανέλθουμε για να σας ενημερώσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, πριν φύγετε θέλω να σας πω το εξής για την Αρκαδία. Υπάρχει επικουρικό προσωπικό και δεν υπάρχουν χρήματα, όπως λέει η 6η ΥΠΕ. Και αυτό με τους πυροσβέστες που σας είπα είναι μια καλή λύση για όλη την Ελλάδα. Εγώ πιστεύω ότι ακούτε αυτά που σας λέω εγώ, όπως και οι συνάδελφοι και θα προσπαθήσετε να βρείτε λύσεις.

Συνεχίζουμε τώρα με την πρώτη με αριθμό 147/7-11-2022 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Εκτός προκαταβολής από τον ΕΛΓΑ οι πληγέντες βαμβακοκαλλιεργητές στις Κοινότητες Θολού, Νέας Πέτρας και Γαζώρου του Δήμου Νέας Ζίχνης Σερρών από τη χαλαζόπτωση της 25ης Ιουνίου 2022».

Κύριε Υπουργέ, εμείς το «Τριανταφυλλίδειο» το έχουμε κάνει Γεφύρι της Άρτας!

Ορίστε, κυρία συνάδελφε, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, ως γνωστόν στις Σέρρες, τριάντα πέντε κοινότητες, επλήγησαν από έντονη θεομηνία, πάρα πολύ έντονη χαλαζόπτωση τον Ιούνιο του 2022 από το διάστημα 4 έως 9 Ιουνίου, και εντονότερα, δυστυχώς, το διάστημα 23 με 28 Ιουνίου του 2022.

Η Κυβέρνηση, όπως είχε δεσμευτεί στην επιτόπια επίσκεψη του κυβερνητικού κλιμακίου, ήταν ο κ. Τριαντόπουλος, η Γενική Γραμματέας του Υπουργείου σας, η κ. Καλογήρου και ο κ. Λυκουρέντζος, έφερε στη Βουλή στις 30 Σεπτεμβρίου 2022 και συγκεκριμένα με το άρθρο 87 του ν.4975 ρύθμιση με την οποία προέβλεψε κατά παρέκκλιση του κανονισμού του ΕΛΓΑ τη δυνατότητα χορήγησης προκαταβολής έως τις 31-12-2022 στους πληγέντες παραγωγούς από τις χαλαζοπτώσεις του Ιουνίου του 2022. Η συγκεκριμένη νομοθετική ρύθμιση είχε βέβαια ως πεδίο εφαρμογής και την ΠΕ Σερρών. Ακολούθως, το διοικητικό συμβούλιο του ΕΛΓΑ στις 18 Οκτωβρίου κατ’ εξουσιοδότηση του νόμου παίρνει απόφαση για τη χορήγηση προκαταβολής στη βαμβακοκαλλιέργεια 35 ευρώ και 50 ευρώ το στρέμμα αντίστοιχα με το διάστημα που προανέφερα.

Και αυτό έγινε στη βαμβακοκαλλιέργεια, αφ’ ενός λόγω της μεγάλης στρεμματικής έκτασης της καταστροφής που υπέστη η βαμβακοκαλλιέργεια και αφ’ ετέρου γιατί ήταν ένας τρόπος να δοθεί μια ανάσα ρευστότητας με δεδομένο ότι οι εν λόγω παραγωγοί βρίσκονταν στην περίοδο της συγκομιδής.

Πράγματι, όπως δεσμεύτηκε η Κυβέρνηση, στις 31 Οκτωβρίου πραγματοποιείται η πληρωμή σε όλους τους νομούς που προέβλεπε ο νόμος, και στην ΠΕ Σερρών. Οι δικαιούχοι ήταν χίλιοι τριακόσιοι επτά και στον Νομό Σερρών δόθηκαν 2,5 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αιφνιδίως όμως, κύριε Υπουργέ, διαπιστώνεται ότι στις κοινότητες Γαζώρου, Θολού και Νέας Πέτρας του Δήμου Νέας Ζίχνης, που σημειωτέον ήταν στο επίκεντρο της καταστροφής, υπέστησαν τη μεγαλύτερη καταστροφή από όλους τους υπόλοιπους, έμειναν εκτός προκαταβολής οι βαμβακοπαραγωγοί. Η αιτιολογία ήταν ότι ο τοπικός ανταποκριτής του ΕΛΓΑ έγραψε ως ζημιογόνο αίτιο την αναφορά «ανεμοθύελλα - χαλάζι», χωρίς να αναφέρει αποκλειστικά τη λέξη «χαλάζι», με αποτέλεσμα να μείνουν εκτός πληρωμής εκατόν ογδόντα τρία ΑΦΜ, εκατόν ογδόντα τρεις παραγωγοί και τετρακόσιες είκοσι δηλώσεις -γιατί και δεν είχαν μόνο μία εκμετάλλευση-, με αποτέλεσμα να προκληθεί βεβαίως η δίκαιη αγανάκτηση αυτών των παραγωγών, που επαναλαμβάνω ήταν οι κυρίως πληγέντες.

Επειδή λοιπόν -κύριε Πρόεδρε, στη δευτερολογία μου θα είμαι πάρα πολύ σύντομη- στις συγκεκριμένες κοινότητες το επιλέξιμο ζημιογόνο αίτιο της χαλαζόπτωσης έχει δηλωθεί, το χαλάζι δηλαδή, έστω και ως δευτερεύον και επειδή από την προαναφερόμενη αστοχία έμειναν εκτός πληρωμής οι παραγωγοί που σας είπα, θα ήθελα να μου πείτε, σας παρακαλώ, πώς και πότε προτίθεστε να διορθώσετε τη συγκεκριμένη αστοχία, πότε θα πληρωθούν δηλαδή οι εν λόγω παραγωγοί.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, η ερώτησή σας δίνει την ευκαιρία για να πληροφορηθούν οι αγρότες της Περιφερειακής Ενότητας Σερρών τι ακριβώς συνέβη με το συγκεκριμένο ζήτημα, ακριβώς για να είναι κι αυτοί ήσυχοι ότι πολύ σύντομα θα διευθετηθεί και το ζήτημα το οποίο ανέκυψε.

Πολύ σωστά είπατε ότι στη μεγάλη αυτή χαλαζόπτωση η οποία έγινε τέλος Ιουνίου στις Περιφερειακές Ενότητες Σερρών, Καβάλας, Κιλκίς, Θεσσαλονίκης και Ξάνθης είχαμε πολύ γρήγορα, όπως είχαμε δεσμευτεί, τη νομοθετική πρωτοβουλία για την ψήφιση τροπολογίας που οποία έδινε το δικαίωμα προκαταβολής για τις ζημιές από χαλαζόπτωση για πρώτη φορά στην ιστορία του ΕΛΓΑ. Ουδέποτε έχει δοθεί προκαταβολή σε μια τέτοια περίπτωση. Και δόθηκε γιατί πράγματι τα φαινόμενα αυτά ήταν ακραία και οδήγησαν σε πολλές περιοχές στη ζημία ακόμη και του 100% της παραγωγής

Έγινε, λοιπόν, πολύ γρήγορα η συλλογή των πορισμάτων μετά από εκτιμήσεις για τις οποίες, όπως ξέρετε, μετά από επαφές και με τους τοπικούς Βουλευτές, προσλάβαμε επιπλέον γεωτεχνικό προσωπικό ορισμένου χρόνου για να μπορέσουν να ολοκληρωθούν άμεσα οι εκτιμήσεις, ολοκληρώθηκαν και 31 Οκτωβρίου ψηφίστηκε η τροπολογία για να μπορέσει να γίνει στη συνέχεια η προκαταβολή.

Πράγματι, στις τρεις περιοχές στις οποίες αναφέρατε, από ένα λάθος στην αναγραφή, το οποίο έγινε από τον τοπικό ανταποκριτή, φάνηκε ως ζημιογόνο αίτιο η ανεμοθύελλα και όχι η χαλαζόπτωση. Το πληροφοριακό σύστημα του ΕΛΓΑ, με βάση την τροπολογία που είχε ψηφιστεί, αναγνώριζε εν προκειμένω την χαλαζόπτωση μόνο ως ζημιογόνο αίτημα για να δοθεί η προκαταβολή. Αυτά τα τρία χωριά στην πρώτη αυτή πληρωμή η οποία έγινε, δυστυχώς, δεν τα συμπεριέλαβε στους δικαιούχους που έπρεπε να πληρωθούν την προκαταβολή και όπως πολύ σωστά είπατε, ενώ έχουν πληρωθεί περίπου χίλιοι διακόσιοι εξήντα οκτώ παραγωγοί μόνο στην Περιφερειακή Ενότητα Σερρών, οι οποίοι και εισέπραξαν 2.418.568 ευρώ.

Πραγματικά οι συγκεκριμένοι παραγωγοί έχουν ζημιωθεί από την χαλαζόπτωση, την οποία ξέρουμε άσχετα αν ήταν γραμμένοι πρώτοι ή δεύτεροι. Κατανοούμε όλοι ότι το πληροφοριακό σύστημα, έτσι όπως είχε γίνει η διατύπωση, δεν το αναγνώρισε στην αρχή αυτό το οποίο συνέβη. Έγιναν οι αναγκαίες παρεμβάσεις από τον ΕΛΓΑ, μετά από τις επισημάνσεις που ήρθαν στο γραφείο μου. Έχουν δοθεί οι συγκεκριμένες εντολές και αυτό το οποίο μπορώ να πω είναι ότι εντός πολύ λίγων εβδομάδων -δύο, τριών εβδομάδων από σήμερα, εντός του Δεκεμβρίου, αλλά όχι προς το τέλος του- θα πληρωθούν τις προκαταβολές και οι δικαιούχοι των τριών αυτών οικισμών, χωριών οι οποίοι πράγματι έχουν πάθει πολύ μεγάλη ζημιά και για τους οποίους υπήρχε αυτή η αστοχία για την οποία δεν μπορούμε να πούμε ότι ευθύνεται κάποιος. Ας πούμε ότι ήταν μια αστοχία του συγκεκριμένου υπαλλήλου, αλλά η οποία διορθώνεται πάρα πολύ άμεσα και βεβαίως θα διορθωθεί, έτσι ώστε να είμαστε συνεπείς απέναντι και σε αυτούς τους παραγωγούς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κρατώ την δέσμευσή σας για πληρωμή το συντομότερο δυνατό, είπατε εντός δύο, τριών εβδομάδων.

Εκτός της βαμβακοκαλλιέργειας, όπως είναι γνωστό, καταστροφές υπέστησαν και μια σειρά άλλων καλλιεργειών από τα συγκεκριμένα θεομηνικά φαινόμενα. Αναφέρομαι, βεβαίως, στις καλλιέργειες του αραβοσίτου είκοσι μία χιλιάδες τετρακόσια εβδομήντα επτά στρέμματα επλήγησαν, σιτάρια δεκαοκτώ χιλιάδες τριακόσια σαράντα εννιά στρέμματα, ηλίανθος δεκαέξι χιλιάδες επτακόσια εξήντα οκτώ στρέμματα. Αντιλαμβάνεστε το μέγεθος της καταστροφής. Δενδρώδεις καλλιέργειες, όπως ελιές, διακόσια δύο χιλιάδες δέντρα, αμύγδαλα εκατόν εβδομήντα τρεις χιλιάδες δέντρα για την απώλεια παραγωγής.

Βεβαίως, η βαμβακοκαλλιέργεια ήταν η μερίδα του λέοντος, αν μπορούμε να χρησιμοποιήσουμε τον όρο, ήταν το 1/3 περίπου της καταστροφής. Και αυτοί οι άνθρωποι, όπως αντιλαμβάνεστε, έχουν υποστεί μια τεράστια καταστροφή δεδομένων και των οικονομικών συνθηκών υπό τις οποίες όλοι διαβιούμε.

Πότε, λοιπόν, το Υπουργείο προγραμματίζει την αποπληρωμή της αποζημίωσης των υπολοίπων καλλιεργειών που δεν εντάχθηκαν στο καθεστώς της προκαταβολής;

Θα ήθελα, κύριε Υπουργέ, να μας προσδιορίσετε και το πότε θα γίνει η εξόφληση των βαμβακοπαραγωγών, οι οποίοι έλαβαν την προκαταβολή αποζημίωσης στις 31 Δεκεμβρίου του 2022.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Όπως ανέφερα, επειδή υπάρχει ετοιμότητα και βεβαίως και η διαθεσιμότητα των χρημάτων, ακριβώς επειδή ήταν δεσμευμένα για τους συγκεκριμένους παραγωγούς, πολύ άμεσα θα γίνει η καταβολή της προκαταβολής για τα τρία χωριά της περιφερειακής ενότητας, τα οποία ανέφερα.

Για τις υπόλοιπες καλλιέργειες, που πολύ σωστά αναφέρατε και για τις οποίες και για αυτές υπάρχει πρόβλεψη, όχι μόνο για την Περιφερειακή Ενότητα των Σερρών, αλλά και για τις υπόλοιπες πληγείσες περιφερειακές ενότητες από τέλη Νοεμβρίου και συνεχώς ανάλογα με την πορεία των πορισμάτων, τα οποία συλλέγονται, γιατί δόθηκε μια προτεραιοποίηση αρχικώς ανάλογα με τις καλλιέργειες, τα πορίσματα έγιναν ανάλογα με τις καλλιέργειες, θα αρχίσει σταδιακά και η καταβολή των χρημάτων στους υπόλοιπους από τέλη Νοεμβρίου, Δεκέμβριο Ιανουάριο, ευελπιστώντας, όπως σήμερα μου λένε οι υπηρεσίες του ΕΛΓΑ, ότι πραγματικά πιστεύουμε ότι μέχρι τέλος Ιανουαρίου, δηλαδή σε διάστημα ουσιαστικά επτά μηνών από το ζημιογόνο γεγονός θα έχουν εξοφληθεί όλοι.

Άρα οι καταβολές των συγκεκριμένων τριών χωριών σε δύο με τρεις εβδομάδες και οι υπόλοιπες καλλιέργειες ξεκινώντας από τέλη Νοεμβρίου, Δεκέμβριο, Ιανουάριο συνεχώς πληρωμές, έτσι ώστε στο τέλος Ιανουαρίου να έχουμε εξοφλήσει τους πάντες.

**ΦΩΤΕΙΝΗ ΑΡΑΜΠΑΤΖΗ:** Και οι βαμβακοκαλλιέργειες;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ακριβώς.Όταν μιλάμε για εξόφληση μιλάμε για εξόφληση και των υπολοίπων. Δόθηκαν οι προκαταβολές, θα δοθούν και τα υπόλοιπα.

Νομίζω ότι είναι περιττό να πούμε, έχει ακουστεί πάρα πολλές φορές μέσα σε αυτή την Αίθουσα, ότι πλέον οι χρόνοι των εξοφλήσεων έχουν περιοριστεί πάρα πολύ, έχουν συντμηθεί πάρα πολύ σε σχέση με ότι παλαιότερα συνέβαινε. Οι αγρότες γνωρίζουν καλύτερα από εμάς ότι υπήρχαν αποζημιώσεις, οι οποίες καταβάλλονταν τελικά σε εξόφλησή στους δεκαοκτώ μήνες.

Τώρα εμείς έχουμε καταφέρει σε πολλές περιπτώσεις να δίνουμε προκαταβολές, αλλά και όταν δεν δίνουμε προκαταβολές σε επτά με οκτώ μήνες γίνεται περίπου στις περισσότερες των περιπτώσεων η εξόφληση του συνόλου της ζημιάς. Οπότε και εδώ η εξόφληση αυτή δεν θα είναι πέρα από αυτό το διάστημα, έτσι όπως το ανέφερα, Γενάρη με Φλεβάρη το περισσότερο, για να γίνει η πλήρης εξόφληση μιας πολύ δύσκολης κακοκαιρίας, η οποία δημιούργησε πάρα πολλά ζητήματα σε αρκετές περιφερειακές ενότητες και το κόστος βεβαίως που καταβάλλεται είναι ιδιαίτερα μεγάλο. Όμως όπως κάναμε όλα αυτά τα χρόνια, τα τρεισήμισι χρόνια που την ευθύνη της διακυβέρνησης την έχει η Νέα Δημοκρατία, ο ΕΛΓΑ συνολικά στηρίζει εμπράκτως τους αγρότες.

Νομίζω είναι περιττό να αναφέρω για μία ακόμη φορά ότι από τον Ιανουάριο του 2021 μέχρι και σήμερα ο ΕΛΓΑ έχει καταβάλει σε αποζημιώσεις περίπου 500 εκατομμύρια ευρώ, ποσό που δεν δόθηκε ποτέ άλλοτε σε καμμία περίοδο. Μακάρι τα κλιματικά φαινόμενα να περιορίσουν αυτές τις ζημιές, αλλά ο ΕΛΓΑ θα είναι εδώ πάντα για να στηρίζει πραγματικά τον αγρότη. Οπότε είναι δρομολογημένη και σε συνέπεια με ότι έχει προαναγγελθεί από την πολιτική ηγεσία του Υπουργείου και η προκαταβολή που δόθηκε με τη διόρθωση αυτού του λάθους, το οποίο θα γίνει, για το οποίο δεν είναι ευθύνεται ο ΕΛΓΑ, αλλά δεν έχει σημασία, τακτοποιείται το ζήτημα. Τους επόμενους μήνες θα γίνει εξόφληση όλων των παραγωγών για όλες τις καλλιέργειες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δεύτερη με αριθμό 33/3-10-2022 ερώτηση του κύκλου αναφορών και ερωτήσεων του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Επαναλειτουργία των Σφαγείων Θέρμου Αιτωλοακαρνανίας».

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, τα δημοτικά σφαγεία Θέρμου ιδρύθηκαν κατά το 1970 και διαχρονικά έχει δαπανηθεί ένα ποσό γύρω στο 1 εκατομμύριο χρήματα του Έλληνα φορολογούμενου. Ωστόσο, τα σφαγεία αυτά είναι σήμερα ανενεργά. Τα σφαγεία τα συγκεκριμένα ωστόσο εξυπηρετούν κτηνοτρόφους του Δήμου Θέρμου, αλλά και της ευρύτερης περιοχής και μάλιστα μικρών κοινοτήτων και της πατρίδας μου και συγκεκριμένα της ορεινής περιοχής της Ναυπακτίας.

Κύριε Υπουργέ, τα εν λόγω σφαγεία είχαν δημιουργηθεί, όπως είναι φυσικό, με τις τότε προδιαγραφές κατασκευής και στη συνέχεια με την εξέλιξη της νομοθεσίας οι προϋποθέσεις για την άδεια λειτουργίας τέθηκαν υπό νέες γραφειοκρατικές και χρονοβόρες διαδικασίες. Ωστόσο, η πολεοδομική άδεια υπάρχει, είναι εν ισχύ και θα σας την καταθέσω. Εν τέλει το 2012 τα σφαγεία οδηγήθηκαν στο κλείσιμο με απώλεια θέσεων εργασίας και φυσικά με σοβαρές επιπτώσεις για την τοπική κοινωνία, την τοπική οικονομία και την προστασία της δημόσιας υγείας.

Κύριε Υπουργέ, οι κτηνοτρόφοι του Θέρμου αναγκάζονται να μεταφέρουν τα ζώα τους στα σφαγεία Αχελώου και να υφίστανται πολλαπλάσια κόστη και μάλιστα εν μέσω της έκρηξης του πληθωρισμού. Το κόστος φυσικά μεταφέρεται σε όλη την αλυσίδα παραγωγής και φτάνει μέχρι τον καταναλωτή. Ακόμα πιο σοβαροί θα έλεγα είναι οι κίνδυνοι που δημιουργούνται για τη δημόσια υγεία, αφού ο έλεγχος που εξασφαλίζει την οργανωμένη λειτουργία των σφαγείων δεν υφίσταται. Έτσι μπορεί να υπάρχουν κτηνοτρόφοι που προχωρούν σε σφαγή και έπειτα στη διάθεση του κρέατος στους καταναλωτές χωρίς να έχει φυσικά μεσολαβήσει ο έλεγχος των σφαγείων, ώστε το κρέας να είναι ασφαλές προς κατανάλωση. Αυτό φυσικά πρέπει να κρατηθεί.

Κύριε Υπουργέ, να θυμίσω ότι το 2016 με την τροπολογία του Υπουργείου Αγροτικής Ανάπτυξης και Τροφίμων επιχειρήθηκε να δοθεί λύση στο πρόβλημα μέσω της απλοποίησης των διαδικασιών για την ίδρυση των εν λόγω σφαγείων.

Στην πράξη, ωστόσο, αποδείχθηκε ότι τούτο δεν ήταν αρκετό, αφού ακόμη και σήμερα, έξι χρόνια μετά, το πρόβλημα παραμένει, αποτελώντας για την τοπική κοινωνία και ιδιαίτερα για τους κτηνοτρόφους τον γόρδιο δεσμό που καλείστε εσείς σήμερα να λύσετε. Η γραφειοκρατία δημιουργεί διαρκώς νέα κωλύματα στη χορήγηση της άδειας λειτουργίας των σφαγείων. Τελευταίο παράδειγμα, οι απαιτήσεις των αρχαιολογικών υπηρεσιών ελλείψει ειδικότερης ρύθμισης για το θέμα.

Συνεπώς χρειάζεται μια νέα νομοθετική πρόβλεψη εκ μέρους του Υπουργείου που θα δίνει οριστική λύση, με βάση τα σημερινά δεδομένα. Διαφορετικά, το πρόβλημα θα διαιωνίζεται, θα συνεχίζεται εις βάρος των κτηνοτρόφων της περιοχής και φυσικά εις βάρος της δημόσιας υγείας.

Κατόπιν αυτού, κύριε Υπουργέ, ερωτάστε: Σε ποιες ενέργειες έχει προβεί το Υπουργείο, ώστε να επαναλειτουργήσουν τα σφαγεία Θέρμου; Και δεύτερον: Θα προβείτε σε θέσπιση κατάλληλης νομοθετικής ρύθμισης που θα άρει τα εμπόδια ίδρυσης σφαγείου σε μικρούς ορεινούς δήμους;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, να ξεκινήσουμε με μια αυτονόητη διαπίστωση την οποία, όμως, οφείλουμε να την αναφέρουμε και εντός του Σώματος. Το Υπουργείο Αγροτικής Ανάπτυξης προσπαθώντας να υπηρετήσει τις ανάγκες του πρωτογενούς τομέα, εν προκειμένω των κτηνοτρόφων μας, βεβαίως και θέλει να υπάρχουν δημοτικά σφαγεία τα οποία να λειτουργούν με βάση τις επιταγές του νόμου και να εξυπηρετούν με έναν τρόπο καλό και τους κτηνοτρόφους μας, αλλά και βεβαίως να υπηρετούν την ανάγκη της δημόσιας υγιεινής.

Αυτό προϋποθέτει την κατάθεση ενός φακέλου, ο οποίος είναι αναγκαίος κάθε φορά με βάση τις επιταγές του νόμου, όπως προανέφερα, και στη συνέχεια από το Υπουργείο μας -και θέλω να είμαι ξεκάθαρος σε αυτό- διαχρονικά η μοναδική αρμοδιότητα και υποχρέωση μετά την έκδοση της άδειας λειτουργίας, είναι η χορήγηση του κωδικού, του αριθμού κτηνιατρικής έγκρισης. Αυτόν χορηγεί το Υπουργείο, δηλαδή τον κωδικό της κτηνιατρικής έγκρισης. Όμως, πρέπει να προηγηθεί άδεια λειτουργίας, η οποία άδεια λειτουργίας κατατίθεται στις κατά τόπους κτηνιατρικές υπηρεσίες υπό την εποπτεία, υποθέτω, της διεύθυνσης κτηνιατρικής της αντίστοιχης περιφέρειας, εν προκειμένω δυτικής Ελλάδος.

Αυτό το οποίο από εμάς είναι απολύτως ξεκάθαρο, βλέποντας τα στοιχεία του φακέλου μετά από την ερώτησή σας, είναι ότι είμαστε ως Υπουργείο και ως κεντρικές υπηρεσίες απόλυτα διατεθειμένοι να βοηθήσουμε. Όμως, εκκρεμής αίτηση αυτή τη στιγμή στο Υπουργείο μας, γι’ αυτό που αποτελεί την αρμοδιότητά μας, δηλαδή τη χορήγηση της κτηνιατρικής έγκρισης, δεν υπάρχει.

Αυτό το οποίο, όμως, γνωρίζουμε -και σωστά το είπατε- είναι ότι υπήρχε αρχικώς η λειτουργία των συγκεκριμένων σφαγείων με προσωρινές άδειες νομαρχιακές, έγινε το 2011 νέα προσπάθεια για χορήγηση άδειας με βάση το υφιστάμενο πλαίσιο. Δεν κατορθώθηκε αυτό να γίνει εφικτό, γιατί υπήρχαν παρατηρήσεις στις οποίες, προφανώς, δεν υπήρξε η αναγκαία συμμόρφωση. Το 2016 με νόμο γενικότερο, που συνολικά έδινε τη δυνατότητα μιας απλούστευσης των διαδικασιών, δόθηκε ένα νέο πεδίο, ένα νέο πλαίσιο στο οποίο και πάλι θα πρέπει οι αιτούντες να συμμορφωθούν.

Αυτό το οποίο εγώ γνωρίζω αυτή τη στιγμή -εκτός των στενών αρμοδιοτήτων του Υπουργείου, αλλά με το ενδιαφέρον να διευθετηθεί αυτή η υπόθεση- είναι ότι μετά και το νόμο του 2016 που έκανε μια σχετική απλούστευση διαδικασιών -σωστά το αναφέρατε- δεν έχουμε από την Κτηνιατρική Υπηρεσία της Περιφέρειας οποιαδήποτε αποστολή αιτήματος για έγκριση.

Βεβαίως, καταλαβαίνετε ότι δεν μπορούμε να απαντήσουμε επί ενός θέματος το οποίο δεν έχει έρθει στο Υπουργείο μας για το πλαίσιο της αρμοδιότητας της συγκεκριμένης που σας ανέφερα ότι είναι σε εμάς. Υπάρχει η απόλυτη διάθεση και από το Υπουργείο μας να συνδράμουμε στην προσπάθεια αυτή του δήμου προς όφελος των κτηνοτρόφων, αλλά πρέπει να έχουμε ένα συγκεκριμένο αίτημα, ένα συγκεκριμένο πλαίσιο το οποίο αμέσως να κοιτάξουμε να το διευθετήσουμε.

Αυτή τη στιγμή, όμως, ίσως πρέπει να γίνει μια ενημέρωση από τις κτηνιατρικές υπηρεσίες που όπως ξέρετε ανήκουν στην περιφέρεια για να δούμε πού βρίσκεται η οποία αυτή η διαδικασία η οποία ξέρουμε ότι ξεκίνησε από τον δήμο, αλλά δεν ξέρουμε σε ποιο σημείο έχει φτάσει. Σε εμάς πάντως εκκρεμές αίτημα αυτή τη στιγμή δεν υπάρχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, σας άκουσα με προσοχή. Αν δεν υπάρχει αίτημα από τους αρμόδιους του δήμου κακώς δεν υπάρχει. Ως Βουλευτής, όμως, του Νομού Αιτωλοακαρνανίας και γνωρίζοντας το πρόβλημα προσωπικά, έφερα το θέμα προς εσάς και προς συζήτηση στη Βουλή, αλλά και συνάμα προς λύση, γιατί οι κτηνοτρόφοι είναι αυτοί οι οποίοι αυτή τη στιγμή επωμίζονται το πρόβλημα.

Στο κράτος, κύριε Υπουργέ, υπάρχει συνέχεια και η ασυνέχεια δεν συνάδει με το κράτος δικαίου. Εν πάση περιπτώσει, τα σφαγεία Θέρμου λειτουργούσαν, δεν είναι κάτι το οποίο θα λειτουργήσει για πρώτη φορά. Έπαψε η λειτουργία τους. Υπάρχει άδεια πολεοδομική. Άρα τι χρειάζεται; Άδεια λειτουργίας. Γι’ αυτή συζητάμε.

Όμως, τα σφαγεία Θέρμου αποτελούν βασική υποδομή που επηρεάζει τη δημόσια υγεία, την οικονομία και την ανάπτυξη της περιοχής. Θα έλεγα ότι αποτελούν ταυτόχρονα μια διαχρονική επένδυση πολιτείας όπου έχουν πραγματοποιηθεί αλλεπάλληλες εργολαβίες. Μην ξεχνάτε, όπως είπα και πριν, ότι 1 εκατομμύριο έχει δαπανηθεί για τα εν λόγω σφαγεία και είναι χρήματα του Έλληνα φορολογούμενου. Σήμερα, ωστόσο, η επένδυση αυτή μένει ανενεργή λόγω της διοικητικής αδυναμίας των υπηρεσιών.

Εδώ να θυμίσω ότι τα σφαγεία αυτά λειτούργησαν στη θέση αυτή από το έτος 1978 και μάλιστα το 1997 κατασκευάστηκαν νέες κτηριακές εγκαταστάσεις με τη σχετική άδεια οικοδομής, ενώ το 2010 εκδόθηκε η 182/26-11-2010 άδεια οικοδομής και νομιμοποίησης.

Από άποψη πολεοδομίας υφίστανται οι αναγκαίες άδειες οικοδομής και νομιμοποίησης -τις οποίες θα καταθέσω- μετά από εγκρίσεις όλων των εμπλεκομένων υπηρεσιών και φυσικά της τότε Αρχαιολογικής Υπηρεσίας.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, κύριε Υπουργέ, είναι οι ίδιες υπηρεσίες που σήμερα φέρνουν τα προσκόμματα και εν τέλει η λειτουργία των σφαγείων τυγχάνει να είναι στον αέρα. Το κράτος, όμως, έχει συνέχεια, όπως είπα και πριν, γι’ αυτό το Υπουργείο Αγροτικής Ανάπτυξης και Τροφίμων οφείλει να διασφαλίσει ότι τηρούνται όλες οι προϋποθέσεις του νόμου για τη διαδικασία σφαγής. Και αυτό πιστεύω ότι μας ενδιαφέρει όλους, καθώς αφορά τη δημόσια υγεία και το ότι αξιοποιούνται υποδομές που έχουν δημιουργηθεί με χρήματα του Έλληνα φορολογούμενου.

Το Υπουργείο αναγνώρισε τα προβλήματα που δημιουργεί το κλείσιμο των σφαγείων του Θέρμου, ωστόσο η νομοθετική ρύθμιση, κύριε Υπουργέ, του 2016 επί κυβέρνησης ΣΥΡΙΖΑ - ΑΝΕΛ δεν έφερε τα επιθυμητά αποτελέσματα. Χρειάζεται, λοιπόν, ενεργοποίηση του Υπουργείου σε συνεργασία, εφόσον απαιτείται, με τα υπόλοιπα Υπουργεία και την τοπική αυτοδιοίκηση.

Κύριε Υπουργέ, εν τέλει, οι κτηνοτρόφοι και οι πολίτες του Θέρμου μένουν σε ομηρία. Ας μην ξεχνάμε ότι ο Δήμος Θέρμου είναι ένας μικρός ορεινός δήμος με επικίνδυνο οδικό δίκτυο, που βασίζεται στην κτηνοτροφία και φυσικά με ό,τι συνεπάγεται. Γι’ αυτόν τον λόγο το κλείσιμο των σφαγείων σε συνδυασμό με το κλείσιμο των δομών, υπηρεσιών και υποκαταστημάτων ακόμη και των τραπεζών στην περιοχή του Θέρμου, αλλά και με το αυξανόμενο πρόβλημα του δημογραφικού, οδηγεί την περιοχή σε περαιτέρω υποβάθμιση.

Άλλωστε, κύριε Υπουργέ, επειδή είμαστε από την επαρχία και οι δύο, κατά κόρον γνωρίζουμε τις δραστηριότητες των κατοίκων και των πολιτών της επαρχίας. Οι περισσότερο ασχολούνται με την κτηνοτροφία και γι’ αυτό, τόσο κτηνοτρόφοι όσο και οι δημότες, αναμένουν από την πολιτεία συγκεκριμένη πρόταση και λύση για τα προβλήματα που σήμερα αντιμετωπίζουν.

Αναμένουμε τις πρωτοβουλίες του Υπουργείου, μιας και όπως είπατε, δεν έχει τεθεί αίτημα από την τοπική κοινωνία. Εδώ είμαστε να το δούμε και πάλι. Περιμένω να σας ακούσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, για να είμαστε ξεκάθαροι απέναντι στον κόσμο μας ακούει και να μπορεί να γίνει κατανοητό ποιο είναι το αντικείμενο: Η άδεια λειτουργίας των σφαγείων εκδίδεται από τις κτηνιατρικές υπηρεσίες. Τέλος! Τι έχει υποχρέωση να κάνει το Υπουργείο; Να δώσει τον κωδικό, την κτηνιατρική έγκριση, αλλά προαπαιτούμενο είναι να μας έρθει από την Κτηνιατρική Υπηρεσία ο φάκελος της άδειας λειτουργίας. Αυτό στην προκειμένη περίπτωση δεν είχε συμβεί.

Δύο πράγματα θα πω. Δεν ξέρω σε σχέση με τις κτηνιατρικές τοπικές υπηρεσίες και με τη Γενική Διεύθυνση Κτηνιατρικής Υπηρεσίας Δυτικής Ελλάδας πού ακριβώς βρίσκεται αυτό το ζήτημα και εάν πράγματι είμαστε σε μια διαδικασία εξέλιξης και συμμορφώσεων με βάση τις προϋποθέσεις που θέτει και το προεδρικό διάταγμα του 2007 και ο ν.4442/2016.

Εάν κατά την εφαρμογή αυτής της διαδικασίας υπάρχουν κάποιες στρεβλώσεις ή υπάρχουν κάποιες αναγκαίες παρεμβάσεις σε νομοθετικό επίπεδο, οι οποίες πρέπει να γίνουν, για να διευκολύνουν περαιτέρω τις αδειοδοτήσεις αυτές, βεβαίως να έχουμε την όποια πρόταση, να έχουμε την όποια εισήγηση και να το αξιολογήσουμε συνολικά.

Αυτή τη στιγμή εμείς πρόταση στο Υπουργείο για συγκεκριμένη παρέμβαση επί του συγκεκριμένου ζητήματος, για να διευκολύνουμε την αδειοδότηση από τις κτηνιατρικές υπηρεσίες, δεν έχουμε.

Αυτό το οποίο, όμως, έχουμε ως ένα δεδομένο -και οφείλω να το αναφέρω και αυτό- είναι ακριβώς αυτό: Αναγνωρίζοντας την αναγκαιότητα λειτουργίας σφαγείων ειδικά σε ορεινές και νησιωτικές περιοχές στο πλαίσιο της δράσης «4.2.1 μεταποίηση, εμπορία ή και ανάπτυξη γεωργικών προϊόντων» με τελικό προϊόν εντός του παραρτήματος της συνθήκης λειτουργίας για την Ευρωπαϊκή Ένωση», υπάρχει η δυνατότητα χρηματοδότησης εκσυγχρονισμού σε σφαγεία. Είναι επιλέξιμες οι δαπάνες αυτές.

Ο προϋπολογισμός των αιτήσεων μπορεί να φτάσει από 600.000 ευρώ έως 5 εκατομμύρια ευρώ. Τα χρηματοδοτικά εργαλεία, δηλαδή με βάση τα προγράμματα του Υπουργείου μας για τον εκσυγχρονισμό τέτοιων εγκαταστάσεων και τη συμμόρφωσή τους με τις επιταγές του νόμου, υπάρχουν.

Οπότε, ακριβώς για να δείξουμε μια υπευθυνότητα απέναντι στον κτηνοτροφικό κόσμο, είμαι απόλυτα διαθέσιμος να με ενημερώσετε για το πού ακριβώς βρίσκεται αυτή η διαδικασία για την έκδοση της άδειας λειτουργίας και για το αν χρειάζεται και αξιολογείται ότι είναι πρόσφορη μία παρέμβαση από εμάς, σε επίπεδο νομοθετικό εξηγώ. Δεν έχω εικόνα τι ακριβώς είναι αυτό που εμποδίζει τη συνέχιση της διαδικασίας για την έκδοση της άδειας λειτουργίας. Ή σε κάθε άλλη περίπτωση, αν αυτή ολοκληρωθεί άμεσα, δηλαδή να εκδοθεί η άδεια λειτουργίας, δεσμεύομαι ότι αμέσως μετά θα εκδώσω και τον κωδικό της κτηνιατρικής έγκρισης, για να μπορέσουν να λειτουργήσουν τα σφαγεία.

Όμως, είναι ένα ζήτημα πρέπει να το δείτε με τις τοπικές περιφερειακές διευθύνσεις κτηνιατρικής και είμαι στη διάθεση για οτιδήποτε τελικά κατατείνει στο να οδηγηθούμε στον στόχο, που νομίζω θέλουμε όλοι: Να έχουμε σύγχρονα σφαγεία να λειτουργούν, προς εξυπηρέτηση και του κοινού αλλά βεβαίως και των ίδιων των κτηνοτρόφων.

Οπότε, πραγματικά, για να υπάρχει εικόνα και καταλήγοντας, αυτή τη στιγμή δεν υπάρχει καμμία εκκρεμής αίτηση στο Υπουργείο . Είμαστε στη διάθεση όλων των εμπλεκόμενων, οποιονδήποτε θέλουν να ζητήσουν τη συνδρομή μας, έτσι ώστε να την προσδιορίσουμε και να δούμε αν μπορούμε πραγματικά να παρέμβουμε ουσιαστικά σε αυτό το ζήτημα, που πράγματι χρόνια ταλανίζει την τοπική κοινωνία. Πρέπει, όμως, να δούμε ακριβώς τι είναι αυτό που πρέπει να διορθωθεί. Αν είναι κάτι που πρέπει να διορθωθεί ή αν είναι απλά μια συμμόρφωση που πρέπει να γίνει με τις επιταγές του νόμου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και τέσσερις συνοδοί εκπαιδευτικοί από το 5ο Γυμνάσιο Καρδίτσας.

Σάς καλωσορίζουμε.

(Χειροκροτήματα από όλες τις πτέρυγες της Βουλής)

Συνεχίζουμε με την τέταρτη με αριθμό 133/7-11-2022 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Παιδείας και Θρησκευμάτων με θέμα: «Τα σοβαρά προβλήματα που δημιουργούνται στους εργαζόμενους και στους φοιτητές, εξαιτίας των καταργήσεων - συγχωνεύσεων - μετακινήσεων πανεπιστημιακών τμημάτων».

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό το ζήτημα σε εσάς. Άλλωστε, έχετε μια αλλεπάλληλη αλληλογραφία και από τους ενδιαφερομένους και από το σύλλογο των εργαζόμενων στο Πανεπιστήμιο της Πάτρας, αλλά και ερώτηση την οποία είχαμε καταθέσει από τα μέσα του Σεπτέμβρη.

Ποιο είναι το πρόβλημα; Το πρόβλημα σε αυτές τις απαράδεκτες συγχωνεύσεις που έγιναν στις σχολές του Πανεπιστημίου της Πάτρας, εκτός από την ταλαιπωρία των φοιτητών, οι οποίοι σπούδαζαν στα καταργούμενα και συγχωνευόμενα τμήματα στον Πύργο, στην Αμαλιάδα αλλά και στο Αίγιο, αντίστοιχα προβλήματα αντιμετώπισαν και οι εργαζόμενοι στα συγκεκριμένα τμήματα. Υποχρεώθηκαν, αναγκάστηκαν να μετακινηθούν στην Πάτρα, διαλύοντας έτσι και την οικογενειακή ζωή, την οποία είχαν διαμορφώσει, αλλά και μπαίνοντας σε μια τεράστια ταλαιπωρία. Από την Αμαλιάδα, για να πάνε στην Πάτρα είναι περίπου εκατόν ογδόντα χιλιόμετρα καθημερινά πήγαινε-έλα, σε έναν δρόμο καρμανιόλα. Εδώ δεν βάζουμε και τα χρήματα τα οποία χρειάζονται σε βενζίνες, για να μπορούν να μετακινηθούν. Και είναι περίπου εβδομήντα με ογδόντα χιλιόμετρα συνολικά από την περιοχή του Αιγίου και την ευρύτερη περιοχή, για να μετακινηθούν στην Πάτρα. Αυτό είναι μια τεράστια ταλαιπωρία.

Αυτή η συμπεριφορά εκ μέρους του Πανεπιστημίου της Πάτρας αλλά και του Υπουργείου, να μην ανταποκρίνονται σε ένα συγκεκριμένο αίτημα, να μπορούν οι άνθρωποι αυτοί να τακτοποιηθούν σε άλλες θέσεις του δημοσίου και βεβαίως να προσληφθεί μόνιμο υπαλληλικό προσωπικό για το Πανεπιστήμιο της Πάτρας, για να μπορεί να καλύψει τις ανάγκες του, είναι μια εκδικητική μεταχείριση. Καθημερινά να υποβάλλονται σε μια τέτοιου είδους τεράστια ταλαιπωρία και οικονομικής φύσεως, αλλά και με κίνδυνο τη ζωή τους, λόγω των ατυχημάτων που γίνονται στον οδικό άξονα, ιδιαίτερα Πατρών - Πύργου.

Η λύση είναι πολύ συγκεκριμένη. Να τροποποιηθεί το προεδρικό διάταγμα. Άλλωστε νόμος, ο οποίος είναι μετά το προεδρικό διάταγμα, προβλέπει τη δυνατότητα μετακίνησης των εργαζόμενων σε τμήματα που καταργούνται σε άλλες υπηρεσίες του δημοσίου. Μία απλή τροποποίηση του προεδρικού διατάγματος είναι, το οποίο έχει τροποποιηθεί ήδη μία φορά, αλλάζοντας τον τίτλο της σχολής.

Γιατί, λοιπόν, να μην μπαίνετε σε μία τέτοια διαδικασία άμεσης απελευθέρωσης από τον βραχνά, τον οποίον καθημερινά οι συγκεκριμένοι εργαζόμενοι -που είναι τρεις από την Αμαλία επί της ουσίας αυτή τη στιγμή και άλλοι τρεις από την περιοχή της Αιγιάλειας- βιώνουν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ για την ερώτησή σας. Περίμενα λίγο να τοποθετηθείτε και για το θέμα της λειτουργίας αυτών των συγκεκριμένων τμημάτων. Διότι στην ερώτησή σας, όπως ξεκινάει, αναφέρεστε και μπορώ να διακρίνω από το ύφος της ερώτησης ότι το βλέπετε επικριτικά αυτό το πνεύμα.

Δηλαδή, αντιλαμβάνομαι ότι συμφωνείτε με τη λειτουργία ενός τμήματος, όπως το Τμήμα Μουσειολογίας το οποίο δεν λειτουργεί ως προπτυχιακό αντικείμενο πουθενά αλλού σε όλη την Ευρώπη. Δεν υπάρχει προπτυχιακό αντικείμενο Μουσειολογίας. Είναι όλα μεταπτυχιακές σπουδές για εκείνους οι οποίοι έχουν τελειώσει ανθρωπιστικές επιστήμες ή αρχιτεκτονική. Δεν είναι κάτι συγκεκριμένο.

Το γεγονός, δηλαδή, ότι θα είχαμε έναν τεράστιο αριθμό αποφοίτων από αυτό το πανεπιστήμιο χωρίς αντικείμενο, δεν βλέπω να σας προβληματίζει.

Επίσης, δεν βλέπω να σας προβληματίζει και το γεγονός ότι το Τμήμα Γεωπονίας στην Αμαλιάδα, πρώην ΤΕΙ, είχε ελάχιστο αριθμό αποφοίτων, τόσο χαμηλό, που δεν δικαιολογούσε όλες αυτές τις δαπάνες για τη λειτουργία του.

Η Σύγκλητος του Πανεπιστημίου Πατρών από τις 10 Σεπτεμβρίου 2020 όρισε ένα νέο σχέδιο στρατηγικής για την ακαδημαϊκή και ερευνητική ανάπτυξη του πανεπιστημίου, το οποίο προέβλεπε τη δημιουργία τμημάτων ισχυρών, με επάρκεια σε διδακτικό, τεχνικό αλλά και διοικητικό προσωπικό και παρείχε και το όραμα επεκτάσεως και σε νέα αντικείμενα. Έτσι είχαμε αυτή την πρόταση, με την οποία έγιναν αυτές οι συγχωνεύσεις:

Το Τμήμα Γεωπονίας στην Αμαλιάδα μαζί με το Τμήμα Επιστήμης Φυτικής Παραγωγής στο Μεσολόγγι και Επιστήμης Βιοσυστημάτων Γεωργικής Μηχανικής πάλι στο Μεσολόγγι, συγχωνεύτηκαν σε ένα τμήμα γεωπονίας με έδρα το Μεσολόγγι.

Το Τμήμα Μουσειολογίας, το οποίο -επαναλαμβάνω- δεν υπάρχει ως αντικείμενο προπτυχιακό πουθενά, συγχωνεύθηκε με το Τμήμα Ιστορίας και Αρχαιολογίας του πανεπιστημίου με έδρα το Αγρίνιο, το οποίο ακολούθως θα μεταφερθεί στην Πάτρα.

Υπάρχει και το Τμήμα Φυσικοθεραπείας, το οποίο από το Αίγιο μεταφέρθηκε στην Πάτρα.

Το γεγονός ότι οι φοιτητές και οι φοιτήτριες είτε δεν θα είχαν αντικείμενο απασχολήσεως ποτέ στη ζωή τους είτε ήταν ελάχιστος αριθμός εκείνων οι οποίοι αποφοιτούσαν, παίζει βαρύνουσα σημασία για τον τρόπο λειτουργίας αυτών των τμημάτων. Το λέω αυτό, διότι βλέπω αυτά που λέτε περί ιδιωτικο-οικονομικής λειτουργίας των ιδρυμάτων κ.λπ.. Είναι στοιχειώδες τα χρήματα του ελληνικού λαού να έχουν απόδοση.

Στη δευτερολογία μου θα αναφερθώ στο θέμα των εργαζομένων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, με συγχωρείτε πάρα πολύ, κάνετε κριτική στην πολιτική των δικών σας κυβερνήσεων και των κυβερνήσεων του ΠΑΣΟΚ με αυτά που είπατε; Γιατί κάθε πόλη και σχολή, κάθε κωμόπολη και τμήμα είναι πολιτικές των κυβερνήσεων της Νέας Δημοκρατίας και του ΠΑΣΟΚ που δημιούργησαν αυτήν την πολυδιάσπαση. Είναι δική σας πολιτική και αποτέλεσμα η κατάτμηση των επιστημονικών αντικειμένων και η δημιουργία σχολών και τμημάτων χωρίς επαγγελματικό αντίκρισμα. Είναι δικό σας αποτέλεσμα, της πολιτικής της Ευρωπαϊκής Ένωσης και των κυβερνήσεων σας, η αποσύνδεση του πτυχίου από τα επαγγελματικά δικαιώματα. Μην τα λέτε, λοιπόν, αυτά στο ΚΚΕ, γιατί εμείς έχουμε πολύ σαφή αντίληψη για το πώς πρέπει να είναι οργανωμένη η ανώτατη εκπαίδευση. Ένα το κρατούμενο είναι αυτό.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):**Επί της ουσίας να συζητήσουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Επί της ουσίας συζητάμε.

Αυτές οι συγχωνεύσεις που έγιναν, έγιναν στο ποδάρι. Εμείς αυτήν την κριτική κάνουμε σχετικά με το Πανεπιστήμιο της Πάτρας. Όταν ανοίχθηκε αυτό το ζήτημα, έγιναν στο ποδάρι, χωρίς επιστημονικά κριτήρια, με μοναδικό κριτήριο και αποκλειστικό τον αριθμό των φοιτητών. Όλα τα υπόλοιπα πήγαν περίπατο, γιατί υπάρχουν και άλλα ζητήματα τα οποία θα μπορούσαν να συζητηθούν. Όμως τέτοιου είδους συζήτηση δεν έγινε.

Και για να μπούμε στην ουσία, δεν συζητάμε τώρα αν θα έπρεπε ή όχι να καταργηθούν οι συγκεκριμένες σχολές, τα συγκεκριμένα τμήματα και να συγχωνευθούν. Αυτό που βάζουμε στη συζήτηση είναι το συγκεκριμένο πολύ απλό ερώτημα που θέτουμε και σε αυτό ζητάμε την απάντηση και όχι υπεκφυγές. Γιατί έχετε υπεκφύγει να απαντήσετε τόσο στην επιστολή που σας έστειλαν οι ίδιοι οι ενδιαφερόμενοι, τόσο στην επιστολή διαμαρτυρίας του συλλόγου υπαλλήλων του Πανεπιστημίου της Πάτρας, όσο και στην ερώτηση που είχαμε καταθέσει από τις 13 του Σεπτέμβρη. Γιατί αρνιόσαστε να απαντήσετε; Το θεωρείτε έλασσον ζήτημα το να μπαίνουν έξι άτομα σε ταλαιπωρία καθημερινά, να αναγκάζονται να κάνουν δεκάδες χιλιόμετρα κάθε μέρα, να ξοδεύουν βενζίνες σε μια εποχή που δεν μπορούν με τον μισθό που παίρνουν να συντηρήσουν και να καλύψουν τις βασικές τους ανάγκες; Γι’ αυτό θα συζητήσουμε. Γι’ αυτό πρέπει να συζητήσουμε, κύριε Υπουργέ και τα υπόλοιπα ας τα αφήσουμε σε μια άλλη συζήτηση που γίνεται κάθε τόσο με αντικείμενο τα ζητήματα της ανώτατης εκπαίδευσης.

Εδώ είναι πολύ συγκεκριμένα το ζήτημα. Θα αλλάξετε, θα τροποποιήσετε το προεδρικό διάταγμα 52 του 2022, που προβλέπει τις συγκεκριμένες συγχωνεύσεις; Θα το προσαρμόσετε στον ν.4957/2022 και ιδιαίτερα στο άρθρο 5, παράγραφος 4, όπου τονίζεται ότι με προεδρικά διατάγματα μπορούν να ρυθμίζονται ζητήματα, όπως η κατανομή του διδακτικού διοικητικού και άλλου προσωπικού σε άλλο ΑΕΙ ή σε άλλον φορέα του δημόσιου τομέα; Ο νόμος σας το προβλέπει. Το συγκεκριμένο προεδρικό διάταγμα γιατί το αναιρεί; Επειδή ο Πρύτανης αρνείται, γιατί τους θέλει ομήρους τους συγκεκριμένους εργαζόμενους, γιατί δεν έχει προσωπικό; Να προσλάβει προσωπικό.

Από αυτήν την άποψη είναι καθαρό το ζήτημα περί τίνος πρόκειται. Η μόνη λύση είναι αυτή. Διαφορετικά διάφορες διαδόσεις που κυκλοφορούν στους διαδρόμους περί κινητικότητας, καταλαβαίνετε ότι όλα αυτά είναι ιδιαίτερα χρονοβόρα ζητήματα, δεν είναι πάντοτε αποτελεσματικά και δεν μπορούν να ικανοποιήσουν το συγκεκριμένο αίτημα. Γι’ αυτόν ακριβώς τον λόγο απορρίπτει και ο σύλλογος των εργαζομένων στο πανεπιστήμιο και οι συγκεκριμένοι εργαζόμενοι τέτοιου είδους ρυθμίσεις.

Άρα θα τροποποιήσετε και πότε το προεδρικό διάταγμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ.

Κύριε συνάδελφε, κοιτάζω την πρόταση του Πανεπιστημίου Πατρών. Ψηφίστηκε στη Σύγκλητο του πανεπιστημίου σαράντα πέντε υπέρ, τρία λευκά και τρία κατά. Αυτοί δεν είναι επιστήμονες, αυτοί δεν έχουν επιστημονικά κριτήρια όταν καταθέτουν την πρόταση. Το ΚΚΕ ξέρει καλύτερα από τους διδάσκοντες στη Σύγκλητο του Πανεπιστημίου της Πάτρας ποιο είναι το συμφέρον του πανεπιστημίου και πώς πρέπει να δρουν επιστημονικά.

Μην τα λέμε αυτά τα πράγματα. Η πρόταση του πανεπιστημίου είναι. Την πρόταση ακολουθήσατε.

Ως προς το θέμα ποιος το ίδρυσε, αυτό το τμήμα ειδικά της Μουσειολογίας ιδρύθηκε επί ΣΥΡΙΖΑ. Το σημειώνω αυτό, διότι είναι χαρακτηριστική περίπτωση ανεύθυνης δημιουργίας τμημάτων.

Πάω τώρα στους υπαλλήλους. Έχουμε και λέμε: Έχουμε δύο υπαλλήλους της γραμματείας του Τμήματος Μουσειολογίας με έδρα τον Πύργο που συγχωνεύθηκε με το τμήμα στην Πάτρα. Η μία υπάλληλος έχει αποσπαστεί σε δημόσια υπηρεσία με έδρα την Πάτρα από 1 Νοεμβρίου 2022 έως 31 Οκτωβρίου 2024. Ο άλλος υπάλληλος συνταξιοδοτείται λόγω ορίου ηλικίας τέλος του χρόνου.

Έχουμε τρεις υπαλλήλους που είναι από το Αίγιο. Αυτοί πηγαίνουν στην Πάτρα. Καθημερινώς διανύουν μεγαλύτερη απόσταση και πιστέψτε με μέσα από φανάρια, όχι από ευθύ δρόμο και έχουμε και τους τρεις υπαλλήλους του Τμήματος Γεωπονίας στην Αμαλιάδα οι οποίοι αυτή τη στιγμή έχουν μετακινηθεί στη γραμματεία του νέου τμήματος στην Πάτρα. Ουσιαστικά, γι’ αυτούς τους τρεις υπαλλήλους μιλάμε, δεν μιλάμε για κάτι άλλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και για τους Αιγιώτες.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, εάν μου επιτρέπετε, από τη μία μεριά λέμε για υποστελέχωση των τμημάτων…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι διαφορετικό, όμως, κύριε Υπουργέ, να επιλέγεις να δουλεύεις στην Πάτρα και διαφορετικό να είσαι υποχρεωμένος να πηγαίνεις να δουλεύεις στην Πάτρα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Από τη μία μεριά λέτε για υποστελέχωση των τμημάτων και από την άλλη μεριά λέτε ότι δεν έχουν διοικητικό προσωπικό. Από τη μια μεριά έχουμε διοικητικό προσωπικό, αλλά από την άλλη δεν μπορούν να κάνουν τριάντα οκτώ χιλιόμετρα. Στην Αθήνα που κάνουν πολύ περισσότερα χιλιόμετρα, τί θα πουν εκεί πέρα;

Για τους συγκεκριμένους υπαλλήλους λυπάμαι που θα το πω, αλλά το είπατε ήδη, είμαστε διατεθειμένοι, μέσα από τη διαδικασία της κινητικότητας να δούμε τι μπορεί να γίνει και που μπορούν να απασχοληθούν με αντικείμενο. Διότι απλώς να πεις «τους μεταφέρω κάπου, χωρίς αντικείμενο», νομίζω ότι δεν είναι σωστό. Σωστό είναι να δουλεύουν κάποιοι γιατί πληρώνονται με χρήματα του ελληνικού λαού.

Στο πλαίσιο της κινητικότητας, λοιπόν, μπορούμε να δούμε πού μπορούν να αποδώσουν καλύτερα και να εργαστούν για τη δουλειά η οποία θα τους ανατεθεί. Έχω συνεννοηθεί με τον πρύτανη, είναι ανοικτός σε αυτήν την πρόταση και είμαστε διατεθειμένοι τώρα που θα ανοίξει η κινητικότητα να δούμε τι μπορούμε να κάνουμε με πραγματικές εργασίες στην περιοχή τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Θα συνεχίσουμε με την τρίτη με αριθμό 134/7-11-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος, κ. Εμμανουήλ Συντυχάκη, προς την Υπουργό Παιδείας και Θρησκευμάτων με θέμα: «Για το ζήτημα της φοιτητικής στέγης στην Κρήτη».

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Είναι απαράδεκτες οι συνθήκες της φοιτητικής στέγης που επικρατούν σε όλους τους νομούς της Κρήτης και συνολικά είναι οξυμμένα τα προβλήματα που αφορούν τη φοιτητική μέριμνα.

Συγκεκριμένα, στο Ηράκλειο, εδώ και τέσσερα χρόνια μετά τις πυρκαγιές του 2018 που κατέστρεψαν τις φοιτητικές εστίες, οι φοιτητές είναι αναγκασμένοι να μένουν σε ξενοδοχεία, επιβαρύνοντας οικονομικά για τη μετακίνησή τους προς την Πανεπιστημιούπολη και μάλιστα χωρίς να υπάρχει τακτική απευθείας συγκοινωνία.

Τα ξενοδοχεία που διαμένουν έχουν απόσταση από την Πανεπιστημιούπολη οκτώμισι χιλιόμετρα. Απαιτείται, τουλάχιστον, μία έως μιάμιση ώρα σε μέρες και ώρες, χωρίς αυξημένη κυκλοφοριακή κίνηση και υπό την προϋπόθεση ότι τα δρομολόγια τηρούνται αυστηρά. Το κόστος των εισιτηρίων κυμαίνεται στα 3,20 ευρώ με τη χρήση φοιτητικής ταυτότητας για τη μετάβασή τους από και προς το πανεπιστήμιο.

Στο δε Ρέθυμνο τα διαθέσιμα φοιτητικά δωμάτια για εστιακούς φοιτητές εξυπηρετούν περίπου τριακόσιους πενήντα φοιτητές από τους σχεδόν δέκα χιλιάδες που σπουδάζουν, ενώ σοβαρά είναι και τα προβλήματα με τη σίτιση. Μάλιστα, κλήθηκαν από τη διοίκηση του πανεπιστημίου από την αρχή του καλοκαιριού να αδειάσουν τα δωμάτιά τους, ώστε να ενοικιαστούν σε προγράμματα επιμόρφωσης φοιτητών από το εξωτερικό, τα γνωστά summer school, λες και οι ακαδημαϊκές υποχρεώσεις σταματούν το καλοκαίρι ή ξαφνικά έγιναν πλούσιοι για να μπορούν να ενοικιάσουν σπίτι. Έχουν ζητήσει με απόφαση του συλλόγου τους την ικανοποίηση του αυτονόητου αιτήματός τους να μένουν δώδεκα μήνες τον χρόνο στα δωμάτια, όπως συμβαίνει και στις υπόλοιπες φοιτητικές εστίες πανελλαδικά. Η στάση της πρυτανείας και της μέριμνας είναι εχθρική.

Επίσης, στα δωμάτια τα οποία διαμένουν φοιτητές, οι τοίχοι και τα πατώματα έχουν σκάσει από την υγρασία και είναι συχνό το φαινόμενο των βλαβών των ηλεκτρικών συσκευών και των διαρροών νερού. Τις ανάγκες των εστιακών φοιτητών καλύπτουν μόλις πέντε πλυντήρια, τα οποία επίσης παρουσιάζουν συχνές βλάβες.

Στα Χανιά, στο ΕΛΜΕΠΑ, δεν διατίθενται φοιτητικές εστίες και εκεί νοικιάζονται δωμάτια στα ξενοδοχεία. Από την άλλη, στις παλιές εστίες του Πολυτεχνείου δωμάτια παραμένουν κλειστά, ενώ χρειάζονται επισκευές και συντήρηση που δεν υλοποιούνται. Συγχρόνως, ένας φοιτητής που δικαιούται δωμάτιο στην εστία θα μπει σε αυτό τουλάχιστον τρεις μήνες μετά την έναρξη των μαθημάτων, ενώ θα κληθεί να πληρώσει εγγύηση ή συμβολικό ενοίκιο.

Στο δε Λασίθι, στον Άγιο Νικόλαο δεν υπάρχουν εστίες και στη Σητεία διατίθενται μόλις δεκαπέντε δωμάτια, τα οποία συγχρόνως λειτουργούν και για τη στέγαση μαθητών.

Όλα τα παραπάνω, λοιπόν, προκαλούν σοβαρά εμπόδια στις σπουδές των παιδιών των λαϊκών οικογενειών, τη στιγμή που δίνονται εκατομμύρια ευρώ στην Πανεπιστημιακή Αστυνομία και στους ομίλους. Η Κυβέρνηση και διαχρονικά όλες οι κυβερνήσεις δεν έχουν πάρει κανένα απολύτως μέτρο ώστε να μειωθεί συνολικά το κόστος διαβίωσης όσων σπουδάζουν μακριά από τον τόπο κατοικίας τους. Με αυτά τα δεδομένα, αυτά τα παιδιά των εργατικών λαϊκών οικογενειών εξωθούνται να εγκαταλείψουν τις σπουδές τους πριν καν τις αρχίσουν.

Σας ρωτάμε, λοιπόν, κύριε Υπουργέ, ποια μέτρα θα λάβει η Κυβέρνηση έτσι ώστε να προχωρήσει στην ανέγερση νέων εστιών ασφαλών και σύγχρονων που να καλύπτουν τις σύγχρονες στεγαστικές ανάγκες με ευθύνη του κράτους, χωρίς συμπράξεις δημόσιου και ιδιωτικού τομέα και ενοίκια, αξιοποιώντας τις υποδομές που βρίσκονται στην ιδιοκτησία των πανεπιστημίων των δήμων και του δημοσίου και για την επισκευή - ανακαίνιση των υπαρχουσών εστιών.

Τέλος –και κλείνω με αυτό- να εξασφαλιστεί μηνιαίο φοιτητικό επίδομα στο ύψος του ενοικίου για όλους τους φοιτητές που νοικιάζουν και σε κάθε περίπτωση να καταβληθεί άμεσα το φοιτητικό στεγαστικό επίδομα για το ακαδημαϊκό έτος 2021 - 2022.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, ξεκινάω από κάτι βασικό. Το θέμα της στεγάσεως των φοιτητών, σύμφωνα με το άρθρο 16 παράγραφος 5 του ν.4957, ανήκει στην αυτοδιοίκηση των ΑΕΙ. Τα ίδια τα ΑΕΙ αποφασίζουν πώς θα αντιμετωπίσουν αυτό το θέμα. Επομένως, η οργάνωση και η λειτουργία των φοιτητικών εστιών ανήκει στα αρμόδια όργανά τους. Το σχέδιο της οικονομικής τους διαχειρίσεως και της καλύψεως των λειτουργικών δαπανών τους ανήκει στο ΙΝΕΔΙΒΙΜ, στο Ίδρυμα Νεολαίας και Διά Βίου Μάθησης, σε συνεργασία με τα ΑΕΙ.

Ειδικά το Πανεπιστήμιο της Κρήτης είναι ένα από τα πέντε πανεπιστήμια στα οποία το αμέσως επόμενο χρονικό διάστημα ανεγείρονται φοιτητικές εστίες. Θα έχουμε οκτώ χιλιάδες εκατόν πενήντα φοιτητικές κλίνες σε πέντε φοιτητικές εστίες, δηλαδή του Πανεπιστημίου Κρήτης, καθώς και στα Θεσσαλίας, δυτικής Μακεδονίας, Θράκης και δυτικής Αττικής.

Εδώ θα ήθελα να επισημάνω κάτι σε σχέση με αυτά που γράψατε, γιατί τα έψαξα λίγο. Ως προς το Πολυτεχνείο Κρήτης, να πούμε ότι το Πολυτεχνείο Κρήτης, σε αντίθεση με αυτά που λέτε στην ερώτησή σας, διαθέτει φοιτητική εστία μόνο στα Χανιά, μόνο στην Πολυτεχνειούπολη των Χανίων. Το Πολυτεχνείο δεν έχει τέτοιο πράγμα ούτε στο Ηράκλειο ούτε στο Ρέθυμνο ούτε σε άλλη πόλη της Κρήτης. Επίσης, δεν ενοικιάζει δωμάτια για διαμονή φοιτητών σε καμμία άλλη πόλη της Κρήτης. Έτσι αναφέρετε στην ερώτησή σας και οφείλω να το επισημάνω.

Ως προς τα κριτήρια στεγάσεως, αυτά έχουν τεθεί από το ίδιο το πανεπιστήμιο και τα τελευταία τρία ακαδημαϊκά έτη δόθηκαν δωμάτια σε όλους τους φοιτητές και δεν υπάρχουν επιλαχόντες που περιμένουν να αδειάσει κάποιο δωμάτιο για να μπουν στην εστία. Μάλιστα, κατά τα προηγούμενα έτη 2020 - 2021 και 2021 - 2022, λόγω και του κορωνοϊού, δεκαπέντε δωμάτια παρέμειναν διαθέσιμα για την εγκατάσταση όλων των δικαιούχων προπτυχιακών φοιτητών και δόθηκαν με ξεχωριστό κύκλο αιτήσεων σε μεταπτυχιακούς φοιτητές με τα ίδια ακριβώς κριτήρια.

Τώρα, ως προς τα κενά δωμάτια στα οποία αναφέρεστε –γιατί κι αυτό μου έκανε εντύπωση, αναρωτήθηκα αν έχουμε κενά δωμάτια- πράγματι είναι τέσσερα δωμάτια σε μία φοιτητική εστία τα οποία έχουν σοβαρά προβλήματα ως προς την κατάστασή τους. Πρόκειται να ανακαινιστούν και να αναβαθμιστούν ενεργειακά. Μιλάμε για τέσσερα δωμάτια. Αυτά είναι τα κενά δωμάτια.

Το γεγονός ότι μένουν κλειστά για λόγους ασφαλείας εκείνων που είναι να μπουν μέσα, δεν στερεί από κανέναν φοιτητή το δικαίωμα στέγασης.

Και ως προς τα εισοδηματικά κριτήρια, να πούμε ότι το 2017 ήταν στα 17.000 ευρώ και φέτος το εισοδηματικό κριτήριο είναι στα 25.000 ευρώ.

Θα συνεχίσω, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, έχετε επίγνωση της πραγματικής κατάστασης που υπάρχει σε σχέση με τις φοιτητικές εστίες; Γιατί αν πραγματικά είχατε στοιχειώδη αίσθηση της οικτρής κατάστασης, δεν θα είχατε τοποθετηθεί με αυτόν τον τρόπο.

Κατ’ αρχάς να ξεκαθαρίσουμε ότι μόλις το 9%των φοιτητών πανελλαδικά καλύπτονται από φοιτητικές εστίες, αυτές τις εγκαταλελειμμένες στο έλεος της υποχρηματοδότησης της δικής σας κυβέρνησης, των προηγούμενων κυβερνήσεων διαχρονικά. Στη δε Κρήτη το 2%, άντε το πολύ το 3,5% του συνόλου των φοιτητών να καλύπτονται από αυτές τις εστίες τις οποίες σας είπα προηγουμένως, στην πρωτολογία μου. Λοιπόν τι συζητάμε τώρα; Είναι άθλια η κατάσταση.

Εδώ δεν τίθεται μόνο θέμα απόστασης των ξενοδοχείων από το πανεπιστήμιο. Εδώ υπάρχει και θέμα έλλειψης κατάλληλων υποδομών που δεν πληρούν στοιχειώδεις προϋποθέσεις για να καλύπτουν ανάγκες ενός φοιτητή. Κατ’ αρχάς είναι η λύση τα ξενοδοχεία; Τα ξενοδοχεία ως φοιτητικές εστίες -αστεία πράγματα- με προδιαγραφές τουριστικών καταλυμάτων που είναι για τουρίστες και δεν είναι για φοιτητές; Στο Ηράκλειο περί αυτού πρόκειται. Πολλοί μικροί χώροι, λίγων τετραγωνικών μέτρων για δύο ανθρώπους που δεν είναι για να ζεις επί μακρόν, είναι για να ζεις δυο, τρεις μέρες, μία εβδομάδα, άντε δέκα μέρες. Δεν διαθέτουν κοινόχρηστους χώρους και υποδομές για να διαβάζουν, να κάνουν τις εργασίες τους ή να παρακολουθούν σεμινάρια, διαλέξεις, να γίνεται χρήση διαδικτύου με υψηλές ταχύτητες, δεν έχουν καν γραφείο διαβάσματος στα δωμάτια. Στις εισόδους λειτουργούν υπαίθριες ταβέρνες, ενώ δεν υπάρχει χώρος υποδομής εντός του κτηρίου κάτι που θέτει σε κίνδυνο την ίδια την ασφάλεια των φοιτητών.

Εξίσου σημαντικό είναι ότι οι φοιτητές που διαμένουν στις εστίες, επιβάλλεται να έχουν μια εύκολη πρόσβαση στις δημόσιες υπηρεσίες, στα νοσοκομεία, να έχουν τη δική τους πολιτιστική δραστηριότητα. Οι φοιτητές είναι μέρος της κοινωνικής ζωής. Δεν μπορεί να τους ξεκόψεις από όλα αυτά.

Και δυστυχώς οι προδιαγραφές και οι προϋποθέσεις της προκήρυξης για την εξεύρεση εστιών είναι φωτογραφικές. Το έχετε ψάξει; Δεν έχουν καμμία σχέση με τις στοιχειώδεις προϋποθέσεις που απαιτούνται για να είναι οι φοιτητικές εστίες. Εδώ εμφανίζεται αναντιστοιχία της προκήρυξης για την εξεύρεση εστιών μεταξύ των δημοσιευμένων όρων του διαγωνισμού, περί παροχών και του συμβολαίου που έχει υπογραφεί με τα ξενοδοχεία. Δηλαδή για παράδειγμα αντί για δύο γραφεία στο δωμάτιο που να καλύπτει τις ανάγκες των δύο φοιτητών, υπάρχει μόνο ένα που αν απλώσεις το βιβλίο δεν μπορείς να διαβάσεις, δεν υπάρχει περιθώριο. Προφανώς λοιπόν, πρέπει να ελεγχθεί και η νομιμότητα του διαγωνισμού.

Στο δε Ρέθυμνο, απέναντι σε όλα τα απαράδεκτα που συμβαίνουν και σας ανέφερα προηγουμένως στην πρωτολογία μου, η πρυτανεία και η μέριμνα όχι μόνο παρέμειναν αμετακίνητοι στις θέσεις τους να διώξουν τους φοιτητές από τα δωμάτια τους καλοκαιρινούς μήνες, αλλά καλούσαν τους φοιτητές να παραδώσουν τα κλειδιά, προβαίνοντας ακόμα και σε εκφοβιστικές πρακτικές, όπως προσωπικά τηλεφωνήματα, απειλές ότι όποιος/όποια δεν παραδώσει το κλειδί θα αποκλειστεί από τη δωρεάν σίτιση και πάει λέγοντας. Όλος αυτός ο εκφοβισμός επειδή ο φοιτητικός σύλλογος των εστιακών κάλεσε τους δικαιούχους να μην παραδώσουν τα κλειδιά των δωματίων και να μην νομιμοποιήσουν έτσι αυτή την απαράδεκτη πρακτική.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Γιατί να μην τα παραδώσουν;

**ΕΜΜΑΝΟΥΗΛ ΣΥΝΤΥΧΑΚΗΣ:** Αναφέρομαι για το Ρέθυμνο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Γιατί να μην τα παραδώσουν το καλοκαίρι;

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί να μην τα παραδώσουν;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ναι, το καλοκαίρι, τον Αύγουστο.

**ΕΜΜΑΝΟΥΗΛ ΣΥΝΤΥΧΑΚΗΣ:** Να σας ρωτήσω; Όλο τον εξοπλισμό που έχουν μέσα τα δωμάτια, πού θα τον πάνε τα παιδιά; Πού θα τον πάνε; Θέλω να μας πείτε! Και από πού κι ως πού θα πρέπει να εκδιώξεις τον φοιτητή από τη φοιτητική εστία, για να εντάξεις κάποιους άλλους στο όνομα κάποιων προγραμμάτων; Πείτε μου.

Στη συνάντηση που είχαμε ανέδειξαν πόσο σοβαρά είναι τα προβλήματα της σίτισης, όπου η φοιτητική μέριμνα και ο εργολάβος ιδιώτης στενεύουν χρόνο με τον χρόνο τα κριτήρια για το ποιος δικαιούται ή όχι δωρεάν γεύματα. Η λογική τής, πάση θυσία, μείωσης του κόστους έχει ως συνέπεια πολλοί φοιτητές να αποκλείονται βάσει των ισχυουσών κριτηρίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα τα παραπάνω, λοιπόν, και η πολιτική της Κυβέρνησης είναι που οδηγούν τους φοιτητές σε αυτή την κατάσταση. Οι φοιτητές που προέρχονται από τα εργατικά λαϊκά στρώματα δεν είναι πλούσιοι, δεν είναι αστική τάξη που τους αναγκάζετε να αφήσουν τις σπουδές τους και να νοικιάσουν σπίτια, να δουλεύουν σκληρά για να ανταποκριθούν στα υπέρμετρα έξοδα που έχουν εκτιναχθεί πάνω από το 40% σε σχέση με πέρυσι, ειδικά σήμερα, έτσι όπως έχουν εξελιχθεί τα ενοίκια, η ακρίβεια, η ενεργειακή φτώχεια κ.λπ..

Η Κυβέρνηση, λοιπόν, δεν προβλέπει τίποτα για να μειωθεί συνολικά το κόστος διαβίωσης όσων σπουδάζουν μακριά από τον τόπο κατοικίας τους. Την ίδια στιγμή, όμως, δίνονται δισεκατομμύρια για τις εξοπλιστικές ανάγκες για λογαριασμό του ΝΑΤΟ, 30 εκατομμύρια για την πανεπιστημιακή αστυνομία, 32 δισεκατομμύρια από το Ταμείο Ανάκαμψης για τους επιχειρηματικούς ομίλους, γενικά χρήματα με τη σέσουλα. Ωστόσο, δεν περισσεύει τίποτα για τους φοιτητές που προέρχονται από τα εργατικά λαϊκά στρώματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ, πρέπει να ολοκληρώσετε. Φτάσατε τα έξι λεπτά!

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε, με το εξής: Είναι αναγκαίο να υπάρξουν άμεσα μέτρα στήριξης των φοιτητών, όπως διεκδικούν και οι φορείς τους, να οικοδομηθούν φοιτητικές εστίες στο πλαίσιο ενός ολοκληρωμένου στεγαστικού σχεδιασμού με αποκλειστική ευθύνη του κράτους, ασφαλείς και λειτουργικές εστίες που να καλύπτουν το σύνολο των αναγκών των φοιτητών δωρεάν για όλους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, χαίρομαι που συμφωνούμε ότι δεν είναι σωστά τα στοιχεία για το Πολυτεχνείο της Κρήτης, όπως τα γράφετε μέσα στην ερώτησή σας.

Και εδώ θα ήθελα να κάνω και ένα προσωπικό σχόλιο. Όταν βλέπω ότι το κατώφλι για το ετήσιο οικογενειακό εισόδημα έχει πάει στα 25.000 ευρώ και ένας καθηγητής έχει ετήσιο εισόδημα 27.000 ευρώ, αντιλαμβάνεστε ότι δεν ισχύει αυτό που λέτε «στα τάρταρα». Και το λέω, γιατί χρησιμοποιήσατε τη φράση «στα τάρταρα».

Μακριά από εμένα η εικόνα ότι η κατάσταση τις φοιτητικές εστίες είναι ρόδινη. Δεν μου αρέσει καθόλου η κατάσταση των φοιτητικών εστιών στην Ελλάδα και θα ήθελα να είναι πολύ βελτιωμένη. Γι’ αυτόν ακριβώς τον λόγο εγώ πιστεύω ότι μόνο αν μπορέσουμε να φτιάξουμε σε βάθος χρόνου -γιατί δεν γίνονται όλα με ένα μαγικό ραβδάκι- σύγχρονες εστίες σε όλα τα επαρχιακά πανεπιστήμια, σε όλα τα περιφερειακά πανεπιστήμια, θα μπορέσουμε πραγματικά να προσφέρουμε σε όλες τις οικογένειες τη δυνατότητα τα παιδιά τους να επιλέγουν να σπουδάζουν και στην επαρχία, χωρίς να σκέφτονται το οικονομικό κόστος.

Από εκεί και πέρα όμως, πριν από περίπου δύο μήνες είχαμε την απόφαση του Πρωθυπουργού να αυξηθεί το στεγαστικό επίδομα από τα 1.000 ευρώ στα 1.500 ευρώ και σε περίπτωση συγκατοίκησης με φοιτητή στα 2.000 ευρώ. Με ρωτήσατε προηγουμένως τι μέτρα παίρνει η Κυβέρνηση. Σας λέω, λοιπόν, ένα πολύ συγκεκριμένο μέτρο. Εάν συγκατοικούν τρεις φοιτητές μαζί, δικαιούχοι του στεγαστικού επιδόματος, αυτομάτως έχουν δυνατότητα για 6.000 ευρώ τον χρόνο, κάτι που δίνει τη δυνατότητα ικανοποιητικής στέγασης σε επαρχιακές πόλεις. Αυτό βλέπω ότι το προσπερνάτε. Είναι τεράστιο οικονομικό βοήθημα να πας από τα 1.000 στα 2.000 ευρώ σε περίπτωση που συγκατοικείς με κάποιον άλλον, προσαυξανόμενο για κάθε έναν από αυτούς που συγκατοικούν. Αυτό, βέβαια, δεν αναιρεί την προσπάθεια να δημιουργήσουμε νέες φοιτητικές εστίες. Σας είπα ήδη ότι πάμε σε οκτώ χιλιάδες εκατόν πενήντα καινούργιες κλίνες. Όμως, μέχρι να μπορέσουμε να φτάσουμε σε αυτή την ιδεατή κατάσταση, ο κάθε φοιτητής που δικαιούται στεγαστικού επιδόματος θα μπορεί να έχει δυνατότητα 2.000 ευρώ τον χρόνο, το οποίο θα μπορεί να πολλαπλασιάζεται με καθέναν που συγκατοικεί. Αυτό στην πράξη λύνει το περισσότερα άμεσα προβλήματα όσον αφορά το στεγαστικό ζήτημα που υπάρχει για τους φοιτητές. Σε βάθος χρόνου ελπίζω να μπορέσουμε να δημιουργήσουμε ακόμη περισσότερες εστίες για να στεγαστούν οι φοιτητές.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δωδέκατη με αριθμό 141/7-11-2022 επίκαιρη ερώτηση δεύτερου κύκλου του Βουλευτή Κέρκυρας του Κινήματος Αλλαγής κ. Δημήτριου Μπιάγκη προς τον Υπουργό Περιβάλλοντος και Ενέργειας, με θέμα: «Επιβεβλημένη ανάγκη θέσπισης νομοθετικής ρύθμισης για την παράταση έκδοσης οικοδομικών αδειών στα κατά παρέκκλιση οικοδομήσιμα ακίνητα και μετά το 2022».

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε.

Κύριε Υφυπουργέ, να σας ευχαριστήσω και εσάς για την ανταπόκριση που βρισκόσαστε εδώ.

Η συγκεκριμένη επίκαιρη ερώτηση αφορά ένα θέμα πολύ γνωστό, όλη η επικράτεια ασχολείται με το συγκεκριμένο θέμα. Με δυο κουβέντες, πολύ σύντομα να σας πω ότι τον Δεκέμβριο του 2020, κύριε Υπουργέ, με τον ν.4759/2020, κατατέθηκαν κάποιοι περιορισμοί στην κατά παρέκκλιση δόμηση κάποιων οικοπέδων. Συγκεκριμένα καταργήθηκε η δυνατότητα στην κατά παρέκκλιση δόμηση σε οικόπεδα μικρότερα των τεσσάρων στρεμμάτων.

Μέσα στο ίδιο το νομοσχέδιο προβλέφθηκε και μια παράταση δύο ετών, ώστε να υπάρχουν οι προϋποθέσεις να δημιουργηθούν μια σειρά από θέματα, ώστε να βγουν μέσα σε αυτό το διάστημα οι όποιες άδειες και μετά να μπούμε στα νέα δεδομένα για να διαφυλάξουμε το περιβάλλον και μια σειρά από θέματα με μια καινούργια πολιτική.

Σήμερα ερχόμαστε να δούμε μια διαφορετική πραγματικότητα. Δηλαδή, κύριε Υπουργέ, τα οικόπεδα αυτά ανήκουν ως επί το πλείστον σε ανθρώπους μεσαίου και χαμηλού εισοδήματος. Είναι τίτλοι που κληρονόμησαν ή κάποιοι αγόρασαν με μόχθο και τα αγόρασαν σαν άρτια και οικοδομήσιμα κατά παρέκκλιση. Είναι οικόπεδα, τα οποία φορολογήθηκαν σαν άρτια και οικοδομήσιμα κατά παρέκκλιση. Και όλα αυτά λήγουν μέχρι τις 9 Δεκεμβρίου, ξεχνώντας τη σπουδαιότητα που έχει αυτό το συγκεκριμένο νομοσχέδιο και ο χρόνος που είχατε δώσει για τις νησιωτικές περιοχές της χώρας μας. Φανταστείτε το πρόβλημα που δημιουργείται σε αυτές τις περιοχές.

Για του λόγου το αληθές σάς έχω προσκομίσει ψηφίσματα της διοικούσας επιτροπής του Τεχνικού Επιμελητηρίου Ελλάδος. Σας προσκομίζω ψηφίσματα και υπομνήματα από όλα τα ΤΕΕ των νησιωτικών περιοχών, όπως επίσης και επιστολές από το ΤΕΕ Κέρκυρας, δικηγορικούς συλλόγους, κ.λπ.. Είναι επιστολές και έγγραφα, τα οποία θα σας δώσω αμέσως μετά.

Ξέρετε μετά από δύο χρόνια, όμως, έχουμε κάποια νέα δεδομένα, για να δούμε αν πράγματι η προθεσμία που είχατε δώσει, προκειμένου αυτά τα συγκεκριμένα οικόπεδα να αδειοδοτηθούν και να πάρουν τις άδειές τους, δόθηκε στους ιδιοκτήτες.

Σας λέω, λοιπόν, υπήρξε η πανδημία δύο χρόνια με ό,τι αυτό συνεπάγεται οικονομικά και κοινωνικά. Υπήρξε η μη συνέχιση προώθησης των τοπικών πολεοδομικών σχεδίων. Υπάρχει ο ανύπαρκτος χωροταξικός σχεδιασμός. Υπάρχουν τα προβλήματα που έχουν δημιουργηθεί με την ανάρτηση των δασικών χαρτών. Αρκεί να σας πω ότι δεν έχουν συσταθεί καν οι επιτροπές για την εκδίκαση των ενστάσεων. Και στην Κέρκυρα μιλάμε για άνω των δυόμισι χιλιάδων ενστάσεων αυτή τη στιγμή.

Υπάρχουν -προσέξτε, κύριε Υπουργέ- τα κτηματολόγια και η δυσλειτουργία που υπάρχει γύρω από τα κτηματολόγια με δεδομένο ότι δεν περιέχουν το σύνολο της επικράτειας. Υπάρχουν καθυστερήσεις ακόμα και για χαρακτηρισμούς, κάτι σημαντικό που είχε προβλέψει ο νόμος, για τις αναγνωρίσεις των οδών.

Συνεχίζω. Υπάρχουν ακόμα διαχρονικά ολιγωρίες της διοίκησης. Ούτε οι πολεοδομίες μπορούν να ανταποκριθούν ούτε οι δήμοι μπορούν να ανταποκριθούν στα αιτήματα, προκειμένου να δώσουν βεβαιώσεις για την παλαιότητα αυτών των οικοπέδων.

Για όλους αυτούς τους παραπάνω λόγους ζητάμε -και δεν το ζητάω εγώ, δεν το ζητάει το ΠΑΣΟΚ, δεν το ζητάει το Κίνημα Αλλαγής, δεν το ζητάει ο Βουλευτής του ΠΑΣΟΚ από την Κέρκυρα, είναι μια ολόκληρη κοινωνία νησιωτικών περιοχών και όχι μόνο σε όλη την επικράτεια που έχουν ένα συγκεκριμένο αίτημα- να δείτε εάν πράγματι ισχύουν όλα αυτά τα θέματα που σας έθεσα, εάν πράγματι όλα αυτά ήταν ένα τροχοπέδη στην προσπάθειά τους αυτοί οι άνθρωποι μέσα στα δύο χρόνια που τους δώσατε να αξιοποιήσουν την περιουσία τους. Νομιμοποιείστε σήμερα να μη δώσετε παράταση και να στείλετε όλους αυτούς τους ανθρώπους ουσιαστικά να κάνουν τι τα συγκεκριμένα οικόπεδα, εις όφελος κάποιων άλλων βέβαια που είναι κύριοι δίπλα μεγαλύτερων οικοπέδων, να τα έχουν για ποιον λόγο;

Και αν ναι και εμμείνετε στην απόφασή σας να μη δώσετε προθεσμία, πώς θα αντιμετωπίσετε τα προβλήματα που ξεπερνιούνται σε σχέση με την οικία, με τις αξίες των οικοπέδων και των σπιτιών γενικότερα σε όλη την Ελλάδα και ιδιαίτερα στις νησιωτικές περιοχές;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, αναφερθήκατε διεξοδικά σε ένα πραγματικά σοβαρό πρόβλημα, σε ιδιοκτησίες εκτός σχεδίου που τους είχε δοθεί η δυνατότητα διαχρονικά, κατά παρέκκλιση, να μπορούν να αξιοποιούν ως άρτια και οικοδομήσιμα κατά παρέκκλιση αγροτεμάχια, εφόσον πληρούσαν κάποιες συγκεκριμένες προϋποθέσεις που αναφέρονταν και ως προς τον χρόνο δημιουργίας του οικοπέδου, του γηπέδου. Γιατί η μικρότερη παρέκκλιση, για παράδειγμα, τα επτακόσια πενήντα τετραγωνικά, μιλάει για παρέκκλιση σε οικόπεδα που είχαν ή έχουν δημιουργηθεί πριν από τον Νοέμβριο του 1962. Επτακόσια πενήντα, χίλια διακόσια, δύο στρέμματα -σε κάθε περίπτωση παρεκκλίσεις κάτω από τα τέσσερα στρέμματα- και εφόσον έχουν πρόσωπο σε χαρακτηρισμένο δρόμο. Το αναφέρω επειδή αναφερθήκατε και σε χαρακτηρισμένες οδούς, γιατί ανοίξατε διαχρονικά όλες τις πληγές της εκτός σχεδίου δόμησης.

Μιλάμε, λοιπόν, για οικόπεδα που έχουν το δικαίωμα παρέκκλισης από πάρα πολύ παλιά και εφόσον έχουν δρόμο σε υπάρχοντα χαρακτηρισμένο δρόμο, δηλαδή, εθνικό, δημοτικό, επαρχιακό και σε όσα είναι εκτός σχεδίου, εκτός οικισμού, αλλά εντός ζώνης πεντακοσίων μέτρων, εφόσον έχουν δημιουργηθεί πριν από το 1977 ή το 1978, κατά περίπτωση.

Η παράταση που έχει δοθεί και λήγει στις 9 του μήνα, έχει ως υποχρέωση, για να διατηρηθεί το πλεονέκτημα της αρτιότητας και οικοδομησιμότητας κατά παρέκκλιση, να έχει εκδοθεί η προέγκριση της οικοδομικής άδειας. Προέγκριση οικοδομικής άδειας σημαίνει, πέρα από την αίτηση, τοπογραφικό και διάγραμμα δόμησης. Για το τελευταίο σημαίνει, επειδή πρέπει να αποτυπώνονται και αρχιτεκτονικά στοιχεία, να έχει υπάρξει και αρχιτεκτονική μελέτη. Τα λέω όλα αυτά γιατί επιδρούν και ως προς τον χρόνο της διαδικασίας αλλά και ως προς το κόστος της προετοιμασίας.

Είναι αλήθεια ότι έχουν δημιουργηθεί πολλά προβλήματα και γιατί υπάρχουν οι υπηρεσίες δόμησης που καθυστερούν, για διάφορους λόγους και γιατί έχουν υπάρξει με τους παράλληλους σχεδιασμούς -αναφερθήκατε εσείς- καθυστερήσεις. Αυτή είναι η υπάρχουσα κατάσταση σήμερα.

Γνωρίζουμε όλοι -και αναφερθήκατε και εσείς- ότι αφορά γενικότερα χαρακτηρισμούς δρόμων εκτός σχεδίου. Σε ό,τι αφορά τον χαρακτηρισμό στην εκτός σχεδίου δόμηση δρόμων που επέχουν θέση προσώπου στην εκτός σχεδίου δόμηση με την πολεοδομική νομοθεσία, είναι μια διαχρονική καθυστέρηση και πάμε να τη λύσουμε και όχι αποσπασματικά και μεμονωμένα. Έτσι εξελίσσεται σήμερα.

Ανοίγω παρένθεση: Αν δεν είναι χαρακτηρισμένος ο δρόμος -αναφέρθηκα πριν και υπάρχει δημοσίευση στο ΦΕΚ της αναγνώρισης- θα πρέπει να είναι αγροτικός προϋφιστάμενος του 1923. Και για κάθε επένδυση σε ένα γήπεδο χρειάζεται και ένα προεδρικό διάταγμα. Αν είναι μετά το 1923 -δεν θέλω να ανοίξω το θέμα- είναι αυτά που πάμε να αντιμετωπίσουμε οριζόντια σήμερα, με προκηρύξεις διαγωνισμών και με προεδρικό διάταγμα για ασφάλεια δικαίου για να μην τρέχουμε για κάθε περίπτωση ξεχωριστά με καθυστερήσεις, ταλαιπωρίες, χάσιμο ευκαιριών, επενδύσεων και θέσεων εργασίας, κατ’ επέκταση. Η ολοκλήρωση αυτής της εκκρεμότητας θα γίνει με τα τοπικά και ειδικά πολεοδομικά σχέδια.

Δεν θέλω να πάρω περισσότερο χρόνο τώρα. Θα αναφερθώ όμως και θα είμαι συγκεκριμένος επί των προβληματισμών που αναφέρθηκαν πριν και που πολύ σωστά και εσείς οριζόντια, ξαναλέω, με τις αναφορές σας τοποθετηθήκατε και για να σας πω ποιες είναι οι θέσεις μας και άμεσα θα υπάρξει ανακοίνωση γι’ αυτό, σε κατεύθυνση που θα διασφαλίζει τουλάχιστον ως προς τον χρόνο υποβολής, με αυτά που θα αναφέρω στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υφυπουργέ, χαίρομαι πραγματικά που μέσα από την πρωτολογία μου είδατε ξεκάθαρα ότι τα θέματα, με τα οποία προσπάθησα να σας πείσω για την αναγκαιότητα του να πάρετε κάποια πρωτοβουλία σε αυτή την κατεύθυνση, ανταποκρίνονται στην πραγματικότητα. Δεν είναι κάποια θεωρήματα -αν θέλετε- ή φιλοσοφήματα τα οποία τα έκανα για αντιπολιτευτικούς λόγους.

Είναι μια πραγματικότητα την οποία τη βιώνουν ιδιαίτερα -πιστέψτε με- οι νησιωτικές περιοχές. Σας μίλησα προηγουμένως για το απόσπασμα του πρακτικού της διοικούσας επιτροπής του Τεχνικού Επιμελητηρίου Ελλάδας, το ψήφισμα. Πολύ πιθανόν να το γνωρίζετε. Να σας πω ενδεικτικά για την κοινή επιστολή -που προφανέστατα θα έχετε λάβει- των προέδρων των νησιωτικών περιοχών. Μιλάμε για τα Τμήματα της Κέρκυρας, της ανατολικής Κρήτης, της δυτικής Κρήτης, της Δωδεκανήσου, της Ευβοίας, του βορειοανατολικού Αιγαίου. Όλοι αυτοί οι άνθρωποι μέσα από τα υπομνήματά τους και τις επιστολές τους δείχνουν μια ανησυχία. Προσπαθούν, πραγματικά, να σας περάσουν ένα πρόβλημα ουσιαστικό.

(Στο σημείο αυτό ο Βουλευτής κ. Δημήτριος Μπιάγκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ξέρετε γιατί με βλέπετε και εμένα να βιώνω τόσο έντονα αυτό το πρόβλημα; Γιατί έχει να κάνει με πάρα πολλούς ανθρώπους. Το μόνο που θα σας πω ως στοιχείο για τον νομό μου, για τον Νομό Κέρκυρας, είναι ότι το 50%, κύριε Υφυπουργέ, των αδειών που εκδίδονται κάθε χρόνο είναι περίπου οι κατά παρέκκλιση άδειες που εκδίδονται. Προσέξτε, και όλα αυτά στην Κέρκυρα, που γνωρίζετε πολύ καλά ποια είναι η αξία σήμερα των οικοπέδων, ποια είναι η αξία σήμερα των οικιών.

Σε αυτούς τους ανθρώπους, όπως σας είπα προηγουμένως, οι οποίοι είτε κληρονομικό δικαίωμα είχαν -αν θέλετε- είτε αγόρασαν ένα οικόπεδο το οποίο είχε τη δυνατότητα να δομήσει και πλήρωσαν την εφορία γι’ αυτόν τον λόγο, πλήρωσαν και το ελληνικό κράτος, ερχόμαστε και λέμε σήμερα ότι στις 9 του Δεκέμβρη τελειώνουν όλα αυτά και μπαίνουμε σε μια καινούργια πλέον λογική. Αυτούς τους ανθρώπους, πραγματικά, μπορεί κανείς να τους φανταστεί;

Σας είπα προηγουμένως για μια σειρά από λάθη τα οποία η πολιτεία -δεν μιλάω για εσάς, συγκεκριμένα- διαχρονικά έχει κάνει. Υπάρχουν σφάλματα.

Και συνεχίζουμε. Δώσατε τα δύο χρόνια παράταση, ώστε να έχουν δημιουργηθεί οι προϋποθέσεις και ώστε το κόστος ενός τέτοιου μέτρου να είναι όσο γίνεται μικρότερο. Σήμερα βλέπουμε, όμως, ότι δυστυχώς όλες οι προϋποθέσεις που θα έπρεπε να υπάρχουν -τοπικά πολεοδομικά, να έχουν ξεκαθαρίσει το θέμα με τους δασικούς χάρτες, με την εκδίκαση των ενστάσεων, με μια σειρά από θέματα- δεν υπάρχουν.

Και επαναλαμβάνω, δεν είναι ένα θέμα που έχει να κάνει με τη σημερινή Κυβέρνηση. Είναι διαχρονικό. Εσείς, όμως, επιλέξατε να δώσετε ένα τέλος και μια καινούργια αρχή μέσα σε χρόνο που δεν διασφαλίσατε τις αξίες -αν θέλετε- και τα συμφέροντα των μικρών ιδιοκτητών. Το επαναλαμβάνω, των μικρών ιδιοκτητών. Δεν τα διασφαλίσατε, γιατί δεν υπήρχαν αυτές οι προϋποθέσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πραγματικά ένα αίτημα, μία παράκληση. Έχετε δείξει την ευαισθησία σας. Έχω επανέλθει και άλλες φορές. Επανέρχομαι για τρίτη φορά στο συγκεκριμένο θέμα σε εσάς. Σας έχω κάνει και ερωτήσεις. Έχετε δείξει την ευαισθησία στο συγκεκριμένο θέμα, αλλά τώρα, αυτή τη στιγμή, είναι πράγματι η ώρα των αποφάσεων.

Ξέρετε, με κάποια μέτρα τα οποία θα είναι μεσοβέζικα, παραδείγματος χάριν: «Πηγαίνετε να καταθέσετε έναν φάκελο. Μέσα σε τρεις μήνες καταθέστε τη μελέτη» δεν δίνετε λύσεις και απαντήσεις. Εδώ πρέπει να καταλάβετε ότι τα προβλήματα είναι αντικειμενικά. Δεν λειτουργούν οι πολεοδομίες. Υπάρχει φόρτος εργασίας και υποστελέχωση. Δεν λειτουργούν οι τεχνικές υπηρεσίες των δήμων. Υπάρχει φόρτος εργασίας και υποστελέχωση. Δεν λειτουργούν -προσέξτε- οι επιτροπές για την εκδίκαση των δασικών ενστάσεων. Δεν έχουν συσταθεί καν. Σας μιλάω για την Κέρκυρα, για δυόμισι χιλιάδες προσφυγές.

Με όλα αυτά, λοιπόν, τα στοιχεία καταλάβετε έναν άνθρωπο, έναν απλό πολίτη, ο οποίος είχε κάνει μια αγορά ή έχει ένα τέτοιο οικόπεδο από τον πατέρα του, από τους γονείς του και το είχε ή για να χτίσει το σπίτι του παιδιού του ή για να προικίσει την κόρη του, όπως λένε στην επαρχία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε. Τελειώνω αμέσως.

Είναι πραγματικά ένα ζητούμενο που οφείλετε να το δείτε, να σκύψετε από πάνω με τη μέγιστη δυνατή ευαισθησία και να δώσετε απαντήσεις.

Σας διαβεβαιώνω, έρχομαι από την Κέρκυρα, αλλά βλέποντας σε όλη την επικράτεια τη συγκεκριμένη πρωτοβουλία μου, που ανακοινώθηκε, δεν μπορείτε να φανταστείτε πόσα τηλέφωνα έχω δεχτεί σήμερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, ειλικρινά σας λέω, αντιλαμβάνομαι την ευαισθησία αλλά και τη σοβαρότητα του θέματος.

Όλη αυτή η διαδικασία θα λήξει, όταν ολοκληρωθούν τα τοπικά και ειδικά πολεοδομικά σχέδια που είναι σε εξέλιξη. Αναφερθήκατε σε διαχρονική υστέρηση χωροταξίας και πολεοδομίας, σχεδιασμού και τάξης στον χώρο. Αλήθεια είναι. Όμως, αυτή τη στιγμή σε όλη την Ελλάδα αυτό το διαχρονικά κενό, για να βάλουμε τάξη στα πράγματα και στον χώρο, εξελίσσεται μέσω των τοπικών και ειδικών πολεοδομικών σχεδίων αλλά και με πρόσθετες διατάξεις στην εκτός σχεδίου δόμηση.

Για να έχετε μια τάξη μεγέθους, μέχρι την άνοιξη του 2023 θα έχουμε συμβασιοποιήσει σε όλη την Ελλάδα όλους τους σχεδιασμούς. Μιλάμε συνολικά περίπου για τριακόσια προεδρικά διατάγματα. Από αυτά, τα διακόσια είκοσι θα αφορούν στα τοπικά και ειδικά πολεοδομικά σχέδια, για να βάλουμε τάξη εκεί που δεν υπήρξε ποτέ. Τότε δεν θα μιλάμε για παρεκκλίσεις, διότι για πρώτη φορά το κράτος μας θα έχει βάλει τάξη -ως όφειλε να είχε κάνει- στον χώρο. Παρεκκλίσεις είναι απόρροια της έλλειψης του σχεδιασμού.

Ειδικότερα τώρα και μέχρι τότε, σε καμμία περίπτωση από αυτές τις περιπτώσεις που θα υποβληθούν δεν θα έχουν ιδιαίτερο κόστος. Δεν θέλω να μπω σε λεπτομέρειες αυτή τη στιγμή. Θα υπάρξει, όμως, συντομότατα η ανακοίνωση από την πλευρά του Υπουργείου Περιβάλλοντος και Ενέργειας, για να γνωρίζει κάποιος και για να μην ευθύνεται για τις καθυστερήσεις των υπηρεσιών και των υπηρεσιών δόμησης από την ώρα που θα υποβληθούν τα στοιχεία μέχρι τις 9 του μήνα. Και δεν μιλώ μόνο για την υπάρχουσα που γνωρίζουμε, δηλαδή όλη η κατάσταση της προέγκρισης να έχει παρθεί μέχρι τις 9 του μήνα, αλλά μιλάμε και για άλλες κινήσεις που θα διασφαλίζουν τον χρόνο της ολοκλήρωσης της διαδικασίας, εφόσον εμπρόθεσμα υποβληθούν αυτά που με λεπτομέρειες θα αναφερθούν, όπως είπα στην ανακοίνωση του Υπουργείου Περιβάλλοντος και Ενέργειας.

Αντιλαμβάνομαι -ειλικρινά σας λέω- όλα αυτά που είπατε και τι κατ’ επέκταση σημαίνει σε μικρούς, πολλούς και στη νησιωτική Ελλάδα κυρίαρχα, αλλά θα σας έλεγα και στην ηπειρωτική Ελλάδα. Είναι ένα κρίσιμο στοίχημα και όταν είμαστε στη μετάβαση από μια εποχή σε μια άλλη υπάρχουν δυσκολίες. Θα προσπαθήσουμε να τις ελαχιστοποιήσουμε.

Αυτό που μπορώ να πω αυτή τη στιγμή μόνο είναι πως ό,τι υποβληθεί μέχρι τις 9 του μήνα που υπάρχει προθεσμία και δεν θα προβλέπονται μόνο αυτά που ισχύουν σήμερα, θα υπάρξουν κι άλλα που σίγουρα θα βοηθήσουν αυτούς που θέλουν στη μετάβαση αυτή να μπορούν να εξυπηρετηθούν.

Δεν θέλω να πω περισσότερα, γιατί δεν μου επιτρέπεται να πω περισσότερα αυτή τη στιγμή. Θα υπάρξει ανακοίνωση από το Υπουργείο Περιβάλλοντος, ίσως και αύριο, όπου θα περιγράφει αναλυτικά τις πρόσθετες ρυθμίσεις που αφορούν στο θέμα των παρεκκλίσεων και της ισχύος στην εκτός σχεδίου δόμηση μέχρι τις 9 του μήνα που τελειώνει η προθεσμία.

Αυτά μπορώ και αυτά σας λέω, αναγνωρίζοντας και την ευαισθησία και το λέω από την καρδιά μου. Για τις αναφορές σας, τις ξέρω και τις γνωρίζω με όλες τις ιδιαιτερότητες που έχουν από πλευράς αξιών, σε μια εποχή που έχει ιδιαιτερότητες και δυσκολίες πολλές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δέκατη τέταρτη με αριθμό 143/7-11-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Γιατί η Κυβέρνηση Μητσοτάκη επιλέγει την καύση απορριμμάτων ως βασική στρατηγική στη διαχείρισή τους σε αντίθεση με την ευρωπαϊκή νομοθεσία»;

Έχουμε ξεχάσει τα γυαλιά και δεν βλέπουμε καλά, κύριε Φάμελλε. Έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Το κακό είναι ότι εγώ δεν έχω ξεχάσει ότι αυτή η Κυβέρνηση έφερε ένα ψευδεπίγραφο νομοσχέδιο για τον χωροταξικό σχεδιασμό, με μεγάλα λόγια κοροϊδία για τον κόσμο και τώρα έρχεται ο κ. Ταγαράς στη δύσκολη θέση -γιατί δεν ήταν ο εισηγητής- να καλύψει τα ακάλυπτα, το μπάχαλο στη χωροταξία, το πάγωμα του χωροταξικού σχεδίου και τη δήμευση περιουσιών μικρών περιουσιών ανθρώπων. Αυτό πάτε να κάνετε τώρα. Αλλά θα έρθει η ώρα, θα έρθετε εδώ και τώρα να φωνάξουμε τον κ. Οικονόμου να δούμε τι διάλογο θα κάνετε εσείς και οι Υπουργοί, ο κ. Χατζηδάκης και ο κ. Σκρέκας. Εν πάση περιπτώσει, θα έρθει η ώρα.

Κύριε Πρόεδρε, η ερώτηση σήμερα αφορά -όπως είπατε και εσείς- στη δρομολόγηση της καύσης των σύμμεικτων απορριμμάτων. Δεν ήρθε να απαντήσει ο κ. Σκρέκας. Αναρωτιέμαι, κύριε Ταγαρά, γιατί κρύβεται.

Γνωρίζω ότι δεν έχετε την αρμοδιότητα και δεν μπορείτε να μπείτε στην ουσία της συζήτησης. Θα διαβάσετε μία απάντηση. Το κατανοώ. Όμως γιατί το Υπουργείο υποτιμά το περιβάλλον, τη Βουλή, τους δήμους; Δεν είναι σημαντικό θέμα για τον κ. Μητσοτάκη η διαχείριση των απορριμμάτων, για να στείλει τον αρμόδιο Υπουργό εδώ; Γιατί κρύβεται;

Αναρωτιέμαι, μόνο η εξασφάλιση των υπερκερδών των καρτέλ ενέργειας, η αισχροκέρδεια, το πάρτι το οποίο γίνεται στη δημόσια περιουσία ή τα πριμ των «γαλάζιων» παιδιών ενδιαφέρουν τον κ. Σκρέκα; Μόνο γι’ αυτά θα έρχεται; Για τα απορρίμματα θα στέλνει εσάς; Φαίνεται, όμως, ότι εκτός από την επιλογή που έχετε: «τα πουλάμε όλα», στην περίπτωση των απορριμμάτων τα πουλάτε όλα, αλλά και τα καίτε όλα.

Η ερώτηση, λοιπόν, αφορά την αναθεώρηση του Εθνικού Σχεδιασμού Απορριμμάτων. Βγήκε στη διαβούλευση τον Οκτώβριο και πιστεύω ότι θα πάει κάποια στιγμή στο Υπουργικό Συμβούλιο. Θυμίζω ότι τον Αύγουστο του 2020 ο κ. Χατζηδάκης παρέκαμψε τη Βουλή για να κάνει εθνικό σχεδιασμό. Τότε στον εθνικό σχεδιασμό είχε βάλει μέσω στρατηγικής την καύση των απορριμμάτων.

Έβαλε έναν ψευδεπίγραφο στόχο, αυτόν του 10% ταφή -δέκα χρόνια νωρίτερα απ’ ό,τι έλεγε η Ευρωπαϊκή Ένωση για την Ελλάδα- για να πιέσει να μπει η καύση από την «πίσω πόρτα», να μην κάνουμε ανακύκλωση, να μην κάνουμε χωριστή συλλογή οργανικών. Εξάλλου, γεμίσατε με σκάνδαλα την ανακύκλωση, εκατοντάδων εκατομμυρίων ευρώ πάρτι κάνατε στην ανακύκλωση με «ημέτερους».

Και τώρα βλέπουμε ότι στην τροποποίηση του σχεδιασμού πηγαίνετε από την πίσω πόρτα να καταστρατηγήσετε και το ευρωπαϊκό θεσμικό πλαίσιο και την ιεραρχία διαχείρισης αποβλήτων, το ευρωπαϊκό κεκτημένο. Θα μου πείτε τώρα ότι εσείς κάνετε παρακολουθήσεις σε όλο το Υπουργικό Συμβούλιο και έχετε παραβιάσεις Συντάγματος, το ευρωπαϊκό κεκτημένο στα απορρίμματα σάς νοιάζει;

Πάμε παρακάτω. Βλέπουμε όμως ότι με το πρόσχημα της μεταβατικής διαχείρισης βάζετε την ενεργειακή αξιοποίηση των σύμμεικτων, όχι κάποιου υπολειμματικού απορριμματογενώς επεξεργασμένου καυσίμου, όχι, των σύμμεικτων, δηλαδή, από τον κάδο στην καύση. Αυτό έχει μέσα ο εθνικός σχεδιασμός.

Δεν θα οδηγούνται, δηλαδή, μόνο τα υπολείμματα πιθανά στη μονάδα ανακύκλωσης, αλλά θα οδηγείται το σύνολο των απορριμμάτων. Δηλαδή, από τη μια μεριά έχετε την ανακύκλωση κολλημένη σε σκάνδαλα και τη χωριστή συλλογή βιοαποβλήτων να μην προχωράει -δεν έχουμε επεξεργασία οργανικών αποβλήτων- και μεταβατικά λέτε «θα τα κάψουμε όλα».

Προσέξτε όμως. Είναι δυνατόν να έχουμε μεταβατικές μονάδες καύσης; Σας ρωτώ και ως μηχανικός. Είναι δυνατόν, δηλαδή, να έχουμε επενδύσεις 100.000.000 ευρώ μεταβατικές για τρία χρόνια; Αφού ξέρετε καλά και εσείς ότι θέλουν είκοσι, με είκοσι πέντε χρόνια -το λιγότερο- χρόνο απόσβεσης. Τι κρύβετε; Θα σας πούμε εμείς ξεκάθαρα.

Ο εθνικός σχεδιασμός που ετοιμάζετε, όχι απλά ανοίγει διάπλατα τον δρόμο για την καύση όλων των αποβλήτων, αλλά και για συγκεκριμένα συμφέροντα, που με την αιτιολογία του μεταβατικού θα μπουν στην αγορά και μετά θα είναι δεσμευμένοι οι δήμοι, θα χάσουν την αρμοδιότητα και για είκοσι πέντε χρόνια τα σκουπίδια θα καίγονται στο όνομα του κ. Μητσοτάκη. Αυτό επιδιώκετε; Γιατί αυτό γράφει ο εθνικός σχεδιασμός.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Έχετε μια ευκαιρία, κύριε Ταγαρά, έστω και χωρίς την αρμοδιότητα των απορριμμάτων. Να το πάρετε πίσω τώρα. Να αποσύρετε τη διάταξη αυτή. Τότε θα ανοίξουμε έναν διάλογο και για τα υπόλοιπα θέματα του περιβάλλοντος.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και από μένα και καλή εβδομάδα. Χρόνια πολλά στον Φίλιππο που γιορτάζει σήμερα.

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε Ταγαρά, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Καλή εβδομάδα σε όλους τους συναδέλφους και σε εσάς.

Αγαπητέ κύριε συνάδελφε, πράγματι όπως είπατε, είναι σε εξέλιξη -γιατί είμαστε στη μετάβαση γενικότερα σε πολλά πράγματα και στο θέμα που συζητήσατε- θα έρθει και στην Κυβερνητική Επιτροπή, έχει ολοκληρωθεί η διαβούλευση που αφορά στα θέματα που θίξατε. Από αυτά που γνωρίζω και μπορώ να σας πω είναι ότι δεν θα γίνεται για την ενεργειακή αξιοποίηση των απορριμμάτων στα σύμμεικτα απορρίμματα, αλλά αφού θα έχει προηγηθεί προεπεξεργασία, μηχανική διαλογή και, βεβαίως, το υπόλειμμα θα πάει για ενεργειακή αξιοποίηση για τα απορρίμματα. Όλα, βεβαίως, κρίνονται στην πράξη, όπως θα κριθεί και αυτό.

Είναι αλήθεια ότι έχουμε καθυστερήσει διαχρονικά. Αναφέρομαι στη λύση του προβλήματος επεξεργασίας διαχείρισης και αξιοποίησης των απορριμμάτων. Και είναι αλήθεια η καθυστέρηση αυτή σε κάποιες περιοχές έχει δημιουργήσει πολύ οξυμμένα προβλήματα.

Χωρίς να είναι στην αρμοδιότητά μου, γνωρίζετε και εσείς ότι έχω απαντήσει -μου έχει δοθεί η δυνατότητα να απαντήσω- σε αρκετές περιοχές που υπάρχει πρόβλημα για τη διαχείρισή τους, γιατί οι χώροι υγειονομικής ταφής -να μην πω περαιτέρω- έχουν γεμίσει.

Είναι αλήθεια ότι είναι σε φάση δημοπράτησης είκοσι πέντε μονάδες επεξεργασίας απορριμμάτων, για να έρθουν -με καθυστέρηση, αλλά επιτέλους- να λύσουν το πρόβλημα της διαχείρισής τους.

Είναι αλήθεια -γιατί αναφερθήκατε σε συμφέροντα- ότι πάντα συμφέροντα θα υπάρχουν…

**ΣΩΚΡΑΤΗΣ ΦΑΜΕΛΛΟΣ:** Να μην εξυπηρετούνται…

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε, συμφέροντα πάντα θα υπάρχουν, σημασία έχει εμείς πώς στεκόμαστε απέναντι σε αυτά τα συμφέροντα και για το θέμα το συγκεκριμένο που συζητούμε.

Όμως δύο δρόμοι υπάρχουν σε ό,τι αφορά τη διαχείριση των απορριμμάτων και είναι ή η ενεργειακή αξιοποίηση ή η ταφή. Βεβαίως, στην ενεργειακή αξιοποίηση μιλούμε αφού έχει προηγηθεί με όλες τις διαδικασίες μηχανικής ανακύκλωσης, ανακύκλωσης γενικά, επανάχρησης και επανάκτησης όλων των υλικών που μπορούμε και τα υπολείμματα να πηγαίνουν για ενεργειακή αξιοποίηση. Στην κατεύθυνση αυτή εξελίσσεται ο σχεδιασμός.

Ερχόμαστε και εμείς να συμβάλουμε σε αυτή την κατεύθυνση και σε κάθε περίπτωση, επειδή όπως είπα -και με αυτό να κλείσω την πρωτολογία μου- έχει ολοκληρωθεί η διαβούλευση, έχουν ακουστεί όλες οι απόψεις. Μετά από την επεξεργασία όλων αυτών που έχουν αποτυπωθεί ως θέσεις ή ως αντιθέσεις, θα καταλήξουμε σε αυτό για το οποίο σίγουρα θα λάβετε γνώση και θα είναι δημόσια ανακοίνωση, για να μπορέσουμε να συζητήσουμε περαιτέρω.

Ευχαριστώ, κύριε Πρόεδρε. Βεβαίως θα συμπληρώσω και στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Φάμελλε, έχετε τον λόγο και εσείς για τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Ο κ. Ταγαράς τώρα «άνοιξε» λίγο τη συζήτηση και υποχρεούμαι να καλύψω κάποια κενά, για να μην έχουμε μεταξύ μας παρανοήσεις. Η Ελλάδα ήταν σε μετάβαση γιατί είχαν τρομερές καθυστερήσεις οι μνημονιακές κυβερνήσεις του ΠΑΣΟΚ και της Νέας Δημοκρατίας και το 2015 έκανε νέο εθνικό σχεδιασμό με βάση τις ευρωπαϊκές οδηγίες.

Έκλεισε η μετάβαση, κύριε Ταγαρά. Εσείς απλά έχετε καθυστέρηση, δεν έχετε μετάβαση. Ο εθνικός σχεδιασμός έγινε με έγκριση και της Κομισιόν το 2015. Από εκεί και μετά τα έργα που υλοποιούνται ήταν έργα ανακύκλωσης και κυκλικής οικονομίας. Γιατί; Γιατί αυτό που είπατε, ότι υπάρχουν δύο επιλογές, ταφή ή καύση, είναι λίγο πριν από το 1994 στην Ευρώπη. Το 1994 άλλαξε η νομοθεσία και για την ανακύκλωση και έκλεισε ο κύκλος της ταφής και της καύσης. Εσείς τώρα θέλετε να μας πάτε πίσω στο 1990.

Άρα ούτε μετάβαση έχουμε ούτε δύο επιλογές μπροστά μας έχουμε. Δεν έχουμε επιλογή καύση ή ταφή. Έχουμε μία επιλογή: ανακύκλωση. Δεν υπάρχει άλλη επιλογή. Δεν υπάρχει άλλη επιλογή και λόγω του κλίματος. Εσείς θέλετε καύση και το λέει ο σχεδιασμός.

Πάμε, όμως, σε πρακτικά πράγματα. Συμφωνώ ότι δεν εξαρτάται από την πολιτική ηγεσία το αν υπάρχουν συμφέροντα στην κοινωνία ή στην οικονομία. Έχει όμως σημασία η πολιτική ηγεσία να μην εξυπηρετεί τα συμφέροντα. Και σήμερα η Κυβέρνηση της Νέας Δημοκρατίας εξυπηρετεί συμφέροντα εις βάρος της κοινωνίας και της χώρας και στη διαχείριση των απορριμμάτων και στην ανακύκλωση. Το ξέρετε ότι έχετε δώσει άδειες κόντρα σε εισηγήσεις υπηρεσιών. Το ξέρετε και εσείς, κύριε Ταγαρά, έχετε και εσείς ευθύνη. Δεν είστε ο αρμόδιος, αλλά περάσατε για ένα μικρό διάστημα από το χαρτοφυλάκιο.

Έχουμε, λοιπόν, αυτή τη στιγμή ένα αναθεωρημένο κείμενο σχεδιασμού, κύριε Ταγαρά, που έχει μέσα -σας το λέω με πάση ειλικρίνεια, το είδατε στην ερώτησή μου, δεν θα το έγραφα αλλιώς- το ότι σαν μεταβατική διάταξη -και ουδέν μονιμότερο του προσωρινού- υπάρχει καύση σύμμεικτων και αυτό σημαίνει ότι καίγονται όλα. Δεν υπάρχει ανακύκλωση, δεν υπάρχει επεξεργασία, δεν υπάρχει διαλογή.

Ενώ πρώτα στον σχεδιασμό του 2020 του κ. Χατζηδάκη βάλατε μέσα την καύση από την «πίσω πόρτα» ως κεντρική επιλογή για τα απορριμματογενή καύσιμα -όχι για οτιδήποτε δεν ανακυκλώνεται αλλιώς-, τώρα έρχεστε και κάνετε τρεις επιλογές. Καύση σύμμεικτων, πρώτον. Έρχεστε και τροποποιείτε τις μονάδες επεξεργασίας που έγιναν με βάση τον ευρωπαϊκό σχεδιασμό, τον σχεδιασμό του ΣΥΡΙΖΑ, που έγινε στην Ελλάδα το 2015. Τις τροποποιείτε και κάνετε μονάδες παραγωγής καυσίμου τις μονάδες κυκλικής οικονομίας, εάν έχετε τον Θεό σας! Με ευρωπαϊκά λεφτά τις κάνετε μονάδες παραγωγής καυσίμου και ταυτόχρονα περνάτε μια άλλη διάταξη στον σχεδιασμό που λέει ότι τα έργα θα είναι μόνο ιδιωτικά.

Δηλαδή, έχει μέσα, κύριοι συνάδελφοι, ότι οι μονάδες ενεργειακής αξιοποίησης θα είναι μόνο ιδιωτών. ή ΣΔΙΤ ή μόνο ιδιωτική χρηματοδότηση. Ότι θα πάρουν την αρμοδιότητα από την αυτοδιοίκηση, άρα η αυτοδιοίκηση χάνει αρμοδιότητα, χάνει τη δυνατότητα να αποφασίζει για τη μέθοδο, για τα δημοτικά τέλη. Τα χάνει. Τα παίρνετε από την αυτοδιοίκηση. Και κάνετε και τις μονάδες επεξεργασίας ιδιωτικές και τις ονομάζετε, τάχατες, μονάδες ανάκτησης και ανακύκλωσης, όμως μέσα παραβιάζετε την ευρωπαϊκή νομοθεσία και λέτε ότι θα πηγαίνουν και τα ανακυκλώσιμα και τα σύμμεικτα.

Σας ενημερώνω, κύριε Ταγαρά, ότι με την ευθύνη που έχω και ως τομεάρχης αλλά και ο ΣΥΡΙΖΑ θεσμικά θα καταγγείλει την παραβίαση του ευρωπαϊκού πλαισίου στην Ευρωπαϊκή Ένωση. Δεν θα σας αφήσουμε να κοροϊδέψετε. Για ποιον λόγο; Γιατί όταν έρθουν τα πρόστιμα, κύριε Ταγαρά, δεν θα είστε κυβέρνηση. Είναι λίγες οι μέρες σας, εξάλλου, στην Κυβέρνηση. Όχι προσωπικά, της Κυβέρνησης Μητσοτάκη. Ξέρετε ότι δεν είναι προσωπικό το ζήτημα και είναι θεσμικό.

Στις τελευταίες μέρες της Πομπηίας της Κυβέρνησης Μητσοτάκη δεν θα σας αφήσουμε να ξεπουλήσετε τα απορρίμματα για συμβόλαια είκοσι πέντε ετών με υποχρεωτική καύση. Γιατί όταν έρθει ο ιδιώτης με μια επένδυση στην Αθήνα -διαβάζω και για μονάδες της ΔΕΗ στην Αττική, κύριε Ταγαρά-, ιδιαίτερα τα γαλάζια παιδιά τύπου Στάση, με μονάδες άνω των 100 εκατομμυρίων ευρώ, με συμβόλαια είκοσι πέντε ετών, αυτό θα είναι μεταβατικό; Το πρόστιμο, όμως, θα είναι είκοσι πέντε χρόνια εις βάρος της Ελλάδας. Εσείς θα έχετε φύγει. Θα έχει φύγει ο κ. Μητσοτάκης. Η Ελλάδα θα πληρώνει πρόστιμα γι’ αυτή την Κυβέρνηση. Όπως μας είχατε χρεώσει με τα πρόστιμα των χωματερών που κλείναμε και επί μνημονίου. Δεν τις ξεχάσαμε τις χωματερές που είχατε αφήσει πίσω. Μια Ελλάδα χωματερή αφήνετε όπου περνάτε. Γαλάζιες ακρίδες. Αυτό αφήνετε μόνο.

Στα απορρίμματα, λοιπόν, κύριε Πρόεδρε, και κλείνω, είναι μέσα στον σχεδιασμό και οφείλετε σήμερα να πείτε θα φύγει από τον σχεδιασμό ως τάχατες μεταβατική διάταξη η καύση συμμείκτων, η πλήρης ιδιωτικοποίηση της επεξεργασίας και η τροποποίηση των μονάδων κυκλικής οικονομίας για να βγάζουν καύσιμα. Αυτό είναι μέσα στον σχεδιασμό. Και είναι εις βάρος της αυτοδιοίκησης -και κλείνω, κύριε Πρόεδρε-, διότι καταθέτω ότι η Ελληνική Εταιρεία Διαχείρισης Στερεών Αποβλήτων το έχει καταγγείλει, ο Πανελλήνιος Σύνδεσμος Εταιρειών Επιχειρήσεων Περιβάλλοντος το κατήγγειλε, η Κεντρική Ένωση Δήμων το κατήγγειλε, το δίκτυο ΦΟΔΣΑ το κατήγγειλε.

Άρα, κύριε Υπουργέ, η Κυβέρνηση συνεχίζει να περνάει και θα περάσει bypass κάτι τέτοιο, εκτός Βουλής; Γιατί οφείλω να σας πω ότι έχει κατατεθεί επίσημο αίτημα από τον ΣΥΡΙΖΑ το θέμα αυτό να συζητηθεί στην Επιτροπή Περιβάλλοντος. Δεν θα είναι μια ερώτηση μόνο. Την επίκαιρη ερώτηση την κάναμε για να προλάβουμε τη λαθροχειρία που κάνατε τον Αύγουστο του 2020, που, χωρίς διαβούλευση, άλλαξε τον σχεδιασμό. Χατζηδάκης. Δεν πιστεύω να έχουμε ακόμη μια μαύρη σελίδα. Ξεπουλάτε την ενέργεια. Θα ξεπουλήσετε και τα σκουπίδια; Θα τα κάψετε όλα τελικά στην Ελλάδα; Δεν θα αφήσετε τίποτα όρθιο;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ορίστε, κύριε Ταγαρά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, είπα και στην πρωτολογία, θα το επαναλάβω και τώρα. Δεν τίθεται θέμα ενεργειακής αξιοποίησης συμμείκτων απορριμμάτων. Αυτό θα το δούμε και στην πορεία, όταν θα υπάρξει η ανακοίνωση. Επειδή επιμείνατε στην καύση…

**ΣΩΚΡΑΤΗΣ ΦΑΜΕΛΛΟΣ:** Αφού το γράφει.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Επειδή είναι σε φάση αλλαγών, γι’ αυτό είπα μετά την κυβερνητική επιτροπή. Εδώ είμαστε και θα το δούμε. Όμως, επειδή μπορώ να το πω, γι’ αυτό το επαναλαμβάνω.

Τώρα σε ό,τι αφορά την καύση παντού, εγώ αντιλαμβάνομαι, ξέρετε είμαι πάντα συγκρατημένος ως άνθρωπος κατ’ αρχάς, αλλά το θέμα της ενεργειακής αξιοποίησης των απορριμμάτων δεν το σκεφτήκαμε εμείς εδώ ξαφνικά και σήμερα. Αυτό εφαρμόζεται σε όλη την Ευρώπη, αν όχι σε όλον τον κόσμο: η ενεργειακή αξιοποίηση των απορριμμάτων. Βεβαίως, η επανάχρηση και η ανακύκλωση. Δεν πάμε να τα κάψουμε όλα. Αυτά που μπορούμε να επαναχρησιμοποιήσουμε και να ανακυκλώσουμε βεβαίως πρέπει να προηγηθούν των υπολειμμάτων και επ’ αυτών συζητούμε την ενεργειακή αξιοποίηση. Ό,τι κάνουν σε όλον τον κόσμο, προστατεύοντας το περιβάλλον. Κι επειδή λειτουργούν πολλά χρόνια πριν από εμάς, έχουν δοκιμαστεί στην πράξη.

Σέβομαι την ευαισθησία του καθενός σε θέματα προστασίας. Είπα και πριν ότι στο θέμα της διαχείρισης των απορριμμάτων διαχρονικά οι ευθύνες είναι πολλών -επειδή προέρχομαι από την αυτοδιοίκηση, το έχω εξηγήσει κι άλλη φορά, κι επειδή γνωρίζω ότι κι εσείς έχετε λειτουργήσει σε πολλούς φορείς ειδικά σε θέματα περιβάλλοντος και όχι μόνο και δομές και πάντα με προσοχή σάς ακούω- και καθυστερήσαμε να πάρουμε αποφάσεις.

Το έχω πει πολλές φορές, θα το πω για άλλη μία. Όλοι συμφωνούσαμε στο ότι πρέπει να λύσουμε το πρόβλημα με τα απορρίμματα. Όλοι συμφωνούσαμε στη μέθοδο διά της οποίας θα έπρεπε να λύσουμε το πρόβλημα με τα απορρίμματα. Όταν φτάναμε στον χώρο όπου θα έπρεπε να εγκατασταθεί η μονάδα επεξεργασίας, άρχιζαν οι επαναστάσεις. Αυτή είναι η αλήθεια. Την ξέρουμε όλοι μας. Δεν μπορεί, όμως, να πάει άλλο. Ανεχόμαστε να βλέπουμε σκουπίδια παντού, να τα πατάμε και όταν πάμε σε μια οργανωμένη δομή, που ξαναλέω τα έχουν κάνει πριν από εμάς, έξω από εμάς, πολλοί και λειτουργούν, πάμε κι εμείς πολλές φορές τα βλέπουμε και όταν τα βλέπουμε λέμε μια χαρά και όταν γυρνάμε ξανά πίσω, ξανά τζάμπα επαναστάσεις.

Άρα, με την έννοια αυτή, υπάρχει καθυστέρηση. Αλήθεια είναι. Το ζούμε και σήμερα. Είμαστε γενικότερα σε μια εποχή μετάβασης σε όλα τα πράγματα που καθυστερήσαμε διαχρονικά. Ξέρετε όλα παρατείνονται, φτάνει όμως κάποια στιγμή και είναι ένα τείχος μπροστά. Δεν πάει άλλο. Και αυτή η στιγμή είναι τώρα.

Αναφερθήκαμε πριν στους σχεδιασμούς που αναφερθήκατε κι εσείς. Αλήθεια είναι. Είναι όμως αλήθεια εξίσου ότι αυτή η υστέρηση εξελίσσεται παράλληλα, ταυτόχρονα, με σχεδιασμούς. Κι επειδή μας παρακολουθεί ο κόσμος, ακούει για σχέδια και λέει τι σημαίνει ένα σχέδιο, τι αξία έχει. Έχει την αξία ότι προβλέπει αυτός ο σχεδιασμός για όλα, αυτό θα επιτρέπεται να γίνει και θα είναι εκ των προτέρων, για να μη δημιουργούνται συγκρούσεις λόγω της έλλειψής του στις δραστηριότητες στον χώρο. Αυτό πάμε να κάνουμε και με τα απορρίμματα. Τα υπόλοιπα σίγουρα θα κριθούν στην πράξη, γιατί η πράξη είναι αυτή που λύνει και τις απορίες και τις διαφορετικές αναγνώσεις και τις διαφορετικές εκτιμήσεις.

Εγώ θέλω να ευχηθώ σε όλους μας επιτέλους να πάρουμε αποφάσεις. Όχι στα δύσκολα, διότι όταν λύνεις ένα πρόβλημα και το βλέπει η κοινωνία -να το δει όμως στην πράξη τι σημαίνει- εγώ πιστεύω θετικό αντίκτυπο και θετικό πρόσημο θα έχει.

Με αυτές τις παρατηρήσεις θέλω να σας πω ότι και για το συγκεκριμένο κομμάτι είμαστε εδώ να συμβάλουμε ως οφείλουμε, χωρίς πρόστιμα, επειδή αναφερθήκατε. Διότι αυτό που αναγράφεται και στην ερώτησή σας για τον στόχο του 65% για επανάχρηση και ανακύκλωση -και σωστά αναφέρεται- και ως ευρωπαϊκό αλλά και ως εθνικό στόχο, ακριβώς για να μην υπάρξουν πρόστιμα από την πλευρά της Ευρωπαϊκής Ένωσης, είναι ευθύνη μας και κάτω από αυτή την ευθύνη εξελίσσεται και ο σχεδιασμός, για να μη φτάσουμε σε επιβολή προστίμων. Διότι τότε δεν θα μας φταίνε οι άλλοι, αλλά εμείς.

Όλα θα κριθούν στην πράξη και όλος ο σχεδιασμός γίνεται στην κατεύθυνση του να αποφύγουμε πρόστιμα, αλλά πάνω απ’ όλα να προστατεύσουμε το περιβάλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρίες και κύριοι συνάδελφοι, σας ενημερώνω ότι δεν θα συζητηθούν κατόπιν συνεννόησης οι παρακάτω ερωτήσεις:

Η δεύτερη με αριθμό 120/2-11-2022 επίκαιρη ερώτηση πρώτου κύκλου του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα ανταγωνισμού από την ιδιωτικοποίηση του Οργανισμού Λιμένος Ηγουμενίτσας («ΟΛΗΓ Α.Ε.») και προβλήματα από τη μη απόδοση της χερσαίας ζώνης λιμένα στους οικείους δήμους».

Επίσης δεν θα συζητηθεί η έκτη με αριθμό 123/3-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Υποβάθμιση της λειτουργίας και του ρόλου της ΕΡΤ3».

H δέκατη όγδοη με αριθμό 146/7-11-2022 επίκαιρη ερώτηση δεύτερου κύκλου της Βουλευτού Επικρατείας του Συνασπισμού Ριζοσπαστικής Αριστεράς κ. Ευτυχίας Αχτσιόγλου προς τον Υπουργό Οικονομικών, με θέμα: «Διόγκωση ιδιωτικού χρέους, ασυδοσία τραπεζών και funds, κίνδυνος εγγραφής στο δημόσιο χρέος των εγγυήσεων του ʺΗρακλήʺ».

Η ενδέκατη με αριθμό 129/4-11-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων;».

Και η τρίτη με αριθμό 97/5-10-2022 ερώτηση του κύκλου των αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ (Ιδιωτικού Δικαίου Αορίστου Χρόνου) της 4ης ΔΥΠΕ (Δημόσια Υγειονομική Περιφέρεια), μέλη του Συλλόγου Επιστημονικού Υγειονομικού Προσωπικού Φροντίδας Υγείας Β. Ελλάδας».

Ακολουθεί η τρίτη με αριθμό 119/31-10-2022 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς την Υπουργό Παιδείας και Θρησκευμάτων, με θέμα: «Αδικαιολόγητη καθυστέρηση πλήρωσης θέσεως εκπαιδευτικού παράλληλης στήριξης στο Νηπιαγωγείο Τυρού και ελλείψεις καθηγητών στο Γυμνάσιο Τυρού».

Κύριε Κωνσταντινόπουλε, καλησπέρα σας, καλή εβδομάδα.

Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα είμαι εντός του χρόνου, για να μην υπάρχουν παρεξηγήσεις.

Κυρία Υπουργέ, πολλές φορές τελικά η καθυστέρηση μπορεί να είναι και προς όφελος όλων αυτών που συζητούμε και έχουμε ζητήσει να μιλήσουμε σήμερα.

Έχω ήδη μια ενημέρωση από τους καθηγητές, γιατί η ερώτηση μας αφορούσε το Γυμνάσιο του Τυρού αλλά και την παράλληλη στήριξη του μικρού Κωνσταντίνου στο Νηπιαγωγείο του Τυρού.

Όσον αφορά, για να μη χάνουμε χρόνο και να πάμε απευθείας, τις ελλείψεις των καθηγητών, έστω και μετά από δύο μήνες σχεδόν αυτή τη στιγμή μαθαίνω από τους καθηγητές και από τους γονείς ότι η μόνη έλλειψη είναι, αν δεν κάνω λάθος, του καθηγητή Γερμανικών για μερικές ώρες στο Γυμνάσιο του Τυρού. Ίσως και χαιρόμαστε -πραγματικά το λέω- ότι οι υπόλοιποι αναπληρωτές καθηγητές έχουν πάει στις δύο φάσεις και έχουν στηρίξει τα σχολεία της περιφέρειας.

Θέλω να σας πω όμως τώρα για τον μικρό Κωνσταντίνο, ο οποίος έχει κάνει όλη τη νόμιμη διαδικασία για την παράλληλη στήριξη στο Νηπιαγωγείο του Τυρού και έχουν εγκριθεί τα αιτήματά του. Και θέλω να πιστεύω ότι αυτό το παιδί, που είναι μακριά από το κέντρο, θα του δώσει η πολιτεία τις ίδιες δυνατότητες, τις ίδιες ευκαιρίες σε αυτόν και στην οικογένειά του, ώστε να τον υποστηρίξουν με τις προϋποθέσεις που το ίδιο κράτος έχει για άλλα παιδιά στο κέντρο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, καλησπέρα σας, καλή εβδομάδα. Έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, καλησπέρα σας και καλή εβδομάδα.

Ο Πρόεδρος, ο κ. Κωνσταντινόπουλος, απέδειξε ότι σέβεται τον χρόνο όχι μόνον όταν προεδρεύει, αλλά όταν είναι και ο ίδιος εμπλεκόμενος. Και εγώ, κύριε Πρόεδρε, θα είμαι πολύ σύντομη και ενδεχομένως να μη χρειαστεί δευτερολογία.

Θα μου επιτρέψετε να σας πω αναφέροντας όσο πιο σύντομα μπορώ, κύριε συνάδελφε, ότι στην Αρκαδία έχουν διοριστεί τριάντα έξι μόνιμοι εκπαιδευτικοί στην πρωτοβάθμια εκπαίδευση. Οι δεκαεννέα είναι στη γενική εκπαίδευση, οι δεκαεπτά στην ειδική αγωγή, εξήντα επτά μόνιμοι εκπαιδευτικοί στη δευτεροβάθμια, πενήντα πέντε στη γενική και δώδεκα στην ειδική.

Σε ό,τι αφορά τις προσλήψεις αναπληρωτών στην πρωτοβάθμια εκπαίδευση για την εξειδικευμένη εκπαιδευτική υποστήριξη, δηλαδή την παράλληλη στήριξη, πραγματοποιήθηκαν χίλιες πεντακόσιες τριάντα έξι προσλήψεις νηπιαγωγών συνολικά στην επικράτεια στη Διεύθυνση Πρωτοβάθμιας Εκπαίδευσης Αρκαδίας, εκεί όπου ανήκει και το νηπιαγωγείο για το οποίο ερωτάται το Υπουργείο. Προσλήφθηκαν στην παράλληλη στήριξη δώδεκα νηπιαγωγοί.

Θα παραλείψω το πώς υλοποιούνται τα προγράμματα παροχής παράλληλης στήριξης. Θα σας πω, λοιπόν, ότι στα νηπιαγωγεία της γενικής εκπαίδευσης της Αρκαδίας κατά το τρέχον διδακτικό έτος 2022 - 2023 ο αριθμός των αιτημάτων παροχής παράλληλης στήριξης έως την καταληκτική ημερομηνία της πρώτης φάσης υποβολής των αιτημάτων, δηλαδή στις 21-6-.2022 ήταν είκοσι ένα. Από αυτά, κύριε συνάδελφε, έχουν ικανοποιηθεί τα δεκαοχτώ και η ανάρτηση έγινε από το οικείο ΚΕΔΑΣΥ. Μένουν, λοιπόν, τρία αιτήματα, ένα εκ των οποίων είναι αυτό που θίγετε για το Νηπιαγωγείο Τυρού.

Σας λέω, λοιπόν, με ικανοποίηση ότι την τρέχουσα εβδομάδα, αυτή που διανύουμε τώρα, θα καλυφθεί με τη φάση προσλήψεων των αναπληρωτών και βεβαίως η απάντηση στον κοινοβουλευτικό έλεγχο είναι και απάντηση η οποία γνωστοποιείται σε όλους τους ενδιαφερόμενους.

Σε ό,τι αφορά το δεύτερο ερώτημα. Στη Διεύθυνση Δευτεροβάθμιας Εκπαίδευσης Αρκαδίας, όπου είναι το Γυμνάσιο Τυρού, εκεί έγιναν ογδόντα δύο προσλήψεις, δηλαδή εβδομήντα δύο αναπληρωτές γενικής εκπαίδευσης διαφόρων κλάδων και ειδικοτήτων, δέκα αναπληρωτές εκπαιδευτικοί ειδικής αγωγής ομοίως. Στο Γυμνάσιο Παραλίας Τυρού οι εκπαιδευτικές ανάγκες για τις οποίες κάνετε λόγο αφορούν στα φιλολογικά μαθήματα και τη Φυσική Αγωγή και, όπως και εσείς ορθά είπατε, έχουν ήδη καλυφθεί. Υπάρχουν ολιγόωρα κενά στις τέσσερις ώρες των Γερμανικών.

Ως Υπουργός που διαχειριστήκατε τα προγράμματα ΕΣΠΑ αντιλαμβάνεστε και τη διαδικασία και τον τρόπο με τον οποίο γίνεται. Θα υπάρξει όμως και άλλη φάση προσλήψεων αναπληρωτών, όπου οι ελάχιστες εκπαιδευτικές ανάγκες που υπάρχουν ανά την επικράτεια και στην περιοχή που σας ενδιαφέρει θα καλυφθούν και αυτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κύριος Αντιπρόεδρος για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εγώ θέλω να πω, γιατί νομίζω μας παρακολουθούν και οι γονείς του μικρού Κωνσταντίνου, ότι κάνατε ένα παιδί και μια οικογένεια σε μια περιφερειακή πόλη, σε έναν περιφερειακό δήμο χαρούμενο, ότι το παιδί τους από την επόμενη εβδομάδα θα βρει την υποστήριξη που χρειάζεται.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Θέλετε δευτερολογία, κυρία Μακρή; Όχι.

Συνεχίζουμε με την έβδομη με αριθμό 135/7-11-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υποδομών και Μεταφορών, με θέμα: «Για την επισκευή - ανακατασκευή των κτηρίων στις σεισμόπληκτες περιοχές της Περιφερειακής Ενότητας (ΠΕ) Ηρακλείου και τις υφιστάμενες συνθήκες στέγασης των κατοίκων».

Κύριε Συντυχάκη, καλησπέρα σας, καλή εβδομάδα, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλησπέρα, ευχαριστώ πολύ.

Κύριε Υφυπουργέ, έχει περάσει πάνω από ένας χρόνος από τον καταστροφικό σεισμό στο Ηράκλειο. Εκατοντάδες οικογένειες στους Δήμους Μινώα Πεδιάδας και Αρχανών - Αστερουσίων ακόμα είναι σε οικίσκους με απαράδεκτους όρους διαβίωσης στα είκοσι πέντε τετραγωνικά μέτρα. Μένουν ακόμα και πολυμελείς οικογένειες μέσα σε αυτούς, εκτεθειμένοι εν όψει του χειμώνα που έρχεται.

Εν τω μεταξύ και ενώ μπαίνουμε στον δεύτερο χειμώνα, δεν έχουν καλυφθεί οι ανάγκες σε οικίσκους, με αποτέλεσμα πληγέντες να ζουν σε σπίτια επικίνδυνα. Για παράδειγμα, στον οικισμό Γαλατά του Δήμου Μινώα από τα εκατόν τριάντα σπίτια τα εκατόν είκοσι είναι ακατάλληλα, ενώ οι οικίσκοι που τοποθετήθηκαν καλύπτουν μόνο το 20% των αναγκών.

Παρά τις μέχρι σήμερα εξαγγελίες της Κυβέρνησης για άμεση αποκατάσταση ζημιών, η κρατική αρωγή δεν επαρκεί. Τα εμπόδια είναι πολλά, οι κατεδαφίσεις είναι με ρυθμούς χελώνας, λόγω ανεπαρκούς χρηματοδότησης. Πολλές οικογένειες κινδυνεύουν να μείνουν άστεγες, λόγω των προϋποθέσεων για ενυπόθηκα δάνεια, του κόστους για έκδοση άδειας επισκευής κτηρίου που δεν αποζημιώνεται ως ξεχωριστή δαπάνη, του τιμολογίου που υπολογίζεται με κατασκευαστικές τιμές που δεν έχουν καμμία σχέση με τις σημερινές ιλιγγιώδεις ανατιμήσεις σε οικοδομικά υλικά και εργασίες. Τελικά το πραγματικό κόστος που καλύπτει η στεγαστική συνδρομή είναι μόνο το 45% έως 55% του πραγματικού κόστους επισκευής και ανακατασκευής κτηρίων και οι κάτοικοι δεν ξέρουν πότε και αν θα επιστρέψουν στα σπίτια τους.

Από τον ΤΑΕΦΚ, τον Τομέα Αποκατάστασης Επιπτώσεων Φυσικών Καταστροφών στο Ηράκλειο έχουν πραγματοποιηθεί περίπου εννέα χιλιάδες τριακόσιες αυτοψίες, ενώ περίπου πέντε χιλιάδες διακόσια σπίτια έχουν χαρακτηριστεί μη κατοικήσιμα και για τους δύο δήμους. Ο ΤΑΕΦΚ όμως έχει δέκα άτομα διοικητικό προσωπικό και μόνο δεκαοκτώ μηχανικούς ελέγχου των φακέλων και παραλαβής βλαβών από τους τριάντα υπαλλήλους διαφόρων ειδικοτήτων που θα στελέχωναν, υποτίθεται, την υπηρεσία.

Οι εννιακόσιοι φάκελοι που έχουν κατατεθεί είτε στην Αθήνα είτε στο Ηράκλειο είναι πάρα πολλοί για να διεκπεραιωθούν μόνο από δεκαοχτώ μηχανικούς και του ΤΑΕΦΚ και τους υπόλοιπους μηχανικούς της ΔΑΕΦΚ στην Αθήνα, παρά την υπεράνθρωπη προσπάθεια των εργαζομένων.

Επίσης, ο ΤΑΕΦΚ δεν έχει δικό του κτήριο γραφείων στο Ηράκλειο. Η δε υπηρεσία δόμησης στο Καστέλι έχει τεράστια έλλειψη προσωπικού. Υπάρχει μόνο μία υπάλληλος, για να εξυπηρετήσει τις μεγάλες ανάγκες όλων των κτισμάτων της περιοχής. Οι αυτοψίες έχουν σταματήσει να πραγματοποιούνται για τον Δήμο Μινώα Πεδιάδας και τον Δήμο Αρχανών - Αστερουσίων περίπου από τα τέλη του Μάη του 2022. Όποιος επιχειρήσει να ζητήσει στοιχεία για τα πράσινα, για τα κίτρινα και τα κόκκινα «κουτουλάει τοίχο». Στοιχεία δεν δίνουν ούτε οι δήμοι, δεν δίνει ούτε η ΔΑΕΦΚ και ο ένας ρίχνει το μπαλάκι στον άλλο. Υπάρχει μια μυστικοπάθεια στο όλο ζήτημα.

Όποιος ιδιοκτήτης επιθυμεί να πραγματοποιηθεί εκ των υστέρων αυτοψία στο κτήριό του από τον ΤΑΕΦΚ, θα χρειαστεί να συντάξει φάκελο σεισμόπληκτου κτηρίου με ιδιώτη μηχανικό, με κόστος παρακαλώ 1.500 ευρώ και ύστερα αυτός ο φάκελος να κατατεθεί στον ΤΑΕΦΚ, να πρωτοκολληθεί, να χρεωθεί σε υπάλληλο του ΤΑΕΦΚ, ο οποίος θα πραγματοποιήσει την αυτοψία στο κτήριο. Βουνό δηλαδή τα προβλήματα που αντιμετωπίζουν οι σεισμόπληκτοι εδώ και πάνω από έναν χρόνο!

Σας ρωτάμε, λοιπόν, κύριε Υφυπουργέ: Απλά, έχοντας υπ’ όψιν όλα τα παραπάνω που σας ανέφερα, τι μέτρα θα πάρετε για να τα επιλύσετε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Καραγιάννη, καλησπέρα σας, καλή εβδομάδα. Έχετε τρία λεπτά για το ξεκίνημά σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε. Καλησπέρα και στο Σώμα, καλή εβδομάδα να έχουμε.

Κύριε Συντυχάκη, γνωρίζω ότι δεν είστε οπαδός να ασκείτε μια ανέξοδη κριτική, ιδίως σε μια Κυβέρνηση η οποία έχει κάνει πραγματικές και ουσιαστικές προσπάθειες και στέκεται δίπλα συνολικά σε κάθε δοκιμαζόμενο πολίτη αυτής της χώρας, είτε η δοκιμασία του προέρχεται από μια φυσική καταστροφή, έτσι όπως αναφερόμαστε στην Κρήτη, είτε από μια πανδημία είτε λόγω της ανατίμησης των τιμών των υλικών λόγω της εισβολής της Ρωσίας στην Ουκρανία. Το μόνο που δεν μπορεί να μας προσάψει κανείς είναι ότι μένουμε απλοί θεατές των εξελίξεων. Ξέρετε πολύ καλά, γιατί το γνωρίζουν όλοι οι κάτοικοι στις περιοχές που έχουν πληγεί από καταστροφικά φαινόμενα, ποιες και πόσες πρωτοβουλίες έχουμε πάρει συνολικά για την αντιμετώπιση των φυσικών καταστροφών.

Αλλά θα μου επιτρέψετε σε αυτό το σημείο να κάνω μια απλή υπενθύμιση, για να το γνωρίζουμε όλοι, του τι ακριβώς έχει γίνει. Ήμασταν από την πρώτη στιγμή εκεί. Οι αρμόδιες υπηρεσίες του Υπουργείου Υποδομών έχουν κάνει είκοσι δυόμισι χιλιάδες αυτοψίες. Έχουμε στείλει στις πληγείσες περιοχές εκατόν εξήντα τέσσερις οικίσκους και, αν έχουμε αιτήματα και για νέους οικίσκους, είμαστε έτοιμοι αυτή τη στιγμή να στείλουμε κι άλλους, για πρωτεύουσες όμως κατοικίες, όχι για αποθήκες, όχι για να εξυπηρετήσουν κάποιες άλλες ανάγκες. Μιλάμε για να εξυπηρετήσουν τις κατοικίες. Ξέρετε, δεν υπάρχουν άπειροι οικίσκοι αυτή τη στιγμή να μπορούμε και για άλλα προβλήματα που έχει ένα νοικοκυριό να συνδράμουμε. Συνδράμουμε με οικίσκους για να μένουν εκεί μέσα. Αυτό είναι το πρώτο δεδομένο.

Το δεύτερο δεδομένο σε ό,τι αφορά την ανατίμηση των τιμών των υλικών και κατ’ επέκταση του κόστους της επισκευής των κτηρίων. Προχωρήσαμε μετά από δέκα χρόνια στην επικαιροποίηση του τιμολογίου επισκευών, που πλέον -και αυτό έχει τη σημασία του- είναι ενιαίο για όλες τις φυσικές καταστροφές και για τις φυσικές καταστροφές που έχουν λάβει χώρα από το 2017. Περιλαμβάνει εκατόν εξήντα εννιά εργασίες αποκατάστασης και προσαύξηση των τιμών των επισκευαστικών άρθρων έως 30%.

Επίσης θα ήθελα να λάβετε υπ’ όψιν σας, σε περίπτωση που δεν το γνωρίζετε, ότι για πρώτη φορά συμπεριλαμβάνεται ο σεισμός, χορηγούμε δηλαδή τη στεγαστική συνδρομή στο σύνολο των ιδιοκτησιών, με όριο τα εκατόν πενήντα τετραγωνικά. Και τι εννοώ με αυτό, γιατί και αυτό θα πρέπει να είναι αντιληπτό από όλους μας. Έως τώρα ο νόμος προέβλεπε ότι αν η πρώτη σου κατοικία ήταν ενενήντα τετραγωνικά αποζημιωνόσουν για τα ενενήντα τετραγωνικά. Εμείς με τη ρύθμιση που κάναμε για το Αρκαλοχώρι, και τώρα πλέον ισχύει για όλη τη χώρα, αποζημιώνουμε έως τα εκατόν πενήντα τετραγωνικά και για το δευτερεύον σπίτι.

Τώρα, πρώτη φορά η Κυβέρνηση του Κυριάκου Μητσοτάκη θέσπισε τον θεσμό της κρατικής αρωγής, ώστε οι πολίτες να αποζημιώνονται προκαταβολικά αναλόγως του βαθμού της βλάβης του κτηρίου τους μέσω μιας διαδικασίας πραγματικά πολύ απλής, βασισμένης σε μια ηλεκτρονική πλατφόρμα, όπου τα χρήματα πιστώνονται άμεσα στους δικαιούχους.

Αν για εσάς όλα αυτά δεν φτάνουν, γνωρίζουμε και εμείς ότι εχθρός του καλού είναι το καλύτερο και γι’ αυτό ετοιμάζουμε και άλλες πρωτοβουλίες που θα αναλάβουμε το αμέσως επόμενο διάστημα που η Κυβέρνηση θα επανέλθει, για να βελτιώσει όλο αυτό το καθεστώς της κρατικής αρωγής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Συντυχάκης για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς, κύριε Υφυπουργέ, δεν είμαστε οπαδοί της ανέξοδης κριτικής, αλλά σίγουρα θέλουμε να μιλήσουμε με τη γλώσσα της αλήθειας. Και η αλήθεια λέει ότι οι μεγάλες ζημιές σε σπίτια και σε υποδομές δεν έχουν ακόμη επουλωθεί. Πολλές οικογένειες ζουν στα προ κατεδάφισης σπίτια τους, μη έχοντας άλλες επιλογές.

Πραγματικά όμως θα θέλαμε να μας πείτε, κύριε Καραγιάννη, πρώτον, οι αποζημιώσεις που έχουν εξαγγελθεί, αλλά χρήματα δεν βλέπουν οι πληγέντες, αφού έχουν εγκλωβιστεί στους λογαριασμούς, επαρκούν; Καλύπτουν το συνολικό εύρος της ζημιάς που έχουν υποστεί; Όχι.

Γιατί έχετε επιβάλει τον κόφτη των εκατόν πενήντα τετραγωνικών για αποζημίωση και όχι το σύνολο των τετραγωνικών που έχουν καταστραφεί, που μπορεί να είναι διακόσια τετραγωνικά ή διακόσια πενήντα και ούτω καθεξής; Γιατί δεν αποζημιώνεται ως ξεχωριστή δαπάνη η έκδοση άδειας επισκευής κτηρίου, που προϋποθέτει εκτεταμένες μελέτες μηχανικού και πάρα πολλά άλλα, ενώ γνωρίζετε ότι αυτό είναι απαγορευτικό για πολλές οικογένειες; Μιλάμε τώρα για ένα κόστος από 1.000 ευρώ έως και 5.000 ευρώ. Γιατί η κρατική αρωγή καλύπτει μόνο το 80% μέσω της στεγαστικής συνδρομής και όχι το 100%; Γιατί εξαναγκάζετε, στέλνοντας τον κόσμο στα νύχια των τραπεζών για το υπόλοιπο 20%, άτοκο μεν, αλλά υποθηκεύοντας ό,τι έχουν και δεν έχουν;

Και γνωρίζετε πολύ καλά ότι άτοκο δάνειο από μία τράπεζα δεν δίνεται εύκολα, πολύ περισσότερο όταν υπάρχουν ιδιοκτήτες που βαρύνονται ήδη με τραπεζικό δανεισμό. Οι τράπεζες δεν θα δεχτούν να εγκρίνουν νέο άτοκο δάνειο. Και φυσικά όσοι λάβουν δάνειο για ποσά μεγαλύτερης αξίας των 10.000 ευρώ το επισκευαζόμενο κτήριο ή άλλο ακίνητο μπαίνει σε υποθήκη.

Δεύτερο ζήτημα: Αντί να ενισχυθούν οι πολεοδομίες των δήμων με επιπλέον προσωπικό ή να ιδρυθούν καινούργιες, για να μπορεί να αντεπεξέλθει στην έκδοση τόσο των νέων οικοδομικών αδειών, εναποθέτετε όλη την ευθύνη έκδοσής τους σε ιδιώτες μηχανικούς. Γιατί; Και μάλιστα γνωρίζοντας ότι οι τιμές για την οικοδομική άδεια είναι ασύμφορες, εξαναγκάζοντας πάλι, για άλλη μια φορά, να βάζουν βαθιά το χέρι στην τσέπη οι σεισμόπληκτοι.

Τρίτο ζήτημα είναι τα κίτρινα κτήρια. Για να καταφέρει ένα κίτρινο κτήριο να πάρει κρατική αρωγή μέσω της στεγαστικής συνδρομής είναι μια πολυδαίδαλη και κοστοβόρα διαδικασία, όπως σύνταξη φακέλου επισκευής, μελέτης στατικής ενίσχυσης, επίβλεψη και πληρωμή των ιδιωτών μηχανικών και πάρα πολλά άλλα. Το πραγματικό κόστος που τελικά καλύπτει η στεγαστική συνδρομή είναι 45% έως 50% του πραγματικού κόστους επισκευής και το ίδιο ισχύει φυσικά και για τα πράσινα κτήρια.

Το δε τιμολόγιο, για το οποίο αναφερθήκατε, των υλικών επισκευής των κτηρίων ήταν του 2011, αναθεωρήθηκε με προσαύξηση 20% το 2018 και τελικά αναδιαμορφώθηκε με προσθήκη νέων εργασιών και αναθεώρηση ξανά των τιμών στις 5 του Σεπτέμβρη του 2022. Και πάλι δεν ανταποκρίνεται στα πραγματικά κόστη των επισκευών, αφού τα υλικά κατασκευής ανά δύο εβδομάδες αυξάνονται. Τα ένσημα του ΙΚΑ αυξήθηκαν φέτος πάρα πολύ, 3 με 5 ευρώ παραπάνω τα ημερομίσθια σε σχέση με τα ένσημα στο ΙΚΑ που ήταν πιο πριν.

Επίσης οι αυξήσεις του τιμολογίου υλικών δεν πιάνουν τα κόκκινα κτήρια. Τα κόκκινα κτήρια έχουν μια χρηματοδότηση 1.000 ευρώ ανά τετραγωνικό που στην πραγματικότητα είναι 800 ευρώ το τετραγωνικό. Αυτό το ποσό σε καμμία περίπτωση δεν ανταποκρίνεται στην πραγματικότητα. Πλέον η κατασκευή ενός νεόδμητου συμβατικού κτιρίου οπλισμένου σκυροδέματος ανέρχεται στα 1.300 έως και 1.600 ευρώ το τετραγωνικό μέτρο.

Υπάρχει το σοβαρό ζήτημα της έλλειψης προσωπικού στον ΤΑΕΦΚ. Σε αυτό πρέπει να δώσετε μια απάντηση. Γιατί ενώ χρειάζεται προσωπικό, υπάρχει αναγκαιότητα αυτή τη στιγμή, δεν υπάρχει προσωπικό; Θα μου πείτε «μα, κάναμε προκήρυξη και δεν ήρθαν». Βέβαια, με συμβασιούχους; Ποιος θα έρθει συμβασιούχος; Και δεν ισχύει μόνο στην περίπτωση τη δική σας. Υπάρχουν και σε πάρα πολλές άλλες περιπτώσεις.

Επίσης, το Αρκαλοχώρι θεωρείται εντός έδρας μετακίνηση, λιγότερο από πενήντα χιλιόμετρα. Η υπηρεσία δεν παρέχει στους μηχανικούς μεταφορικό μέσο για να μετακινούνται από και προς τις σεισμόπληκτες περιοχές με αποτέλεσμα οι συμβασιούχοι μηχανικοί να κανονίζουν κάθε μέρα το πώς θα μετακινηθούν.

Καμμιά άδεια επισκευών επίσης δεν έχει εγκριθεί, κύριε Υφυπουργέ. Η μόνη άδεια είναι αυτή για το εκκλησάκι του Προφήτη Ηλία στο Αρκαλοχώρι, που καλώς έγινε, αλλά δεν είναι η μόνη άδεια που χρειάζεται. Η πρώτη άδεια επισκευών που ήταν έτοιμη προς έκδοση στα τέλη Αυγούστου τελικά με την αναθεώρηση του τιμολογίου δεν εκδόθηκε και στάλθηκε ξανά για αναθεώρηση, προκειμένου ο ιδιοκτήτης να λάβει τη νέα αναθεωρημένη τιμολόγηση των υλικών.

Και τέλος, και να κλείσω με αυτό, κύριε Πρόεδρε, οι κατεδαφίσεις είναι μια εξελισσόμενη διαδικασία. Αποτελεί γάγγραινα αυτή τη στιγμή, γιατί υπάρχουν πάρα πολλά ετοιμόρροπα κτήρια επικινδυνότητας για τους διερχόμενους, για τους κατοίκους, βάζουν σε κίνδυνο τη ζωή των κατοίκων. Τα όσα έχουν πάρει οι δήμοι για τις κατεδαφίσεις είναι ψίχουλα. Συνολικά ο Δήμος Μινώα Πεδιάδας έχει λάβει 2.100.000 ευρώ και ζητάει επιπλέον 2.200.000 ευρώ μόνο για τις κατεδαφίσεις τετρακοσίων σαράντα πρωτοκόλλων. Στην πραγματικότητα, όμως, προς κατεδάφιση έχουν κριθεί χίλια εκατό κτήρια, επί 6.000 ευρώ, που είναι κατά μέσο όρο η κατεδάφιση, απαιτούνται 6.500.000 εκατομμύρια ευρώ μόνο για τον έναν δήμο. Για τον άλλο δήμο, Δήμο Αρχανών - Αστερουσίων, που έχει πάρει μόνο 530.000 ευρώ για το σύνολο των αναγκών όχι για τις κατεδαφίσεις, στην πραγματικότητα χρειάζεται άλλα 2.000.000 με 2.500.000 ευρώ μόνο για τις κατεδαφίσεις.

Άρα, λοιπόν, τι κουβεντιάζουμε τώρα; Με τούτα και με τ’ άλλα, λοιπόν, η Κυβέρνηση έχει δυσκολέψει αντί να διευκολύνει τη διαδικασία της αποζημίωσης για τους σεισμόπληκτους και την επίλυση όλων των σοβαρών προβλημάτων. Και επανερχόμαστε και λέμε: άμεση χωρίς γραφειοκρατία αποζημίωση 100% της ζημιάς που έχουν υποστεί του κόστους επισκευής και ανακατασκευής των κτηρίων και ό,τι αυτό πρακτικά συνεπάγεται για τους ταλαιπωρούν τους κατοίκους των δύο δήμων Μινώα Πεδιάδα και Αρχανών Αστερουσίων.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Καραγιάννη, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Συντυχάκη, προσπάθησα σε κάποια σημεία να σας παρακολουθήσω. Βέβαια αυτό που μου έκανε απόλυτη εντύπωση θα έλεγα είναι η μάχη που δίνεται για την πλουτοκρατία. Να καλύψουμε σπίτια πάνω από διακόσια πενήντα ή τριακόσια τετραγωνικά. Όλα έχουν ένα όριο.

Μας κάνετε κριτική, γιατί έχουμε προσλάβει υπαλλήλους, γιατί έχουμε ιδρύσει τμήμα στο Ηράκλειο και στο Αρκαλοχώρι και γιατί ασχολείται γι’ αυτή την περιοχή ενώ μέχρι τώρα δεν υπήρχε τίποτα. Μας κάνετε κριτική γι’ αυτό. Μας κάνετε κριτική ότι δεν προχωρούμε, ενώ ξέρετε πολύ καλά ότι δεν έχουν ολοκληρωθεί οι μελέτες και οι αρμόδιοι ιδιώτες μηχανικοί δεν μας έχουν φέρει τις μελέτες για να έχουμε τις κοστολογήσεις. Αυτό δεν είναι δική μας αρμοδιότητα. Δεύτερον, δεν μπορούμε να αποζημιώνουμε χωρίς να έχουμε μελέτες. Αυτό είναι μια πραγματικότητα. Αν δεν κατατεθούν τα απαραίτητα χαρτιά, δεν μπορούμε. Διαχειριζόμαστε υπηρεσίες, δημόσιο χρήμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί δεν έχετε μελέτες;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Μισό λεπτό.

**ΠΡΟΕΔΡΕΥΩΝ (Απόστολος Αβδελάς):** Δεν σας διέκοψε, κύριε Συντυχάκη. Σας παρακαλώ. Επτά λεπτά μιλήσατε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εμείς έχουμε κάνει όλες τις διαδικασίες. Κάναμε αρμόδιο τμήμα στην περιοχή για να εξυπηρετήσουμε το Αρκαλοχώρι.

**ΕΜΜΑΝΟΥΗΛ ΣΥΝΤΥΧΑΚΗΣ:** Έναν υπάλληλο έχετε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Όχι. Δεν είναι ένας υπάλληλος. Όσους υπαλλήλους προκηρύξαμε ήρθαν. Είναι στελεχωμένη η υπηρεσία. Και μάλιστα στις πλημμύρες που έγιναν πριν από μερικές ημέρες η υπηρεσία μας συνέδραμε και σε αυτό το κομμάτι και βάζουμε πλάτη σε όλα τα ζητήματα που μας ζητά η Περιφέρεια Κρήτης.

Εμείς δεν πρόκειται εδώ να δώσουμε ανέφικτες υποσχέσεις. Δεν το κάναμε ποτέ αυτό. Είμαστε εδώ για να προχωρήσουμε όλα τα έργα, γιατί υπάλληλοι του ΤΑΕΒ Ηρακλείου κάνουν μία υπεράνθρωπη προσπάθεια να ανταποκριθούν. Και θα ήθελα και από αυτό το Βήμα να τους ευχαριστήσω. Να ευχαριστήσω όλες τις υπηρεσίες -στην Αθήνα, στο Ηράκλειο, στα Χανιά- γιατί ασχολούνται πραγματικά επισταμένα πάρα πολύ για να προχωρήσουν ζητήματα τα οποία είναι πάρα πολύ δύσκολα και σύνθετα.

Από εκεί και πέρα, εμείς είμαστε διατεθειμένοι άμεσα μέχρι το τέλος του έτους, κύριε Συντυχάκη, να προχωρήσουμε στην αναμόρφωση του θεσμικού πλαισίου για την αποκατάσταση των ζημιών και ιδίως των κτηρίων από τις φυσικές καταστροφές. Ήδη στο Υπουργείο έχουμε έτοιμο σχεδόν το σχέδιο νόμου το οποίο το αμέσως επόμενο διάστημα θα παρουσιάσουμε και στο Υπουργικό Συμβούλιο, ώστε να προχωρήσουμε και να απλοποιήσουμε τις διαδικασίες, ώστε και να αποδίδονται πολύ πιο γρήγορα οι αποζημιώσεις και να μειώσουμε σημαντικά αυτόν τον χρόνο έκδοσης των αδειών επισκευής, ώστε πραγματικά αυτή η γάγγραινα που ταλαιπωρεί τους πολίτες να προχωρά πολύ πιο γρήγορα.

Τα βήματα που έκανε η Κυβέρνηση του Κυριάκου Μητσοτάκη ήταν πάρα πολλά. Ποτέ δεν είχαν γίνει για την κρατική αρωγή. Το ίδιο ισχύει για την άμεση επέμβασή μας σε ό,τι αφορά τις αυτοψίες. Ο αριθμός των αυτοψιών μόνο αυτών που έχουν γίνει στο Αρκαλοχώρι είναι ρεκόρ για μια περιοχή. Και όλες οι ρυθμίσεις που κάναμε δεν είχαν ξαναγίνει ποτέ. Παρ’ όλα αυτά υπάρχουν περιθώρια βελτίωσης και γι’ αυτό ερχόμαστε με ένα νέο θεσμικό πλαίσιο να λύσουμε παθογένειες και προβλήματα ετών.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Καλή συνέχεια στον Υπουργό. Ο κ. Συντυχάκης έχει κι άλλη ερώτηση και θα παραμείνει.

Θα συζητηθεί τώρα η πρώτη με αριθμό 121/2-11-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς την Υπουργό Παιδείας και Θρησκευμάτων, με θέμα: «Κραυγή αγωνίας από γονείς, μαθητές, εκπαιδευτικούς και την Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ) για τα Εκπαιδευτήρια “Ν. ΡΑΠΤΟΥ”».

Κύριε Κόκκαλη, καλησπέρα σας και καλή εβδομάδα. Πριν προχωρήσετε, επειδή δεν είδα την ερώτηση, θέλω να σας ρωτήσω αν είναι αυτή στην οποία φέρεται να εμπλέκεται η Μητρόπολη Λάρισας;

**ΒΑΣΙΛΕΙΟΣ ΚΟΚΚΑΛΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να σας ακούσω.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, κυρία Υπουργέ, η ερώτηση αφορά βεβαίως τα εκπαιδευτήρια της αειμνήστου κ. Μαίρης Ράπτου. Είναι ένα σχολείο ιστορικό. Εσείς στις 22 Ιουλίου του 2022 εκδώσατε απόφαση να κλείσει το λύκειο και το δημοτικό του.

Σήμερα ελέγχεται η Κυβέρνηση για συγκεκριμένα θέματα. Ελπίζω και εύχομαι να μην οχυρωθείτε πίσω από το στερεότυπο-κενότυπο: «ό,τι πει η δικαιοσύνη». Η δικαιοσύνη κάνει τη δουλειά της, η Κυβέρνηση οφείλει να κάνει άλλη δουλειά. Συνεπώς στην πρωτολογία μου θα αναπτύξω τα συγκεκριμένα ερωτήματα τα οποία μετά θα ενισχύσω στη δευτερολογία.

Πρώτον, λάβατε απόφαση να κλείσει το σχολείο. Περιττό να πω την αναστάτωση που έχει δημιουργηθεί στην τοπική κοινωνία. Την έχετε αντιληφθεί νομίζω καλύτερα από όλους μας. Όταν λάβατε την απόφαση να κλείσει το σχολείο, συνέτρεχε σοβαρότατος λόγος που δικαιολογούσε αυτό το επαχθές μέτρο; Συνέτρεχε ο λόγος του κινδύνου της σωματικής ακεραιότητας των μαθητών λόγω της στατικής επάρκειας ή ανεπάρκειας και λάβατε αυτό το πολύ σκληρό μέτρο να κλείσει ένα σχολείο;

Δεύτερο, όταν υπογράψατε την απόφαση, φροντίσατε να υπάρχει το σχέδιο μετεγγραφής των μαθητών εντός δεκαημέρου από τότε που ανακαλέσατε την άδεια, ώστε να μην αιφνιδιαστούν οι μαθητές αλλά και οι γονείς;

Τρίτον, στο διά ταύτα: Το συμφέρον των τρίτων η Κυβέρνηση το σκέφτεται; Το δικαστήριο, κυρία Υπουργέ, έκρινε μεταξύ δύο, της επιχείρησης αφ’ ενός και του Υπουργείου αφ’ ετέρου. Το συμφέρον των γονέων, των μαθητών, των εργαζομένων η Κυβέρνηση πώς θα το εξυπηρετήσει; Τι σκέφτεται; Αυτοί οι γονείς και οι μαθητές αγωνιούν. Αναμένεται μια απόφαση. Αυτή τη στιγμή το σχολείο είναι ανοικτό λόγω προσωρινής δικαστικής απόφασης. Το συμφέρον των τρίτων εσείς πώς θα το προασπίσετε; Πώς προασπίζετε το συμφέρον των τρίτων; Πώς σκέφτεστε; Ανεξαρτήτως της δικαστικής έκβασης. Άρα ανακύπτουν συγκεκριμένα ερωτήματα.

Δεν υπεισέρχομαι σε λεπτομέρειες για το πότε έγινε η αυτοψία –τον Ιανουάριο του 2022- ότι άργησε έξι μήνες ο ΕΟΠΠΕΠ, ο αρμόδιος οργανισμός, να γνωστοποιήσει τις παρατηρήσεις. Στην ουσία όταν πήρατε την απόφαση να κλείσει το σχολείο συνέτρεχε τόσο σοβαρός λόγος, όπως η επικινδυνότητα του κτηρίου, η ασφάλεια των μαθητών, ώστε να δικαιολογήσει τέτοιου είδους μέτρο; Ταυτόχρονα, όταν πήρατε την απόφαση είχατε έτοιμο το σχέδιο για το πού θα πάνε αυτοί οι μαθητές;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, τις ευχές για την εβδομάδα σάς τις έδωσα. Έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κι εγώ τις ανταπέδωσα, κύριε Πρόεδρε.

Ευχαριστώ πολύ. Θέλω να πω στον συνάδελφό μου πως επειδή και εγώ είμαι δικηγόρος και έχω κάνει ποινική δικηγορία, επειδή είμαι Βουλευτής επαρχίας -περιφέρειας το λέμε τώρα κατά των πολιτικώς ορθών- αντιλαμβάνομαι την παράσταση και το πομπώδες ύφος παρ’ ότι θεωρούσα ότι αυτά πια είναι ξεπερασμένα. Ήθελα να πω ότι αυτά τα δικαιολογώ. Την πλημμελή ενημέρωση δεν τη δικαιολογώ, αλλά θα απαντήσω.

Αναφέρετε σ’ ένα σημείο της γραπτής ερώτησης ότι προκαλείται ανυπολόγιστη αναστάτωση σε χίλιους πεντακόσιους μαθητές. Τους κατεβάζετε στους χίλιους διακόσιους στις αμέσως επόμενες γραμμές.

Οι μαθητές, κύριε συνάδελφε, δεν είναι χίλιοι πεντακόσιοι. Σύμφωνα με τα στοιχεία του my school, στο δημοτικό φοιτούν τετρακόσιοι εβδομήντα ένας μαθητές, στο λύκειο διακόσιοι πενήντα επτά, σύνολο, δηλαδή, επτακόσιοι είκοσι οκτώ. Ομοίως, οι εκπαιδευτικοί δεν είναι διακόσιοι. Το σχολείο απασχολεί ογδόντα οκτώ εκπαιδευτικούς στο σύνολό του, δημοτικό-γυμνάσιο-λύκειο, εκ των οποίων οι σαράντα εννέα είναι στο δημοτικό και στο λύκειο. Από πού προκύπτουν αυτά τα νούμερα τα οποία άκουσα και στον δημόσιο διάλογο όλο αυτό το διάστημα με φοβερή ευκολία, χωρίς κάποιος απ’ αυτούς που αναστατώνουν, οξύνουν, προκαλούν με δηλώσεις, να κάνει τον κόπο να τα διασταυρώσει ή να ρωτήσει;

Θα σας πω, όμως -γιατί και αυτό έχει τη σημασία του- ότι το σχολείο λειτουργεί με άδεια του 2013. Σύμφωνα με την άδεια –και αυτό προκύπτει και από τις δηλώσεις που έκανε το εκπαιδευτήριο στο δικαστήριο- θα πρέπει να φοιτούν τριακόσιοι μαθητές στο δημοτικό. Άρα, λοιπόν, έχουμε εκατόν εβδομήντα έναν υπεράριθμους. Δεν χρειάζεται να πω σ’ έναν δικηγόρο ότι αυτό πέρα από παράνομο, είναι και επικίνδυνο, γιατί μεταξύ των άλλων πρέπει να εξετάζουμε και αν υπάρχουν στοιχεία στατικής επάρκειας και αν υπάρχουν θέματα σχετιζόμενα με τη στατική επάρκεια.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Υφυπουργού)

Κύριε Πρόεδρε, σας λέω εκ των προτέρων ότι επειδή το αντικείμενο αυτής της επίκαιρης ερώτησης θα μπορούσε να είναι και επίκαιρη επερώτηση και πάλι να μην έφτανε ο χρόνος, θα ήθελα λίγη κατανόηση. Σας ευχαριστώ εκ των προτέρων.

**ΠΡΟΕΔΡΕΥΩΝ (Απόστολος Αβδελάς):** Την έχετε, γιατί κι εγώ θεωρώ ότι είναι σοβαρό θέμα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ.

Θα μου θυμίσετε, αν δεν απαντήσω, να σας πω και για τη Μητρόπολη μετά, γιατί κάνατε μια νύξη.

Ερχόμαστε τώρα στο λύκειο. Κατά την άδεια, κύριε συνάδελφε, θα έπρεπε να φοιτούν εβδομήντα πέντε μαθητές. Φοιτούν εκατόν ογδόντα δύο υπεράριθμοι, δηλαδή σύνολο υπεράριθμων μαθητών τριακόσιοι πενήντα τρεις. Οι περισσότεροι από τους μισούς μαθητές που φοιτούν, τους επτακόσιους είκοσι οκτώ, είναι υπεράριθμοι. Ακόμη και αν αυτή τη στιγμή το σχολείο λειτουργούσε και δεν υπήρχαν λόγοι ανάκλησης της άδειας ή ακόμη και αν η δικαστική απόφαση, γιατί μέχρι στιγμής η δικαστική απόφαση δεν έχει ανακαλέσει την ανάκληση της άδειας, λειτουργεί, όπως είπατε, με προσωρινή διαταγή, έχει απαγορευτεί η εκτέλεση της απόφασης, οπότε ακόμη και τώρα αν λειτουργούσε, οι περισσότεροι από τους μισούς μαθητές δεν θα έπρεπε να φοιτούν στο σχολείο αυτό.

Συνεχίζουμε στη δεύτερη διόρθωση. Λέτε ότι έπρεπε να λάβει υπ’ όψιν του το Υπουργείο –γιατί άλλη είναι η δουλειά του δικαστηρίου και άλλη η δουλειά της Κυβέρνησης και γι’ αυτό ελεγχόμαστε, το είπατε και πάρα πολύ αυστηρά- δεν πρέπει να λάβουμε υπ’ όψιν τη βλάβη των τρίτων, δηλαδή των μαθητών εμείς, γιατί δεν τη λαμβάνει υπ’ όψιν το δικαστήριο.

Εγώ θα σας πω, λοιπόν, πώς τη λάβαμε υπ’ όψιν, χρησιμοποιώντας verbatim τη διατύπωση του δικαστηρίου. «Διαπιστώνεται αδυναμία της αιτούσας» -δηλαδή των εκπαιδευτηρίων, γιατί δεν είναι δικηγόροι όλοι αυτοί που μας ακούνε- «να παρέχει ως οφείλει εκ του καταστατικού της σκοπού εγγυήσεις ασφαλούς λειτουργίας και όχι επικίνδυνες για τους μαθητές και το εκπαιδευτικό και εν γένει υπαλληλικό προσωπικό της. Συνεπώς συντρέχουν λόγοι δημοσίου συμφέροντος που υπαγορεύουν την άμεση εκτέλεση της προσβαλλόμενης πράξης, της ανακλητικής της άδειας λειτουργίας, ανεξαρτήτως της δυσχερούς επανορθώσεως της βλάβης της αιτούσας, αν τυχόν δικαιωθεί στο πλαίσιο της αιτήσεως ακύρωσης. Εν όψει των ανωτέρω και δεδομένου ότι οι λόγοι που προβάλλει η αιτούσα με την αίτηση ακυρώσεως δεν κρίνονται προδήλως βάσιμοι, κρίνει ότι η αίτηση αναστολής πρέπει να απορριφθεί».

Τρίτη διόρθωση στο κείμενο, την οποία ομολογώ ότι διάβασα με δυσάρεστη έκπληξη, γιατί είστε δικηγόρος και οφείλετε να είστε λίγο περισσότερο επιμελής. Αναφέρεστε στον ν.4289/2014 και συγκεκριμένα στο άρθρο 11.

Κύριε συνάδελφε, δεν αφορά στο ζήτημα ιδιωτικών σχολείων που κλείνουν. Αφορά στα κέντρα διά βίου μάθησης. Οι διατάξεις που ισχύουν και εφαρμόζονται για τις μετεγγραφές των μαθητών των ιδιωτικών σχολείων που καταργούνται είναι νεότερες. Είναι το π.δ.79/2017 για τα σχολεία της πρωτοβάθμιας και η υπουργική απόφαση 7994/2/2019 για τα σχολεία της δευτεροβάθμιας.

Να το πω με πολύ απλά λόγια, χωρίς να κουράζω. Οι μετεγγραφές των μαθητών του σχολείου που καταργείται γίνονται με ευθύνη του οικείου διευθυντή εκπαίδευσης και χωρίς την αίτηση γονέα ή κηδεμόνα. Οι μετεγγραφές μαθητών ιδιωτικού γυμνασίου ή λυκείου που παύει να λειτουργεί, όπως έχουν τροποποιηθεί οι διατάξεις και ισχύουν, γίνονται με τη βάση των χωροταξικών δεδομένων και χωρίς την αίτηση γονέα ή κηδεμόνα για λόγους υπηρεσιακών αναγκών.

Τι έκανε το Υπουργείο μας όταν εκδόθηκε η ανακλητική απόφαση; Η αρμόδια διεύθυνση του ΥΠΑΙΘ μετά την έκδοση της απορριπτικής απόφασης αιτήσεως αναστολής του Διοικητικού Εφετείου Αθηνών έστειλε έγγραφα με σχετικές εντολές στις αρμόδιες διευθύνσεις, στην Πρωτοβάθμια και στη Δευτεροβάθμια της Λάρισας, για να κάνουν τις ενέργειες κατά την αρμοδιότητά τους, δηλαδή τις μετεγγραφές των μαθητών των δύο ιδιωτικών σχολείων. Οι Διευθύνσεις Πρωτοβάθμιας και Δευτεροβάθμιας προσπάθησαν να επικοινωνήσουν με τα Εκπαιδευτήρια «Ράπτου». Τα εκπαιδευτήρια αρνήθηκαν τη συνεργασία και ο κατάλογος εστάλη με e-mail.

Μπορώ να σας αναφέρω, εάν σας ενδιαφέρει, ότι για το δημοτικό τετρακόσιοι εβδομήντα ένας μαθητές θα απορροφηθούν σε τετρακόσιες τριάντα τρεις ήδη υφιστάμενες κενές θέσεις ή θα απορροφώνται εν πάση περιπτώσει, είκοσι πέντε μαθητές θα κατανεμηθούν σε νέα τμήματα και δεκατρείς μαθητές που δεν έχουν δηλώσει διεύθυνση μπορούν να κατανεμηθούν είτε στα υφιστάμενα είτε σε νέα τμήματα, γιατί η Λάρισα έχει υπερεπάρκεια θέσεων. Για το λύκειο οι διακόσιοι πενήντα επτά μαθητές θα απορροφώντο σε διακόσιες είκοσι τρεις ήδη υφιστάμενες κενές θέσεις και θα μπορούσαν να δημιουργηθούν τρία νέα τμήματα συνολικής δυναμικότητας ογδόντα ενός μαθητών για τους υπόλοιπους τριάντα τέσσερις μαθητές.

Επιπλέον, είναι και στη διάθεσή σας εδώ και τα σχετικά έγγραφα. Εκδόθηκε η εγκριτική με αριθμό πρωτοκόλλου 135311 την 1η Νοεμβρίου του 2022 απόφαση της Υπουργού, η οποία συμπεριέλαβε επιπλέον προσλήψεις ανά εκπαιδευτικό κλάδο για τα νέα τμήματα που ενδεχομένως θα δημιουργούντο. Υπάρχει και ενημερωτικό σημείωμα της περιφερειακής διευθύντριας Λάρισας που αναφέρει ότι όλα τα κενά έχουν καλυφθεί. Αυτά ως προς τα όσα διαλαμβάνει η γραπτή ερώτησή σας.

Πάμε τώρα στο ιστορικό. Το δημοτικό και το λύκειο, κύριε συνάδελφε, αδειοδοτήθηκαν το 2013 σύμφωνα με τα τότε ισχύοντα με απλή υπεύθυνη δήλωση του ιδιοκτήτη. Ο νόμος το επέτρεπε και η άδεια λειτουργίας περιελάμβανε δώδεκα αίθουσες δημοτικού και τρεις αίθουσες λυκείου. Σήμερα –θα το ξέρετε γιατί είστε από την περιοχή και υποθέτω ότι το ενδιαφέρον δεν είναι προσχηματικό ή πολιτικό, είναι δικαιολογημένο και γνήσιο- αντί για δώδεκα αίθουσες, το δημοτικό έχει είκοσι δύο αίθουσες και αντί για τρεις αίθουσες, το λύκειο έχει έντεκα αίθουσες. Να μην επαναλάβω πόσα τυχόν προβλήματα μπορεί να δημιουργηθούν, όταν ένα σχολείο λειτουργεί με μεγαλύτερο αριθμό αιθουσών και πολλαπλάσιο, υπερδιπλάσιο αριθμό μαθητών από εκείνους που η άδεια προβλέπει.

Εν συνεχεία οι άδειες αυτές, όπως και όλες οι άδειες των ιδιωτικών εκπαιδευτηρίων, παρατάθηκαν μέχρι τις 30-6-2016. Υποχρέωση των υπευθύνων είναι να καταθέσουν δικαιολογητικά μέχρι τις 31-7-2016. Ποιος είναι ο αρμόδιος φορέας, ο τεχνικός βραχίονας του Υπουργείου που οφείλει να γνωμοδοτήσει στα θέματα αυτά; Είναι ο Εθνικός Οργανισμός Πιστοποίησης Προσόντων και Επαγγελματικού Προσανατολισμού, εν συντομία ΕΟΠΠΕΠ. Αυτός είναι εκείνος που κατά τον νόμο θα κάνει εισήγηση, θα γνωματεύσει, θα εισηγηθεί στο Υπουργείο, στον αρμόδιο Υπουργό ή Υφυπουργό τι θα πράξει. Υπάρχει επίσης ρητή αναφορά στον νόμο –είναι ο ν.4293/2012, είναι το πρώτο άρθρο, η παράγραφος θ, η υποπαράγραφος θ4, η περίπτωση 1β- όπου λέει ότι όταν υπάρχει εκπρόθεσμο –κρατήστε το αυτό- αίτημα τροποποίησης για ελλείψεις ή και μεταβολές, τότε η συνέπεια είναι η αυτόματη ανάκληση της άδειας και γίνεται πάρα πολλή κουβέντα.

Γιατί αναφέρω τον ΕΟΠΠΕΠ; Σας το εξηγώ. Διότι άκουσα διάφορες δημόσιες δηλώσεις –δεν θα τις χαρακτηρίσω- ότι μπορεί η KTYΠ να κάνει τον έλεγχο ή ότι μπορεί το τεχνικό επιμελητήριο να κάνει τον έλεγχο.

Για εμάς στο Υπουργείο ο κατά τον νόμο αρμόδιος φορέας να γνωμοδοτήσει και να εισηγηθεί είναι ο ΕΟΠΠΕΠ. Τελεία και παύλα. Οποιοσδήποτε άλλος φορέας σεβαστός, θεσμοθετημένος, είναι για άλλα, όχι γι’ αυτή τη συνεργασία με το Υπουργείο. Το δικαστήριο μπορεί να τα λάβει υπ’ όψιν του, το Υπουργείο ποτέ.

Ερχόμαστε τώρα στην ουσία. Η πρώτη αρνητική γνώμη του ΕΟΠΠΕΠ για το δημοτικό και για το λύκειο έγινε στις 17-1-2017: Επανήλθε ο φορέας με αίτηση θεραπείας που δεν προβλέπεται, αλλά εν πάση περιπτώσει το έκανε. Η δεύτερη αρνητική γνώμη του ΕΟΠΠΕΠ και για το δημοτικό και για το λύκειο ήταν στις 20-9-2019: Παγίως, σταθερά, παρελκυστικά, μονότονα η διοίκηση του εκπαιδευτηρίου, ο νόμιμος εκπρόσωπός της ή η μόνιμη εκπρόσωπος, η θανούσα, έφερναν τα θέματα αυτά. Δεν ξέρω μέχρι πότε είχε τον έλεγχο ο ένας και πότε τον είχε ο άλλος. Έφερναν το φάκελο και τα στοιχεία του φακέλου εκπρόθεσμα.

Οι φάσεις στον έλεγχο που κάνει ο ΕΟΠΠΕΠ είναι δύο: Ελέγχεται η συμβατότητα και πληρότητα των δικαιολογητικών σε σχέση με τον νόμο και γίνεται και επιτόπια επαλήθευση.

Πρακτικά δίνεται και ορθά, κατά τη γνώμη μου, λόγω της ευαισθησίας του θέματος και ένα διάστημα δεκαπενθήμερης προθεσμίας για να διορθωθούν τυχόν ελλείψεις και παραλείψεις.

Αυτά, κύριε συνάδελφε, παρέρχοντο πάντοτε άπρακτα.

Θα σας αναφέρω και την τρίτη αρνητική γνώμη στις 12-7-2022. Θέλω να σας πω για τις προηγούμενες αρνητικές γνώμες ότι ήταν παρόμοιοι οι λόγοι που ήταν αρνητικές. Δεν ήταν κάτι διαφορετικό. Τα εκπαιδευτήρια, λοιπόν, όπως πάντα, υπέβαλαν ελλιπή φάκελο. Αυτός ο φάκελος υποχρέωσε τον ΕΟΠΠΕΠ να κάνει την τρίτη αρνητική διατύπωση. Πριν από την τρίτη αρνητική διατύπωση, ζητήθηκαν συμπληρωματικά στοιχεία. Του ζητήθηκε, επίσης, γιατί μιλήσατε για καθυστέρηση του ΕΟΠΠΕΠ, και ημερομηνία επιτοπίου ελέγχου δύο φορές. Και τις δύο φορές τον αρνήθηκαν. Στη μία υπήρξε και έγγραφη άρνηση και η δικαιολογία ήταν ο κορωνοϊός. Ήταν στις 3-12-2021. Στις 27-12-2021 ο ΕΟΠΠΕΠ έστειλε έγγραφη ενημέρωση στα εκπαιδευτήρια ότι θα πάνε και θα κάνουν επιτόπιο έλεγχο στις 12-1-2022 που πραγματοποιήθηκε. Διατυπώθηκαν ελλείψεις πάρα πολλές. Μακάρι να είχα τον χρόνο να τις αναφέρω. Εδώ είναι. Είναι σελίδων παραλείψεις και ελλείψεις και στο δημοτικό και στο λύκειο.

Με βλέπετε, κύριε συνάδελφε; Εδώ είναι τα έγγραφα. Είναι στη διάθεσή σας.

Ο φορέας ξέρετε τι ζητούσε; Τροποποίηση της άδειας για την αύξηση των αιθουσών και τη δυναμικότητα των μαθητών. Είχε αυθαίρετες κατασκευές. Αυτές, κατά το άρθρο 11 του ν.4178/2013 υποχρεώνουν τον φορέα που ζητεί αυτή την αύξηση των αιθουσών και κατ’ επέκταση και τη δυναμικότητα των μαθητών να έχει μελέτη στατικής επάρκειας.

Θα σας τονίσω και θα διευκρινίσω πως, σύμφωνα με τον νόμο, ορίζεται ότι τα κτήρια, τα εκπαιδευτήρια, είναι κτήρια κατηγορίας 2, είναι κτήρια εκπαίδευσης, έχουν μεγάλο αριθμό πληθυσμού και η τυχόν κατάρρευσή τους, που όλοι την απευχόμεθα, έχει πολύ μεγάλες και δυσάρεστες συνέπειες.

Αντί να υποβάλει ο νόμιμος εκπρόσωπος των εκπαιδευτηρίων μελέτη στατικής επάρκειας, κατά δήλωσή του υπέβαλε δελτίο δομικής τρωτότητας. Ποιος την πιστοποιεί τη στατική επάρκεια; Ο κατά τον νόμο μηχανικός. Και επανέρχομαι: Ούτε το ΤΕΕ ούτε πραγματογνώμονας ούτε ΚΤΥΠ ούτε οιοσδήποτε άλλος. Και για να καταλάβει ο κόσμος κατ’ αναλογία, όταν εσείς θα χτίσετε ένα σπίτι, δεν θα υποβάλει την αίτηση στην πολεοδομία το ΤΕΕ ούτε άλλος θεσμοθετημένος φορέας, παρά μόνο ο μηχανικός που υπογράφει και αναλαμβάνει την ευθύνη. Το ίδιο συμβαίνει και εδώ. Μηχανικός την υπογράφει.

Τι είναι το δελτίο τρωτότητας τώρα; Το δελτίο τρωτότητας είναι αρκετό και αρκεί για αυθαίρετη αλλαγή, κατασκευή, αλλαγή χρήσης, κατασκευή, όταν πρόκειται να εκτελεστεί, να εγκατασταθεί σε κτήρια που έχουν επικρατούσα χρήση κατοικίας, δηλαδή σε μονοκατοικίες, διπλοκατοικίες, διαμερίσματα, όχι σε εκπαιδευτήρια. Ακόμη και αν θεωρούσε ο ιδιοκτήτης και ο μηχανικός που υπέγραψε την αίτηση ότι υπήρχε το περιθώριο να εξαιρεθεί από αυτόν τον κανόνα, που καταλάβαμε όλοι για ποιους λόγους γίνεται, τότε θα έπρεπε να το δικαιολογήσει. Δεν το έκανε. Και επιπλέον δεν συνόδευσε το δελτίο τρωτότητας. Ακόμη λέμε και στην υποθετική περίπτωση που θα μπορούσε το δελτίο τρωτότητας να καλύψει την έλλειψη δελτίου στατικής επάρκειας, θα έπρεπε να συνοδεύει το δελτίο τρωτότητας με τα απαραίτητα δικαιολογητικά, που είναι δελτίο τεύχους υπολογισμών και τεχνική έκθεση. Ούτε αυτό το έκανε.

Άρα δικαίως υπήρχαν όχι απλώς προβληματισμοί, αλλά ανησυχία από την πλευρά του ΕΟΠΠΕΠ για τη μη τεκμηρίωση –το λέω πολύ προσεκτικά, το έχω γραμμένο για να μην ξεφύγω από την τεχνική ορολογία- ζητημάτων σχετιζόμενων με τη στατική επάρκεια.

Μεταξύ άλλων, κύριε συνάδελφε, σας λέω παρενθετικά για να δείτε την έλλειψη επιμέλειας ενός ιδιοκτήτη, ο οποίος έχει την ευθύνη πολλών εργαζομένων και κυρίως και πρωτίστως πολλών μαθητών. Του είχε ζητηθεί μια φορά πιστοποιητικό πυρασφάλειας και του δόθηκε αυτή η δεκαπενθήμερη προθεσμία, που νομίζω συμφωνούμε όλοι, λόγω της σπουδαιότητας και της ευαισθησίας καλώς δίνεται. Ξέρετε πότε έκανε την αίτηση; Δεν έκανε την αίτηση έγκαιρα να έρθει να πει ότι το δημόσιο καθυστέρησε, οι υπηρεσίες δεν μου την προμήθευσαν, αλλά εγώ έγκαιρα υπέβαλα τη δικαιολογία. Μετά την πάροδο τουλάχιστον δεκαεπτά ημερών έκανε την αίτηση. Δεν προσκόμισε το πιστοποιητικό.

Τι έπρεπε, λοιπόν, να κάνει ο ΕΟΠΠΕΠ; Ο ΕΟΠΠΕΠ, κατά τον νόμο, εξετάζει τα νόμιμα δικαιολογητικά που υποβάλλονται εμπρόθεσμα. Δεν έχει τη διακριτική ευχέρεια να τα εξετάζει όταν κάποιος του δοθεί η ευχέρεια, η δυνατότητα ή όταν κάποιος αποφασίζει επιμελώς, αμελώς, με οποιονδήποτε τρόπο να προσκομίσει δικαιολογητικά. Απαγορεύεται εκ του νόμου. Εξέτασε, όμως, τα δικαιολογητικά που κατατέθηκαν εκπρόθεσμα μέχρι τις 22-8-2012, γιατί του το επέτρεψε, του το επέβαλε και του έδωσε σχετική εντολή το δικαστήριο.

Άρα ο ΕΟΠΠΕΠ εξέτασε και τα δικαιολογητικά που υποβλήθηκαν εμπρόθεσμα ή μάλλον δεν υπεβλήθησαν –δεν έχει σημασία- και τα εκπροθέσμως, οψιγενώς υποβληθέντα, γιατί το δικαστήριο το επέτρεψε.

Σας είπα, λοιπόν, και δεν θα το επαναλάβω για να μην κουράσω, καθώς έχω φάει ήδη πολύ χρόνο, τι ακριβώς είπε στο αιτιολογικό της η απόφαση και γιατί οδήγησε στην απόρριψη και εμένα στην υποχρεωτική, κατά τη συνείδησή μου, κατά τον νόμο ανάκληση της αδείας.

Θα σταματήσω εδώ, κύριε Πρόεδρε, γιατί έκανα μεγάλη κατάχρηση και στη δευτερολογία μου θα συνεχίσω.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ και θα με συγχωρήσει ο κ. Δελής. Είναι εκπαιδευτικός και καταλαβαίνει την ανησυχία του κόσμου, όταν ακούει ότι έκλεισε ένα σχολείο. Για αυτό άφησα και πολύ την κυρία Υπουργό να μας εξηγήσει.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Απλώς, θυμίστε μου να πω για τη Μητρόπολη.

**ΠΡΟΕΔΡΕΥΩΝ (Απόστολος Αβδελάς):** Ό,τι θέλετε.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, αντιπαρέρχομαι και ο κόσμος θα με κρίνει αν είμαι επιμελής ή το πώς μιλάω. Ειλικρινά, δεν περίμενα από εσάς να έρχεστε και να λέτε ότι τελικά οι εργαζόμενοι δεν είναι τόσοι, είναι λιγότεροι, οι μαθητές δεν είναι τόσοι, είναι τόσοι. Και ένας να ήταν, δεν έπρεπε να το κλείσετε.

Και θα σας αποδείξω τώρα ότι λειτουργήσατε κακόπιστα. Και ένας μαθητής ή ένας εργαζόμενος να ήταν, δεν δικαιολογείται. Σας άκουγα τόση ώρα ότι οι εργαζόμενοι δεν είναι τόσοι, οι μαθητές δεν είναι τόσοι. Έχει καμμία σημασία αν είναι εκατό λιγότεροι. Έχει; Όχι.

Λοιπόν, νομίζω και θα το πω έτσι απλά ότι η ουσία, το ζουμί της υπόθεσης είναι η στατική επάρκεια, εάν είναι επικίνδυνο το κτήριο, εάν κινδυνεύουν οι μαθητές στο σχολείο αυτό.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αυτό είναι το μόνο βέβαιο.

**ΒΑΣΙΛΕΙΟΣ ΚΟΚΚΑΛΗΣ:** Η πρώτη απόφαση σάς διαψεύδει, κυρία Υπουργέ. Όταν υπογράφατε την απόφαση να κλείσει το σχολείο, ούτε εσείς ούτε ο ΕΟΠΠΕΠ είχε κάποια ένδειξη. Τι κοιτάτε; Θέλετε να δείτε την απόφαση; Να σας τη διαβάσω;

**ΠΡΟΕΔΡΕΥΩΝ (Απόστολος Αβδελάς):** Όχι, να την καταθέσετε στα Πρακτικά.

**ΒΑΣΙΛΕΙΟΣ ΚΟΚΚΑΛΗΣ:** Όχι, θα τη διαβάσω και θα την καταθέσω: «Με βάση τα δεδομένα αυτά, η διοίκηση δεν αμφισβητεί την έκδοση ισχύοντος πιστοποιητικού πυρασφάλειας για το ιδιωτικό λύκειο της αιτούσας. Το δικαστήριο λαμβάνοντας υπ’ όψιν ότι για λόγους δημοσίου συμφέροντος που επιβάλλει την άμεση εκτέλεση δεν έγκειται στην επιτακτική ανάγκη προστασίας της ασφάλειας προσώπων από επικίνδυνο κτήριο, εφόσον η προσβαλλόμενη πράξη, δηλαδή η απόφαση της κ. Μακρή, δεν εκδόθηκε με επίκληση κινδύνου της σωματικής ακεραιότητας των μαθητών και των εργαζομένων στο ιδιωτικό λύκειο της αιτούσας λόγου στατικής ανεπάρκειας του κτηρίου της σχολικής μονάδας και στον φάκελο της υπόθεσης δεν υφίστανται στοιχεία ή ενδείξεις για ύπαρξη παρόμοιου και μάλιστα άμεσου κινδύνου».

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ποια απόφαση διαβάζετε; Πείτε μου.

**ΒΑΣΙΛΕΙΟΣ ΚΟΚΚΑΛΗΣ:** Την 146. Δεν την ξέρατε;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι, όχι. Ρωτώ ποια διαβάζετε.

**ΒΑΣΙΛΕΙΟΣ ΚΟΚΚΑΛΗΣ:** Δηλαδή, όταν υπογράφατε να κλείσει το σχολείο, δεν είχατε υπ’ όψιν σας, δεν υπήρχε στοιχείο για επικινδυνότητα του κτηρίου και έρχεστε τώρα και μας λέτε -θα έρθω και στην άλλη απόφαση- απ’ έξω στατική επάρκεια και πώς δουλεύει ο μηχανικός και πώς προσκομίζονται οι δηλώσεις;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ακούω.

**ΒΑΣΙΛΕΙΟΣ ΚΟΚΚΑΛΗΣ:** Συνεχίζω. Η απόφαση αναφέρει ότι όταν πήρατε την απόφαση να κλείσετε το σχολείο, δεν υπήρχε λόγος επικινδυνότητας. Δεν είχατε κανένα στοιχείο ούτε εσείς ούτε ο ΕΟΠΠΕΠ.

Δεύτερον, είπατε τη μία και την άλλη την απόφαση. Λησμονήσατε, όμως, τρεις λέξεις: «Τα υποβληθέντα από την αιτούσα στον ΕΟΠΠΕΠ μετά την έκδοση της προδικαστικής απόφασης δεν κατέστη δυνατό να αξιολογηθούν από τον ΕΟΠΠΕΠ». Γιατί; Για ποιον λόγο; Επειδή δεν θέλει; Επειδή δεν μπορεί; Επειδή δεσμεύεται;

Να υπενθυμίσω ότι ο ΕΟΠΠΕΠ υποβάλλει γνώμη. Υποβάλλει γνώμη, όχι εισήγηση. Θα απαντήσετε σήμερα, εάν όταν υπογράφατε να κλείσει το σχολείο της Μαίρης Ράπτου, υπήρχε θέμα επικινδυνότητας των κτηρίων; Θα απαντήσετε; Η απόφαση του δικαστηρίου σας διαψεύδει. Δεν υπήρχε κανένα στοιχείο όταν την υπογράφατε.

Παρ’ όλα αυτά, βιαστήκατε και δώσατε μόνο δέκα ημέρες προθεσμία. Γιατί να μη δώσετε παραπάνω προθεσμία για τα δικαιολογητικά; Ναι, απεστάλησαν εκπρόθεσμα. Η εκπρόθεσμη αποστολή δικαιολογητικών συνιστά λόγο να κλείσει το σχολείο; Σας το λέω εγώ, όχι. Όχι, επειδή το λέω εγώ.

Έχετε αντίθετη άποψη, κυρία Υπουργέ; Τολμήστε να την πείτε. Έχετε αντίθετη άποψη, ότι η εκπρόθεσμη αποστολή δικαιολογητικών είναι μεν πλημμέλεια, αλλά δεν συνιστά λόγο να κλείσει το σχολείο;

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΒΑΣΙΛΕΙΟΣ ΚΟΚΚΑΛΗΣ:** Συνεχίζω.

Στο διά ταύτα, είπα και πριν ότι το δικαστήριο έκρινε μεταξύ δύο διαδίκων, της επιχείρησης, που αναφέρει το ιστορικό για υπεράριθμους μαθητές. Το συμφέρον των τρίτων. Ξέρετε τι καταφέρατε ως Κυβέρνηση; Όχι απλά να έχετε απέναντι τους γονείς, τους μαθητές και τους εργαζόμενους, αλλά να τους έχετε και αντιδίκους. Οι γονείς κατέθεσαν αίτηση ακυρώσεως σε αυτή την απόφασή σας. Αυτό επιδιώκετε ως Κυβέρνηση; Να έχετε τον κόσμο στα δικαστήρια; Και αυτό θέλετε; Να τους έχετε απέναντι, στα δικαστήρια; Έτσι θα προαχθεί η κοινωνική γαλήνη;

Η αλλαγή σχολικού περιβάλλοντος για έναν μαθητή, όταν φταίει, είναι η χειρότερη τιμωρία. Όταν δεν φταίει όμως -όπως εν προκειμένω- είναι προδοσία. Προδίδετε τα όνειρά τους, τους μόχθους των γονέων και τις αγωνίες των εργαζομένων σε αυτό το σχολείο.

Γιατί ο ΕΟΠΠΕΠ δεν πήγε να κάνει αυτοψία, κυρία Υπουργέ; Και αν οι γονείς, οι μαθητές, οι εργαζόμενοι, εμείς, έχουμε άδικο ότι το κτήριο είναι ή όχι επικίνδυνο, να σας ζητήσουμε και συγγνώμη. Γιατί δεν πήγε να κάνει αυτοψία; Γιατί θέλετε να συνεχίζεται αυτή η κατάσταση αναταραχής στην τοπική κοινωνία; Οι γονείς σας απέστειλαν μία επιστολή και ρωτάνε. Δεν έχετε αντιληφθεί το μέγεθος της αναταραχής που έχει προκαλέσει η στάση σας.

Περίμενα από εσάς, τουλάχιστον, για τα συμφέροντα των τρίτων, για τα οποία δεν έκρινε το δικαστήριο, να τα προστατεύσετε και να μας πείτε και για τη διοίκηση που παρεμβλήθη ένα πεντάμηνο – εξάμηνο. Το είπε ο κύριος Πρόεδρος, ειρήσθω εν παρόδω, ότι η αυτοψία έγινε όταν δεν ήταν αυτή η διοίκηση, η σημερινή.

Εν πάση περιπτώσει, κυρία Υπουργέ, το Υπουργείο έπρεπε να κάνει τα πάντα για να μην κλείσει ένα σχολείο και σας το λέω με όλο τον σεβασμό. Υπήρχε θέμα στατικότητας, επικινδυνότητας, όταν υπογράψατε να κλείσει; Γιατί αυτή η βιασύνη; Γιατί αυτή η σπουδή;

Ευχαριστώ.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κόκκαλη.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Ούτε βιασύνη ούτε σπουδή. Οι ημερομηνίες τις οποίες είπα και από πότε υπάρχει αρνητική γνώμη του ΕΟΠΠΕΠ δεν αποδεικνύουν βιασύνη και σπουδή. Θα περίμενα από εσάς, κύριε συνάδελφε, να ελέγξετε τους προκατόχους μου επί της δικής σας Συγκυβέρνησης και να τους πείτε γιατί τη γνώμη του ΕΟΠΠΕΠ δεν την έλαβαν υπ’ όψιν.

Αναφερθήκατε στον αριθμό των μαθητών και είπατε ότι ο αριθμός έχει σημασία. Το σημείωσα. Βεβαίως έχει σημασία ο αριθμός. Και ένας μαθητής έχει σημασία. Για μένα και ένας μαθητής να κινδυνεύει, να κινδυνεύει η ζωή του, η σωματική του ακεραιότητα, η υγεία του, έχει πολλή μεγάλη σημασία.

Είπατε με πάρα πολύ έμφαση: «Τολμήστε να μου πείτε ότι η εκπρόθεσμη καταβολή δικαιολογητικών επιβάλλει το κλείσιμο». Τόλμησα και το είπα στην πρωτολογία. Επειδή είμαι θαρραλέος άνθρωπος, θα το πω και στη δευτερολογία μου και επειδή, προφανώς, δεν με προσέχατε, είστε πολύ απασχολημένος στην performance που θα δίνατε μετά στη δευτερολογία.

Ρητή αναφορά στον ν.4293/2012, πρώτο άρθρο, παράγραφος θ΄, υποπαράγραφος θ4΄, περίπτωση 1β΄ όπου ρυθμίζεται ότι «εκπρόθεσμο αίτημα τροποποίησης για ελλείψεις ή και μεταβολές συνεπάγεται ανάκληση της άδειας». Ξανατόλμησα και το είπα δύο φορές. Διπλά τολμηρή.

Έχω, λοιπόν, την αίσθηση ότι εάν με ακούγατε, θα καταλαβαίνατε. Παρέμβαση γονέων στο δικαστήριο -εξ όσων γνωρίζουν οι δικές μας υπηρεσίες- δεν υπήρχε. Η απόφαση στην οποία αναφέρεστε είναι η προδικαστική.

Θα σας ρωτήσω, λοιπόν, εγώ –όχι ως πολιτικός σε πολιτικό, όχι ως Υφυπουργός Παιδείας σε κάποιον που διετέλεσε Υφυπουργός- το εξής: Εάν η παράνομη απόφασή μου για την ανάκληση της άδειας δεν είχε τις τυπικές και ουσιαστικές προδιαγραφές που βάζει ο νόμος, γιατί το δικαστήριο δεν την ακύρωσε; Γιατί αυτή τη στιγμή το σχολείο λειτουργεί χωρίς να υπάρχει άδεια και απλώς έχει ανασταλεί η εκτέλεση της απόφασης; Γιατί αυτά που εσείς απομονώσατε από μία προδικαστική επέτρεψαν στο δικαστήριο να μην ακυρώσει; Δηλαδή, όχι δεν μπόρεσε, δεν είχε στοιχεία το δικαστήριο να ακυρώσει τη δική μου απόφαση.

Μιλήσατε για αυτοψία. Πάλι δεν με παρακολουθούσατε. Ενισχύετε τη δική μου υποψία ότι ήσασταν πολύ απασχολημένος στο τι θα πείτε μετά. Έγινε αυτοψία, κύριε συνάδελφε! Έγινε αυτοψία που διαπίστωσε ελλείψεις και ελλείψεις πολλές. Μάλιστα σας ζήτησα να δείτε και από τα έγγραφα που έχω. Να σας πω ότι είναι πολυσέλιδες οι παραλείψεις. Η αυτοψία έγινε.

Είπατε εν συνεχεία για τη γνώμη του ΕΟΠΠΕΠ η οποία διατυπώθηκε χωρίς να έχει λάβει υπ’ όψιν της τα έγγραφα που κατατέθηκαν εκπροθέσμως. Σας το είπα και αυτό στην πρωτολογία. Θα το επαναλάβω και έχω την αίσθηση ότι δεν απευθύνομαι τόσο σε εσάς που δεν με παρακολουθείτε ούτε τώρα, αλλά σε εκείνους που με δικαιολογημένο ενδιαφέρον μας ακούνε από το κανάλι της Βουλής.

Σας λέω λοιπόν ότι τα εκπροθέσμως υποβληθέντα, τα οψιγενώς υποβληθέντα έγγραφα ελήφθησαν υπόψη από τον ΕΟΠΠΕΠ, όχι γιατί ο νόμος το επιτρέπει. Δεν το επιτρέπει. Το διέταξε η δικαστική απόφαση και μάλιστα την ημέρα κατά την οποία εξέπνευσε η προθεσμία, που είχε θέσει το δικαστήριο στον ΕΟΠΠΕΠ, για να υποβάλει -βάσει και των οψιγενώς ληφθέντων υπ’ όψιν εγγράφων- την απόφασή του, εκείνη τη συγκεκριμένη ημέρα εμφανίστηκε κατά τη συνήθη πρακτική και διαδικασία η ιδιοκτησία και έφερε έναν καινούργιο φάκελο.

Αυτός ο φάκελος δεν είχε εξεταστεί και δεν εξετάστηκε γιατί δεν υπήρχε και γιατί ακόμη και αν προσχωρήσω στην καλόπιστη άποψη ότι, ναι, με αυτόν αποδεικνύεται η στατική επάρκεια, έπρεπε ο ΕΟΠΠΕΠ διά των υπηρεσιών του από την αρχή να κάνει έλεγχο όλων των άλλων στοιχείων της πυροπροστασίας, των αύλειων χώρων, των κατόψεων, να δει αν υπάρχει στατική επάρκεια με βάση τα καινούργια στοιχεία και αυτή την εντολή δεν την είχε από το δικαστήριο.

Άρα, λοιπόν, και τα εμπρόθεσμα και τα εκπρόθεσμα δεν επέτρεπαν στον ΕΟΠΠΕΠ να εισηγηθεί τίποτε άλλο παρά την ανάκληση της άδειας. Δεν ξέρω πώς ασκήσατε διοίκηση όταν ήσασταν Υφυπουργός.

Εγώ στη δικιά μου θητεία -και επειδή δεν έχω και τη δικαιολογία ότι δεν καταλαβαίνω γιατί είμαι δικηγόρος- οι απόψεις των υπηρεσιών που, όπως σας είπα και στην πρωτολογία, είναι ο τεχνικός βραχίονας τον οποίον οφείλω –αν θέλω να είμαι σύννομη και συνετή- να ακούσω, μου επέβαλαν και άρα έχω και τη συνείδησή μου μεταξύ των άλλων ήσυχη, να την ανακαλέσω την άδεια. Και δεν την ανακάλεσα στο μέσον της σχολικής χρονιάς. Την ανακάλεσα από τον Ιούλιο. Και αυτό ήταν γνωστό.

**ΠΡΟΕΔΡΕΥΩΝ (Απόστολος Αβδελάς):** Και κλείστε, σας παρακαλώ, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, δώστε μου σας παρακαλώ ένα λεπτό να σας πω και για τη Μητρόπολη.

**ΠΡΟΕΔΡΕΥΩΝ (Απόστολος Αβδελάς):** Μόνο ένα. Είπα «φέρεται», από τα δημοσιεύματα που διάβασα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν σας ελέγχω για κάτι. Ακόμα κι αν είχατε γνώση.

Σας το λέω μετά λόγου γνώσεως. Το λέω δημόσια και μπορεί οποιοσδήποτε που μας ακούει να κάνει χρήση. Η Μητρόπολη το μόνο που ήθελε από εμένα είναι να κρατήσω το σχολείο ανοιχτό. Τελεία. Πάει αυτό.

Λέμε, λοιπόν, ότι την ιδιοκτησία κατά ένα περίεργο τρόπο κανείς εξ όσων φωνασκούν δεν την έλεγξε ποτέ αν είναι συνεπής, αν είναι σύννομη, αν ήταν επιμελής. Πείτε μου, κύριε συνάδελφε, ένας ιδιοκτήτης ιδιωτικού εκπαιδευτηρίου, που μεταξύ των άλλων είναι η αγάπη βεβαίως στην εκπαίδευση, η αγάπη στα παιδιά, να τους παρέχει την απαραίτητη μόρφωση, δεν είναι σε θέση να προσκομίσει επί έξι συνεχή χρόνια -το ξαναλέω, επί έξι συνεχή χρόνια- έγκαιρα τα σωστά πιστοποιητικά, γιατί θέλετε να πιστέψω ότι είναι επιμελής σε όλες τις υπόλοιπες δραστηριότητες; Ξέρετε ποιο αναγνωρίζω ως γενναιοδωρία στον κ. Ράπτη; Ότι τη συγχωρεμένη δεσποινίδα Ράπτου, η οποία τον είχε κατηγορήσει δημόσια για κατάχρηση και υπεξαίρεση, την επαίνεσε στον επικήδειο. Μόνο αυτή τη γενναιοδωρία του γνωρίζω.

Θα σας πω κάτι άλλο. Σας έκανε ποτέ εντύπωση η αφωνία του συνδικαλιστικού οργάνου των ιδιοκτητών ιδιωτικών εκπαιδευτηρίων;

**ΒΑΣΙΛΕΙΟΣ ΚΟΚΚΑΛΗΣ:** Του ΟΙΕΛΕ;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι. Η ΟΙΕΛΕ είναι οι εκπαιδευτικοί. Υπάρχει και το συνδικαλιστικό όργανο των ιδιοκτητών των εκπαιδευτηρίων. Πλήρης αφωνία. Ούτε μια λέξη υποστηρικτική.

Είπατε και για την ΟΙΕΛΕ. Να σας πω και για την ΟΙΕΛΕ. Διαβάζω επιστολή προς εμάς, προς την Υπουργό: «Αναμφίβολα το σχολείο τα τελευταία χρόνια έχει προβεί σε αδικαιολόγητες καθυστερήσεις υποβολής δικαιολογητικών που υποχρέωσαν το ΔΣ του ΕΟΠΠΕΠ να υποβάλει προς εσάς αρνητική διατύπωση γνώμης τον Ιούλιο». Καταλήγει ότι «θέλει να μείνει το σχολείο ανοιχτό, εάν…» -με τονισμένα γράμματα- «… ασφαλώς πληροί τις απαιτούμενες προϋποθέσεις για την υγεία και την ασφάλεια μαθητών και εργαζομένων».

Ο Δήμος Λαρισαίων τον δημοτικό σταθμό που λειτουργούσε εκεί που είναι οι εγκαταστάσεις του δημοτικού γιατί τον έκλεισε; Για τους ίδιους λόγους που κλείσαμε κι εμείς το δημοτικό.

**ΒΑΣΙΛΕΙΟΣ ΚΟΚΚΑΛΗΣ:** …. (Δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Επιχείρησα να αναδείξω την υποκρισία. Γιατί για κακή σας τύχη πολιτεύομαι σε γειτονικό νομό.

**ΒΑΣΙΛΕΙΟΣ ΚΟΚΚΑΛΗΣ:** Κακή τύχη δικιά μου;

**ΠΡΟΕΔΡΕΥΩΝ (Απόστολος Αβδελάς):** Κύριε Κόκκαλη, σας παρακαλώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μου τηλεφώνησε επιφανής τοπικός παράγων και μου είπε επί λέξει: «Μένω έναν δρόμο πιο πέρα. Έκανες πολύ καλά που το έκλεισες το σχολείο, γιατί το σχολείο αυτό είναι απαράδεκτο». Οι δημόσιες προφορικές και έγγραφες δηλώσεις του ήταν διαφορετικές.

**ΒΑΣΙΛΕΙΟΣ ΚΟΚΚΑΛΗΣ:** Πηγαίνετε στη Λάρισα να τα πείτε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Άλλος τοπικός επιφανής παράγων: «Να τους ταράξεις στη νομιμότητα». Οι δημόσιες δηλώσεις διαφορετικές.

Άλλο μέλος του ΔΣ του εκπαιδευτηρίου άκουγε και είπε σε γονείς: «Μην ψάχνει εξιλαστήρια θύματα η διοίκηση. Φταίει ο ίδιος». Δημόσια, πολυδιάστατη η Νέα Δημοκρατία, μονοδιάστατη η Μακρή.

**ΠΡΟΕΔΡΕΥΩΝ (Απόστολος Αβδελάς):** Και κλείστε, κυρία Μακρή, σας παρακαλώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα πω και αυτό μόνο και θα τελειώσω.

Τι είναι για το Υπουργείο σημαντικό; Είναι πρώτα οι μαθητές και μετά οι εκπαιδευτικοί. Όταν λοιπόν υπάρχουν επτακόσιοι και πλέον μαθητές, από εμάς δεν αντιμετωπίζονται ούτε ως δυνητικοί ψηφοφόροι, ούτε ως μηνιαίοι ετήσιοι σπόνσορες. Αντιμετωπίζονται σαν επτακόσια και πλέον παιδιά που έχουν το δικαίωμα και εμείς την υποχρέωση να έχουν ασφαλή εκπαίδευση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Η επόμενη είναι η δέκατη ένατη με αριθμό 142/7-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την αναγνώριση του δικαιώματος υποβολής αίτησης μετάθεσης ή απόσπασης στους νεοδιόριστους εκπαιδευτικούς ΤΕ16».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα μείνουμε στην εκπαίδευση. Φέρνουμε σήμερα στη Βουλή ένα πολύ συγκεκριμένο ζήτημα που αφορά ένα εργασιακό θέμα των εκπαιδευτικών και μάλιστα των νεοδιόριστων εκπαιδευτικών.

Πριν, λοιπόν, από έναν χρόνο, κυρία Υπουργέ, το 2021 διορίστηκαν ογδόντα οκτώ εκπαιδευτικοί μουσικής του κλάδου ΤΕ16. Πήραν ΦΕΚ διορισμού και ανέλαβαν υπηρεσία στη διάρκεια του περσινού σχολικού έτους 2021-2022. Ο διορισμός τους αυτός πραγματοποιήθηκε μετά τις 31 Αυγούστου του 2021 και μάλιστα όχι μέσα στον Σεπτέμβριο, όπως γίνεται συνήθως και όπως θα έπρεπε να γίνεται, αλλά στα μέσα του Δεκέμβρη.

Παρά το ότι συμπεριλαμβάνονταν τότε ως κλάδος στην προκήρυξη με βάση την οποία διορίστηκαν τελικά, εξαιτίας της πολύ καθυστερημένης έκδοσης από το ΑΣΕΠ των οριστικών πινάκων κατάταξης αυτών των ανθρώπων και ως εκ τούτου την καθυστερημένη πρόσκληση από το Υπουργείο και αντίστοιχα την καθυστερημένη έκδοση του διορισμού τους σε ΦΕΚ που έγινε στα μέσα του Δεκέμβρη, οι νεοδιοριζόμενοι αυτοί υφίστανται μία συνέπεια η οποία είναι η εξής. Σύμφωνα με τον νόμο που ισχύει -που τον ψήφισε ο ΣΥΡΙΖΑ και τον εμπλούτισε η δική σας κυβέρνηση, η Νέα Δημοκρατία, συνεργάζεστε πολύ αρμονικά σε αυτά τα ζητήματα, αλλά δεν είναι αυτό το θέμα όμως τώρα- οι νεοδιοριζόμενοι υποχρεούνται να παραμείνουν στην περιοχή του διορισμού τους για χρονικό διάστημα τουλάχιστον δύο σχολικών ετών.

Σε επικοινωνία των εκπαιδευτικών τώρα με το αρμόδιο τμήμα του Υπουργείου Παιδείας έμαθαν οι άνθρωποι αυτοί, οι ογδόντα οκτώ εκπαιδευτικοί μουσικοί, ότι είναι πιθανόν -θα μας το πείτε αυτό, ελπίζω να το διευκρινίσετε- ότι είναι πιθανόν να μην προσμετρηθεί η περσινή ακαδημαϊκή χρονιά 2021-2022 στον υπολογισμό των δύο χρόνων υπηρέτησης της οργανικής τους θέσης γιατί δεν ξεκίνησε από τον Σεπτέμβρη, αλλά ξεκίνησε στα μέσα περίπου της χρονιάς, τον Δεκέμβρη. Αυτό θα έχει ως αποτέλεσμα αυτοί οι ογδόντα οκτώ εκπαιδευτικοί μουσικοί να μην έχουν δικαίωμα αίτησης όπως έχουν οι υπόλοιποι εκπαιδευτικοί για να μετατεθούν ή να αποσπαστούν για τη σχολική χρονιά του 2023-2024 και να υποχρεωθούν να υπηρετήσουν άλλον ένα χρόνο, τρίτο χρόνο δηλαδή, στην οργανική τους θέση.

Αυτό είναι το ζήτημα. Αφορά ογδόντα οκτώ εκπαιδευτικούς οι οποίοι θα ακούσουν και περιμένουν να ακούσουν με αγωνία αυτό που θα πείτε. Αυτό που ζητάμε από εσάς είναι να γίνει μια νομοθετική ρύθμιση -δεν ξέρω πώς μπορεί αυτό να ρυθμιστεί, πολιτική πάντως πρέπει να είναι η απόφαση- έτσι ώστε και αυτοί οι εκπαιδευτικοί καίτοι διορίστηκαν μέσα στον Δεκέμβρη να έχουν το δικαίωμα αίτησης μετάθεσης ή απόσπασης όπως και οι υπόλοιποι εκπαιδευτικοί.

Και βεβαίως, τίθεται αντικειμενικά εδώ το θέμα –το έχουμε ξανασυζητήσει βέβαια τον περασμένο Απρίλη, αλλά το φέρνει κάθε φορά όπως βλέπετε η ίδια η ζωή- να καταργηθεί αυτή η υποχρεωτική διετής υπηρέτηση της οργανικής θέσης των εκπαιδευτικών για να αποκτήσουν δικαίωμα μετάθεσης ή απόσπασης και να κατέβει στον έναν χρόνο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Δελή.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα παραλείψω την αναφορά στοιχείων που πάντα λέω στον συνάδελφο για τον αριθμό των διορισμών. Τα έχουμε πει πολλές φορές. Θέλω να σεβαστώ και τον χρόνο και την υπομονή που κάνατε ακούγοντας την προηγούμενη ερώτηση. Θα σας πω μόνον ότι στους σχεδόν είκοσι πέντε χιλιάδες διορισμούς που κάναμε περιλαμβάνονται και οι εκπαιδευτικοί μουσικοί. Και παρακαλώ, κύριε συνάδελφε, μην με ενοχοποιήσετε πάλι ότι τα διαρθώνω έτσι ώστε να μην υπάρχει δυνατότητα απάντησης στη δευτερολογία σας. Προσπαθώ να είμαι όσο το δυνατόν πιο σύντομη και κατατοπιστική.

Περιλαμβάνονται, λοιπόν, και οι εκπαιδευτικοί μουσικοί ΤΕ16 για τους οποίους και με ρωτάτε και θα σας πω με ημερομηνίες πώς είχε ακριβώς η διαδικασία. Στις 7 Φεβρουαρίου 2020 εκδόθηκε η σχετική προκήρυξη για τη διαδικασία κατάταξης, με σειρά προτεραιότητας, κατά κλάδο, ειδικότητα και ανά μουσική ειδίκευση όλων που ήταν υποψήφιοι για την πρωτοβάθμια και δευτεροβάθμια γενική εκπαίδευση κατηγορίας ΤΕ. Στις 3 Σεπτεμβρίου 2020 αναρτήθηκαν στον διαδικτυακό τόπο του ΑΣΕΠ οι προσωρινοί πίνακες κατάταξης των υποψηφίων. Στις 4 Σεπτεμβρίου 2020 ανακοινοποιήθηκαν ορθά και ακολούθως ορίστηκε η προθεσμία για την υποβολή ενστάσεων κατά των προσωρινών πινάκων από 4 Σεπτεμβρίου 2020 μέχρι 14 Σεπτεμβρίου 2020. Μετά την εξέταση των ενστάσεων από το ΑΣΕΠ στις 27 Οκτωβρίου 2021 αναρτήθηκαν στον διαδικτυακό τόπο του ΑΣΕΠ οι τελικοί αξιολογικοί πίνακες, βάσει των οποίων έγιναν στις 10 Δεκεμβρίου 2021 από το Υπουργείο μας ογδόντα οκτώ μόνιμοι διορισμοί εκπαιδευτικών του κλάδου ΤΕ16 μουσικής μη ανωτάτων ιδρυμάτων σε διάφορες μουσικές ειδίκευση στα μουσικά σχολεία.

Πρέπει να σημειώσουμε και να επαναλάβουμε ότι σύμφωνα με τα ισχύοντα οι νεοδιοριζόμενοι υποχρεούνται να παραμείνουν στην περιοχή διορισμού τους για χρονικό διάστημα τουλάχιστον δύο σχολικών ετών και οποιαδήποτε υπηρεσιακή μεταβολή που επιφέρει μεταβολή αυτής της τοποθέτησης -τα γνωρίζετε αυτά αρχίζω και κουράζω που τα λέω- όπως απόσπαση ή μετάθεση βάσει γενικής ή ειδικής διάταξης δεν επιτρέπεται. Και αυτό, κύριε συνάδελφε, έχει γίνει γιατί ισχύει για όλο το δημόσιο. Δεν επιτρέπεται να υπάρχει μια μεταχείριση η οποία να είναι εδώ προνομιακή.

Άρα λοιπόν αυτοί οι ογδόντα οχτώ εκπαιδευτικοί μπορούν μετά το πέρας της διετούς υποχρεωτικής υπηρέτησής τους στην περιοχή του διορισμού να μετατεθούν. Υπάρχουν βεβαίως εξαιρέσεις για λόγους υγείας. Και πάντοτε παγίως σε όλους τους διοριζόμενους η ημερομηνία ανάληψης της υπηρεσίας είναι εκείνη από την οποία αρχίζει η διετία.

**ΠΡΟΕΔΡΕΥΩΝ (Απόστολος Αβδελάς):** Τα άλλα στη δευτερολογία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μια πρόταση μόνο -παραλείπω πολλά κύριε Πρόεδρε για να μην κουράσω- ότι διασφαλίζεται με τον τρόπο αυτό από τη νομοθεσία η ίση μεταχείριση όλων των νεοδιοριζόμενων εκπαιδευτικών και ίση μεταχείριση όλων των νεοδιοριζόμενων στον δημόσιο τομέα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Πρώτα-πρώτα να λύσουμε το ζήτημα της κριτικής που έχω ασκήσει κάποιες φορές στην κυρία Υπουργό.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αστειευόμενη το είπα.

**ΙΩΑΝΝΗΣ ΔΕΛΗΣ:** Όχι, είναι βασικό.

Αυτό που θέλουμε εμείς να πούμε είναι ότι έτσι κι αλλιώς έχετε εσείς το πλεονέκτημα της δευτερολογίας. Στο τέλος εσείς κλείνετε τη συζήτηση. Αυτό που θέλουμε πάντα -και δεν το θέλουμε μονάχα από εσάς, το ζητάμε από όλους τους Υπουργούς- είναι να λένε ένα τμήμα τέλος πάντων της απάντησής τους και στην πρωτολογία τους, έτσι ώστε να μπορεί να γίνει ένας διάλογος. Διαφορετικά αν πρωτολογίσω εγώ και δεν πει κάτι ο Υπουργός, να δευτερολογίσω πάνω σε ποιο ζήτημα; Δεν το κάνατε τώρα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Συμμορφώθηκα.

**ΙΩΑΝΝΗΣ ΔΕΛΗΣ:** Είπατε ότι το προβλέπει ο νόμος και ότι η διετία ξεκινά από την ημέρα του του διορισμού τους, από την ημέρα δημοσίευσης στο ΦΕΚ.

Το ζήτημα όμως, κυρία Υπουργέ, είναι ότι δεν ευθύνονται αυτοί οι ογδόντα οχτώ άνθρωποι για αυτό το πράγμα, οι εκπαιδευτικοί. Είναι πέρα για πέρα ευθύνη του κρατικού μηχανισμού, ευθύνη των καθυστερήσεων, της ολιγωρίας, της γραφειοκρατίας. Δεν ξέρω τι. Και έρχονται και την πληρώνουν αυτοί οι ογδόντα οχτώ άνθρωποι. Χάνουν δηλαδή το δικαίωμα της μετάθεσής τους, να πάνε κοντά στις οικογένειές τους, να ομαλοποιηθεί η οικογενειακή τους ζωή, γιατί πάρα πολλοί από αυτούς είναι ο ένας εδώ και ο άλλος εκεί με μικρά παιδιά. Περί αυτού πρόκειται.

Και κάποια στιγμή είπατε και στην πρωτολογία σας πριν από λίγο ότι ο νόμος ταυτόχρονα λέει ότι απαιτεί την προϋπηρεσία δύο σχολικών ετών. Αυτό το καλύπτουν. Θα έχουν υπηρετήσει και στο σχολικό έτος 2021-22 και στο σχολικό έτος 2022-23. Με μία διασταλτική ερμηνεία του νόμου, εφόσον θέλετε φυσικά, εφόσον έχετε την πολιτική βούληση, σύννομη θα είναι και αυτή, μπορεί να ικανοποιηθεί αυτό το δίκαιο αίτημα αυτών των ανθρώπων.

Και τώρα θα σας πω πράγματα που κι εσείς θα γνωρίζετε βέβαια. Μιλάμε για εκπαιδευτικούς οι οποίοι έχουν γυρίσει όλη τη χώρα, γυρίζοντας από το βορρά στο νότο και από τη δύση στην ανατολή. Και πού δεν έχουν πάει όλα τα προηγούμενα χρόνια εργαζόμενοι ως αναπληρωτές, ως ωρομίσθιοι! Έχουν γυρίσει όλη την Ελλάδα.

Και τώρα -θα το επαναλάβω- έρχεται η Κυβέρνηση και με μια πολύ στενή αντίληψη εφαρμογής του νόμου τους τιμωρεί, λέγοντάς τους ότι, παρά το ότι η ίδια η πολιτεία φταίει, να καθίσουν για ακόμα ένα χρόνο, να καθίσουν για τρία χρόνια δηλαδή, να υπηρετήσουν την οργανική τους θέση.

Το δικαίωμα στην κατάθεση αίτησης μετάθεσης ή απόσπασης, ξέρετε επί τριάντα πέντε χρόνια από το μακρινό 1985 ήταν μονάχα για ένα χρόνο και αυτό άλλαξε το 2019. Δεν υπήρχε καμμία αναταραχή στην εκπαίδευση. Όλα λειτουργούσαν κανονικά. Ίσα-ίσα διευκολυνόταν και μία κινητικότητα με τις μεταθέσεις και μπορούσε να ομαλοποιηθεί και η κοινωνική ζωή βεβαίως των εκπαιδευτικών.

Βεβαίως στην προηγούμενη ερώτηση που είχαμε συζητήσει την περασμένη άνοιξη αρνηθήκατε και εξακολουθείτε να αρνείστε -δεν ξέρω αν αλλάξετε αλλά δεν έχω τέτοιες αυταπάτες- να ικανοποιήσετε το αίτημα χιλιάδων εκπαιδευτικών για ένα χρόνο υπηρέτησης στην οργανική τους θέση. Στα επιχειρήματα που είχατε καταφύγει στην προηγούμενη ερώτηση είπατε ότι είχαν το δικαίωμα επιλογής, ότι γνώριζαν τι προβλέπει ο νόμος. Πράγματι γνώριζαν τι προβλέπει ο νόμος και είχαν το δικαίωμα επιλογής. Θέλετε να σας θυμίσω ποιες επιλογές είχαν; Από τη μία ήταν η ανεργία, κυρία Υπουργέ και από την άλλη ήταν η εργασία. Αυτό μπορεί να το πει κανείς και εκβιασμό. Έτσι δεν είναι; Γιατί όταν κάποιος έχει την ανεργία και μια θέση εργασίας, ξέρετε πάρα πολύ καλά τι θα επιλέξει. Δεν υπάρχει λοιπόν εδώ καμμία ατομική ευθύνη. Μην προσπαθείτε να τους την φορτώσετε.

Και θα καταφύγω σε ένα τελευταίο, στο έσχατο επιχείρημα το οποίο το παίρνω από εσάς, από τη δική σας επιχειρηματολογική φαρέτρα. Είναι το ζήτημα του δημοσιονομικού κόστους. Δεν υπάρχει δημοσιονομικό κόστος εδώ, το οποίο ακούμε συχνά. Κάθε φορά εδώ που ρωτάμε ακούμε για το δημοσιονομικό κόστος και ότι δεν αντέχει ο προϋπολογισμός. Ε, τέτοιο δεν υπάρχει εδώ!

Σύννομο λοιπόν μπορεί να είναι, δημοσιονομικό κόστος δεν υπάρχει. Νομίζω ότι μπορείτε, έχετε την ευθύνη και μπορείτε να το κάνετε, μια γενναιότητα χρειάζεται πολιτική, έτσι ώστε αυτοί οι ογδόντα οχτώ άνθρωποι να αποκτήσουν αυτό το δικαίωμα. Και δεν θα τους κατηγορήσει κανένας, ούτε εσάς. Ίσα-ίσα θα αποκτήσουν το δικαίωμα στην μετάθεση ή την απόσπαση που μπορεί και να μην την πάρουν στο τέλος-τέλος, έτσι δεν είναι;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ.

Κατ’ αρχάς θα ήθελα να μου πιστώσετε, γιατί συναντιόμαστε συχνά σε αυτά τα έδρανα ότι ο σκοπός μου όταν απαντώ σε ερωτήσεις είναι να ενημερώσω, όχι παρελκυστικά να λειτουργήσω ή να σας εμποδίσω να εκθέσετε τις απόψεις σας.

Σας άκουσα και ομολογώ με έκπληξη, παρά το ότι διαφέρουμε ιδεολογικά πάρα πολύ, το να λέτε ότι οι διορισμοί που έγιναν μετά από δωδεκαετία, που είναι πάγιο αίτημα των εκπαιδευτικών, πάγιο αίτημα της εκπαιδευτικής κοινότητας, οι διορισμοί στην ειδική αγωγή που έγιναν για πρώτη φορά στα εκπαιδευτικά χρονικά, είναι ουσιαστικά εκβιασμός των εκπαιδευτικών, ότι ή θα μείνετε άνεργοι ή θα διοριστείτε; Εκτιμώ ότι κάτι άλλο θέλατε να πείτε και όχι όπως το προσέλαβα εγώ.

**ΙΩΑΝΝΗΣ ΔΕΛΗΣ:** Για το δικό σας επιχείρημα το είπα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ωραία. Ενδεχομένως η διατύπωση μου επέτρεψε εμένα να κάνω αυτή την ερμηνεία που φαντάζομαι ότι δεν ήταν στις προθέσεις σας.

Το δημοσιονομικό κόστος δεν το επικαλέστηκα εγώ ποτέ. Επικαλέστηκα όμως τη συνέχεια και την παιδαγωγική αντίληψη, ότι πρέπει να υπάρχει ένας σύνδεσμος όσο γίνεται καλύτερος, στενότερος και μακροβιότερος μεταξύ του εκπαιδευομένου και του εκπαιδευτικού. Και αυτό διασφαλίζεται με τη διετία.

Είπατε ότι χρειάζεται γενναιότητα από την πλευρά του Υπουργείου. Θα σας πω ότι δεν είναι μόνο δική μας απόφαση. Αυτή είναι μια συνολική κυβερνητική απόφαση. Και αυτή η γενναιότητα όπως την χαρακτηρίζετε εσείς, ενδεχομένως να είναι σε βάρος κάποιων άλλων οι οποίοι υποχρεούνται να κάνουν τη διετία, να είναι δηλαδή μια ευμενής διάκριση, την οποία δεν είμαι και πολύ σίγουρη ότι θα την εκτιμούσαν οι υπόλοιποι εργαζόμενοι.

Θα σας πω βεβαίως και ξανά ότι ναι επιλέγουν πού θα πάνε. Έχουν μια δυνατότητα επιλογής και επιλέγουν να πάνε σε μέρη στα οποία θεωρούν ότι μπορούν να υπηρετήσουν με το μικρότερο δυνατό προσωπικό και οικογενειακό κόστος. Γιατί, κύριε συνάδελφε, δεν είμαστε αδιάφοροι ούτε προσποιούμαστε ότι δεν καταλαβαίνουμε και την αναστάτωση που υπάρχει στις οικογένειες των εκπαιδευτικών όταν εκείνοι μετατίθενται διορίζονται ή τοποθετούνται σε μέρος μακριά από τις οικογένειές τους και ειδικά όταν έχουν μικρά παιδιά.

Μας κατηγορείτε πάρα πολλές φορές, κύριε συνάδελφε, ότι έχουμε καθυστερήσει στην κάλυψη των εκπαιδευτικών αναγκών στις νησιωτικές και στις απομακρυσμένες περιοχές. Αν αυτή η δυνατότητα του ενός έτους δοθεί, έχετε σκεφτεί ποτέ πόσα κενά θα υπάρξουν και πόση ανάγκη θα υπάρχει να καλυφθεί το κενό αυτό ενδεχομένως και στο μέσο της σχολικής χρονιάς;

Και θα τελειώσω με αυτό για να μην πάρω περισσότερο χρόνο. Αυτό που ζητάτε να γίνει σε αυτή την περίπτωση, θα έχει ως συνέπεια οι εκπαιδευτικοί αυτοί να υπηρετήσουν ενάμιση χρόνο έναντι όλων των υπολοίπων που υπηρέτησαν δύο χρόνια, ενώ στην πραγματικότητα θα είναι δυόμισι χρόνια. Και επειδή αναφέρατε ότι αυτό οφείλεται στην ολιγωρία της διοίκησης που άργησε να τους διορίσει, θα σας πω ότι υπάρχουν ευτυχώς κάποιες προδιαγραφές, κάποιες διαδικασίες οι οποίες τηρούνται για τη διαφάνεια, την αντικειμενικότητα, για να μην υπάρχει κανένα περιθώριο κάποιος να αδικηθεί ή κάποιος να ευνοηθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Καλή συνέχεια και στους δύο.

Και πάμε στην επόμενη, τη δέκατη με αριθμό 136/7-11-2022 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκαπρος τον Υφυπουργό στον Πρωθυπουργό αρμόδιογια θέματα κρατικής αρωγής και αποκατάστασης, με θέμα: «Για την πλήρη και άμεση αποκατάσταση των σχολείων της Σάμου, τα οποία υπέστησαν σοβαρές ζημιές από τον σεισμό».

Κυρία Κομνηνάκα, καλησπέρα σας, καλή εβδομάδα.

Ορίστε, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, στις 30 Οκτωβρίου συμπληρώθηκαν δύο χρόνια από τον καταστροφικό και φονικό, δυστυχώς, σεισμό της Σάμου. Αυτά τα δύο χρόνια παρέλασαν πάρα πολλοί κυβερνώντες, μοίρασαν ανέξοδες υποσχέσεις, αλλά η κατάσταση για τον σαμιώτικο λαό είναι, δυστυχώς, γνωστή και ακόμα πολύ πικρή.

Μεταξύ πολλών άλλων σοβαρών προβλημάτων και καθυστερήσεων που βασανίζουν τους κατοίκους της Σάμου επιλέξαμε σε αυτή την επίκαιρη ερώτηση να επικεντρωθούμε στα σοβαρά προβλήματα που αφορούν στα σχολικά κτήρια. Τα σχολικά κτήρια υπέστησαν πολλές και σοβαρές ζημιές. Αυτό, βέβαια, δεν είναι τυχαίο, είναι αποτέλεσμα της χρόνιας υποχρηματοδότησης, που έχει ως συνέπεια να παραμένουν τα σχολεία υποσυντήρητα, ανοχύρωτα σε κάθε σεισμό, με κίνδυνο για την ίδια την ασφάλεια και τη ζωή των μαθητών και των εκπαιδευτικών, αφού είναι γνωστό και διαχρονικό πρόβλημα ότι τα σχολικά κτήρια σε όλη τη χώρα δεν ελέγχονται περιοδικά ούτε γίνονται αντισεισμικοί έλεγχοι, ώστε όσα είναι ακατάλληλα να κατεδαφίζονται, να χτίζονται νέα και να ανακατασκευάζονται όσα χρειάζεται.

Σήμερα στη Σάμο είναι σε εξέλιξη εργασίες που αφορούν σχολεία που είχαν κατηγοριοποιηθεί ως κατηγορία Γ, δηλαδή με τις ελαφρύτερες ζημιές, που όμως, ακόμα και μετά από αυτά τα δύο χρόνια, δεν έχουν ολοκληρωθεί οι επισκευές. Προχωράνε με εξαιρετικά αργούς ρυθμούς με αποτέλεσμα να υπάρχουν μαθητές στα Κουμέικα, για παράδειγμα, που κάνουν μάθημα σε ένα πρώην καφενείο ή πολύ μακριά από την περιοχή τους ή ακόμα και στα γνωστά κοντέινερ, που αυτό βέβαια τείνει να γίνει μια κανονικότητα για πολλά σχολεία και όχι μόνο για τα σεισμόπληκτα.

Την ίδια ώρα για όλες τις σχολικές μονάδες που είχαν ενταχθεί στις κατηγορίες Δ και Ε, δηλαδή αυτές με τις μεγαλύτερες καταστροφές, μόλις πρόσφατα ολοκληρώθηκαν οι μελέτες, πλην αυτού που αφορά στο δημοτικό σχολείο στην Πορφυριάδα στο Καρλόβασι, που η μελέτη έχει ολοκληρωθεί, αλλά εκκρεμεί η έγκριση από την Εφορεία Νεότερων Μνημείων που καθυστερεί πολύ και βέβαια, εκτός από τις μελέτες δεν έχει προχωρήσει τίποτα άλλο.

Το βασικό πρόβλημα που επικαλούνται οι δύο δήμοι είναι η έλλειψη χρηματοδότησης για να ξεκινήσουν τα έργα. Τα σχολεία που αφορά αυτή η κατάσταση είναι τα δημοτικά σχολεία και το νηπιαγωγείο του Βαθέος, τα δημοτικά σχολεία στο Πυθαγόρειο, στη Χώρα, στα Κοντακέικα και το 1ο Δημοτικό Σχολείο Καρλοβάσου, η γνωστή Πορφυριάδα, και του Πλατάνου.

Ερωτάστε, λοιπόν, τι μέτρα θα πάρει η Κυβέρνηση, ώστε άμεσα να δοθεί όπου χρειάζεται όλη η απαραίτητη χρηματοδότηση για να προχωρήσει η πλήρης αποκατάσταση των σχολείων, να ολοκληρωθούν όλες οι γραφειοκρατικές διαδικασίες που καθυστερούν από τη μεριά των υπηρεσιών του κράτους, για να μπορέσουν, επιτέλους, να επιστρέψουν οι μαθητές με ασφάλεια στα σχολικά κτήρια που θα πρέπει να γίνεται η σχολική διαδικασία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα σας απαντήσει ο ίδιος ο Υφυπουργός στον Πρωθυπουργό αρμόδιος για θέματα κρατικής αρωγής και αποκατάστασης, ο κ. Χρήστος Τριαντόπουλος.

Κύριε Τριαντόπουλε, έχετε τον λόγο για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ για την επίκαιρη ερώτηση, σας ευχαριστώ για την ευκαιρία να συζητήσουμε και για το σχέδιο στήριξης και αποκατάστασης του νησιού της Σάμου μετά από τον σεισμό της 30ης Οκτωβρίου του 2021.

Είναι ένα σχέδιο που εφαρμόζεται από την πρώτη στιγμή με παρουσία στο πεδίο και με στενή συνεργασία με όλους. Ένα σχέδιο με δημοσιονομική επίπτωση, λαμβάνοντας υπ’ όψιν τις εντάξεις, τις πιστώσεις και τις χρηματοδοτήσεις, που ξεπερνά τα 135 εκατομμύρια ευρώ. Ένα σχέδιο το οποίο είναι φυσικά γνωστό, με ορατά αποτελέσματα που απέχουν από ό,τι συνέβαινε στο παρελθόν. Αποτελέσματα του έργου που, δυστυχώς, με μεγάλη ευκολία στην ερώτησή σας υποτιμάτε όταν από την πρώτη κιόλας παράγραφο αναφέρετε ότι «δύο χρόνια πολλοί κυβερνώντες παρέλασαν, μοιράζοντας ανέξοδες υποσχέσεις, εμπαίζοντας τον λαό».

Όλη αυτή την περίοδο ήταν πολλές οι φορές που βρεθήκαμε στο νησί και μέσα στην πανδημία και συνεργαστήκαμε με όλους. Όπως σε κάθε περιοχή που πλήττεται από μία φυσική καταστροφή, με την παρουσία μας στο πεδίο ερχόμαστε να εκπλήξουμε ευχάριστα τους πολίτες, που όντως είναι επιφυλακτικοί. Έχουν το άγχος ότι μόλις φύγουν τα φώτα της δημοσιότητας των πρώτων ημερών φεύγει και το ενδιαφέρον του κράτους, λαμβάνοντας υπ’ όψιν πρακτικές και εμπειρίες του παρελθόντος. Και θα πω ότι δικαίως, αν αναλογιστούμε αυτές τις πρακτικές, είναι επιφυλακτικοί οι πολίτες και έχουν το άγχος.

Η νέα φιλοσοφία που ακολουθείται, όμως, στο πλαίσιο της κρατικής αρωγής θέλει το κράτος να είναι δίπλα στον πολίτη άμεσα και δίκαια μετά από μια φυσική καταστροφή. Αυτή άλλωστε είναι η κατεύθυνση και οδηγία του Πρωθυπουργού, του Κυριάκου Μητσοτάκη.

Αυτή είναι η τακτική της κρατικής αρωγής που επιτρέπει να ενισχυθεί η εμπιστοσύνη του πολίτη προς το κράτος. Τακτική που δεν περιλαμβάνει ανέξοδες υποσχέσεις, όπως αναφέρετε. Ας το δούμε αναλυτικά εστιάζοντας σε συγκεκριμένα -και όχι σε όλα- συστατικά αυτού του σχεδίου.

Πρώτον, έχουμε τη στεγαστική συνδρομή για τις κτηριακές αποκαταστάσεις που εκτιμάται στα 82 εκατομμύρια ευρώ. Την επιδότηση ενοικίου και τη συγκατοίκηση προς τους σεισμόπληκτους πολίτες. Η προώθηση των κατεδαφίσεων των επικινδύνως ετοιμόρροπων κτηρίων από τους δήμους και όχι από τους ιδιώτες, όπως ήταν μέχρι πριν, μέσα από την έκτακτη επιχορήγηση από το κράτος με αποτέλεσμα να έχει κατεδαφιστεί το 89% των ΠΑΕEΚ στη δυτική Σάμο και το 95% των ΠΑΕEΚ στην ανατολική Σάμο. Η επιχορήγηση προς τις πληττόμενες επιχειρήσεις φτάνει τα 2,6 εκατομμύρια ευρώ. Η πρώτη αρωγή έναντι στεγαστικής συνδρομής από την πλατφόρμα Arogi.gov.gr έφτασε τα 2,8 εκατομμύρια ευρώ. Η διάθεση 2,9 εκατομμυρίων ευρώ στις επιχειρήσεις της περιοχής μέσα από το Samos Pass και φυσικά η έκτακτη χρηματοδότηση προς την περιφέρεια και τους δήμους, που έχει διαμορφωθεί στα 22 εκατομμύρια ευρώ και όσο ωριμάζει ο μελετητικός σχεδιασμός η χρηματοδότηση, φυσικά, συνεχίζεται.

Σε αυτή τη χρηματοδότηση εντάσσονται και οι πόροι για τις αποκαταστάσεις στα σχολεία και τις μονάδες και τις υποδομές εκπαίδευσης, σχολεία και μονάδες για τις οποίες από την πρώτη στιγμή διαμορφώθηκαν οι συνθήκες εκείνες ώστε κανένα παιδί να μη μείνει εκτός τάξης. Σχολεία για τα οποία έλαβαν χρηματοδότηση οι δήμοι ανάλογα με τις ζημιές σε κάθε περίπτωση και προχώρησαν σε άμεσες επιδιορθώσεις, σε εκπόνηση μελετών, αλλά και σε αποκαταστάσεις. Και τώρα πλέον, που ολοκληρώθηκαν οι σχετικές μελέτες, σε στενή συνεργασία που έχουμε και με τους δήμους, θα προχωρήσουν και προχωρούν οι τελευταίες αποκαταστάσεις στα σχολικά κτήρια που έχουν μείνει.

Αξίζει, βέβαια, να σημειωθεί ότι οι περιπτώσεις των σχολικών κτηρίων και των εκπαιδευτικών μονάδων που επλήγησαν από τον σεισμό είναι αρκετές, είναι πολλές, δεν είναι λίγες, όπως σε άλλες περιπτώσεις, γι’ αυτό και έχουμε διαθέσει πόρους, είμαστε σε στενή συνεργασία με τους δήμους, για να ολοκληρωθεί το σημαντικό αυτό έργο με τα εναπομείναντα προς αποκατάσταση σχολικά κτήρια, αφού μόλις πριν από λίγο καιρό, όπως είπατε και εσείς, τις τελευταίες ημέρες, ολοκληρώθηκαν οι σχετικές μελέτες.

Άρα, σε στενή συνεργασία με όλους θα συνεχίσουμε και την επόμενη περίοδο με τους ίδιους εντατικούς ρυθμούς.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, το εντοπίσατε και να σας πω ότι στο Αιγαίο υπάρχει πολύ πικρή εμπειρία με τους χρόνους αποκατάστασης από τις φυσικές καταστροφές πόσω μάλλον από τους σεισμούς, τυχαίνει να είμαι Βουλευτής Λέσβου και για παράδειγμα στη Βρίσα πέντε χρόνια μετά από τον σεισμό η αποκατάσταση είναι αργόσυρτη και βασανιστική. Και επειδή μιλάμε και για τα σχολικά κτήρια και για τις ταχύτητες των κυβερνήσεων, διαχρονικά, να δείχνουν ενδιαφέρον για τους μαθητές να γυρνάνε στα σχολικά κτήρια, στη Βρίσα της Λέσβου πέντε χρόνια μετά από τον σεισμό οι μαθητές ακόμα παραμένουν στα κοντέινερ. Γι’ αυτό λέμε ότι πολλές φορές αυτές οι υποτιθέμενες προσωρινές λύσεις αποδεικνύονται μόνιμες και γενικεύονται.

Αντίστοιχα και για τη Σάμο το σχέδιο κρίνεται από τα ίδια τα αποτελέσματα και την ταχύτητα αποκατάστασης των ζημιών και τις δυσκολίες που αντιμετωπίζουν οι κάτοικοι, για παράδειγμα στην αποκατάσταση των σπιτιών τους, στους χρόνους που εκταμιεύονται τα κονδύλια, το ότι χρειάζεται να πάρουν δάνεια πολλές φορές για να ολοκληρώσουν τις επισκευές των σπιτιών τους κ.λπ..

Αντίστοιχα και για τα σχολεία. Κανένα από τα σχολεία, παρ’ ότι προχωράνε και για τις κατηγορίες μικρότερων ζημίων, σε κανένα από τα σχολεία δεν έχει ολοκληρωθεί μέχρι τώρα, δύο χρόνια μετά, η αποκατάσταση των ζημιών. Και σας ξαναλέμε και μας ανησυχεί ότι δεν δώσατε ούτε τώρα χρονοδιαγράμματα ούτε μιλήσατε με συγκεκριμένα κονδύλια.

Για παράδειγμα στον Δήμο Δυτικής Σάμου με βάση τα στοιχεία που δίνει ο δήμος, δεν μπορούμε να ελέγξουμε διαφορετικά, αυτή τη στιγμή υπάρχει από τα αρχικά χρήματα που είχαν δοθεί στον δήμο ένα υπόλοιπο 500.000. Αν είναι σωστές οι πληροφορίες που έχουμε, δόθηκε και μία ενίσχυση των 300.000 ευρώ, όμως για να αποκατασταθούν τα τρία σχολεία, που ολοκληρώθηκαν τώρα οι μελέτες τους και έχουν υποστεί τις μεγαλύτερες ζημιές, χρειάζεται επιπλέον τουλάχιστον 1,5 εκατομμύριο ευρώ με βάση αυτά που έχουν δείξει οι μελέτες. Πρώτον, θα τα δώσει αυτά τα χρήματα το Υπουργείο προς τους δήμους;

Δεύτερον, στον Δήμο Ανατολικής Σάμου, αντίστοιχα, η ενημέρωση που υπάρχει από τον δήμαρχο είναι ότι ναι μεν τα χρήματα είχαν έφτασαν για να γίνουν οι μελέτες, όμως, δεν υπάρχει από τη δική τους τη μεριά η οικονομική δυνατότητα για να προχωρήσει η κατασκευή και οι επιδιορθώσεις σε όλα αυτά τα σχολεία που είναι στο Βαθύ, το Πυθαγόρειο κ.λπ.. Άρα, θα αναλάβει το κράτος; Θα υπάρξει επιπλέον χρηματοδότηση; Δεν μας δώσατε συγκεκριμένα χρονικά διαγράμματα για να δούμε αν πράγματι τα σχέδια επί χάρτου μπορούν να γεννούν ελπίδες στους μαθητές ότι θα επιστρέψουν στα σχολεία τους, εκεί που πρέπει να είναι για να κάνουν μάθημα και να μην κάνουν μάθημα στα κοντέινερς, στα καφενεία ή όπου αλλού. Αυτό έλειπε να συζητάμε δύο χρόνια μετά αν τα παιδιά θα κάνουν μάθημα. Το θέμα είναι σε τι συνθήκες κι αν τα σχολεία τους θα επισκευαστούν πλήρως για να μπορέσουν να γίνονται εκεί που πρέπει τα μαθήματά τους.

Τώρα το ότι δεν λειτουργεί η ΠΕΔ σας και το γεγονός ότι ήταν πολλές οι καταστροφές στα σχολικά κτήρια, επιβεβαιώνει ακριβώς την κριτική που κάνουμε ότι η κατάσταση των σχολικών κτηρίων σε όλη τη χώρα και συγκεκριμένα στη Σάμο είναι η φωτογραφία της χρόνιας υποχρηματοδότησης, του ελλιπούς ελέγχου των υποσυντήρητων κτηρίων. Γι’ αυτό και η έκταση των καταστροφών, βέβαια, ήταν τόσο μεγάλη. Άρα, περιμένουμε συγκεκριμένα χρονοδιαγράμματα, συγκεκριμένες δεσμεύσεις για το κατά πόσο αυτές οι εκκρεμότητες που υπάρχουν ακόμα, δύο χρόνια μετά από τον σεισμό, θα υλοποιηθούν και πότε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Κομνηνάκα.

Κύριε Τριαντόπουλε, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ.

Όπως ανέφερα και πριν, το έργο της αποκατάστασης των σχολικών κτηρίων αποτελεί βασικό συστατικό του σχεδίου στήριξης και αποκατάστασης. Κι αυτό διότι, όπως είπαμε και σε σχέση με άλλες περιπτώσεις, έχουμε από την πρώτη στιγμή διαπιστώσει ότι υπάρχουν ζητήματα που θα πρέπει να αποκατασταθούν και να διορθωθούν.

Ας δούμε λίγο τα δεδομένα, όμως, για να έχουμε μια εικόνα του μεγέθους. Στον Δήμο Δυτικής Σάμου, σύμφωνα με τον δήμο, παράλληλα με τις πρώτες ενέργειες που έγιναν και τις άμεσες παρεμβάσεις στα σχολεία, τρία είναι τα σχολεία με σημαντικές ζημιές. Στον Δήμο Ανατολικής Σάμου, σύμφωνα πάντα με τον δήμο, δεκαεννέα σχολεία επιδιορθώθηκαν άμεσα και παραδόθηκαν σε λειτουργία. Ήταν κατηγορία Α΄ και Β΄ της ΚΤΥΠ. Τέσσερα με την κατηγορία Γ΄, ένα σχολείο στην κατηγορία Ε΄ και επτά στις μικτές κατηγορίες μεταξύ Α΄ και Δ΄. Σε όλες αυτές τις περιπτώσεις των σχολείων έχει προχωρήσει η διαδικασία αποκατάστασης. Σε άλλα γίνονται επιδιορθώσεις άμεσα, σε άλλα θέλει μία μελέτη. Ο μηδενισμός δεν βοηθάει τον διάλογο, έτσι όπως τα παρουσιάζετε. Είναι πολύ διαφορετικό από αυτό που συμβαίνει στην πραγματικότητα.

Στον Δήμο Δυτικής Σάμου έχουν ολοκληρωθεί οι μελέτες των σχολείων προς αποκατάσταση. Στο ένα κιόλας είχε προχωρήσει η αποκατάσταση. Είναι στο 70% των εργασιών το σχολείο στα Κουμέικα σύμφωνα με τον δήμο. Τώρα κατατέθηκαν και οι μελέτες για τα υπόλοιπα σχολεία και θα προχωρήσει, φυσικά, η χρηματοδότηση, όπως έχει γίνει και τώρα και σε όλες τις άλλες περιπτώσεις. Στον δήμο Ανατολικής Σάμου έχουν ολοκληρωθεί σχεδόν όλες οι μελέτες, τις οποίες έχει αναλάβει ο δήμος με χρηματοδότηση από το κράτος και θα προχωρήσουν και οι αποκαταστάσεις σε όλες τις περιπτώσεις, όπως είχαν προχωρήσει και έχουν προχωρήσει μέχρι τώρα.

Σας αναφέρω και τη σχετική επιστολή του δήμου που υπογραμμίζει το εξής: «Οι παρεμβάσεις έχουν υλοποιηθεί από τον Δήμο Ανατολικής Σάμου μέσω χρηματοδότησης από το Υπουργείο Εσωτερικών το οποίο ανταποκρίθηκε με αμεσότητα στα αιτήματα μας». Και συνεχίζει: «Ο συνολικός προϋπολογισμός που έχει εγκριθεί μέχρι σήμερα για την αποκατάσταση, αναβάθμιση σχολικών μονάδων, την εκπόνηση μελετών και τη διαμόρφωση χώρων για την εγκατάσταση των κατασκευασμένων αιθουσών ανέρχεται στο ποσό των 2.140.000 ευρώ». Μιλάμε για την ανατολική Σάμο. Όχι ανέξοδες υποσχέσεις. Όλα αυτά, λοιπόν, δεν είναι εμπαιγμός του λαού, όπως αναφέρετε στο έγγραφο σας.

Συνεχίζουμε, λοιπόν, όπως σας ανέφερα, σε συνεργασία με την ΚΤΥΠ και με τους δύο δήμους, την προσπάθεια που κάνουμε για τα σχολεία. Αφού τώρα κατατέθηκαν οι μελέτες θα προχωρήσει και η αποπεράτωση των σχολείων που υπάρχουν σε εκκρεμότητα μετά και την παράδοση των σχετικών μελετών από τους δήμους. Σε αυτό το πλαίσιο συνεργασίας θα συνεχίσουμε προς όφελος όλων των πολιτών και την επόμενη περίοδο εστιάζοντας, φυσικά, και στην ανάπτυξη του νησιού μέσα από την εκπόνηση ενός συγκροτημένου σχεδίου ανάπτυξης της περιοχής από το Οικονομικό Επιμελητήριο Ελλάδας. Συνεχίζουμε, λοιπόν, με την ίδια ένταση και προσήλωση και την επόμενη περίοδο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Δεν θα συζητηθεί η δεύτερη με αριθμό 122/2-11-2022 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Δικαιοσύνης, με θέμα: «Οι γονείς που καταγγέλλονται για βιασμό και κακοποίηση των παιδιών τους, διατηρούν τη γονική μέριμνα μέχρι σήμερα», λόγω κωλύματος της Βουλευτού.

Θα συζητηθεί τώρα η δέκατη έβδομη με αριθμό 139/7-11-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-22».

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κατ’ αρχάς, κύριε Υφυπουργέ, θα ήθελα να εκφράσω τα ειλικρινή μου συλλυπητήρια για την απώλεια του πατέρα σας που αποτέλεσε τη δικαιολογημένη, φυσικά, αιτία για την αναβολή της επίκαιρης ερώτησης δύο φορές.

**ΠΡΟΕΔΡΕΥΩΝ (Απόστολος Αβδελάς):** Και τα δικά μας, κύριε Υφυπουργέ. Δεν το γνώριζα.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Όπως καλά γνωρίζετε, οι καταστροφές στη Σητεία είναι ανυπολόγιστες και, μάλιστα, μέσα στον αστικό ιστό. Αντίστοιχα το ίδιο καταστροφικές ήταν και στο Ηράκλειο, την Αγία Πελαγία, το Παλαιόκαστρο, τη Λυγαριά και αλλού, με δύο νεκρούς. Γι’ αυτές θα επανέλθουμε σε ξεχωριστή επίκαιρη ερώτηση. Οι καταστροφές στη Σητεία άφησαν έναν απολογισμό που μετράει εκατοντάδες μικρές επιχειρήσεις του εμπορίου, άλλων επαγγελματιών στον επισιτισμό, στον τουρισμό, αγροτικές εκμεταλλεύσεις που έχουν πάθει μεγάλες ζημιές, αρκετές από τις οποίες έχουν καταστραφεί ολοσχερώς. Οι εργαζόμενοι που απασχολούνται σε αυτές τις επιχειρήσεις αγωνιούν για το πως θα τα βγάλουν πέρα, πως θα εξασφαλιστεί η εργασία τους, ειδικά στις περιπτώσεις που έχουν καταστραφεί στο 100% αυτές οι επιχειρήσεις. Μεγάλες, επίσης, είναι οι καταστροφές σε κατοικίες, οικοσυσκευές, προσωπικά αντικείμενα αλλά και σε δημοτικές υποδομές, όπως τα αντλιοστάσια της ΔΕΥΑ. Εκατοντάδες επαγγελματικά, αγροτικά και ιδιωτικά οχήματα καταστράφηκαν ολοσχερώς, παρασύρθηκαν στον βυθό της θάλασσας. Σε άλλες περιπτώσεις δημιουργήθηκαν πυραμίδες αυτοκινήτων θαμμένα σε τόνους λάσπης.

Για τους ιδιοκτήτες των -περισσότερα από εκατό- ιδιωτικών οχημάτων δεν έχει υπάρξει καμμία αναφορά, καμμία εξαγγελία εννοώ. Θα αποζημιωθούν; Αν αποζημιωθούν, πώς, πότε, με ποια διαδικασία θα αποζημιωθούν; Εάν δεν αποζημιωθούν, γιατί δε θα αποζημιωθούν; Υπάρχει κάποιο πρόβλημα; Κάποιο νομικό κενό και πώς θα διασφαλιστεί η κάλυψη αυτού του νομοθετικού κενού; Επιπρόσθετα μετράνε τις πληγές τους οι αγρότες οι οποίοι λίγο πριν από την ελαιοσυγκομιδή στις κοινότητες Πρεσσού, Παπαγιαννάδων, Αγίου Γεωργίου και Αρμένων επλήγησαν από χαλαζόπτωση με μεγάλο μέρος της παραγωγής να είναι κατεστραμμένο.

Τα παραπάνω, κύριε Υφυπουργέ, κατά την άποψή μας είναι συνέπεια της έλλειψης ουσιαστικών μέτρων πολιτικής προστασίας και έργων αντιπλημμυρικής θωράκισης ενώ οι εξαγγελίες και τα μέτρα είναι στην πεπατημένη της ατομικής ευθύνης των πληγέντων με αποζημιώσεις ψίχουλα στα μέτρα των δημοσιονομικών περιθωρίων και αντοχών, όπως είδα και πριν από λίγο που απαντήσατε σε μία σχετική ερώτηση την οποία καταθέσαμε. Φυσικά, αυτά λέγονται επανειλημμένα από κυβερνητικά στελέχη.

Σας ρωτάμε, κύριε Υφυπουργέ, ποια συγκεκριμένα μέτρα θα πάρει η Κυβέρνηση σε δύο επίπεδα. Πρώτον, για την ουσιαστική στήριξη των πληγέντων, που σημαίνει πρακτικά επίσπευση και ουσιαστική καταγραφή των ζημιών από ενισχυμένα και έμπειρα κλιμάκια των αρμόδιων Υπουργείων, κάτι που θα έπρεπε να έχει ολοκληρωθεί προκειμένου να αποζημιωθούν άμεσα στο 100% για το σύνολο των ζημιών όλοι όσοι επλήγησαν από τις πρόσφατες πλημμύρες σε κτήρια, εμπορεύματα, εξοπλισμό, οχήματα, εργαλεία, αγροτικά εφόδια, φυτικό και ζωικό κεφαλαίο. Οι παραγωγοί και τα προϊόντα για τους κατά κύριο επάγγελμα αλλά και τους μη κατά κύριο επάγγελμα αγρότες χωρίς όρους και προϋποθέσεις, χρονοβόρες ή δαιδαλώδεις διαδικασίες, έγγραφα και αποδεικτικά που δυσκολεύουν έως και ακυρώνουν τις αποζημιώσεις χωρίς δαπανηρά έξοδα των πληγέντων. Με λίγα λόγια, η ευέλικτη, άμεση και πλήρη αποκατάσταση όλων των καταστροφών. Στο πλαίσιο της ουσιαστικής και όχι τυπικής ενδεικτικής στήριξης επιβάλλεται τώρα -έπρεπε ήδη να έχουν καταβληθεί- η οικονομική στήριξη στο ύψος του χαμένου εισοδήματος για εργαζόμενους, επαγγελματίες, αγρότες και κτηνοτρόφους καθώς και η οικονομική ενίσχυση για την επανεκκίνηση της δραστηριότητάς τους και η καταβολή επιδόματος στους ανέργους. Επίσης, αποζημίωση όσων έχασαν ή καταστράφηκαν τα αυτοκίνητα χωρίς εξαιρέσεις. Η αξία τους αποτιμάται και ως προς την τιμή της αγοράς τους σε συνδυασμό, όμως, και με την αξία χρήσης αυτών των αυτοκινήτων, είτε πρόκειται για επαγγελματίες είτε για αγρότες, κτηνοτρόφους είτε πρόκειται για οικογένειες των πληγέντων.

Απαλλαγή των πληγέντων από την πληρωμή του ΕΝΦΙΑ, των εισφορών στον ΕΦΚΑ, του τέλους επιτηδεύματος, τα δημοτικά τέλη, να «παγώσουν» τα χρέη σε εφορία, ασφαλιστικά ταμεία, τράπεζες, λογαριασμούς, ηλεκτρική ενέργεια, τηλεπικοινωνία, χωρίς προσαυξήσεις και τόκους μέχρι την αποκατάσταση του εισοδήματος των πληγέντων, όχι για δύο, τρεις, έξι μήνες, αλλά μέχρι να αποκατασταθεί τον εισόδημα των πληγέντων και κανένα σπίτι, καμμία επιχείρηση, κανένα περιουσιακό στοιχείο εργαζόμενου, επαγγελματία και αγροκτηνοτρόφου να μην κατασχεθεί και να μην πλειστηριαστεί.

Το δεύτερο επίπεδο αφορά στην αντιπλημμυρική προστασία και στην αποκατάσταση ζημιών, δηλαδή πρέπει να χρηματοδοτηθούν κατεπειγόντως –θα σας πω γιατί στη δευτερολογία μου- έργα αντιπλημμυρικής προστασίας στον Δήμο Σητείας, στον ποταμό Παντέλη, στο πλαίσιο της συνολικής διευθέτησης της κοίτης οριοθέτησης των ρεμάτων και των ποταμών με τις απαραίτητες μελέτες και τα απαραίτητα έργα, μεταξύ των οποίων και αυτά της συγκράτησης των φερτών υλικών, να αποκατασταθούν η αγροτική οδοποιία, οι δημόσιες υποδομές, οι υποδομές της ΔΕΥΑ Σητείας, να χρηματοδοτηθεί γενναία ο δήμος με έκτακτες ενισχύσεις στο ύψος των πραγματικών αναγκών για την αποκατάσταση των ζημιών, συντήρηση και επέκταση των υποδομών, αλλά και της πολιτικής προστασίας. Τέλος, να εκπονηθεί σχέδιο έκτακτης ανάγκης για πρόληψη και διαφυγή από πλημμυρικά φαινόμενα, για να αποφύγουμε τα χειρότερα.

Ευχαριστώ πάρα πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο Υφυπουργός στον Πρωθυπουργό, αρμόδιος για θέματα κρατικής αρωγής και αποκατάστασης, κ. Χρήστος Τριαντόπουλος.

Ορίστε, κύριε Τριαντόπουλε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ πολύ.

Θέλω να σας ευχαριστήσω πάρα πολύ, κύριε συνάδελφε, για την κατανόηση που δείξατε κατά την προηγούμενη περίοδο λόγω του δυσάρεστου οικογενειακού ζητήματος που είχα, γιατί ουσιαστικά είχατε καταθέσει το κοινοβουλευτικό σας ενδιαφέρον αρκετά πριν και μεσολάβησε αυτή η περίοδος, οπότε το συζητάμε τώρα.

Συζητάμε ουσιαστικά αυτή τη στιγμή για την υλοποίηση ενός σχεδίου το οποίο από την πρώτη στιγμή ήλθαμε και ανακοινώσαμε στην περιοχή. Την επόμενη της φυσικής καταστροφής βρεθήκαμε στο πεδίο, όπως συνηθίζουμε να κάνουμε, μαζί με κυβερνητικό κλιμάκιο, όπου διαπιστώσαμε τα προβλήματα, είδαμε τα ζητήματα που προέκυψαν και μετά από συσκέψεις που κάναμε με παραγωγικούς φορείς και αυτοδιοικητικούς φορείς ήλθαμε να εξειδικεύσουμε τα μέτρα που βασίζονται στη φιλοσοφία της κρατικής αρωγής, του μηχανισμού της κρατικής αρωγής.

Αυτά τα μέτρα τι αφορούν; Αποζημιώσεις για τις πρώτες ανάγκες των νοικοκυριών και για την οικοσκευή. Ήδη οι δήμοι έχουν ενεργοποιήσει από την επόμενη μέρα τις επιτροπές και προχωράει η σχετική καταβολή. Ενεργοποίηση της πλατφόρμας Arogi.gov.gr για τη χορήγηση πρώτης αρωγής στις επιχειρήσεις οι οποίες επλήγησαν από το ακραίο καιρικό φαινόμενο από 1.000 έως 6.000 ευρώ. Μέσα σε λίγες ημέρες μετά από τη θεομηνία άνοιξε η πλατφόρμα στις 24 Οκτωβρίου και ήταν ανοικτή μέχρι τις 7 Νοεμβρίου για να υποβάλουν το αίτημά τους οι επιχειρήσεις που είχαν πληγεί. Αποφασίστηκε προκαταβολή. Στο πλαίσιο του έργου της Κυβερνητικής Επιτροπής Κρατικής Αρωγής αποφασίστηκε η χορήγηση προκαταβολής 25% έναντι της εκτιμηθείσας ζημιάς στις επιχειρήσεις που έχουν πληγεί από το ακραίο καιρικό φαινόμενο. Αυτό, φυσικά, είναι σε συνέχεια της πρώτης αρωγής. Στη συνέχεια, αφού ολοκληρωθεί και η υποβολή φακέλων, θα δοθεί και η κρατική αρωγή στις πληγείσες επιχειρήσεις.

Εδώ θα πρέπει να σημειώσουμε ότι έχουμε διαφορετική φιλοσοφία. Εγώ δεν συμμερίζομαι το «χωρίς όρους και προϋποθέσεις». Δεν υπάρχει αυτό. Θα πρέπει τα χρήματα να πάνε σ’ αυτούς που το έχουν ανάγκη και το δικαιούνται. Δεν μπορούν να πάνε χρήματα σ’ αυτούς που δεν τα δικαιούνται. Άρα, πρέπει να είμαστε πολύ προσεκτικοί με τις ψηφιακές διαδικασίες που έχουμε, έτσι ώστε να πάνε τα χρήματα και η βοήθεια του κράτους σ’ αυτούς που το έχουν ανάγκη και όχι σ’ όλους οριζόντια ή χωρίς να μπορεί κάποιος να τεκμηριώσει ότι όντως έχει πάθει τη ζημιά.

Παράλληλα, έχουμε την παροχή της στεγαστικής συνδρομής για την κάλυψη των ζημιών σε κτηριακές εγκαταστάσεις. Δόθηκε παράταση της καταβολής και της αναστολής, δηλαδή προχωράμε στην παράταση των φορολογικών υποχρεώσεων, στην αναστολή των ασφαλιστικών υποχρεώσεων για έξι μήνες, στην αναστολή της διενέργειας κάθε πράξης αναγκαστικής εκτέλεσης, στη διαμόρφωση ενός ειδικού σχήματος στήριξης της απασχόλησης για τις πληγείσες επιχειρήσεις των δύο περιοχών. Έρχεται διάταξη αυτές τις ημέρες από το αρμόδιο Υπουργείο που θα περιλαμβάνει την παροχή της δυνατότητας αναστολής στις συμβάσεις εργασίας με αντίστοιχο επίδομα προς τους εργαζόμενους των πληττόμενων επιχειρήσεων. Χορήγηση παράτασης δύο εβδομάδων ως προς την προθεσμία υποβολής δηλωτικών υποχρεώσεων στον Δήμο Σητείας, πρόβλεψη για τη χορήγηση αποζημίωσης στα στελέχη που συμμετέχουν στις Επιτροπές Κρατικής Αρωγής της περιφέρειας για να αυξηθούν οι συμμετέχοντες, όπως και έγινε.

Συμπληρωματικά προς αυτά ήλθαμε σε επικοινωνία με το οικονομικό επιμελητήριο. Το οικονομικό επιμελητήριο και ο πρόεδρός του διέθεσαν, αν θυμάμαι καλά, δώδεκα στελέχη τους που θα μπορούσαν να μπουν στις επιτροπές για να ενισχύσουν το έργο των Επιτροπών Κρατικής Αρωγής της περιφέρειας.

Επίσης, η έκτακτη χρηματοδότηση προς τον Δήμο Σητείας αφορούσε 400.000 ευρώ από το Υπουργείο Εσωτερικών και 537.000 ευρώ από το Υπουργείο Ναυτιλίας και Νησιωτικής Πολιτικής. Άρα, σε μια πρώτη φάση η έκτακτη χρηματοδότηση προς τον δήμο πλησιάζει το 1 εκατομμύριο ευρώ, ενώ καθώς προχωρά η μελετητική διαδικασία και η καταγραφή των ζημιών από την πλευρά των δήμων και της περιφέρειας, θα συνεχιστεί αυτή η χρηματοδότηση, περιλαμβάνοντας και ζητήματα αποκατάστασης των υποδομών, αλλά φυσικά και αντιπλημμυρικά έργα, καθώς αναφερόμαστε σε περιοχές που έχουν ιδιαίτερα οικιστικά και χωροταξικά χαρακτηριστικά, τα οποία δεν βοηθούν την ανθεκτικότητα απέναντι στα νέα δεδομένα της κλιματικής κρίσης.

Έχουμε και εδώ μια διαφορά στη φιλοσοφία. Τα φαινόμενα αυτά είναι φαινόμενα που έχουν προκληθεί από την κλιματική κρίση. Άρα, οι υποδομές είχαν φτιαχτεί με διαφορετικά δεδομένα σε χώρους με οικιστικά και χωροταξικά χαρακτηριστικά που δεν ευνοούν την ανθεκτικότητα σ’ αυτά τα καιρικά δεδομένα, αλλά αντιθέτως έρχονται να τα επιδεινώσουν, να τα κάνουν πιο επικίνδυνα απέναντι σε τέτοια ακραία καιρικά φαινόμενα.

Καταλαβαίνετε, λοιπόν, ότι το κράτος, η τρέχουσα Κυβέρνηση θα πρέπει να έλθει να διορθώσει παθογένειες δεκαετιών και αυτό κάνουμε, όπως το έχουμε κάνει και σ’ άλλες περιοχές όπως η βόρεια Εύβοια. Κινηθήκαμε άμεσα, βρεθήκαμε και είμαστε στο πεδίο.

Μάλιστα, το Σάββατο είχαμε εκ νέου μία σύσκεψη για όλα τα ζητήματα αποκατάστασης και στήριξης μετά από φυσική καταστροφή για την ανατολική Κρήτη, στο Ηράκλειο, οπότε εκεί συζητήσαμε πάλι με τους αυτοδιοικητικούς και τους παραγωγικούς φορείς, έτσι ώστε σ’ αυτή τη στενή συνεργασία που έχουμε, να προχωρήσουν με τους ίδιους εντατικούς ρυθμούς όλες οι διαδικασίες, γιατί, δυστυχώς, στην περιοχή της Κρήτης πέρα από τον σεισμό είχαμε και τις πλημμύρες, είχαμε και φωτιές στο Ρέθυμνο, άρα συντονισμένα με όλους προχωράμε στην ίδια κατεύθυνση, έτσι ώστε γρήγορα και άμεσα να έλθει η στήριξη στους πολίτες, αλλά να προχωρήσει και η αποκατάσταση με έργα δομικής φύσεως, διορθώνοντας παθογένειες του παρελθόντος.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ακούστε, κύριε Τριαντόπουλε: Επειδή το επαναλαμβάνετε όχι μόνο εσείς, αλλά όλοι οι Υπουργοί, ότι αντιδράτε άμεσα και επί του πεδίου και μάλιστα με διευρυμένες συσκέψεις κ.λπ., θα σας έλεγα εντελώς φιλικά ότι δεν ακούγονται και πολύ εύηχα αυτά, γιατί θα σου πει και ο άλλος, αυτός που έχει πληγεί, ότι μόλις πέφτουν τα φώτα της δημοσιότητας, «μην τον είδατε, μην τον απαντήσατε». Θέλω να πω ότι όλα κρίνονται εκ του αποτελέσματος.

Είναι τέτοιο το μέγεθος της καταστροφής που αυτά τα οποία εξαγγέλλετε είναι «σταγόνα στον ωκεανό», είναι «ψίχουλα». Όπως και να το πω, έχω την εντύπωση ότι δεν αποδίδει το μέγεθος της καταστροφής. Είναι εμπαιγμός όταν λέτε ως κρατική αρωγή το ποσό έως 6.000 ευρώ κ.λπ. για κάθε πληγέντα, όταν έχουμε αντίστοιχες, ανάλογες περιπτώσεις. Εδώ περιμένουν ακόμα οι κάτοικοι περιοχών όπως στον Δήμο Χερσονήσου. Το ξέρετε. Δύο χρόνια μετά από τις καταστροφικές πλημμύρες ακόμα περιμένουν οι πληγέντες στον Πλατανιά, στα Χανιά. Στον Δήμο Μινώα Πεδιάδας περιμένουν χρήματα τα οποία έχουν εγκλωβιστεί στους λογαριασμούς και δεν μπορούν να τα πάρουν οι άνθρωποι.

Τι συζητάμε τώρα, ένα χρόνο μετά από τον σεισμό; Λέγατε αρχικά ότι μέχρι τις 7 Νοέμβρη θα λάμβαναν τα πρώτα χρήματα. Δεν έχουν πάρει δεκάρα τσακιστή. Θα μου πείτε «και πώς θα έπαιρναν, όταν η πλατφόρμα θα ήταν ανοικτή μέχρι τις 7 Νοέμβρη;».

Εν τω μεταξύ, αν κοιτάξει κάποιος το πληροφοριακό δελτίο που έχουν στα χέρια τους οι πληγέντες –το γνωρίζετε άλλωστε- τα δικαιολογητικά που ζητάτε δεν είναι ένα, δύο, πέντε, αλλά αν θυμάμαι καλά είναι δεκαπέντε, οπότε μιλάμε για ένα σκασμό εγγράφων, δηλαδή σαν να τους λέτε «άστο, δε βαριέσαι».

Το ίδιο συμβαίνει και στο Αρκαλοχώρι. Πολλοί έχουν παραιτηθεί από την προσπάθεια να φτιάξουν τα χαρτιά τους και λένε: «Άσε θα βάλω το χέρι στην τσέπη. Μόνος μου θα τα φτιάξω. Θα μπω σε ταλαιπωρία, θα μπω σε γραφειοκρατίες» και πάει λέγοντας.

Μιλάτε για παροχή στεγαστικής συνδρομής σε φυσικά και νομικά πρόσωπα εντός οριοθετημένης περιοχής. Αλήθεια; Το ίδιο έγινε και στο Αρκαλοχώρι. Τα είπαμε νωρίτερα, σε μια προηγούμενη επίκαιρη ερώτηση που αφορούσε στο Αρκαλοχώρι. Υπάρχει οργή, υπάρχει θυμός όταν στον 21ο αιώνα, με τις επιστημονικές ανακαλύψεις και μεθόδους που θα μπορούσαν να προβλέψουν και να αντιμετωπίσουν τις συνέπειες που προκαλούνται από έντονα καιρικά φαινόμενα, απαξιώνονται όλες οι δυνατότητες, όλες αυτές οι δυνατότητες και να θεωρούνται ως μη συμφέρουσες και μη αποδοτικές.

Και θα πει κάποιος ότι δεν έχει εντοπιστεί σε ποιες περιοχές υπάρχει επικινδυνότητα πλημμυρικών φαινομένων. Αφού το γνωρίζετε. Χρόνια τώρα υπάρχουν μελέτες του ΥΠΕΧΩΔΕ για τα πλημμυρικά φαινόμενα που έχει προβλέψει ακριβώς σε ποιες περιοχές θα συναντήσουμε τέτοιου είδους πλημμυρικά, καταστροφικά φαινόμενα. Έγινε τίποτα; Απολύτως τίποτα.

Τα αναγκαία μέτρα αντιπλημμυρικής προστασίας, η οριοθέτηση ρεμάτων πολεοδομικού σχεδιασμού, πρόληψης κ. ο. κ. παραμελούνται, παραγκωνίζονται απ’ όλες τις κυβερνήσεις, από τις περιφέρειες, από τους δήμους. Γιατί; Γιατί δεν είναι έργα προτεραιότητας, γιατί πάντα μπαίνει στο ζύγι του κόστους - οφέλους που δεν επιτρέπει την ολοκληρωμένη διαχείριση και αντιμετώπιση πλημμυρικών φαινομένων.

Παρατηρούμε ότι διαχρονικά οι κυβερνήσεις αποφεύγουν να μιλήσουν για τέτοια ζητήματα ολοκληρωμένης διαχείρισης. Εδώ η Ευρωπαϊκή Ένωση δεν χρηματοδοτεί τέτοια έργα. Ούτε καν το πολυδιαφημιζόμενο πρόγραμμα «Αντώνης Τρίτσης» δεν καλύπτει τέτοιου είδους έργα. Δεν τα καλύπτει. Κι όσοι δήμοι υποβάλουν προτάσεις επιστρέφονται πίσω.

Τη στάση της Κυβέρνησής σας, εν πάση περιπτώσει, όχι τη δική σας προσωπικά, εμείς τη θεωρούμε επικίνδυνη, γιατί θυσιάζει ανθρώπινες ζωές και για να καλύψετε αυτή την επικινδυνότητα της πολιτικής σας και να απαλλαγείτε από εγκληματικές ευθύνες, επικαλείστε τα ακραία καιρικά φαινόμενα και την κλιματική κρίση, την κλιματική αλλαγή. Μα, αν την επικαλείστε τόσα χρόνια την κλιματική αλλαγή, δεν έπρεπε να είχατε κάνει και κάτι για να αντιμετωπιστεί; Δηλαδή, μόνοι σας πέφτετε στην παγίδα επικαλούμενοι συνέχεια το θέμα της κλιματικής αλλαγής χωρίς να κάνετε απολύτως τίποτα.

Το 2019 δεν είχαμε πλημμύρες στην Κρήτη και σε άλλες περιοχές της Ελλάδας; Στη Σητεία, εκεί που έγιναν τώρα, έγιναν και το 2019. Κανένα ουσιαστικό μέτρο δεν λήφθηκε.

Ενδεικτικό, για παράδειγμα, των διαχρονικών καθυστερήσεων του έργου για την προστασία και αποκατάσταση της κοίτης του ποταμού Παντέλη στη Σητεία ανατέθηκε μόλις τον Γενάρη του 2022, εντάχθηκε στο τεχνικό πρόγραμμα της περιφέρειας από το 2019 μετά τις πλημμύρες και έφτασε το 2022 για να ανατεθεί.

Είναι, λοιπόν, φανερό ότι ο ρυθμός των πλημμυρών είναι πιο γρήγορος από τον ρυθμό των έργων. Εκτός από αυτό, δόθηκαν 150 χιλιάρικα το 2020 για την αποκατάσταση μέρους των ζημιών που σημειώθηκαν με τις κακοκαιρίες του Απρίλη του 2019 στη Σητεία. Μιλάμε τώρα για απίστευτες καθυστερήσεις και για ψίχουλα. Τώρα 150.000 ευρώ για να αντιμετωπίσεις τέτοιου είδους προβλήματα; Και την ίδια στιγμή η Κυβέρνηση πετάει το μπαλάκι στην περιφέρεια και στους δήμους, αντίστοιχα οι περιφέρειες και οι δήμοι στην Κυβέρνηση και στα Υπουργεία και όλοι μαζί βάλλουν κατά των πληγέντων: Εσύ φταις που είσαι αυθαίρετος, εσύ φταις που παρανομείς, εσύ φταις που δεν φρόντισες να πάρεις τα μέτρα σου, εσύ φταις που δεν έχεις ασφαλίσει το σπίτι σου, την επιχείρησή σου, το αυτοκίνητό σου και πάει λέγοντας. Όμως, δεν ακούμε κουβέντα για τις ευθύνες της κρατικής εξουσίας.

Ήταν ακραία τα καιρικά φαινόμενα; Ναι, ήταν ακραία τα καιρικά φαινόμενα. Δικαιολογούσαν τέτοια έκταση καταστροφής; Κατά τη γνώμη μας, αν όχι στην ολότητά τους σε μεγάλο βαθμό θα μπορούσε να είχε αποτραπεί αυτή η βιβλική καταστροφή, αν υπήρχαν τα αναγκαία μέτρα πρόληψης κι όχι να αφήνει η Κυβέρνηση και η τοπική διοίκηση τον λαό στο έλεος των καιρικών φαινομένων.

Κατά συνέπεια -και κλείνω με αυτό- για να αντιμετωπιστούν στο πλαίσιο ενός ολοκληρωμένου σχεδιασμού τέτοιου είδους φαινόμενα και να προστατευτεί και ο άνθρωπος και η φύση, αυτό που χρειάζεται είναι, πρώτον, να αυξηθούν ουσιαστικά οι κρατικοί πόροι για την αντιπλημμυρική προστασία. Πώς; Φορολογήστε το μεγάλο κεφαλαίο. Μη δίνετε τόσα λεφτά για τις στρατιωτικές δαπάνες του ΝΑΤΟ. Θα πάρετε τώρα ένα σκασμό χρήματα από το Ταμείο Ανάκαμψης. Πού θα πάνε; Γιατί δεν τα πάτε εκεί πέρα στην αντιπλημμυρική προστασία; Θα τα πάτε για τους ενεργειακούς ομίλους.

Να προχωρήσει άμεσα η ολοκληρωμένη διαχείριση των λεκανών απορροής με άμεση και ορθολογική διευθέτηση των υδατορεμάτων. Μελέτες και έργα αντιπλημμυρικής προστασίας να γίνουν σε ολόκληρη την Κρήτη με προτεραιότητα στα αστικά κέντρα και ειδικά στις τουριστικές περιοχές που γνωρίζετε ποια ήταν η εξέλιξη και στην περίπτωση της Αγίας Πελαγίας. Να ενισχυθούν με προσωπικό και μέσα και εκπαίδευση οι φορείς της πολιτικής προστασίας και να καταργηθεί όλο αυτό το πλαίσιο το αντιλαϊκό που έχει δημιουργηθεί για τις χρήσεις γης, που την παραδώσατε στο μεγάλο κεφάλαιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Και αντί να δείτε πώς θα αντιμετωπίσετε αυτά τα φαινόμενα, ρίχνετε την ευθύνη για τις παραβιάσεις στον απλό κόσμο που προφανώς πρέπει να βρει κάπου πού την κεφαλή κλίναι για να μπορεί να σωθεί αυτός και η οικογένειά του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Τριαντόπουλε, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ.

Είπατε κάτι το οποίο με στεναχώρησε πολύ και ήταν αρκετά βαρύ: «Θυσιάζουμε ανθρώπινες ζωές». Και το είπατε διαβάζοντάς το. Το είχατε σημειώσει. Δεν θα το συνεχίσω κι ούτε θα ανατρέξω στην ιστορία, γιατί θα σας θυμίσω πράγματα που θα σας στεναχωρήσουν. Όμως, θέλω να σημειώσετε ότι ήταν κάτι πολύ βαρύ.

Επαναλαμβάνω, λοιπόν, ότι οι ταχύτητες με τις οποίες κινείται ο μηχανισμός της κρατικής αρωγής σε συνεργασία με τους Οργανισμούς Τοπικής Αυτοδιοίκησης, δεν έχουν καμμία σχέση με το παρελθόν. Δεν γνωρίζετε μάλλον πώς κινούμαι. Είμαι σίγουρος ή μάλλον πιθανολογώ ότι έχω πάει περισσότερες φορές στο Αρκαλοχώρι απ’ ότι εσείς ή από τα στελέχη σας στη βόρεια Εύβοια ή στο Ηράκλειο ή στη Σάμο, σε όλες τις περιοχές. Το να λέτε ότι φεύγει το κράτος ή φεύγουμε όταν σβήνουν τα φώτα της δημοσιότητας, όχι. Είμαστε συνέχεια εκεί γιατί συνεργαζόμαστε με τους πολίτες. Φοβόμαστε να πάμε στο Αρκαλοχώρι και στους πολίτες; Στο Αρκαλοχώρι; Σε ποια περιοχή; Είμαστε συνεχώς. Δύο φορές την εβδομάδα είμαι σε περιοχές, αν όχι δύο, μία, που έχει πληγεί από φυσικές καταστροφές και είμαι με τους πολίτες. Δεν είμαι μόνος στις συσκέψεις. Είμαστε μέσα στο πεδίο. Και όταν λέω ότι είμαστε στο πεδίο, είναι ξεκάθαρο. Είμαστε στο πεδίο, εκεί που είναι το πρόβλημα, όχι στο γραφείο μόνο.

Άρα είναι πολύ διαφορετική η προσέγγιση σε σχέση με ό,τι συνέβαινε στο παρελθόν, και όποτε θέλετε μαζί να πάμε να περπατήσουμε όλες αυτές τις περιοχές.

Όπως ανέφερα, λοιπόν, σε προηγούμενη συζήτηση που ετέθη εδώ πέρα στο ελληνικό Κοινοβούλιο 66 εκατομμύρια ευρώ είναι η πρώτη αρωγή που δόθηκε στους σεισμόπληκτους του Αρκαλοχωρίου και της γύρω περιοχής. 66 εκατομμύρια ευρώ από τις πρώτες βδομάδες άμεση στήριξη μέχρι 20.000 ανά σπίτι πότε έχει δοθεί ξανά; Και όχι σε έναν, γιατί μπορεί κάποιος να έχει δύο σπίτια. Πότε έχει δοθεί ξανά αυτό το ποσό για να λέτε «ψίχουλα», «δεν έχει δοθεί τίποτα», «δεν δίνονται τίποτα». Έτσι είναι τα ψίχουλα; Είκοσι χιλιάδες ευρώ ανά σπίτι είναι ψίχουλο; Θα μας πείτε ποιο είναι το καρβέλι τότε να ξέρουμε κι εμείς.

Όσον αφορά το κομμάτι της Σητείας, προανέφερα -και γνωρίζετε μόλις λίγες ημέρες μετά τα ακραία πλημμυρικά φαινόμενα άνοιξε η πλατφόρμα arogι.gov.gr- για την πρώτη αρωγή έναντι επιχορήγησης προς επιχειρήσεις για την κάλυψη των ζημιών τους. Η πλατφόρμα ήταν ανοιχτή μέχρι τις 7 Νοεμβρίου. Πρέπει να υποβάλει ο άλλος το αίτημά του για να πληρωθεί μετά. Άρα, την κρατήσαμε μέχρι τις 7 Νοεμβρίου για να προχωρήσουν. Μετά το άνοιγμα της πλατφόρμας προχωρήσαμε σε δελτία Τύπου, σε ενημερωτικές επισκέψεις, σε σχετικές τηλεδιασκέψεις.

Σύμφωνα με τα στοιχεία της ΑΑΔΕ, που διαχειρίζεται την πλατφόρμα, εκατόν εβδομήντα έξι αιτήματα επιχειρήσεων υποβλήθηκαν στο arogi.gov.gr για την πρώτη αρωγή. Τα περισσότερα από τα μισά αφορούν την περιοχή της Σητείας.

Παράλληλα, σε ένα πλαίσιο στενής συνεργασίας με την περιφέρεια και τις αρμόδιες επιτροπές της οι αρμόδιες υπηρεσίες έλαβαν προ ημερών τις σχετικές λίστες με τις πληττόμενες επιχειρήσεις, αφού έτρεξαν με γρήγορους ρυθμούς τις αρχικές αυτοψίες. Σύμφωνα, λοιπόν, με την περιφέρεια και τα στοιχεία που έστειλε, οι πληττόμενες επιχειρήσεις, σύμφωνα με τα τρέχοντα δεδομένα, είναι διακόσιες τριάντα τρεις στην Περιφερειακή Ενότητα Λασιθίου.

Με βάση, λοιπόν, τα στοιχεία της περιφέρειας και αφού έγιναν και οι σχετικές διασταυρώσεις σε κεντρικό επίπεδο, τις επόμενες ημέρες –μία ή δύο ημέρες- περισσότερες από εκατό επιχειρήσεις της Σητείας θα λάβουν την πρώτη αρωγή ως 6.000 ευρώ εντός του πρώτου μηνός μετά την εκδήλωση του ακραίου καιρικού φαινομένου μετά και από αυτοψίες και από διασταυρώσεις, όχι χρήματα από το ελικόπτερο, μετά δηλαδή από διαδικασίες που διασφαλίζουν ότι η στήριξη θα πάει σε αυτούς που όντως την έχουν ανάγκη.

Επιπρόσθετα, εκδίδονται αυτές τις μέρες και οι αποφάσεις αναστολής των φορολογικών υποχρεώσεων από το Υπουργείο Οικονομικών και φυσικά προχωρούν όλα τα σχετικά μέτρα που σας ανέφερα.

Και κάτι άλλο θέλω να σας πω. Μέσα από την ανάλυση των δεδομένων και τα νούμερα που ανέφερα πριν, εύκολα προκύπτει ότι υπάρχουν ακόμη επιχειρήσεις που ενώ οι επιτροπές της περιφέρειας τις έχουν εντοπίσει ως πληττόμενες, αυτές δεν υπέβαλαν αίτηση στην πλατφόρμα του arogi.gov.gr για να πάρουν έστω και αυτό το «ψίχουλο» -σύμφωνα με εσάς- των 6.000 ευρώ. Και δεν είναι λίγες. Αυτό προέκυψε μετά από τη σύσκεψη που είχαμε το Σάββατο στο Ηράκλειο.

Γι’ αυτόν τον λόγο θα εισηγηθούμε σε επόμενη συνεδρίαση της κυβερνητικής επιτροπής κρατικής αρωγής να ανοίξει εκ νέου η πλατφόρμα –και να ανοίξει για σύντομο χρονικό διάστημα- έτσι ώστε να μπορέσουν να μπουν οι υπόλοιπες επιχειρήσεις. Λέω για σύντομο χρονικό διάστημα για να μπορέσουν μετά να προχωρήσουν και οι καταβολές των πληρωμών.

Είναι κρίσιμο σε αυτό το σημείο –το επισημάναμε κιόλας- οι τοπικοί φορείς να μπορέσουν να ενημερώσουν –και η συνεισφορά σας θα είναι σημαντική σε αυτό το κομμάτι- και αυτοί τους ενδιαφερόμενους, παράλληλα με την ενημέρωση που γίνεται σε κεντρικό επίπεδο. Ο στόχος μας είναι οι δικαιούχοι να λάβουν άμεσα όλοι τους την πρώτη αρωγή, εφόσον τη δικαιούνται.

Η στήριξη του κράτους, λοιπόν, για να μπορέσουν να σταθούν στα πόδια τους έρχεται -είναι εδώ- για να τους επιτρέψει σταδιακά να έχουν μία επιχειρηματική κανονικότητα στη Σητεία, η οποία επλήγη -θα συμφωνήσουμε σε αυτό- σημαντικά, γιατί το πλήγμα ήταν στον αστικό ιστό. Και δεν είναι εποχική η δραστηριότητα του αστικού ιστού της Σητείας, είναι όλη την περίοδο των δώδεκα μηνών. Είμαι σίγουρος ότι αυτό θα το πετύχουμε σε συνεργασία με όλους, όπως έχουμε κάνει και αλλού.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Προχωρούμε στην τέταρτη με αριθμό 130/4-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Δεκατέσσερις ημέρες καίει η φωτιά στο Παπίκιο Όρος στη Ροδόπη».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μακάρι να ήταν δεκατέσσερις ημέρες. Τελικά είκοσι τρεις ημέρες έκαιγε αυτή η φωτιά και δεν θα έσβηνε εάν δεν ήταν η βροχή του Σαββάτου, η οποία φαίνεται -και ελπίζουμε- να έδωσε ένα τέλος σε αυτό το δράμα των είκοσι τριών ημερών.

Κύριε Υπουργέ, βέβαια, δεν ήταν η πρώτη φορά. Πραγματικά καλούσα την Κυβέρνηση καθημερινά το καλοκαίρι να δώσει λίγη προσοχή στη φωτιά στη Βάλια Κάλντα που έκαιγε για δύο εβδομάδες. Ήταν όμως και καλοκαίρι. Τέλος πάντων, λέγαμε ότι μετά από αυτά θα παίρνατε κάποιο μάθημα και μετά από αυτό ακολουθεί το Παπίκιο Όρος όπου η φωτιά καίει, σχεδόν, για έναν μήνα; Πότε επιτέλους θα αρχίσετε να δίνετε προσοχή στις δασικές πυρκαγιές;

Γιατί το θέμα δεν είναι εάν κινητοποιήσατε κόσμο. Κινητοποιήσατε πάρα πολύ κόσμο και ο κόσμος βρέθηκε να πάει σε αυτά τα απόκρημνα μέρη πολύ μετά από την έναρξη της φωτιάς. Είναι μια φωτιά που, λόγω του δύσβατου, θα μπορούσε να αντιμετωπιστεί μέσα στις πρώτες δέκα ώρες ή και τις πρώτες δύο ώρες, την πρώτη μισή ώρα, αλλά έστω την πρώτη ημέρα με τα εναέρια μέσα. Τα εναέρια μέσα στάλθηκαν πολύ αργά και δεν ήταν τα κατάλληλα.

Ο βασικός λόγος ήταν –όπως μας λέτε- ότι έληξαν οι συμβάσεις μίσθωσης λόγω της λήξης της αντιπυρικής περιόδου. Μιλάω για τα Έρικσον, τα μεγάλα ελικόπτερα κ.λπ.. Όμως η αντιπυρική περίοδος έληξε στις 31 του μηνός. Η έγκαιρη πυρόσβεση θα μπορούσε να γίνει από τις 22 Οκτωβρίου που ξεκίνησε η πυρκαγιά, εντός της αντιπυρικής περιόδου.

Για ποιον λόγο, για ακόμη μία φορά, είμασταν θεατές και βλέπαμε να καίγεται ένα τόσο σημαντικό κομμάτι της φύσης; Μιλάμε για το Παπίκιο Όρος, δίπλα στην κοιλάδα του Κομψάτου, που είναι προστατευόμενη περιοχή στο δίκτυο «NATURA». Έχουμε την αίσθηση, δηλαδή, ότι τα φυσικά δάση από τότε που έφυγε η ευθύνη, η αρμοδιότητα από το δασαρχείο, σταμάτησαν να είναι σημαντικά, ιδίως αυτή την περίοδο, από τη δική σας Κυβέρνηση.

Έχουμε την εντύπωση, δηλαδή, ότι υπάρχουν κάποιοι άνθρωποι που θεωρούν στην Κυβέρνησή σας «δάσος είναι δεν πειράζει, δεν είναι προτεραιότητα». Εντός της αντιπυρικής περιόδου ξεκίνησε η πυρκαγιά, έκαιγε σχεδόν έναν μήνα. Εφτά ημέρες, μια βδομάδα τουλάχιστον εντός της περιόδου ήταν. Εσείς δεν στείλατε τα απαραίτητα ελικόπτερα. Όταν στέλνατε κάποια εναέρια μέσα ήταν μέσα ανεπαρκή και, βέβαια, είχε πάρει τέτοια διάσταση η φωτιά που όταν έφτασε και μπήκε στη Βουλγαρία είχε μέτωπο είκοσι χιλιόμετρα, κύριε Υπουργέ. Τόσο πολύ ανεξέλεγκτη είχε μείνει.

Θέλουμε, πραγματικά, απαντήσεις και για τα ερωτήματα που σας θέσαμε στην επίκαιρη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Στην επίκαιρη ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κύριε Τουρνά, έχετε τον λόγο για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κύριε Βουλευτά, όπως γνωρίζετε, βρισκόμαστε παγκοσμίως αντιμέτωποι με τις επιπτώσεις της κλιματικής αλλαγής. Ιδιαίτερα κατά τους θερινούς μήνες το Πυροσβεστικό Σώμα κλήθηκε να αντιμετωπίσει μεγάλης έντασης και μεγάλου αριθμού πυρκαγιές, που αν δεν είχαν αντιμετωπιστεί έγκαιρα θα είχαν σοβαρές επιπτώσεις στο φυσικό και στο ανθρωπογενές περιβάλλον και αυτό πρέπει επιτέλους να το αναγνωρίσετε.

Όπως έχω ήδη επισημάνει σε προηγούμενες απαντήσεις μου, λάβαμε ως Υπουργείο σειρά μέτρων που ενίσχυσαν την αποτελεσματικότητα της στρατηγικής διαχείρισης των πυρκαγιών. Αναδείξαμε και υποστηρίξαμε τη σημασία της πρόληψης, της επιτήρησης, του έγκαιρου εντοπισμού των πυρκαγιών και της άμεσης επέμβασης. Πρόκειται, κυριολεκτικά, για αλλαγή δόγματος. Ενεργοποιήσαμε περιπολίες από το έδαφος και τον αέρα, και αυτό μας επέτρεψε να εντοπίζουμε έγκαιρα τις εστίες των πυρκαγιών στην έναρξή τους, πράγμα που κατέστησε αποτελεσματική την καταστολή τους σε πρώιμο στάδιο. Ενισχύσαμε το προσωπικό με ειδικά εκπαιδευμένους δασοκομάντο, αυξάνοντας την αποτελεσματικότητα της επέμβασης. Νομοθετήσαμε νέους τρόπους κατασταλτικής αντιμετώπιση των πυρκαγιών, όπως το «αντιπύρ» από ειδικά εκπαιδευμένο προσωπικό. Συνεργαστήκαμε με τα συναρμόδια Υπουργεία για τον καθαρισμό δασών και αρχαιολογικών χώρων, συμβάλλοντας στην πρόληψη πυρκαγιών και προμηθευτήκαμε έγκαιρα τα πλέον κατάλληλα εναέρια μέσα.

Μπορώ να σας πω με βεβαιότητα ότι ενώ είχαμε συγκριτικά με προηγούμενα έτη μεγαλύτερο αριθμό πυρκαγιών σε απόλυτο αριθμό, καταφέραμε να περιορίσουμε συντριπτικά τις επιπτώσεις τους στο φυσικό και ανθρωπογενές περιβάλλον.

Αναφορικά με το ερώτημά σας όσον αφορά τη φωτιά στο Παπίκιο Όρος, φέτος διαθέταμε ογδόντα τρία εναέρια μέσα εκ των οποίων τα σαράντα τέσσερα ήταν μισθωμένα μέχρι 31 Οκτωβρίου, όπως είπατε κι εσείς. Οι συμβάσεις μίσθωσης συνάπτονται διαχρονικά μόνο κατά τη διάρκεια της αντιπυρικής περιόδου σύμφωνα με τις επιχειρησιακές απαιτήσεις και τον επιχειρησιακό προγραμματισμό του Πυροσβεστικού Σώματος. Επομένως, δεν αφήσαμε, όπως λέτε, να λήξει οποιαδήποτε σύμβαση, όπως θέτετε και στο πρώτο σας ερώτημα. Το κράτος στον τομέα αυτό, διαχρονικά, ενεργεί σύμφωνα με τα διεθνή πρότυπα και ανταποκρίνεται στις συμβατικές του υποχρεώσεις σύμφωνα με τη σχετική νομοθεσία.

Μετά τη λήξη της αντιπυρικής περιόδου οι διαθέσιμες δυνάμεις αφορούν αποκλειστικά σε εθνικά εναέρια μέσα. Έτσι, από 1ης Νοεμβρίου βρίσκονται σε ετοιμότητα της μίας ώρας τέσσερα αεροσκάφη Καναντέρ για αεροπυρόσβεση, ενώ ανάλογα με τις ανάγκες μπορεί να ζητηθεί η ενίσχυση με επιπλέον εθνικά εναέρια μέσα. Επιπρόσθετα, στις διατιθέμενες δυνάμεις περιλαμβάνονται, σύμφωνα με την καθημερινή τους ετοιμότητα, τα δύο Σούπερ Πούμα και τα τρία BK117 ελικόπτερα του Πυροσβεστικού Σώματος. Όσον αφορά στη συνδρομή από άλλες χώρες που ρωτάτε επίσης, αυτή γίνεται μέσω του rescEU μέχρι το τέλος της αντιπυρικής περιόδου για όλη την Ευρώπη.

Ειδικότερα, αναφορικά με τη δασική πυρκαγιά που εκδηλώθηκε στο Παπίκιo Όρος θα πρέπει να επισημανθούν τα παρακάτω. Η συγκεκριμένη πυρκαγιά που εκδηλώθηκε σε υψόμετρο άνω των οκτακοσίων μέτρων ήταν μια τυπική πυρκαγιά μεγάλου υψομέτρου. Χαρακτηριστικό αυτών των πυρκαγιών είναι ότι εξελίσσονται σε έδαφος με έντονες κλίσεις, όπως και εσείς παραδέχεστε, σε πέτρινο έδαφος και με μεγάλες χαράδρες, πράγμα που δυσκολεύει την προσέγγιση από τις επίγειες δυνάμεις που κατά κανόνα σβήνουν αυτού του είδους τις πυρκαγιές. Επιπλέον, η σύσταση του εδάφους, ο βραχώδης χαρακτήρας του εμποδίζει τη δυνατότητα να προσεγγίζουν χωματουργικά μηχανήματα και γενικά θέτουν σε κίνδυνο το επίγειο προσωπικό.

Παρά τις παραπάνω ιδιαιτερότητες και δυσκολίες, κινητοποιήθηκαν άμεσα, έγκαιρα όπως σε όλες τις φετινές πυρκαγιές, και επιχείρησαν αποτελεσματικά από ένα σημείο και μετά όταν μπόρεσαν να προσεγγίσουν οι επίγειες δυνάμεις, τα πεζοπόρα τμήματα και η ΕΜΟΔΕ που κλιμακώθηκαν συνολικά σε τριακόσιους πυροσβέστες, σαράντα οκτώ οχήματα και το κινητό επιχειρησιακό κέντρο «Όλυμπος».

Επιπλέον, στις πυρκαγιές αυτού του τύπου η προσβολή της φωτιάς με εναέρια μέσα είναι δύσκολη λόγω του υψομέτρου, σε συνδυασμό με την έντονη κλίση και τις χαράδρες. Επιπρόσθετα, αρκετές ημέρες υπήρχε χαμηλή νέφωση στα αεροδρόμια της κεντρικής Μακεδονίας αλλά και στην περιοχή ενδιαφέροντος που εμπόδιζε τις επιχειρήσεις των αεροσκαφών και των ελικοπτέρων.

Παρά ταύτα, από την έναρξη, από την πρώτη μέρα του συμβάντος επιχείρησαν ένα ελικόπτερο Μ8, τρία αεροσκάφη Καναντέρ και δύο ΡΖL, ενώ από την 1η Νοεμβρίου έως την κατάσβεση της πυρκαγιάς επιχείρησαν τέσσερα Καναντέρ και ένα ελικόπτερο. Θα πρέπει να γνωρίζετε ότι λόγω των παραπάνω ιδιαίτερων χαρακτηριστικών η κατάσβεση πυρκαγιών αυτού του τύπου διαρκεί περισσότερο χρόνο, όπως εξάλλου συνέβη στη Βάλια Κάλντα αλλά και στην Κόνιτσα, όπως αναφέρατε.

Ωστόσο η πυρκαγιά οριοθετήθηκε, αξιοποιώντας το υπάρχον οδικό δίκτυο σε ζώνη ανάσχεσης και ακολούθως τέθηκε υπό έλεγχο. Η συνολική περίμετρος της πυρκαγιάς η οποία ξεπέρασε τα δεκαπέντε χιλιόμετρα, αντιμετωπίστηκε από πεζοπόρα τμήματα και ΕΜΟΔΕ με χειρωνακτικά μέσα. Η πυρκαγιά οριοθετήθηκε στις 7 Νοεμβρίου και ελέγχθηκε στις 10 Νοεμβρίου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε.

Κύριε Υπουργέ, μιλάτε πάλι για την κλιματική κρίση. Προφανώς και η κλιματική κρίση είναι ένα φαινόμενο που επιδεινώνει τις δασικές πυρκαγιές. Τη φετινή χρονιά είχαμε ρεκόρ βροχοπτώσεων. Έβρεξε μέχρι και το καλοκαίρι και μέχρι μέσα στο καλοκαίρι, πολύ σπάνιο φαινόμενο. Επειδή η κλιματική αλλαγή έχει την τάση να έχει εμμονικές χρονιές, ήταν η εμμονή στη βροχή η χρονιά που μας πέρασε. Ήταν μια καλή περίπτωση, δηλαδή, για ένα καλοκαίρι όσον αφορά τις πυρκαγιές. Και σε αυτό το καλοκαίρι σας κάηκε η Δαδιά, η Βάλια Κάλντα, τώρα το Παπίκιο, η Πεντέλη και μύρια χίλια όσα. Πραγματικά δεν είναι καλά αποτελέσματα. Φτιάξατε ένα Υπουργείο ολόκληρο για να αντιμετωπίσετε αυτή τη κατάσταση. Δηλαδή, αν η χρονιά που μας έρχεται είναι χρονιά ξερή, δεν έχουμε βροχές, τι θα γίνει θα καεί όλη η Ελλάδα;

Μας λέτε εδώ πέρα ότι δεν είχε λήξει η αντιπυρική περίοδος. Το παραδέχεστε κι εσείς. Υπήρχαν και τα ελικόπτερα Έρικσον, το παραδέχεστε και εσείς και δεν τα βάλατε σε λειτουργία. Οι άνθρωποι εκεί πάλι καταγγέλλουν ότι δεν έβλεπαν πολλά εναέρια μέσα, ότι τα εναέρια μέσα που πήγαιναν δεν ήταν κατάλληλα, ότι μόνο σε τόσο δυσπρόσιτο έδαφος θα χρειαζόταν ένα πολύ μεγάλο μέσο όπως ένα ελικόπτερο Έρικσον, που θα μπορεί να αντιμετωπίσει αυτή την πυρκαγιά και αυτά δεν πήγαιναν εκεί πέρα. Η σύμβαση ίσχυε μέχρι τις 31 του μήνα. Γιατί δεν τα στείλατε; Θέλουμε να μας εξηγήσετε, γιατί δεν πήγαν τα κατάλληλα εναέρια μέσα εκεί πέρα.

Γιατί προφανώς και πιστεύουμε ότι το σημαντικότερο είναι πρόληψη. Προφανώς πιστεύουμε ότι το σημαντικότερο είναι η εκπαίδευση του προσωπικού ειδικά για την κατάσβεση των πυρκαγιών. Αλλά υπάρχουν κάποιες συγκεκριμένες φωτιές που ναι εκεί χρειάζονται τα εναέρια μέσα. Εμείς δεν θεωρούμε ότι τα εναέρια μέσα είναι πανάκεια και θεωρούμε ότι είναι δυσανάλογα τα χρήματα συνολικά που έχουν διατεθεί προς εκείνη την κατεύθυνση αντί για την πρόληψη και την εκπαίδευση. Όμως σε αυτή την περίπτωση είχαμε μια πυρκαγιά που χρειαζόταν εναέρια μέσα ακριβώς λόγω του δύσβατου, δυσπρόσιτου της περιοχής. Όποτε θέλουμε, πραγματικά, να μας εξηγήσετε τι έχει γίνει.

Και δεν μπορούμε να ξεχάσουμε ότι η πυρκαγιά στη Βάλια Κάλντα έκαιγε πάλι για δύο εβδομάδες, και πάλι δεν υπήρχαν τα εναέρια μέσα παρά μόνο πολύ καθυστερημένα. Και πάλι υποτιμήθηκε από την Πυροσβεστική και το Υπουργείο σας και πάλι είχαμε πάρα πολύ αρνητικές εξελίξεις εκεί. Το πρόβλημα ποιο είναι; Ότι ξεκίνησε σαν έρπουσα; Γιατί και στο Παπίκιο ξεκίνησε σαν έρπουσα η φωτιά, όμως είδαμε σιγά σιγά ακριβώς επειδή δεν υπήρχε έγκαιρη πυρόσβεση, να εξαπλώνονται από τον άνεμο τμήματα δέντρων και φύλλα καμένα και να εξαπλώνεται σε μεγάλες περιοχές και να έχουμε νέες εστίες. Είδαμε, δηλαδή, τη στρατηγική σας να αποτυχαίνει ξανά και ξανά.

Τα ερωτήματα του κόσμου -και μιλάω έχοντας μιλήσει με τον κόσμο στην Κομοτηνή, με τους πολίτες- είναι: Γιατί δεν υπήρξε έγκαιρη πυρόσβεση; Τους θεωρείτε δεύτερης κατηγορίας πολίτες; Για ποιον λόγο δεν υπήρχαν τα κατάλληλα μέσα πυρόσβεσης κοντά στην περιοχή τους; Είναι μόνο για την περιοχή γύρω από την Αθήνα; Για ποιον λόγο δεν βρέθηκαν εκεί που έπρεπε, όταν ήταν η μόνη πυρκαγιά, στην ουσία, σε τέτοια έκταση σε όλη τη χώρα σε τόσο σημαντική περιοχή και με δραματικά αποτελέσματα; Σε είκοσι τρεις μέρες κάηκαν είκοσι χιλιάδες στρέμματα! Για μήνα Οκτώβρη και Νοέμβρη νομίζω ότι είναι ανεπίτρεπτο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Τον λόγο έχει ο κ. Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Βουλευτά, σας απήντησα ήδη στην πρωτολογία μου για τον τρόπο που δουλέψαμε αυτή τη χρονιά, και δεν αφορούσε μόνο στην Αθήνα αφορούσε σε όλη την Ελλάδα. Αντιμετωπίσαμε κοντά στις εννέα χιλιάδες τριακόσιες πυρκαγιές σε όλη την επικράτεια. Και το σύστημα, η στρατηγική, το σχέδιο ήταν για την αντιμετώπιση όλων των πυρκαγιών, και στέφθηκε με επιτυχία γιατί σώθηκαν μεγάλες περιοχές όπως σώθηκε η Δαδιά, κύριε Βουλευτά.. Γιατί χάριν στις επιχειρήσεις, στο σχεδιασμό και στα μέτρα τα οποία εφαρμόστηκαν, σώθηκαν πεντακόσιες χιλιάδες στρέμματα.

Πράγματι, η φωτιά άγγιξε περίπου σαράντα τέσσερις χιλιάδες στρέμματα από τα οποία όμως περίπου τα είκοσι δύο πραγματικά έχουν καεί, γιατί στην υπόλοιπη έκταση πέρασε η φωτιά και σώθηκαν χάρη στο σχεδιασμό, στην επέμβαση και στη λειτουργία των δυνάμεων στο πεδίο. Κατορθώθηκε να σωθούν πεντακόσιες χιλιάδες στρέμματα παρθένου δάσους, συμπεριλαμβανομένης της καρδιάς του δάσους όπου ζουν τα αρπακτικά. Το σχέδιό μας, λοιπόν, ήταν πανελλαδικό και απέδωσε.

Σας επισήμανα και τις ιδιαιτερότητες που έχουν οι ορεινοί όγκοι, οι φωτιές που μπαίνουν σε αυτές τις περιοχές. Παρ’ όλα αυτά θα επισημάνω κάποια πράγματα παρ’ ότι ως οικολόγος, ως άνθρωπος που ενδιαφέρεστε για τη φύση, πιστεύω ότι θα έπρεπε να τα γνωρίζετε.

Θα ήθελα, λοιπόν, να σας πω ότι ήταν μια φωτιά σε μεγάλο υψόμετρο που εξελίχθηκε σε δύσβατη περιοχή, βραχώδη, με χαράδρες και πολύ μεγάλες κλίσεις. Η μεγάλη κλίση του εδάφους δυσκολεύει την προσέγγιση των πεζοπόρων τμημάτων και των οχημάτων. Σε αυτές τις φωτιές όμως είναι ανάγκη να φτάσουν τα πεζοπόρα τμήματα, γιατί μόνο αυτά η μπότα του πυροσβέστη, ο πυροσβέστης είναι αυτός που σβήνει αυτές τις φωτιές. Όσα εναέρια μέσα και αν στείλουμε, όσα ελικόπτερα και αεροπλάνα να πάνε είναι αναποτελεσματικά. Και είναι αναποτελεσματικά, γιατί λόγω του ανάγλυφου αναγκάζονται να ρίχνουν το νερό από μεγάλα ύψη. Συνήθως το νερό μένει στην κώμη, ελάχιστο φτάνει στον υπόροφο, όπου εν πάση περιπτώσει υπάρχει και η φωτιά η οποία είναι υφέρπουσα. Άρα, λοιπόν, παρ’ ότι πήγαν από την πρώτη στιγμή τα εναέρια μέσα, διαπιστώσαμε ότι ήταν αναποτελεσματικά και γι’ αυτό στείλαμε όλες αυτές τις ενισχύσεις των πεζοπόρων και των δασοκομάντο για να πλησιάσουν τη φωτιά, να φτάσουν τη φωτιά και να τη σβήσουν.

Ένα άλλο σημαντικό στοιχείο, το οποίο πιστεύω ότι θα έπρεπε να το γνωρίζετε, είναι ότι η περιοχή εκεί έχει δρύες και οξιές. Τι σημαίνει αυτό; Είναι δέντρα τα οποία καίει ο υπόροφος, αλλά δεν τα επηρεάζει, δεν καίγονται τα δέντρα εκτός αν είναι ξερά, αν είναι νεκρά. Αντίθετα με την πεύκη στην οποία η υφέρπουσα φωτιά θα ανέβει και στο δέντρο και θα το καταστρέψει. Το ίδιο συνέβη και στη Βάλια Κάλντα, την οποία επικαλείστε.

Στη Βάλια Κάλντα είχαμε, πράγματι, είκοσι μία μέρες μια φωτιά η οποία έκαιγε και στείλαμε άπειρα εναέρια μέσα το καλοκαίρι και δεν είχαν κανένα αποτέλεσμα. Καθημερινά από το πρώτο φως μέχρι το τελευταίο φως είχαμε εναέρια μέσα και δεν είχαν κανένα αποτέλεσμα. Η φωτιά ξέρετε πότε σβήστηκε; Σβήστηκε η υφέρπουσα φωτιά στην Τσακατούρα της Βάλια Κάλντα πότε; Όταν τα πεζοπόρα τμήματα έφτασαν εκεί που ήταν η φωτιά με τα εργαλεία που διέθεταν για να την σβήσουν, να την τελειώσουν τη φωτιά.

Και ξέρετε ποια ήταν η οικολογική καταστροφή την οποία επικαλείστε; Αν πάτε, δεν θα δείτε καμένο δέντρο. Ουσιαστικά τι έγινε; Καθαρίστηκε η περιοχή από τη νεκρή καύσιμη ύλη που αν υπήρχε άλλο πυροθερμικό φορτίο, σε άλλη περίπτωση θα μπορούσε να έχει προκαλέσει μια πολύ μεγαλύτερη καταστροφή.

Σε αυτό το σημείο θα ήθελα να σας πω ότι θα καταθέσω στα Πρακτικά και παρακαλώ, αν θέλετε, ρίξτε μια ματιά τελειώνοντας, το Project Flame, αν το έχετε δει, του Εθνικού Αστεροσκοπείου, σύμφωνα με το οποίο αυτές οι φωτιές είναι χαμηλής έντασης και δεν προκαλούν καταστροφή ακριβώς γιατί αφορούν σε τέτοια φωτιά που έρπει, δεν πειράζει τα δέντρα, δεν καίγονται τα δέντρα εκτός αν τα δέντρα είναι νεκρά, είναι ξερά και ούτω καθεξής. Παράλληλα έχω μια σειρά από φωτογραφίες -τις οποίες σας παρακαλώ να δείτε- από το πεδίο κατά τη διάρκεια της ημέρας αλλά και κατά τη διάρκεια της νύχτας, που επιβεβαιώνουν αυτό που λέει το Flame, αυτό που λένε οι επιστήμονες, αυτό το οποίο είδαμε και εμείς ως αποτέλεσμα και στη Βάλια Κάλντα αλλά και στη συγκεκριμένη πυρκαγιά.

Θα ήθελα παρ’ ότι σας εξήγησα όσον αφορά τα εναέρια μέσα, σε αυτό το σημείο να αναφερθώ στις επιχειρησιακές απαιτήσεις που σας είπα προηγουμένως. Σας είπα ότι από την αρχή ξεκίνησαν τα εναέρια μέσα και πήγαν στην περιοχή αλλά δεν είχαν κανένα αποτέλεσμα. Με εγκαλείτε και μας ρωτάτε γιατί αφήσαμε, υποτίθεται, να λήξουν οι συμβάσεις. Οι συμβάσεις έχουν συγκεκριμένη διάρκεια, λήγουν και όταν λήξουν τα εναέρια μέσα αποδεσμεύονται. Δεν θα μπορούσαμε να κάνουμε κάτι διαφορετικό, γιατί σύμφωνα με τον νόμο όταν λήγουν οι συμβάσεις πρέπει να φύγουν. Για να κάνουμε κάτι διαφορετικό ως πολιτική ηγεσία θα έπρεπε να έχει διαμορφωθεί μια νέα επιχειρησιακή απαίτηση από τον χρήστη.

Δηλαδή, το Πυροσβεστικό Σώμα θα έπρεπε να μας πει την ανάγκη -που δεν την έβλεπε και ορθά δεν την έβλεπε- να διατηρήσει αυτά τα εναέρια μέσα για να μπορέσει να τα χρησιμοποιήσει. Όμως το ίδιο το Πυροσβεστικό Σώμα ρωτήθηκε έγκαιρα, μας έφερε αυτή την εικόνα ότι δεν είναι αποτελεσματικά. Πρέπει να ενισχύσουμε με πεζοπόρα τμήματα και με ΕΜΟΔΕ για να μπορέσουμε να σβήσουμε τη φωτιά. Άρα, λοιπόν, αποδεσμεύτηκαν τα εναέρια μέσα. Θα ήθελα να προσέχετε και εσείς αλλά και πολλοί Βουλευτές οι οποίοι συχνά τοποθετούνται υπέρ κάποιων εναέριων μέσων ή εναντίον κάποιων άλλων.

Θα ήθελα να τονίσω εδώ ότι οι επιχειρησιακές απαιτήσεις, όσον αφορά τα μέσα αλλά και όσον αφορά τα χρονοδιαγράμματα, βγαίνουν από τον επιχειρησιακό χρήστη. Η εποχή όπου ο πολιτικός έβγαζε τις επιχειρησιακές απαιτήσεις και ο ίδιος τις υλοποιούσε έχει καταδικαστεί και από τον ελληνικό λαό και από τη δικαιοσύνη. Άρα, λοιπόν, θα παρακαλέσω να είμαστε πιο προσεκτικοί όλοι όταν αναφερόμαστε στις επιχειρησιακές ανάγκες.

Κλείνοντας, θα ήθελα να πω ότι κάνετε φασαρία και για τη Βάλια Κάλντα και γι’ αυτή εδώ την περίπτωση όσον αφορά στην οικολογική καταστροφή την οποία δεν βλέπουν οι επιστήμονες. Θα ήθελα, λοιπόν, να σας πω ότι, πράγματι, ολοκληρώσαμε μια πολύ επιτυχημένη αντιπυρική περίοδο. Δεν ήταν εύκολες οι συνθήκες, όπως τα λέτε. Αυτό το καλοκαίρι, τον Ιούνιο και τον Ιούλιο είχαμε παρατεταμένες υψηλές θερμοκρασίες αλλά κυρίως ισχυρούς ανέμους που έφταναν τα 13 μποφόρ. Κατά τη διάρκεια της νύχτας που συνήθως πέφτουν και μας βοηθάνε, δεν είχαμε αυτή την πτώση. Οι δε βροχές που επικαλείστε, πράγματι, υπήρξαν από 14 Αυγούστου αν δείτε τα μετεωρολογικά δελτία. Μέχρι τότε όμως είχαμε πολύ άσχημες συνθήκες. Και αυτές οι άσχημες συνθήκες προξένησαν στην Ευρώπη επτάμισι εκατομμύρια στρέμματα καμένων δασικών εκτάσεων. Πόσα είχαμε στην Ελλάδα; Εκατόν σαράντα χιλιάδες καμένα στρέμματα από τα οποία σαράντα περίπου ήτανε δάση και τα υπόλοιπα ενενήντα ήταν δασικές εκτάσεις. Αυτός ήταν ο απολογισμός. Είχαμε μία αύξηση των πυρκαγιών κατά 3% και μία μείωση των καμένων δασικών εκτάσεων κατά 50% κατά μέσο όρο σε σύγκριση με τη δεκαπενταετία.

Αυτά ήταν τα αποτελέσματα της φετινής χρονιάς και παρακαλώ μελετήστε τα και επιτέλους αποδεχθείτε ότι ήταν μια καλή χρονιά.

Σας ευχαριστώ, κύριε Πρόεδρε.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ. Καλή συνέχεια και στους δυο.

Έχω την τιμή να ανακοινώσω στο Σώμα ότι η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την έκθεσή της στα σχέδια νόμου του Υπουργείου Οικονομικών: α) «Κύρωση του Απολογισμού του Κράτους οικονομικού έτους 2020», β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς από το 11/2020 έως 31/12/2020.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.13΄ λύεται η συνεδρίαση για την προσεχή Τετάρτη 16 Νοεμβρίου 2022 και ώρα 9.00,΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**